
ZIUA ÎNTÂI 


Capitolul 1 


Nu voia să se mişte, dar ştia că trebuie. Ajunsese prea 
departe, riscase prea mult ca să dea înapoi acum. Işi luă inima 
în dinţi şi se târî înainte, cercetând din priviri curtea întunecată. 
Dacă vedea vreo mişcare, dacă depista orice posibilitate de a fi 
detectat, o să se întoarcă şi o s-o ia la fugă fără să mai stea pe 
gânduri. Dar nu se vedea nimic, niciun semn de viaţă, aşa că 
merse mai departe. 

Baraca modulară Portakabin era chiar în faţa lui, singuratică şi 
izolată în beznă. Pe sub jaluzele se strecura o lumină slabă, 
singurul semn că era locuită. Cineva care ar fi dat din 
întâmplare peste curtea asta ar fi putut lesne să nu observe 
anomalia - era un loc unde ajungeau lucrurile să putrezească şi 
să moară; o groapă de gunoi pentru maşini abandonate şi 
electrocasnice stricate. Curiozitatea nu era încurajată; porţile de 
intrare aveau un lanţ pe ele şi, deşi el reuşise să spargă uşor 
lacătul, nu era sigur că mai fusese cineva tentat să încerce. N-ai 
fi pus piciorul aici dacă nu trebuia, nici n-ai fi bănuit că dincolo 
de uşa pătată a barăcii se ascundea un adevărat tezaur de 
secrete. 

Terenul era presărat cu tobe de eşapament ruginite, ambalaje 
goale şi tot felul de electrocasnice. Ar fi putut uşor să dea cu 
piciorul în ceva pe întuneric şi să alerteze victima. Inaintă cu 
grijă, croindu-şi drum printre deşeuri. 

În depărtare se auzi o sirenă şi sperie o pasăre care-şi luă 
zborul ţipând zgomotos, dar el nu o băgă în seamă, concentrat 
cu îndârjire asupra misiunii sale. 

Când ajunse la baraca Portakabin, se opri şi se lipi de carcasa 
mizerabilă, întinzând gâtul ca să arunce o privire înăuntru. Sticla 
era slinoasă, acoperită cu găinaţ şi mizerie, imaginea era 
neclară, însă tot reuşi să distingă silueta dinăuntru. 
Supraponderal, răşchirat şi ţinând strâns în mână o sticlă de 
Jack Daniel's, Declan McManus dormea pe o canapea uzată. 

Părea beat mort, împăcat cu lumea, ceea ce era de-a dreptul 
bizar, ţinând cont de pericolul major care-l pândea. Cu siguranţă 
n-ar fi fost aşa de relaxat dacă ar fi ştiut că ascunzătoarea i-a 
fost descoperită, că-i mai ştia şi a/tcineva secretul, nu? 

Numără în tăcere până la zece, ca să fie sigur că bărbatul 
doarme, apoi se duse încet până la uşă. Tot nu se auzea niciun 
sunet dinăuntru, aşa că întinse o mână înmănuşată şi răsuci 
mânerul uşii. Când îl împinse în jos, inima îi bubuia în piept şi îi 
tremura mâna. Acesta era momentul de risc maxim, când era 
cel mai probabil să fie detectată apropierea lui, dar mânerul 
cobori uşor. Prudent, întredeschise uşor uşa şi se pregăti să 
treacă pragul. Totuşi, în momentul acela, balamaua îmbătrânită 
începu să protesteze, scârţâind ca o alarmă. Îngrozit, intrusul 
încremeni, nesigur ce să facă, apoi acţionă instinctiv şi deschise 
uşa larg, dintr-o singură mişcare. Balamaua scârţâi scurt, apoi 
tăcu. Păşi înăuntru şi aruncă o privire neliniştită spre bărbatul 
adormit, dar acesta nu se mişcase, pentru că sticla aproape 
goală de bourbon îşi făcuse treaba. 

Inchise uşa, iar zgomotele nopţii dispărură. Acum erau doar ei 
doi, închişi în acest spaţiu trist. Era chiar mai neplăcut şi 
mirositor decât se aşteptase, un fundal potrivit pentru 
personajul abject din faţa lui. Aici îşi ascundea McManus prăzile, 
de-aici se ocupa de afacerile lui, aici aducea fetele. Se 
cutremură la gândul celor ce se petreceau între aceşti patru 
pereţi, dar nu venise să zăbovească asupra crimelor din trecut, 
ci să facă o treabă. Să facă ce era necesar. Multe vieţi fuseseră 
distruse de acest bărbat, dar poate că după noaptea asta n-o să 
mai facă rău. 

Făcu un pas înainte şi cobori privirea spre silueta 
inconştientă. O parte din el încă se aştepta să-l vadă pe 
McManus ridicându-se pe neaşteptate şi strângându-şi mâinile 
asudate pe gâtul lui... dar acesta zăcea nemişcat, netulburat şi 
fără nicio grijă. Nu-l oprea nimic, niciun pericol iminent, niciun 
risc să fie depistat. Asta era. 

Era momentul să ucidă. 

Capitolul 2 


Chipul palid o fixa liniştit, dar fără viaţă. Detectivul-inspector 
Helen Grace văzuse multe cadavre în morga lui Jim Grieves, dar 
acesta îi aduse un nod în gât. Aşa păţea întotdeauna când morţii 
erau tineri. 

Fata, pe jumătate ascunsă sub cearşaful alb şi aspru, nu avea 
decât 16 ani. Eve Sutcliffe, studentă talentată la prestigioasa 
Milton Downs Ladies' Academy, care-şi aştepta rezultatele la 
testele GCSE. Părul arămiu lung încadra o faţă frumuşică, încă 
marcată de hormonii adolescenţei, cu o pată pe obrazul stâng. 
Frumuseţea trăsăturilor şi expresia liniştită ascundeau 
brutalitatea crimei. 

— Traumă provocată de un obiect contondent, mormăi Jim 
Grieves. După forma şi dimensiunile rănii de impact, aş zice că e 
vorba despre un ciocan. Aţi găsit ceva la locul crimei? 

Helen clătină din cap şi se aplecă puţin când Jim Grieves o 
întoarse pe tânără, dezvăluind masa însângerată de la ceafa ei. 
Trupul pe jumătate dezbrăcat fusese găsit cu cinci zile în urmă, 
în tufărişul din Lakeside Country Park. Nu descoperiseră nicio 
armă, nu găsiseră niciun martor şi nici nu aveau vreun recidivist 
în vizor. Helen sperase că Jim Grieves o să-i ofere ceva cu care 
să meargă mai departe, însă el îi spulberase rapid speranţele. 

— Mă tem că nu mai am mare lucru să-ţi spun. A fost lovită de 
opt, poate nouă ori, cu o forţă considerabilă, care i-a fracturat 
craniul şi a declanşat o hemoragie internă masivă. Probabil că n- 
a mai fost conştientă după a doua lovitură, dar chiar şi aşa... 

— Vreun fir de păr? Transpiraţie? Sânge? 

Grieves clătină din cap. _ 

— Nimic sub unghii, niciun semn de luptă. Imi închipui că 
făptaşul s-a apropiat din spate şi a preluat controlul înainte ca 
ea să aibă ocazia să se apere. 

— Dar spermă? Pe corp, pe haine? 

— Trebuie s-o întrebi pe Meredith despre haine, dar pe corp 
nu e nimic; de fapt, nici nu există propriu-zis urme de agresiune 
sexuală, nicio zgârietură sau vânătaie pe organele genitale. Era 
activă sexual, dar nu în zilele, poate chiar săptămânile dinainte 
să moară. 

Mintea lui Helen intrase deja în acţiune. Să fi fost crima 
săvârşită de vreun iubit? Cineva de care se despărţise de 
curând? Cineva furios, care se simţise respins? Sau fusese un 
act aleatoriu de violenţă, o fată care căzuse victimă unui străin 
vicios, cu motivații sexuale? 

— Deci agresorul era decis s-o violeze, dar şi-a pierdut 
curajul? S-a speriat? 

— Tu să-mi spui, doar tu eşti detectivul, ripostă Grieves, cu o 
plăcere răutăcioasă. 

Helen încasă lovitura, recunoscând în sinea sa că rangul i se 
părea, mai mult ca niciodată, o piatră de moară. Atâta vărsare 
de sânge, atâta durere în ultima vreme, şi totuşi atât de puţine 
indicii! Helen avea senzaţia că înoată cu o mână legată la spate 
şi se îneacă într-un val de violenţă şi brutalitate. 

— Mai am de făcut nişte mărunţişuri, urmă Grieves conciliant. 
Dacă găsesc ceva important, te anunţ. Voiam doar să-ţi spun 
care sunt concluziile iniţiale. 

— Mersi, Jim. Apreciez. 

Şi chiar aprecia. Numai că nu-i era de niciun folos. Amintirea 
părinţilor îndureraţi ai lui Eve - suferinţa, devastarea lor - era 
încă proaspătă în mintea lui Helen. Era un caz care se cerea 
rezolvat, nu doar de dragul lui Eve, ci şi pentru ceilalţi care ar fi 
putut fi în pericol din cauza acestui agresor violent, dar până 
acum n-aveau nimic. Privind chipul inocent al fetei, Helen se 
simţi copleşită de vinovăție şi tristeţe - pentru pierderea a tot ce 
ar fi putut fi Eve, a tot ce-ar fi putut deveni. 

Pentru o viaţă tânără înăbuşită brutal. 


Capitolul 3 


Bricheta scoase o scânteie în mâna lui, apoi se stinse. Îi venea 
să urle, să-şi verse mânia şi neliniştea, dar nu se punea 
problema - victima zăcea la doar câţiva metri, docilă, dar 
periculoasă. Dacă McManus se trezea acum, dacă se opunea 
atacatorului său, nu putea exista decât un singur învingător. 

încercă din nou, iar bricheta ţăcăni în ritmul său tăcut şi fără 
speranţă. Tot nu se aprinse; rămânea fără viaţă în mâna lui. N- 
avea nicio noimă, o cumpărase abia ieri - era plină cu gaz. O 

folosise pe drum încoace, o ultimă ţigară, mersese fără 
probleme. Şi atunci, care era problema acum? Da, îi tremura 
mâna, dar nu într-atât încât să scoată din funcţiune obiectul, 
nu? 

încercă iar, brutal, insistent. Făcu scânteie, mai încurajator de 
data asta, dar flacăra se aprinse doar pentru o clipă, după care 
se stinse din nou. lar acum McManus se foi, fornăi şi se frecă la 
nas, tulburat de ţăcănitul repetat al brichetei. Se mişca, 
mutându-şi greutatea considerabilă pe canapeaua veche 
îmbrăcată în piele artificială, care reacţiona scârţâind zgomotos 
şi-l deranja şi mai tare. O încruntătură, o tuse şi apoi scăpă din 
mână sticla de bourbon, care ateriză pe podea cu un bufnet 
puternic. Acum trupul i se cutremură, ca pentru a reveni la 
conştienţă. Nu era nicio îndoială - era pe punctul să se 
trezească. 

Ca să se calmeze, intrusul se uită la brichetă, încercând s-o 
convingă să meargă. Puse degetul pe rotiţa metalică şi apăsă cu 
putere. O dată, de două ori, de trei ori şi acum - ca prin farmec - 
se ridică o flacără. O flacără puternică, stabilă. Aerul îi ieşi 
şuierând din plămâni, iar încordarea dispăru; nu mai ezită şi 
ridică flacăra până la sticla de lapte pe care o ţinea strâns în 
mâna stângă. Cârpa murdară care atârna din gura sticlei, udă şi 
grea, cerea să fie aprinsă. O ţinu cu grijă deasupra flăcării şi 
privi cu încântare cum se aprinde fitilul artizanal. Focul se ridica 
de-a lungul cârpei îmbibate, avansând spre benzina din sticlă. 

Făcu un pas înapoi şi-şi cobori privirea spre bărbatul din faţa 
lui. li tresăreau pleoapele şi nu mai avea decât câteva secunde 
până să se trezească, aşa încât intrusul ridică mâna şi aruncă 
sticla, care se sparse pe podeaua tare şi explodă în flăcări, 
devorând lacom bourbonul vărsat, canapeaua uzată şi hainele 
bărbatului. Ferocitatea şi dogoarea focului erau mult mai 
puternice decât se aşteptase atacatorul, care se împletici în 
spate, departe de vâlvătaie, temându-se brusc pentru siguranţa 
lui. 

Se retrase, apucă recunoscător mânerul uşii şi-l smuci ca s-o 
deschidă. Era cât pe ce să iasă în fugă - cât îl ţineau picioarele 
-, când ceva, un fel de calm, o urmă de planificare îl făcu să se 
oprească. Refuză să se uite în spate la scena groazei, se adună 
şi se aplecă să tragă cheia din broască. Apoi, mişcându-se agil şi 

fără zgomot, ieşi din baracă, închise uşa în urma lui şi răsuci 
cheia. 

După ce ieşi în aerul răcoros al nopţii, porni în grabă pe 
trepte, disperat să ajungă departe de locul ăla nenorocit. Insă 
chiar în momentul acela, un sunet venit dinspre baraca în flăcări 
îl făcu să încremenească. 

Un singur urlet de agonie. 


Capitolul 4 


Mergea în grabă pe alee, căutându-şi nerăbdător prada. Un 
poliţist cu ochi ageri o zărise cu jumătate de oră înainte, iar 
detectivul-sergent Joseph Hudson se pusese în mişcare fără să 
stea pe gânduri. Coborâse în fugă în parcarea de motociclete şi 
gonise prin tot oraşul, hotărât să vină cu ceva până la sfârşitul 
zilei. 

Îl zări pe poliţist, care stătea de pază lângă BMW-ul 
abandonat. Hudson era convins că maşina furată fusese deja 
golită şi abandonată, iar instinctele lui se dovediră corecte. Era 
maşina de lux pe care o căuta, simbolul statutului pentru care 
cineva fusese dispus să ucidă. 

— N-am atins-o, îndrăzni să spună scurt polițistul, în timp ce 
Hudson se apropia. Am notat doar numărul şi l-am anunţat în 
centrală. 

— Mulţumesc, domnule poliţist... 

— Atkins, domnule. 

— Bravo, Atkins, răspunse Hudson, bătându-l cu putere pe 
umăr. Bravo, dar pot să preiau eu de-aici... 

Polițistul încuviinţă, mulţumit de compliment, apoi se 
îndepărtă. Hudson îl privi plecând, mulţumit că a mai cultivat 
încă un pălmaş, apoi îşi îndreptă atenţia asupra vehiculului 
abandonat. 

Deloc surprinzător, maşina nu era încuiată. De fapt, nu era 
nici măcar închisă, pentru că portiera şoferului era 
întredeschisă. Hudson îşi puse o pereche de mănuşi şi o 
deschise încet, lăsându-se pe vine ca să se uite înăuntru. Era un 
BMW seria 5, cu o vechime de patru ani, dar era vârf de gamă 
şi, înainte să fi fost furat, avusese sisteme de entertainment şi 

navigaţie de ultimă oră, care se adăugau interiorului din piele 
cusută manual. Acum însă era o harababură totală. Cu vopseaua 
metalică izbitoare şi geamurile fumurii, la exterior încă arăta 
impresionant, dar priveliştea din interior era foarte diferită. 
Fusese „canibalizată” - ecranul fusese smuls şi în locul lui 
rămăseseră doar firele care atârnau, cotiera principală fusese 
scoasă, până şi mânerele cromate fuseseră luate. Văzu cu 
surprindere că scaunele îmbrăcate în piele erau încă la locul lor, 
dar probabil hoţul fusese un amator, dornic să facă bani repede. 
Dacă aşa era, spera să obţină un preţ bun. Costurile fuseseră 
mari şi pedeapsa avea să fie severă. 

Lui Hudson îi atraseră atenţia petele întunecate de pe 
covoraşul de la picioarele şoferului, apoi urmele ruginii de pe 
geam. Până în urmă cu zece zile, acest vehicul de lux îi 
aparținuse lui Alison Burris, directoare administrativă la spitalul 
pentru copii din Southampton. Fusese un dar de aniversare 
extravagant de la soţul său îndrăgostit nebuneşte şi era mândria 
şi bucuria ei. îl lăsa întotdeauna într-o parcare discretă, la 
câteva străzi de spital, unde şi fusese atacată într-o miercuri 
noapte. 

Probabil că fusese o prostie din partea ei să se ducă singură 
în parcare atât de târziu, dar tot ar fi avut toate motivele să se 
simtă în siguranţă. De fapt, fusese atacată când voia să plece 
spre casă. Urmase o luptă - se alesese cu hainele sfâşiate şi un 
smoc de păr smuls - când Burris încercase să scape de hoţ. Se 
dovedise o decizie proastă, tânăra fiind înjunghiată de două ori 
în inimă, după care agresorul fugise cu maşina. 

Alison Burris fusese găsită de un om de afaceri imediat după 
miezul nopţii, însă era deja moartă. Hudson fusese anchetatorul 
principal la locul faptei şi pusese repede cap la cap informaţiile. 
În ultima perioadă, în Southampton avusese loc un val de furturi 
de maşini de lux, un alt front în bătălia împotriva criminalităţii 
din oraş, deşi puţine dintre jafuri fuseseră atât de violente. Când 
se aplecase peste trupul bietei femei, privirea îi fusese atrasă de 
rănile înguste cu formă cilindrică. Incă aştepta rezultatele 
autopsiei - Jim Grieves trebuia să se ocupe de o mulţime de 
cadavre şi rămăsese în urmă -, dar lui Hudson îi era destul de 
clar ce o ucisese pe Burris. Fusese doborâtă cu o şurubelniţă 
ascuţită, înfiptă în inimă de aproape. Era un mod dezgustător de 
a muri şi pentru ce? În Southampton exista o piaţă neagră 

înfloritoare de piese de schimb, declanşată de criza post-Covid, 
dar chiar şi aşa, cu ce se alegea hoţul de pe urma pieselor pe 
care le săltase? Cinci mii de lire? Şase? Părea o răsplată 
nesemnificativă, însă în vremurile astea tulburi poate că merita. 
Cobori privirea spre interiorul vandalizat al maşinii şi la petele 
de pe geam şi îşi zise că în ultima vreme a devenit limpede un 
singur lucru: viaţa n-avea prea mare preţ. 


Capitolul 5 


Stătea cu privirea ţintuită de baracă, încremenit de priveliştea 
din faţa lui. Prin obloanele subţiri, zărea flăcările care ajungeau 
până în tavan, disperate să-şi potolească setea de distrugere. Şi 
chiar şi peste trosnetul scândurilor, plăcilor aglomerate şi 
plasticului, auzea urletul. g 

Nu mai auzise niciodată un bărbat răcnind. In domeniul lui, nu 
te întâlneai cu aşa ceva. Şi cu siguranță nu mai auzise niciodată 
un bărbat răcnind astfel. Nu părea un sunet omenesc - era 
ascuţit, insistent, scos din străfundul stomacului. Era în acelaşi 
timp cumplit şi minunat. 

Avea să fie unicul martor la ultimele clipe din viaţa lui 
McManus, la stingerea unei vieţi. Da, ar fi trebuit să plece 
imediat, să se strecoare printre porţi şi să dispară în noapte - 
aşa ar fi fost de bun-simt să facă. Dar trebuise să rămână, să se 
asigure că terminase treaba. Miza era prea mare ca să lase ceva 
la voia întâmplării. Rămăsese pe poziţii, în colţul îndepărtat al 
curţii, privind şi aşteptând să înceteze urletele, baraca să se 
prăbuşească şi flăcările să urce în înaltul cerului. 

Imediat după aceea, o să dispară. Imediat ce va putea fi sigur, 
o să se îndepărteze cât mai mult cu putinţă. Şi apoi o să 
sărbătorească, fericit că nu l-au lăsat nervii, că fusese în stare 
să facă ce era necesar. Poate că la un moment dat o să regrete, 
dar nu încă. Deocamdată, o să se gândească doar la treaba 
făcută ca lumea. 

Îşi îndepărtă privirea şi se uită la ceasul Omega original, care-i 
arăta că e aproape 11 - avea suficient timp să ajungă unde avea 
nevoie, fără să ridice nicio suspiciune. Asta era avantajul când 

aveai un plan, când luai precauţiile corespunzătoare, când 
făceai ceva bine... 

Un zgomot puternic îi făcu să ridice privirea. Se auzi din nou - 
un bubuit puternic, repetat. Şi mai deveni conştient de ceva - 
baraca părea să se zgâlţâie. Ce dracu se întâmpla? Oare 
structura biroului uzat se prăbuşea în sfârşit, despicându-se sub 
asaltul nemilos al flăcărilor? Apoi, brusc şi pe neaşteptate, primi 
răspunsul când uşa se dădu de perete, iar silueta inconfundabilă 
a lui Declan McManus se prăbuşi la pământ. 

Preţ de o clipă, nu-i veni să creadă. Nu se aşteptase ca 
victima lui să supraviețuiască atacului iniţial al flăcărilor, cu atât 
mai puţin să mai aibă destulă forţă să scape din baracă. ŞI 
totuşi, iată-l pe jos, cu hainele încă arzând, mare cât o zi de 
post. Atenţia atacatorului fu imediat atrasă de o unealtă 
aruncată, o cheie ruginită aflată chiar lângă carcasa unui Ford 
Mondeo. S-o ia? Să dea năvală şi să-i zdrobească ţeasta 
bărbatului rănit? întinse mâna, dar privirea îi fugi înapoi la 
victimă. lar ceea ce văzu îi îngheţă sângele în vine. 

McManus se ridicase în picioare. Se poticnea, era furios şi 
urla, dar stătea drept. Chiar acum venea împleticindu-se, 
lovindu-se de şasiuri vechi şi agăţându-se de lăzi de depozitare. 
În timp ce mergea în zigzag dintr-un obstacol într-altul, lăsa în 
urmă o dâră de flăcări, aprinzând cutii aruncate şi hârtie de 
ambalaj când trecea pe lângă ele. Era o procesiune năucitoare şi 
îngrozitoare, dar cu siguranţă n-avea să dureze mult, nu? 
Bărbatul ardea, pentru numele lui Dumnezeu, sigur că rănile o 
să-l omoare curând... dar el mergea mai departe, îndepărtându- 
se poticnit de baracă şi căutând salvarea. 

Îl privi în continuare, îngrozit, încremenit, dar ce era mai rău 
abia urma. McManus se îndreptase clătinându-se către porţile 
principale, însă acum schimbă pe neaşteptate direcţia. Chiar şi 
în agonie, bărbatul în flăcări căutase în jur ajutor, orice mijloc 
să-şi salveze pielea, iar acum îl zărise pe el, care stătea în 
cealaltă parte a curţii, printre umbre, privindu-i pasiv chinul. 
McManus venea acum direct spre el, grăbindu-se împleticit către 
potenţialul lui salvator. 

Ochii bărbatului se lărgiră, chiar când voma i se urca în gât. 
Nici în cele mai negre coşmaruri nu-şi imaginase așa ceva. 
McManus prindea viteză, îndreptându-se către el, cu mâinile în 
flăcări întinse înainte, chiar în timp ce focul îi ardea părul, 

braţele, picioarele şi pielea. Ştia că trebuie să se întoarcă şi să 
fugă, să scape de un bărbat pe care-l subestimase grav, şi 
totuşi, nu ştia de ce, picioarele parcă îi prinseseră rădăcini. 
McManus era la doar şase metri de el, acum la patru metri, 
acum la trei. Din clipă în clipă avea să se arunce asupra lui, 
cuprinzându-l într-o îmbrăţişare cumplit de dureroasă. Şi atunci, 
de ce nu-i dădeau ascultare picioarele? De ce stătea mai 
departe acolo, aşteptându-şi răbdător pieirea? 

Simti lacrimi în ochi şi-i închise strâns, pregătindu-se pentru 
impact. Apoi simţi un curent de aer, urmat de o bufnitură 
puternică şi, abia întredeschizând ochii, văzu că agresorul 
corpolent se prăbuşise pe neaşteptate, căzuse grămadă la 
picioarele lui. II cuprinse uşurarea şi din plămâni îi izbucni un râs 
strident în timp ce privea în jos la bărbatul care se zvârcolea. 
Nu-i venea să creadă - McManus reuşise să străbată toată 
curtea, doar ca să cadă când era cât pe ce să ajungă la el. 

Părea aproape incredibil, dar urma în flăcări a distrugerilor din 
curte era o dovadă a înaintării lui uluitoare. Chiar acum, când 
privea siajul lui, uitându-se la cutiile şi lăzile care ardeau, văzu 
cum se prăbuşeşte acoperişul barăcii mobile, aruncând un nor 
de scântei în aer. 

In scurt timp, avea să fie dată alarma. Toată curtea se 
aprindea, trimițând mici fuioare de fum spre cer. Nu mai era 
timp de zăbovit; se întoarse, făcu o spărtură considerabilă în 
gardul de plasă metalică, se strecură prin ea şi se îndepărtă în 
grabă. 

Trase cu putere de uşă şi intră. Centrul de comandă era 
pustiu, adică exact cum îşi dorea Helen să fie. Avea nevoie de 
puţin timp ca să-şi adune gândurile după vizita la morgă. 

Străbătu încăperea şi se îndreptă nu spre biroul ei, ci spre 
panoul cu datele crimei. Aici erau afişate pentru analiză 
fotografiile victimelor şi ale suspecţilor, înconjurate de o 
încâlceală de supoziţii - linii de marker între persoane, ipoteze şi 
teorii. De obicei, vederea lor o încânta - pe măsură ce se 
umplea panoul, se completau inevitabil diferite piese de puzzle 

-, dar în seara asta îi dădea senzaţia că tocmai a primit o palmă 
în plină figură. 

Southampton era un oraş plin de viaţă, cu partea lui de 
infracţiuni, prin urmare era ceva obişnuit să aibă în desfăşurare 
două sau trei anchete majore. In momentul ăsta, aveau patru - 
patru cazuri de crimă în care nu făcuseră niciun progres concret. 
O tâlhărie care se soldase cu o victimă în Ocean Village, cu trei 
săptămâni în urmă, un furt calificat în Upper Shirley la scurt 
timp după aceea, furtul unei maşini în centrul oraşului şi, 
desigur, recenta ucidere a lui Eve Sutcliffe. Toate aceste cazuri 
ajunseseră în moduri diferite pe prima pagină a ziarelor - 
victima tâlhăriei avea doi copii, bărbatul de vârstă mijlocie care-l 
înfruntase pe agresor era un milionar realizat prin propriile forţe, 
proprietarul maşinii furate era o tânără directoare din sistemul 
medical, iar Eve... în fine, ea fusese un „dar” pentru şacalii şi 
vampirii de la tabloide, de genul Emiliei Garanita, jurnalista 
locală care folosise paginile ziarului ca să insiste asupra 
frumuseţii, talentului şi tinereţii victimei. Cu fiecare caz nou, cu 
fiecare titlu pe prima pagină, presiunea mai creştea un pic, 
aducând-o pe Helen şi chiar şi echipa ei sub ochii scrutători ai 
opiniei publice. 

Panoul cu datele crimei din departament nu fusese niciodată 
aşa de aglomerat, şi totuşi atât de gol - un aspect pe care 
comisarul-şef Alan Peters îl explicase foarte convingător la 
ultima sa vizită în centrul de comandă. Helen nu-şi aducea 
aminte să mai fi fost vreodată tot oraşul atât de înfrigurat şi de 
periculos, nici nu era greu să-ţi dai seama de ce - multe afaceri 
locale dăduseră faliment de când cu Covidul. Rata şomajului 
crescuse vertiginos, ca şi cea a divorţurilor, iar numărul cazurilor 
de violenţă domestică, abuzuri asupra copiilor şi nenumărate 
alte infracţiuni creştea şi el. În oraş domnea un sentiment 
general de teamă, de furie, ba chiar de disperare, însă valul de 
crime din ultima vreme fusese cel care evidenţiase cel mai 
limpede situaţia. 

jaful, tâlhăria, furtul maşinii - erau infracţiuni economice 
împletite cu violenţă şi comise de cei care credeau că se pot 
face mai mulţi bani în subteran, pe piaţa neagră, decât pe piaţa 
obişnuită a muncii. Chiar şi atacul asupra lui Eve Sutcliffe era o 
dovadă a moştenirii profunde a crizei, delictele sexuale şi cele 
îndreptate împotriva femeilor înmulţindu-se şi ele spectaculos - 

persoane neputincioase şi disperate care îşi revărsau furia, 
resentimentele şi disperarea asupra celor vulnerabili. 

— Nu-i o privelişte prea plăcută, nu? 

Helen se crispă şi se întoarse. Joseph Hudson se strecurase în 
încăpere fără să-l observe şi se oprise lângă ea. 

— Poftim? întrebă Helen iritată. 

Hudson îi susţinu privirea o clipă, încântat de disconfortul ei, 
apoi îşi îndreptă atenţia spre diversele fotografii de pe panou. 

— Atâta durere, atâta suferinţă... Şi pentru ce? Câteva lire în 
buzunar, un moment trecător de plăcere... 

Clătină din cap cu tristeţe, dar pe buze i se zărea umbra unui 
surâs. 

— Parcă nu s-ar mai aplica vechile reguli. Decenţă, respect, 
omenie. Acum e o lume a competiţiei pe viaţă şi pe moarte. 
Fiecare bărbat - şi fiecare femeie - e pe cont propriu. 

Hudson n-o privea, însă Helen n-avea cum să nu prindă ideea. 
Cu câteva luni în urmă, Helen pusese capăt relaţiei lor, 
sugerând că ar fi o idee bună ca el să plece de la Southampton 
Central. Fostul ei iubit reacţionase foarte prost la propunere, 
arătând clar, cu mai multe ocazii, că n-are de gând să se ducă în 
altă parte. 

— Ai ceva de raportat, detectiv-sergent Hudson? Sau ai venit 
aici doar ca să... 

— Am găsit BMW-ul lui Alison Burris, o întrerupse Hudson, 
îndreptându-se către panou. Pe o alee de lângă St Mary's. Furat, 
golit şi aruncat, exact cum am zis că o să fie. Le-am cerut 
criminaliştilor să arunce o privire. 

Luă un marker şi scrise detaliile pe panou, trăgând o linie 
fermă între noile date şi o fotografie a nefericitei Burris. 

— Măcar unul dintre noi face progrese, ce zici? 

Puse markerul la loc şi-i zâmbi larg lui Helen, apoi se îndreptă 
către uşă. 

— Să nu stai prea târziu, Helen. Muncă, muncă şi niciun pic de 
distracţie... 

Helen îl privi cum pleacă, străduindu-se din răsputeri să-şi 
înăbuşe dorinţa de a-i trage o săpuneală. În mod normal, l-ar fi 
pus la punct pe loc, dar situaţia nu era normală. Detectivul- 
sergent Charlie Brooks era încă în concediu de maternitate, 
ceea ce însemna că Joseph Hudson era singurul ofiţer superior 
de care dispunea. Ţinând cont de condiţiile actuale, de valul de 

crime care cuprinsese oraşul, Helen trebuia să se bazeze pe el, 
deşi era tot mai deranjată de „contribuţiile” lui. Era de multe ori 
nesubordonat, chiar ostil - se temea că îşi dăduseră seama şi 
ceilalţi - şi, mai rău, părea să se bucure deschis de situaţia ei 
dificilă. 

În ultima vreme, începuse să se întrebe dacă Hudson nu lucra 
cumva de-a dreptul împotriva ei, încântat de panoul gol, de 
titlurile răutăcioase, de presiunea tot mai mare. Părea o idee 
nebunească, propriul sergent să-i submineze anchetele de 
ciudă, dar era o idee de care nu reuşea să scape. In momentele 
cele mai negre, începea chiar să se întrebe dacă Hudson nu 
complotează cu Emilia Garanita - reporteriţa dificilă părând să 
fie foarte bine informată în ultima perioadă. 

Adevărul era că Helen nu se simţise niciodată atât de izolată 
şi de expusă. Fiecare nouă zi părea să aducă mai degrabă 
probleme noi decât răspunsuri. Echipa căuta la ea inspiraţie, 
spirit de conducător, dar pentru prima dată avea senzaţia că nu 
e sigură ce să facă. Nimic nu părea să meargă, teoriile testate în 
timp ale activităţii moderne de poliţie nu dădeau niciun rezultat, 
iar echipa ei supra-încărcată se lupta cu anarhia tot mai întinsă 
din oraş. 

Ca de fiecare dată când stătea în faţa panoului cu detaliile 
crimei, Helen tânjea să vadă tipare, indicii, piste de anchetă, să 
intuiască o cale spre dreptate. Însă în seara asta, în timp ce 
privea spaţiul gol din faţa sa, vedea doar chipurile morţilor 
privind-o. 

Îşi trase eşarfa peste gură şi nas, apoi strânse cu putere 
şnurul glugii. Îşi trecu degetele cu grijă peste marginea ţesăturii, 
verificând dacă  deghizarea era corespunzătoare, apoi, 
mulţumită că nici chiar maică-sa n-ar fi recunoscut-o, ieşi din 
umbră. 

Pândise pe treptele din pivniţă aproape două ore, aşteptând 
momentul potrivit să iasă la lumină. Se aventurase de câteva ori 
până la nivelul străzii, dar de fiecare dată câte ceva o făcuse să 
ezite: lătratul unui câine, o uşă trântită şi, cel mai îngrijorător, 

un cuplu care trecea pe-acolo. Erau fericiţi - beţi, râdeau şi 
păreau îndrăgostiţi -, dar apariţia lor neaşteptată o speriase. 

Din fericire, pericolul trecuse, cuplul se îndepărtase fără să 
ştie de ea, dar tot nu voia să rişte şi să întârzie acolo. Verificând 
agitată dacă drumul e liber, ieşi pe trotuar şi, discret, traversă în 
grabă, ascunzându-se printre maşinile parcate vizavi. Şovăi din 
nou, convinsă că nu se poate să nu meargă ceva prost - o s-o 
observe vreun vecin băgăcios, o să treacă vreo patrulă -, dar pe 
Ashley Road domnea o linişte mormântală. 

Se uită la ceas - 00:30 -, apoi îşi aţinti privirea asupra casei 
din faţa ei. Fusese cu ochii pe numărul 21 încă de când 
ajunsese, urmărind cine intra, siluete care treceau prin dreptul 
draperiilor trase, lumini care se aprindeau şi se stingeau, până 
când, în cele din urmă, casa fusese învăluită de bezna 
confortabilă. În ultimele trei sferturi de oră nu se văzuse nicio 
mişcare, niciun semn de viaţă. Cu puţin noroc, locatarii dormeau 
liniştiţi, fără să ştie de ranchiuna şi furia care pândeau afară. 

Încă o verificare rapidă, o privire la ferestrele de sus ale 
caselor învecinate, apoi silueta ieşi din spatele maşinii parcate, 
urcă pe trotuar şi o luă la fugă pe scările de la intrare. Lilah şi 
Martin Hill n-aveau câine, alarmă sau camere de securitate, dar 
chiar şi aşa tot era un moment periculos. Ţinând cont de tot ce 
se petrecuse în ultima vreme, de unde să ştii dacă nu erau 
vigilenţi? Dacă uşa n-o să se deschidă brusc? Dacă n-o să fie 
prinsă în fapt? 

Dar înăuntru nu se simţea nicio mişcare, nu se auzea nicăieri 
niciun sunet, aşa că băgă mâna în buzunar şi scoase spray-ul. Il 
scutură, îl ridică în dreptul uşii şi apăsă cu putere. Imediat, din 
tub se năpusti un jet de vopsea neagră, mânjind uşa cenuşie, 
elegantă. Erupția o făcu să tresară, dar se adună şi continuă, 
trasând prima linie. Nu era tocmai un rezultat impecabil, era 
neregulată şi inegală, dar măcar era clară; merse mai departe, 
trăgând şi a doua linie, cu o mişcare violentă din braţ. 

Acum prinsese ideea şi avea tot mai multă încredere în sine 
cu fiecare clipă, mişcându-se rapid, cursiv. Se apropia de tocul 
uşii, îndreptă jetul de vopsea spre zidul alb, apoi spre fereastra 
livingului, schiţând cu îndemânare simbolul malefic. Modelul era 
aproape complet, aşa că, luând-o înapoi, îşi încheie opera cu o 
înfloritură sumbră. 

Întreaga operaţiune nu durase mai mult de un minut, dar tot 
rămăsese fără suflare în faţa desenului, cu adrenalina 
revărsându-i-se în sânge. Făcuse ce venise să facă, profanase 
casa frumoasă, dar putea oare să scape fără să fie văzută sau, 
mai rău, oprită? Băgă spray-ul în buzunar, cobori în fugă treptele 
şi se îndepărtă. 

e 

Nu îndrăzni să se uite înapoi; nu suporta să vadă dacă Lilah 
sau Martin nu deschideau chiar acum uşa, ca să pornească în 
urmărirea ei. Nu mai făcuse niciodată asta, fusese sigură că o să 
dea de belea... şi totuşi fiecare pas o ducea mai aproape de 
adăpost. Era deja la vreo 50 de metri de casă, poate chiar mai 
mult. Chiar dacă o oprea cineva acum, cum ar fi putut fi sigur că 
ea e vinovată? Doar o percheziţie ar fi putut dovedi - un alt 
motiv să arunce cât mai repede spray-ul care o putea trăda. 

Se apropia de capătul străzii. După ce ajungea pe strada 
principală şi se amesteca printre trecători, avea să se simtă mai 
bine. Parcurse ultimii metri în câteva secunde, coti şi îşi luă un 
ultim elan spre libertate. Însă chiar atunci, un vaier asurzitor o 
făcu să încremenească. 

Sirene. Auzea sirene, insistente şi aproape. Nu se putea - cum 
ajunseseră aşa de repede? O văzuse cineva? Ascuns în spatele 
draperiilor, sunând pe furiş la poliţie în timp ce privea actul ei 
gratuit de vandalism? Crezuse că a fost foarte atentă, foarte 
prudentă. O să se destrame totul înainte să înceapă măcar? 

Sirenele se auzeau tot mai tare, dar ea prinsese rădăcini. Era 
paralizată de nesiguranţă şi nu ştia ce-i mai bine să facă. 
Maşinile erau aproape lângă ea, iar vaierul lor necruţător era tot 
mai puternic, cu fiecare clipă. 

Când instinctul preluă controlul, se aruncă înapoi în beznă, 
ferindu-şi faţa cu braţul, chiar în momentul în care trecură pe 
lângă ea două maşini de pompieri. 

Ar fi râs în hohote dacă n-ar fi fost atât de speriată. Privi 
gâfâind din rărunchi cum maşinile devin tot mai mici, iar în cele 
din urmă dispar cu totul din vedere. Abia atunci ieşi din 
întuneric, întorcându-se şi luând-o la fugă, ca şi cum chiar viaţa 
ei era în joc. 

Păşi pe podeaua de lemn netedă, bucurându-se de liniştea de 
mormânt din spaţiul tăcut. Helen nu mai stătuse mult la birou 
după întâlnirea cu Joseph Hudson, prea enervată şi descurajată 
ca să mai obţină ceva. In loc de asta, se grăbi să ajungă acasă. 

Joseph Hudson petrecuse mult timp în apartamentul ei în 
timpul scurtei lor relaţii - în bucătărie, în living, în pat. Relaţiile 
între poliţişti nu erau privite cu ochi buni, aventura lor fusese 
secretă şi rămăsese în principal între aceşti patru pereţi. 
Amprentele lui Hudson în casă şi, de fapt, şi în inima ei fuseseră 
însă minime şi eliminase cu succes orice urmă care mai 
zăbovea, ceea ce însemna că apartamentul ei rămăsese 
singurul loc unde se putea destinde, unde putea găsi cu 
adevărat liniştea. 

În seara asta totuşi telefonul începu să sune aproape imediat 
ce se aşezase pe canapea. Avea încă telecomanda televizorului 
în mână, rămasă îndreptată către ecranul gol, dar o lăsă jos şi 
începu să-şi caute mobilul. Spre marea ei uşurare, era doar şefa 
directă, inspectorul-şef Grace Simmons. 

— Staţi târziu, doamnă. 

— Nu pot să dorm. Şi poţi să renunţi la „doamnă”. Mă faci să 
am senzaţia că am 80 de ani. 

— Scuze. 

— Deşi în forma actuală s-ar putea să fie destul de corect... 
glumi Simmons, înainte să schimbe subiectul. Oricum, tu ce mai 
faci? Îmi pare rău că n-am ajuns azi, voiam să văd cum mai 
merge. 

— Încet, dar sigur... 

Helen şi-ar fi dorit din toată inima să-i poată oferi prietenei şi 
mentorului ei veşti mai bune, dar n-avea rost să-i dea speranţe 
deşarte. În realitate, nu stăteau mai bine ca dimineaţă, dar chiar 
şi aşa, Helen se bucura s-o audă. In ultima vreme, Grace 
Simmons era o prezenţă neregulată la Southampton Central, dar 
rămăsese o prietenă şi o aliată neclintită. 

— Avem atât de multe piste, că, sincer, nu mai prea avem 
destui oameni pe teren în momentul ăsta. Sper că Charlie o să 
se plictisească să tot schimbe scutece şi o să se întoarcă pe 
front... 

— Încerc să vă obţin ceva întăriri. Dar ştii cum e Peters, tot 
timpul cu ochii pe fiecare bănuț. 

— O să ne descurcăm, o linişti Helen. Ne trebuie doar o şansă, 
ceva care să ne dea un impuls. 

Asta era doar parţial adevărat. Erau mult mai multe pe care 
Helen i le-ar fi putut spune şefei ei - problemele cu Hudson, 
sentimentul tot mai pronunţat de nemulţumire printre membrii 
echipei -, dar nu era încă dispusă să-i mărturisească totul. 

— Păi, am toată încrederea în tine, îi răspunse Simmons cu 
căldură. Dacă poate cineva rezolva situaţia, atunci tu eşti aceea. 

Inspectorul-şef Simmons încheie discuţia destul de repede, 
lăsând-o pe Helen singură cu gândurile ei. Scurta conversaţie îi 
făcuse bine, dar ştia că încă n-o să fie în stare să se relaxeze şi 
că spaimele şi neliniştile sâcâitoare o să-i mai dea târcoale o 
vreme. Renunţă la televizor şi se duse în bucătărie să-şi ia nişte 
apă, după care se îndreptă spre mica ei terasă. 

Apartamentul era la ultimul etaj, ceea ce-i oferea o vedere 
frumoasă asupra oraşului. Helen îşi încheia de multe ori serile 
aici, lăsând briza caldă s-o mângâie şi ascultând sunetele 
înăbuşite ale vaselor care navigau prin canalul Solent. 
Southampton era un oraş gălăgios, dar seri ca asta puteau fi 
foarte liniştite, chiar liniştitoare, un tonic necesar după o zi de 
muncă grea. 

Helen se prinse de balustradă şi privi oraşul, bizar de frumos 
în seara asta, în lumina lunii pline. Vântul bătea cu putere, iar 
aerul cald o înăbuşea; în mod normal, căldura i s-ar fi părut 
mângâietoare. Însă în seara asta briza îi aducea ceva tulburător 
- sunet de sirene. Ascultând atentă, Helen se orientă şi se 
întoarse încet în direcţia din care se auzeau. Şi văzu. Nu cum se 
aştepta, un grup de lumini intermitente gonind pe străzi, ci ceva 
mult mai neliniştitor. Chiar şi la ora târzie, în penumbra argintie, 
Helen reuşi să distingă vălătuci uriaşi de fum, care se ridicau 
spre cerul nopţii. 

ZIUA A DOUA 


Capitolul 9 


Lumina zorilor pătrundea prin ferestre, luminând bucătăria. 
Aparatele Miele străluceau, blatul de cuarţ sclipea, până şi filtrul 
Quooker intra în joc, reflectând razele soarelui în încăperea 
spațioasă. Era o privelişte impresionantă - o modernizare 
luminoasă şi primitoare a unei bucătării de epocă atrăgătoare -, 
dar în general peisajul îl deprima pe Robert Downing, mai ales 
când era atât de secat de viaţă. 

Înainte, bucătăria fusese inima familiei, Alexia, el şi băieţii 
petrecând multe ore fericite împreună, făcând clătite, jucându- 
se cu baloane de săpun, băgând la cuptor o friptură duminica. 
Apoi căsnicia se destrămase şi, ca urmare, de obicei nu mai 
erau decât el şi băieţii şi, uneori, ca azi, doar el, pentru că 
gemenii rămăseseră de cu seară la mama lor. De cele mai multe 
ori, izolarea îl întrista şi era copleşit de un sentiment vag de 
furie şi insatisfacţie, care dura adesea toată ziua. Azi părea însă 
şi mai rău, de parcă bucătăria luxoasă, în care răsuna ecoul, era 
o viziune a viitorului, o străfulgerare a vieţii pe care ar putea-o 
avea dacă ieşea pe locul al doilea la apropiata audiere de 
custodie. Nu suporta să se gândească la aşa ceva - seninătatea, 
liniştea încăperii mari erau zdrobitoare. 

Trânti ibricul pe plită şi aprinse focul, apoi aruncă o privire la 
ceas înainte să dea drumul la radio, dornic să găsească o 
distragere de la gândurile negative. Încă i se părea imposibil ca 
viaţa să i se destrame cu totul atât de repede. De multe ori nu 
se putea abţine şi relua detaliile, fisurile pe care-ar fi trebuit să 
le vadă, lucrurile care rămăseseră nespuse. Da, avusese 
bănuieli că Alexia nu era fericită, dar nu îşi imaginase niciodată 
că avea să caute afecţiune în altă parte şi că nu peste mult timp 
nemernicul de Graham avea să facă pe tăticul băieţilor /u;. Chiar 
şi acum gândul îl făcea să fiarbă... 

Într-o clipită, Robert se transformase din avocatul încrezător 
şi plin de succes, cu o soţie superbă, copii adorabili şi o casă de 

invidiat în  burlacul singuratic care trebuia să împartă 
proprietatea asupra casei şi custodia gemenilor, în timp ce se 
străduia să fie un tată bun pentru doi băieţi foarte nedumeriţi. 
Acum era genul de bărbat de care li se face milă femeilor, care-i 
aduc mâncare, îl mângâie şi-i dau o grămadă de sfaturi despre 
cum să facă faţă. Totul părea aiurea şi totuşi asta era realitatea 
neplăcută - un bărbat singur cu gândurile lui, cu pistolul la 
tâmplă. 

lbricul cu apă începu să bolborosească, în timp ce 
meteorologul local bombănea la radio, confirmând că o să fie o 
nouă zi caniculară în oraş. Numai de asta n-avea nevoie, încă o 
şedinţă plicticoasă într-o sală de tribunal înăbuşitoare, dar 
măcar azi o să aibă parte şi de o fărâmă de alinare. li luă mai 
târziu pe băieţi şi-i aducea acasă. Se punea problema câtă 
vreme o s-o mai facă, dar o să se asigure că astă-seară o să se 
simtă bine. După ce-şi vor termina lecţiile, o să-i răsfeţe fără 
măsură - îngheţată cu aluat de biscuiţi, o porţie mare de pui 
Sours şi orice vor ei pe Netflix. Ideea îi încânta inima grea. 

Prognoza meteo se încheiase şi fusese înlocuită de tonurile 
sobre ale crainicului, care-i reaminti lui Robert să o ia din loc - 
trebuia să fie la tribunal la 10. Luă rezumatul şi îl îndesă în 
servietă. Apoi se duse la blatul de bucătărie să-şi ia telefonul de 
la încărcat, însă chiar atunci îi atrase ceva atenţia, glasul 
crainicului reuşind să răzbată printre gândurile în care era 
cufundat. 

— ... au ajuns la un incendiu major în zona Locks Heath. 

Se opri în mijlocul pregătirilor. 

— Incendiul, care a cuprins un cimitir de maşini, a durat 
câteva ore, obligându-i pe locuitorii din zonă să plece de-acasă, 
dar acum se află sub control. Poliţia din Hampshire a confirmat 
că a fost înregistrată o victimă, Declan McManus, în vârstă de 42 
de ani... 

Robert se îndreptă în grabă spre radio ca să-l dea mai tare. 

— În prezent, este internat la secţia de arşi a spitalului 
universitar Southampton şi deşi nu a fost dată publicităţii nicio 
informaţie recentă despre evoluţia lui, personalul medical a 
confirmat că starea lui e critică... 

Robert rămase nemişcat, nesigur dacă e cazul să se 
îngrijoreze sau să fie mulţumit. Nu dorise niciodată răul nimănui, 
dar făcea o excepţie pentru McManus, care era un parazit. lar 

acum era în pragul morţii, mutilat de răni grave. Reporterul 
continuă, descriind reacţia poliţiei şi posibilele teorii privind 
cauzele izbucnirii incendiului, majoritatea sugerau o mână 
criminală. Robert rămase pe loc, absorbind toate detaliile, cu 
filtrul de cafea care zăngănea şi bolborosea zgomotos în fundal, 
împroşcând conţinutul opărit şi lipicios pe suprafaţa imaculată. 
Nu-l mai interesau bucătăria sau micul-dejun şi nici măcar 
audierea de la tribunal la care trebuia să ajungă. Acum n-avea 
decât o singură întrebare în minte. 
Declan McManus o să trăiască sau o să moară? 


Capitolul 10 


Contempla scena din faţa ei, abia venindu-i să creadă ce 
vedea. Era o imagine cu totul dezolantă. 

Helen sunase la Southampton Central imediat ce zărise 
pârjolul - sergentul de serviciu sâcâit îi confirmase că izbucnise 
un incendiu major în Locks Heath. Iniţial, sperase că incidentul 
va fi doar de resortul pompierilor din Hampshire, dar după ce 
fusese stabilită identitatea victimei, devenise limpede că pentru 
anchetă va fi nevoie de echipa ei. Declan McManus fusese 
poliţai la Londra, dat afară cu scandal după o investigaţie de 
corupţie de durată şi stabilit apoi în Southampton, unde lucra ca 
detectiv particular. Helen se ciocnise de el de câteva ori în 
ultimii ani, dar nu ştiuse niciodată sigur unde avea biroul. Până 
acum. 

ÎI trimisese pe Hudson să discute cu iubita şocată a lui 
McManus, iar ea plecase spre locul faptei. Curtea, care până 
acum doi ani fusese proprietatea unui negustor de fier vechi, 
era plină de urmele incendiului violent. Îşi făcu drum printre 
resturile carbonizate, cu eşarfa pe faţă ca să-şi protejeze 
plămânii de mirosul înţepător, şi se îndreptă precaută spre 
baracă, dornică să vadă dacă supravieţuise ceva din ceea ce 
bănuia acum că era centrul nervos al activităţii lui McManus. 
Totuşi, în timp ce stătea în prag şi privea cenuşa care încă 
mocnea, îşi dădea seama că o să fie dezamăgită. 

— Mă rog, nu-i pe gustul oricui, dar e ieftină şi cu o renovare 
atentă... 

Helen ridică privirea şi o văzu apropiindu-se pe Meredith 
Walker, şefa criminaliştilor. Ca de obicei, purta costum steril, 
mănuşi de cauciuc şi mască. 

— Crezi că o să putem recupera ceva? întrebă Helen zâmbind. 

— Nu sunt sigură. N-am apucat încă să căutăm amprente. Dar 
după cum arată, nu era nimic ignifugat... 

Helen cercetă din priviri biroul ars şi canapeaua distrusă. 

— Ceva dosare? Computere? Hard-disk-uri? 

— Nu văd nicio urmă că ar fi existat vreun fişet. Ghinionul 
nostru, dacă-şi ţinea dosarele în cutii de carton. Computerele şi 
hard-disk-urile n-ar fi supravieţuit unui incendiu de asemenea 
proporţii. Putem doar să sperăm că pe undeva, pe sub tot 
haosul ăsta, ar putea exista un seif unde-şi ţinea actele... 

Helen încuviinţă, dar ştia că Meredith se străduia să găsească 
şi ceva optimist de spus. 

— Şi considerăm că incendiul a pornit de la baracă? întrebă 
ea, adulmecând în aer. 

— Da. Avem cioburi de sticlă şi un miros rezidual puternic de 
benzină. Bănuiesc că a fost o mână criminală, deşi trebuie să 
mai cercetez un pic ca să fiu sigură. 

— Dacă aşa e, baraca a luat foc ca o cutie de chibrituri, 
adăugă Helen privind interiorul înnegrit. 

— Şi l-a luat şi pe McManus cu ea. 

Helen încuviinţă, dar nu mai zise nimic. Mai avusese de-a face 
cu incendii provocate şi întotdeauna o descurajau. Era ceva cât 
se poate de crud şi laş. 

— Şi restul curţii? Făptaşul a incendiat-o la plecare? 

— Nu cred, răspunse Meredith, făcându-i semn lui Helen să 
vină cu ea afară din baracă. 

Coborâră la nivelul solului, făcându-şi drum printre carcasele 
arse. 

— Echipa n-a găsit nicio urmă de benzină în afara barăcii, dar 
avem fâşii de haine arse - blugi arşi, mai precis - în câteva 
locuri, unde au luat foc nişte cutii de carton şi lăzi şi au 
declanşat incendii secundare. 

— Presupunând că incendiatorul n-a fost incredibil de 
împiedicat la plecare, putem considera că hainele îi aparţin lui 
McManus. 

— Aşa pare. Omul e în flăcări, agonizează, e disperat, 
încearcă să scape din incendiu, se izbeşte de câteva obstacole... 

— ... Şi dă foc la restul curţii. 

— Cam aşa pare. De fapt, poţi să-ţi faci o idee destul de bună 
despre traseul lui, dacă te uiţi cum a avansat focul, ca să nu mai 
zic de cum sunt împrăştiate peticele de haine. 

Helen urmări privirea lui Meredith, zărind semnele de 
localizare a dovezilor, care chiar păreau să marcheze înaintarea 
haotică a bărbatului rănit în timp ce se îndepărta de baracă. ŞI 
chiar atunci îi trecu prin cap o idee. 

— Porţile principale erau deschise când au ajuns poliţiştii, nu? 
întrebă ea, întorcându-se din nou spre Meredith. 

— lhâm. Lacătul fusese spart. 

— Şi atunci, de ce nu s-a dus direct spre ele? Ar fi fost cel mai 
scurt traseu spre stradă, spre siguranţă... 

Meredith urmări privirea lui Helen, observând cum iniţial 
McManus se îndreptase către poartă, apoi o luase brusc spre 
stânga, spre cel mai îndepărtat colţ al curţii. 

— Poate şi-a pierdut elanul? Nu s-a mai concentrat? Din câte 
ştim, era rănit destul de grav... 

— Sau poate că a văzut ceva mai interesant acolo... 

Helen se îndrepta deja către gardul de pe latura de esta 
curţii, urmând paşii de dans nebuneşti ai lui McManus. Ajunse 
imediat la locul unde acesta căzuse în nas, cu hainele încă 
aprinse, cu viaţa atârnând de un fir de păr. Paramedicii 
spuseseră că l-au găsit pe burtă, cu faţa în ţărână, inconştient, 
cu pielea băşicată şi răni deschise. Ţinând cont de raportul lor, 
părea incredibil, imposibil aproape să mai fie în viaţă, luptându- 
se pentru supravieţuire la spitalul universitar Southampton. 
Fostul poliţist era în mod clar un luptător, deşi nu încăpea 
îndoială că perspectivele lui erau incerte, chiar dacă, printr-un 
miracol, reuşea să scape cu viaţă. 

Helen se lăsă pe vine şi cercetă solul, desenând în minte 
conturul trupului prăbuşit. 

— Ce căutai tu, Declan...? 

Işi dădea seama că Meredith o priveşte; merse mai departe, 
cercetând terenul lângă locul unde căzuse victima. Şi zări ceva. 
In ultima vreme, fusese cumplit de cald - un val de căldură de 
vară adevărat -, dar cu două nopţi în urmă se stârnise o furtună 
dată naibii, cum rareori mai vezi în Marea Britanie. Ploaia 
scăldase oraşul, lăsându-l mânjit şi murdar, iar aici, în curtea 
crăpată şi prăfuită, încă se vedeau urmele furtunii. Chiar în faţa 

locului de odihnă al lui McManus, unde nu putea ajunge, era o 
baltă mică plină de noroi, pe marginea căreia părea să se vadă 
o urmă parţială de pantof. 

— la uite aici. 

Meredith se conformă, aplecându-se să cerceteze urma. 

— Aş zice că e un fel de pantof sport, 42-43? zise ea, făcându- 
i deja semn fotografului să se apropie. Crezi că e incendiatorul 
nostru? 

— Ar fi logic. Comite fapta, se retrage la distanţă sigură ca să 
privească incendiul, apoi, cu totul improbabil, McManus scapă. 
Se îndreaptă spre poartă, apoi schimbă direcţia când zăreşte pe 
cineva aici. Probabil crede că e cineva care o să-l ajute. Sau 
poate ştie că vrea să-l omoare şi are de gând să-l înfrunte... 

— Trebuie să fi fost o privelişte deosebită, să vină spre tine, 
cu hainele în flăcări, cu părul arzând. 

— Exact, răspunse Helen în şoaptă, căutând încă urme ale 
retragerii. 

Se îndepărtă de baltă şi cercetă pământul. Aici era ceva mai 
bătătorit, panta urcând spre gard, dar chiar şi aşa parcursul 
incendiatorului care se îndepărta de locul faptei era evident, 
urmele neclare ale pantofilor de sport familiari dezvăluindu-i 
traseul de fugă. 

— Acum trebuie să mai descoperim cum a ieşit... 

Cuvintele se pierdură, pentru că îşi răspunsese deja la 
întrebare. Urmele de pantofi duceau direct la limita proprietăţii, 
unde văzuse o ruptură în gardul de sârmă. In scurt timp, erau 
amândouă ghemuite lângă ea, cercetând sârma ruptă şi 
pământul de dincolo de ea, în speranţa că vor găsi şi alte dovezi 
ale retragerii incendiatorului. De data asta, o văzu Meredith. 

— Acolo. 

Helen se uită în direcţia pe care i-o indica. La început, nu îşi 
dădu seama ce încerca să-i arate Meredith, apoi zări brusc. Prins 
în marginea zimţată a uneia dintre sârmele rupte, era un fir 
bleumarin. 

Capitolul 11 


Sandra Keaton era la limită, riscând să cedeze în orice 
moment. 

Tânăra iubită a lui McManus trăgea cu sete dintr-o ţigară king- 
size şi-l privea pe detectivul-sergent Joseph Hudson cu ochii 
înroşiţi, care amenințau să se umple iar de lacrimi. Din câte 
reuşise el să-şi dea seama, relaţia ei cu McManus fusese în cel 
mai bun caz intermitentă, dar tot era foarte afectată de vestea 
atacului, nereuşind să scape de imaginea iubitului ei luminând 
cerul nopţii, cu pielea şi părul trosnind în flăcări. 

— Când ai fost ultima dată cu Declan? urmă Hudson cu 
blândeţe, încercând să reorienteze discuţia. 

Tânăra fornăi şi-şi şterse nasul agresiv, în timp ce se gândea 
ce să răspundă. 

— Acum câteva zile, dar n-a rămas. Era prost-dispus... 

— De ce? 

— N-avea legătură cu mine, ripostă ea. Avusese nişte 
probleme la muncă, atâta tot. Riscurile meseriei, bănuiesc... 

— Ce fel de probleme? 

— Era cineva pe urmele lui. 

— Cine? întrebă Hudson, aplecându-se spre ea. 

— Doar atât, nu ştia... 

Trase din nou din ţigară şi-şi trecu mâna prin părul lung şi 
lins. Fără îndoială, erau un cuplu ciudat; ea era cu cel puţin 20 
de ani mai tânără şi considerabil mai atrăgătoare decât 
McManus. Totuşi, suferea de o lipsă de încredere cumplită şi s-ar 
putea să fi fost impresionată de fosta lui carieră de poliţist şi de 
„farmecul” actualei reîncarnări ca detectiv particular. 

— Ce anume s-a întâmplat? 

— Nimic grav. Acum vreo săptămână, a încercat cineva să-i 
spargă casa. Are un apartament în blocurile din Thornhill... 

— Ştim. 

— Ei, cineva a încercat să forţeze fereastra când era plecat. 
N-a făcut treabă prea bună, din câte se pare - dar tot trebuie 
înlocuită... 

Rămase cu gândul la fereastră, poate întrebându-se dacă 
Declan o să mai fie vreodată în stare să se ocupe de reparaţie 
sau ar trebui să facă ea ceva. 


VP - 26 


— Ce căutau? 

— Laptopul lui. Acolo-şi ţine toate fişele. 

— De ce eşti aşa de sigură că asta căutau? 

— Pentru că au pus mâna pe el acum două zile. 

— Au pus? 

— El, ea, mă rog... 

— Cum? 

— l-au forţat portbagajul maşinii. Îl lăsase acolo când a venit 
la mine. 

Era clar că Magnus nu stătuse mult cu Sandra, ceea ce-l făcu 
pe Hudson să se întrebe ce fel de relaţie aveau, dar ştia că nu-şi 
permite să se lase distras. 

— l-a furat cineva laptopul? 

— Toată munca lui, toată arhiva... au dispărut pur şi simplu, 
zise ea cu un aer de cunoscător, ca şi cum ar fi oferit un 
element esenţial pentru puzzle-ul cazului. Avea şi nişte 
documente pe hârtie în altă parte, dar erau în mare parte 
anchete vechi. 

— Pari să ştii multe. 

— Mi-a mai spus câte ceva. 

— Detalii despre anchetele lui? 

— Nu nume sau de-astea, zicea că n-ar fi „profesionist”. 

Pronunţă cuvântul apăsat, ca şi cum ar fi fost ceva exotic. 

— Deci n-ai idee pentru cine lucra atunci... în ultima vreme, 
vreau să zic? 

— Lua o grămadă de chestii, de fapt orice era plătit. Companii 
private, firme de asigurări, clienţi individuali, femei care credeau 
că le înşală bărbaţii, patroni pe care-i trăgeau în piept angajaţii. 
Nu făcea mofturi. 

Ceea ce Hudson putea să creadă foarte bine. 

— Şi Declan nu ştia cine ar fi putut să-i ia laptopul? 

— Păi asta era, de-aia era înnebunit. Îşi făcuse mulţi duşmani 
în ultimii câţiva ani. Oameni pe care-i demascase, cărora le 
pusese în pericol afacerile, care fuseseră chiar arestaţi din 
cauza lui. Adevărul e că sunt cel puţin zece oameni care l-ar fi 
atacat bucuroşi... 

Glasul i se frânse, imaginea iubitului ei chinuit făcând-o să-şi 
piardă din nou controlul. Pe obraz i se prelinse o lacrimă, în timp 
ce trăgea nicotină în plămâni, încercând să se adune. Hudson îşi 
păstră pe chip o expresie de însufleţire profesională, dar în sinea 

lui ştia exact cum se simte Sandra. Era clar că-şi imagina că 
ancheta n-are nicio şansă şi că ar fi aproape imposibil să 
restrângă numărul de potenţiali suspecți, iar Hudson nu putea 
să-i contrazică evaluarea. Declan McManus era un oportunist 
jegos, fără prea multe scrupule sau principii morale, dispus să 
demaşte pe oricine ca să scoată un ban fără prea mare efort. Işi 
băgase nasul unde nu-i fierbea oala prea mult timp şi poate că 
nu era surprinzător că se găsise cineva care să vrea să-i închidă 
gura de-a binelea. Nu era clar dacă o făcuse ca să împiedice o 
anchetă în desfăşurare sau era o reglare de conturi mai vechi, 
dar la încheierea discuţiei, Hudson n-avea nicio îndoială că, dacă 
McManus nu se recupera miraculos, să-l caute pe cel care-l 
atacase avea să fie un fel de căutat acul în carul cu fân. 


Capitolul 12 


Helen se strecură printre porţi şi se îndepărtă de curte, 
adâncită în gânduri. Timpul petrecut cu Meredith fusese rodnic - 
simţea că aveau o idee destul de bună despre ce se petrecuse şi 
era posibil să fi obţinut nişte dovezi criminalistice valoroase -, 
dar motivul acestei infracţiuni era învăluit în mister şi existau 
şanse să şi rămână aşa, dacă nu reuşeau să găsească informaţii 
credibile despre ce i se întâmplase lui McManus în ultima vreme. 
Intenţia fusese să-l ucidă, asta era limpede, şi s-ar fi putut 
dovedi util că el încă se agăța de viaţă. Era puţin probabil să 
poată fi interogat în următoarele zile, poate chiar săptămâni, 
dar faptul că mai era în viaţă l-ar fi putut determina pe atacator 
devină necugetat. O să fie tentat să sune la spital? Poate chiar 
să se ducă acolo, ca să verifice starea fostului poliţist aflat în 
suferinţă? 

Chiar în timp ce formula gândul, Helen ştia că e o mutare cu 
bătaie lungă. Agentul McAndrew era acum în apartamentul din 
Thornhill al lui McManus, iar Hudson discuta cu iubita acestuia - 
poate că vreunul dintre ei o să găsească ceva, dar ideea să 
parieze pe un singur suspect care sare în ochi părea un vis prea 
frumos, ţinând cont de stilul de viaţă haotic al lui McManus şi de 
anchetele lui diverse. Ideea o deprima pe Helen - cum s-ar 
descurca dacă ar fi avut un caz uşor, o anchetă pe care s-o 

încheie imediat, care să le ridice moralul şi să le reamintească 
şefilor că erau buni la ce făceau. Insă norocul părea scump la 
vedere în ultima vreme. 

Helen se târi spre motocicletă şi, când se apropie de ea, 
moralul i se prăbuşi şi mai tare. Drept în faţă, sprijinită 
provocator de Kawasaki-ul eí, se afla Emilia Garanita. 

— Dispari! se răsti Helen, înfuriată că ziaristei putea să-i 
treacă măcar prin cap să se atingă de motocicleta ei. 

— Bună dimineaţa şi ţie, Helen, îi răspunse vioaie Emilia, 
trecându-şi mâna peste şaua de piele, înainte să se îndrepte, 
fără tragere de inimă. Care-i treaba? 

Chiar în timp ce rostea cuvintele, pe buze îi apăru un zâmbet 
răutăcios, iar privirea îi fugi spre ruinele care încă mocneau în 
spate. 

— Vreo pistă care arde? 

— Ce amuzantă mai eşti şi tu! mormăi Helen, trecând pe 
lângă ea spre motocicletă. 

— Mi s-a mai spus. Dar asta nu prea e de râs, nu? întrebă 
Emilia, arătând spre locul faptei. Incendiere, tentativă de crimă, 
distrugerea proprietăţii. Ai vreo idee cine i-a pus gând rău lui 
McManus? 

Ca de obicei, era enervant de bine informată. 

— O să avem o conferinţă de presă mai târziu, Emilia. Dacă te 
interesează... 

— A, Ştiu, răspunse ziarista indiferentă. Mă întrebam doar 
dacă tu ai vreun suspect în minte. A fost cineva care-l viza pe el 
în mod special sau a fost un atac la întâmplare? Populaţia ar 
trebui să fie îngrijorată? 

— Nu, populaţia e în deplină siguranţă. 

Helen se urcă pe motocicletă şi porni motorul, semnalând 
încheierea discuţiei. Dar Garanita nu terminase încă. 

— Serios? Nu asta simt eu, absolut deloc. Atacuri, spargeri, 
furturi de maşini, incendii, de toate. Şi rata voastră de rezolvare 
a cazurilor? Zero. Din câte văd eu, pare mai degrabă că oraşul a 
fost scăpat de sub control, că pierdem bătălia în toiul unui val 
de infracţiuni fără precedent... 

De data asta, Helen înclina să fie de acord cu ea. Situaţia 
chiar părea scăpată de sub control în momentul ăsta. Dar n- 
avea să recunoască sub nicio formă. 

— Mă bucur că am stat de vorbă, Emilia. Acum chiar trebuie 
să... 

— N-ai niciodată senzaţia că ai stat în postul ăsta prea mult? 
Că poate nu mai ai nimic de oferit? 

Întrebarea directă o luă pe Helen prin surprindere. Se 
întrebase exact acelaşi lucru la începutul săptămânii, până când 
inspectorul-şef Grace Simmons pusese capăt crizei ei de 
încredere în sine, reamintindu-i multele succese din trecut. Și 
totuşi, întrebările, îndoielile rămăseseră. Emilia Garanita părea 
să simtă asta, zâmbind larg în timp ce aştepta o reacţie. Insă 
Helen n-avea să intre în joc - nici azi, nici altă dată -, îşi cobori 
viziera şi porni în trombă, învăluind-o pe ziaristă într-un nor de 
praf. 

Se îndepărtă în viteză, însă privirea îi fugi spre oglinda 
laterală. Şi acolo o văzu pe ziaristă, care nu părea deloc 
tulburată de plecarea ei bruscă şi agresivă. De fapt, părea să se 
simtă bine, cu un zâmbet larg pe chip. Era o imagine care îi 
produse greață - nu doar aerul atotcunoscător şi bucuria în faţa 
situaţiei dificile în care se afla Helen, ci şi simpla ei prezenţă. 
Garanita fusese întotdeauna ca un ghimpe în coastă, dar acum, 
mai mult ca oricând, părea să fie un element opresiv. Era 
întotdeauna cu un pas înainte, întotdeauna pe urmă - de fapt, 
de câte ori avea probleme, ameţită de noi vărsări de sânge şi 
tragedii, Helen putea fi sigură că, dacă ridică privirea, o s-o vadă 
pe Emilia Garanita cu un zâmbet lipit pe faţă, gata să înfigă 
cuțitul. 


Capitolul 13 


Se uita la graffiti, speriată şi îngreţoşată. 

Lilah Hill se trezise târziu, mâncase în grabă micul-dejun, 
după care-şi înşfăcase casca şi o luase la fugă pe hol, disperată 
să nu întârzie la serviciu. Dar când se apropiase de uşă, văzuse 
prin geam că e ceva în neregulă; cineva îi profanase căsuţa. 
Furioasă, descurajată, smucise uşa ca să vadă care erau 
pagubele, vrând să-şi confirme că era vorba doar de nişte copii 
care se prostiseră pe-acolo. Însă în adâncul sufletului, bănuia că 
profanarea avea rădăcini mai sinistre, iar bănuiala i-a fost 

confirmată de priveliştea care o întâmpină şi care-i spulberă 
speranţele. Mânjită pe uşa din faţă şi fereastra de-alături era o 
zvastică mare, neagră. 

O lăsase fără suflare. Un simbol care purta în el ură, bigotism 
şi dispreţ. Un cuplu de tineri de culoare, ea şi Martin mai 
înfruntaseră şi înainte abuzuri şi prejudecăţi, dar niciodată ceva 
care să-i vizeze atât de direct, de personal, niciodată /a e; acasă, 
ceea ce o lăsă zguduită şi înspăimântată. 

Rămăsese acolo un minut, poate două, cu braţele strânse în 
jurul corpului, până să-şi dea seama că observaseră şi alţii 
atacul asupra casei lor. Mai mulţi vecini se adunaseră în stradă, 
privind şi discutând, în timp ce elevii din cartier treceau pe 
lângă casă, oprindu-se să vadă imaginea cumplită. In mod bizar 
şi ridicol, Lilah se simţea stânjenită, ruşinată, ca şi cum actul de 
vandalism neprovocat ar fi fost vina ei. Erau singurul cuplu de 
culoare de pe stradă, ceea ce îi dăduse dintotdeauna un 
sentiment de disconfort, iar atacul ăsta îi sporea de zece ori 
stinghereala. 

— Martin! 

Vocea îi suna slabă şi frântă, dar probabil că transmitea şocul 
şi nefericirea, pentru că soţul ei apăru în câteva clipe. leşi din 
casă şi se întoarse ca să evalueze dezastrul. 

— Uite ce-au făcut, şopti Lilah, cu glas tremurat. 

Martin cercetă zvastica, având pe chip o expresie greu de 
descifrat. 

— Probabil s-a întâmplat cât dormeam..., urmă Lilah, cu 
lacrimi în ochi. 

Era un gând groaznic, ideea că în timp ce dormeau, cineva se 
furişase până la uşa lor şi se aştepta ca Martin să reacționeze cu 
furie, înjurături şi revoltă. Spre surprinderea ei, nu făcu decât să 
clatine din cap şi să intre în casă. 

— Martin? Unde te duci? 

Suna jalnic, disperat şi cam aşa se şi simţea. Îşi dădu seama 
că se dădea în spectacol şi încercă să-şi stăpânească emoţiile, 
să se controleze. Se îndepărtă câţiva paşi de casă, scoase 
telefonul şi poză faţada mâzgălită. Însă chiar atunci Martin se 
întoarse, stricându-i cadrul. Spre marea ei surprindere, adusese 
o găleată de apă cu detergent şi un burete. 

— Ce faci? Nu putem curăța! exclamă Lilah, pornind în grabă 
spre el. 

— Vrei s-o lăsăm aşa? ` 

— Nu, sigur că nu. Dar trebuie să fac poze. In plus, o să 
trebuiască să vadă şi poliția. 

— Chemi poliția? 

Era greu de spus dacă era sarcastic sau doar surprins. 

— Sigur că da. Trebuie să reclamăm. 

— Că o să şi facă mare brânză! 

— Nu putem să lăsăm lucrurile aşa. 

— Păi, sună-i dacă vrei, dar atunci o să speli tu. 

Trânti găleata jos şi dădu să plece. lar Lilah observă cămaşa 
albă apretată şi pantalonii bleumarin. 

— Ai interviul pentru job..., zise ea, necăjită că uitase. 

— Şi nu ţi-ai dori să-l ratez, nu? Tu m-ai tot bătut la cap să-mi 
găsesc un serviciu. 

— Sigur că nu. 

— Bine, pentru că n-o să las pe nimeni să-mi stea în cale. 

În timp ce vorbea, ridică privirea spre graffiti. 

— Mai ales pe idioţii ăştia fără minte. Nu-mi urezi baftă? 

Lilah se conformă, sărutându-l cu căldură pe obraz, dar nu la 
asta-i stătea mintea. Sigur că Martin trebuia să plece, nu putea 
să se lase intimidat, dar chiar o s-o lase singură? 

— Şi dacă se întorc? 

— N-o să se întoarcă, sunt nişte laşi. 

— Ar fi putut face orice azi-noapte. Să toarne benzină prin 
fanta pentru scrisori sau... 

— N-ar fi avut tupeu să facă aşa ceva. N-o să-i mai vedem 
niciodată, crede-mă. 

Martin se întoarse şi se îndepărtă, verificându-şi telefonul ca 
şi cum nu s-ar fi întâmplat nimic. Nefericită, Lilah privi din nou 
faţada casei. Priveliştea era ca un pumn în stomac şi de data 
asta simţi o lacrimă prelingându-i-se pe obraz. Brusc, îşi dădu 
seama că-şi pierde controlul, ca şi cum n-ar şti ce i se întâmplă 
şi nici dacă mai poate avea încredere în cineva. 

— Doamne, ia uite... 

Exclamaţia şoptită a băieţelului o smulse din gânduri. Se 
adună, îşi şterse lacrimile şi sună la numărul de urgenţe. În 
pofida dezaprobării lui Martin, o să facă ce trebuie. Insă în timp 
ce aştepta să-i răspundă operatorul, privirea i se opri încă o dată 
asupra găleţii şi buretelui din faţa ei şi îşi dădu seama că nu voia 

nimic din ce urma - atenţia, sâcâiala, judecăţile nerostite. Nu, 
de fapt nu voia decât să dispară totul. 


Capitolul 14 


Lee Moffat îşi dădu capul pe spate şi râse, scoțând un hohot 
grav şi neplăcut, care zgâlţâi încăperea. Era mult mai bine decât 
ar fi putut spera. 

— Şi ce înseamnă asta? întrebă el, reuşind în cele din urmă să 
se controleze, şi se întoarse către însoţitorul lui. 

— Că McManus e la terapie intensivă, că viaţa lui e în pericol, 
practic e prăjit tot, răspunse Darren cu accentul lui scoţian 
puternic, învăluind cuvintele. E peste tot la ştirile locale la radio, 
pe internet, peste tot. 

— Şi i-au dat numele? 

— Da. „Declan McManus, un detectiv particular din zonă, fost 
poliţist la Londra...” 

— Arată-mi. 

Lee îi făcu semn să-i dea telefonul, iar Darren se conformă, 
cam fără tragere de inimă. Noul său iPhone, şutit dintr-un 
Porsche pe care-l săltaseră cu trei zile în urmă, era mândria lui. 

Lee citi ştirile, sorbind din ochi imaginile cu incendiul şi 
chicotind când dădu de poza cu McManus, care-l privea cu un 
chip dolofan şi încruntat. 

— Mă întreb cât ai paria că scapă, mormăi el. 

— Mai bine sunăm la Ladbrokes, zic, glumi Darren sigur pe 
sine, dar cuvintele sale abia auzite se stinseră. 

Lee nu-l băgă în seamă, pierdut în gânduri. Poate că McManus 
o să moară din cauza rănilor şi va fi redus definitiv la tăcere. 
Dacă nu, ar supravieţui distrus, înspăimântat, prea îngrijorat 
pentru pielea lui ca să-şi mai bage nasul unde nu-i fierbea oala. 
Din fericire, lui Lee chiar nu-i păsa care dintre variante rămâne 
în picioare. 

Oricum, viaţa lui tocmai devenise mult mai simplă. 

Capitolul 15 


— Ştiu că nu ne trebuie sub nicio formă încă un caz, dar asta 
avem până acum. 

Echipa se adunase în centrul de comandă de la Southampton 
Central şi o urmărea pe Helen, care pusese fotografia lui Declan 
McManus pe panoul cu datele crimei. 

— Declan McManus, 42 de ani. Născut la Belfast, dar şi-a 
petrecut cea mai mare parte a vieţii active la Londra, întâi ca 
detectiv-sergent la divizia de criminalitate financiară a poliţiei 
metropolitane, apoi ca detectiv-sergent căzut în dizgrație, dat 
afară pentru fraudă, contabilitate falsă, luare de mită şi 
obstrucţionarea justiţiei. 

Se auziră aplauze ironice din spatele grupului, unul dintre 
poliţiştii tineri încercând să detensioneze atmosfera. 

Helen zâmbi scurt şi continuă: 

— Stă deja de doi ani în Southampton, unde lucrează ca 
detectiv particular. Aseară, a fost victima unui incendiu provocat 
la biroul lui dintr-o baracă aflată în Locks Heath. Acum se află în 
comă indusă la spitalul universitar Southampton - au zis că e în 
stare critică, dar stabilă -, deocamdată considerăm că e o 
tentativă de asasinat. 

— Cine ştia că lucrează acolo? întrebă detectivul-agent Malik, 
cu un pas înaintea tuturor, ca de obicei. 

— Foarte puţini, din câte zice iubita lui, Sandra Keaton, 
răspunse Joseph Hudson. Câteva persoane pe care le folosea pe 
post de cercetaşi la cazurile mai complicate, dar în afară de 
asta... 

— Ce ştim despre „cercetaşii” ăştia? se interesă Helen. 

Hudson nu ridică privirea, răsfoindu-şi notițele din iPhone. 

— Lauren Jackson şi Samuel Taylor. Avem adresele lor şi-i 
căutăm deja. 

Helen încuviinţă scurt şi urmă: 

— Focul a fost intens, cum aţi văzut şi din presă, care a 
acoperit evenimentul pe larg. Astea sunt fotografiile noastre de 
la faţa locului... 

Prinse pe panou câteva imagini încadrate cu atenţie, care 
dezvăluiau distrugerile. 

— N-a scăpat aproape nimic. S-ar putea să mai fie ceva 
fragmente de dosare pe care să le putem aduna, dar n-aş conta 
prea tare pe asta. Am găsit ceva în apartamentul lui din 
Thornhill? 

McAndrew clătină din cap. 

— Haine murdare, cutii de mâncare şi un vraf de ziare. Tipul 
n-avea mare lucru... 

— Verifică toate ziarele. Vezi dacă îl interesa în mod special 
un caz anume, vreo persoană sau vreun incident. Orice 
încercuit, articole pe care să le fi rupt. lubita lui are ceva 
interesant de spus? 

De data asta, Helen se întoarse spre Hudson. Orice urmă de 
resentiment sau de triumf după întâlnirea lor de cu o seară în 
urmă era bine mascată când ridică privirea, răspunzând 
profesionist şi atent. 

— Era distrusă şi, ca să fiu sincer, nu ştia mare lucru. A fost în 
mare parte ceva intermitent, o relaţie de convenienţă, nimic mai 
mult. 

Privirea nu-i şovăi nicio clipă, iar pe chip i se aşternu o 
expresie atotcunoscătoare. Helen îşi întoarse repede capul şi se 
uită la restul grupului. 

— OK, în absenţa vreunei piste care să sară în ochi, o să 
trebuiască s-o luăm de la zero. Cu cine se vedea McManus? Cu 
cine discuta? Unde se ducea? Am obţinut deja istoricul 
convorbirilor de la compania de telefonie. 

Helen luă în mână un teanc de foi, toate înţesate de numere 
de telefon şi durate ale convorbirilor. 

— Asta ne dă o idee despre cei cu care McManus a luat 
legătura recent, evident nu şi despre conţinutul convorbirilor. 
Trebuie să discutăm cu toată lumea de pe listă, dar trebuie să 
mergem şi la vecinii lui şi la cei care stau pe lângă depozit. Au 
văzut pe cineva pierzând vremea pe-acolo, pe lângă 
apartamentul lui, pe lângă maşină sau baracă? S-a certat cu 
cineva în zilele dinaintea atacului? Hai să verificăm şi 
înregistrările din punctele cu trafic congestionat - gara, centrul 
comercial Westquay, spitale. Urmărea pe cineva? N-are familie 
în zonă - fostele neveste stau în Belfast şi în Durham şi nu ţin 
legătura cu el -, trebuie să săpăm în viaţa lui profesională. Ştim 
că acum o săptămână a încercat cineva să intre în apartament, 
alaltăieri i-a fost furat laptopul din maşină şi practic toată arhiva 

lui a fost distrusă în incendiu. Modul în care a fost comis atacul 
sugerează că nu a fost o tentativă de omor impulsivă, ci o 
încercare atent planificată de asasinat; deocamdată, plec de la 
premisa că a avut legătură cu meseria lui. Ce anume făcea de 
supăra pe cineva? Ce anume voiau să oprească? 

— Cu ce se ocupa? întrebă agentul Osbourne. 

— De toate. infracţiuni financiare, fraude, escrocherii cu 
asigurări, infidelităţi, bigamie, dispute pe testamente. Lucra şi 
pentru nişte firme de avocatură... 

— Trebuie să fie ceva financiar, o întrerupse abrupt Hudson. 
Ceva în curs de desfăşurare, ceva care se întâmplă acum, care 
ameninţa vreo escrocherie sau activitate interlopă. 

— Nu neapărat, ripostă Helen. Ar fi putut fi redus la tăcere ca 
să apere căsnicia cuiva, familia, stilul de viaţă... 

— Sau ar putea fi o răzbunare pentru ceva ce a făcut pentru 
un caz anterior, interveni detectivul-agent Bentham. Reglarea 
unor conturi mai vechi, cu cineva căruia McManus i-a distrus 
deja via... 

— Nu mă convinge, se băgă din nou Hudson, întrerupându-l. 
Ar trebui să fii foarte ofticat ca să faci un asemenea efort pentru 
ceva de demult. Cred că oricine ar fi autorul era disperat, cu 
spatele la zid, o persoană sau un grup care voia să transmită 
mesajul că asta păţeşti dacă-ţi bagi nasul în treburile lui. 

— Deci tu crezi că a fost o bandă? Criminalitate organizată? 
întrebă Helen calm, hotărâtă să nu se lase enervată de 
agresivitatea lui. 

— Cred că are legătură cu banii, răspunse Hudson ferm. Uită- 
te la panou. Aproape toate investigaţiile majore pe care le avem 
au în centru o motivaţie financiară. Indiferent că umblă după 
iPhone-uri, laptopuri sau maşini de lux, vor să facă bani fără 
efort. Piaţa muncii e praf, economiile au dispărut, companiile de 
asigurări nu plătesc, lumea se orientează spre piaţa neagră. 
Singurii care mai fac bani acum sunt cei care o pot alimenta cu 
bunuri, piese de schimb şi altele, toate furate. Ştim că McManus 
avea nişte contracte cu companii mari de asigurări; asta era cea 
mai mare parte a activităţii lui. Nu spun decât că, dacă era 
cineva cu o afacere ilegală bună, iar McManus ameninţa să-l 
demaşte, atunci prima mişcare era să-l reducă la tăcere, să-i 
închidă definitiv activitatea. 

— Şi se prea poate că aşa să se fi şi întâmplat. Dar nu vreau 
să excludem nicio variantă în primele stadii ale anchetei, spuse 
Helen, întorcându-se din nou spre grup. Aşa că facem chestiile 
plicticoase, chestiile care sunt evidente. O infracţiune atât de 
brutală nu apare din senin. S-a întâmplat ceva - o ameninţare, 
un cuvânt rostit la momentul nepotrivit, ruperea unei relaţii - şi 
azi-noapte, Declan McManus a plătit. Poate că avem noroc cu 
camerele sau cu vreun martor, dar bănuiesc că vinovatul e 
cineva care are legătură cu McManus, care-l știe. 

În timp ce încheia, Helen ridică din nou teancul cu 
desfăşurătorul convorbirilor victimei. 

— Hai să-i găsim pe toţi cei cu care vorbea şi să aflăm ce 
voiau, pentru că, foarte probabil, unul dintre ei avea un motiv să 
ucidă. 

Avea senzaţia că ochii întregii lumi sunt aţintiţi asupra ei, dar 
când se întoarse, observă că nimeni dintre cei prezenţi nu-i 
acorda atenţie. Era cât se poate de anonimă în magazinul de 
bricolaj, exact ce-şi dorea. 

Işi trase şapca de baseball pe frunte şi merse mai departe. 
Grăbi pasul şi trecu de tapete şi lămpi, pe lângă piramidele din 
cutii de vopsea şi ajunse la raionul cu accesorii de bucătărie. Nu 
ştia magazinul; amplasarea i se părea frustrantă şi derutantă şi 
avu nevoie de câteva minute ca să se orienteze. Erau grămezi 
de tigăi şi blendere la reduceri, flancate de tacâmuri ieftine şi 
strecurători colorate. Rătăci printre ele ca şi cum ar fi căutat un 
chilipir şi se apropie de instrumentele de bucătărie. Spatule, 
teluri, cleşti, palete şi, în cele din urmă, cuțite. 

Preţ de o clipă, îşi lăsă privirea să cutreiere peste denumirile 
familiare - Sabatier în vârf, marca magazinului, jos. Multe dintre 
cele mai scumpe produse aveau etichete antifurt, trecu pe lângă 
ele şi se duse la oferte. Aici zăbovi, evaluând opţiunile, şi se opri 
în cele din urmă la un cuţit de bucătărie cu lama de 20 de 
centimetri, care părea potrivit. 

Era tentată să întindă mâna şi să-l ia, însă se abţinu, stând o 
clipă să se liniştească. Işi aminti exerciţiul pe care-l repetase, se 

uită la ceas, apoi în lungul raionului, ca şi cum ar fi căutat din 
priviri un partener care întârzia. În dreapta ei nu era nimeni, se 
întoarse spre stânga, sperând să dea de aceeaşi pustietate. Insă 
observă îngrozită că în capul raionului stătea un paznic care se 
uita direct la ea. 

Oare observase ceva neobişnuit în comportamentul ei? Știa 
că pune la cale ceva necurat? li zâmbi, deşi tremura toată pe 
dinăuntru, şi, spre marea ei uşurare, paznicul îi zâmbi şi el, după 
care îşi văzu de treabă. lar îi veni să pună mâna pe cuţit şi să 
fugă, dar se controlă, aruncând o privire spre tavan, în căutarea 
camerelor. Nu se afla niciuna anume în apropiere, doar o 
cameră de supraveghere generală, adăpostită într-un glob de 
plastic transparent, la vreo 10 metri de ea. Mulțumită, studie o 
spatulă aflată pe un raft mai sus, încercând să-şi orienteze 
corpul spre cameră, astfel încât cuţitele de bucătărie mai ieftine 
să nu fie vizibile. Mută spatula în mâna dreaptă, puse stânga pe 
cuțitul de bucătărie şi-l strecură încet în geantă. Scuturând 
teatral din cap, aşeză spatula la locul ei şi se îndepărtă, 
închizându-şi geanta. 

Arăta, din toate punctele de vedere, ca o cumpărătoare 
obişnuită, care-şi vede de-ale ei. În realitate, bineînţeles, făcea 
orice, numai să cumpere, nu. Fusese îngrozită când ajunsese, 
convinsă că o s-o dea în bară cu acest mic furt, dar acum era 
entuziasmată şi încântată; îi aruncă un zâmbet casieriţei, după 
care plăti sticla de solvent, trecu de poarta de securitate şi ieşi, 
convinsă că n-a observat nimeni. 

Când o învălui aerul cald, i se ridică moralul. Simţi un val de 
adrenalină, de uşurare în timp ce străbătea cu paşi mari 
parcarea. Avu din nou impulsul s-o ia la sănătoasa, să alerge pe 
asfalt, îndepărtându-se cât mai mult de magazin. Dar prudenţa 
şi calculul învinseră din nou, aşa că merse cu pas măsurat, 
înăbuşindu-şi un zâmbet şi străduindu-se să nu arate suspect. 

Mergeau cu paşi mari pe trotuar, mişcându-se sincronizat. 
— Cărui fapt datorez această plăcere neaşteptată? 

Helen mergea alături de cel care vorbea, nu-şi dădea seama 
dacă salutul vesel al lui Robert Downing i se reflecta acestuia şi 
în ochi. Bărbatul avea privirea îndreptată înainte şi se îndepărta 
grăbit de tribunalul din Southampton, cu servieta, roba şi peruca 
sub braţ. 

— Bănuiesc că ai aflat de incendiul de-aseară de la Locks 
Heath, nu? 

— Sigur, am auzit la radio. Un fel de cimitir de vechituri, nu-i 
aşa? 

— Da, înainte. În ultima vreme, era un soi de bârlog-birou al 
lui Declan McManus, un detectiv particular de pe-aici. 

— Am înţeles. 

Downing vorbea pe un ton studiat neutru. 

— Oricum, urmă Helen, îi anchetăm acum mişcările, 
contactele din ultimele săptămâni. Şi a apărut şi numărul tău. 

Se uită după vreo reacţie, vreo tresărire care să indice 
recunoaşterea, vinovăția, poate chiar alertă, dar nimic. Chipul 
lui Downing rămase o mască de dezinteres profesional. Helen nu 
era surprinsă - îl cunoştea bine pe avocat de prin tribunalele din 
Southampton - şi ştia că era întotdeauna prietenos, politicos şi 
calm. În particular, se întreba dacă-şi lăsa vreodată garda jos. 

— Numele nu-mi spune nimic, răspunse el în cele din urmă. 
Poţi să mi-l descrii? 

— Scund, lat, păr roşcat rărit, accent de Belfast. A fost pe 
vremuri poliţist la Londra... 

— A, da... Cred că ştiu la cine te referi, o întrerupse Downing. 
Avea un accent foarte pronunţat, din câte îmi aduc aminte. Era 
destul de greu să pricepi ce spune... 

— Ce fel de legătură aveai cu el? 

— Ei, m-a sunat pe mobil. Habar n-am cum a făcut rost de 
număr. 

— Şi? 

— Păi, asta a fost acum vreo zece zile. Eram acasă, cu băieţii, 
am fost tentat să-l las să sune, dar nu se ştie niciodată cine ar 
putea fi, aşa că am răspuns. 

— Ce voia? insistă Helen, începând să aibă senzaţia că 
Downing pierdea timpul deliberat, pentru că ajunseseră deja la 
vreo 30 de metri de maşina lui. 

Sesizându-i insistența, Downing se întoarse pentru prima dată 
spre ea. 

— Căuta ceva de lucru. 

— Ce anume? 

— Păi, mi-a dat o prezentare scurtă a clienţilor lui. Sunt sigur 
că ştii deja, dar lucrează cel mai mult pentru companii de 
asigurări şi ocazional şi pentru firme de avocatură locale. 
Supraveghere, verificări, discuţii cu vecini, chestii de-astea - ca 
să stabilească dacă oamenii care dau în judecată companii mari 
chiar au fost vătămaţi, sărăciţi sau nedreptăţiţi, cum susţin că 
sunt, sau dacă există şi în realitate copiii pentru care se solicită 
asigurările sociale. Practic, dacă nu poţi să scapi de ceva pe căi 
legale, foloseşti pe cineva ca McManus ca să vezi dacă nu există 
altă cale... 

— Şi asta a fost prima dată când a luat legătura cu tine? 

— Singura dată, preciză Downing. 

— Şi tu ce i-ai spus? 

— Nu mare lucru. După prezentare, i-am mulţumit şi am 
închis. Nu era să-mi pierd sâmbăta discutând cu un necunoscut. 

— Şi asta a fost tot? Nu te-a mai sunat? Pe fix, la birou? 

— Nu, nimic. Nu l-am prea încurajat, zic că a prins mesajul. 

Ajunseseră la maşina avocatului, iar Downing încetini pasul, 
întorcându-se din nou spre Helen. 

— Asta a fost tot sau...? 

— Deocamdată. 

Ar fi putut să mai insiste, dar povestea lui părea să se susţină. 
Înregistrarea convorbirilor lui McManus arăta un singur apel la 
numărul lui Downing, iar convorbirea durase mai puţin de un 
minut. 

— Păi, atunci trebuie să plec. Dar chiar a fost o plăcere, 
Helen. Ai grijă de tine. 

Făcându-i un semn călduros cu capul, Downing se întoarse şi 
deschise portiera maşinii. Helen se trase înapoi şi-l privi cum 
demarează, impresionată fără să vrea. Alţii ar fi fost poate 
tulburaţi de apariţia ei neaşteptată, dar Downing nici măcar nu 
grăbise pasul, rămânând tot timpul cordial, săritor şi eficient. 
Păruse dornic s-o ajute, îi răspunsese la întrebări direct şi fluent, 
având grijă să clarifice orice neînțelegere despre natura 
„relaţiei” sale cu McManus. Era însă discutabil dacă Helen ar fi 
fost în stare să-şi dea seama dacă ar fi încercat s-o inducă 
deliberat în eroare. Downing era omul care trăia din minciună. 

Încă se mai gândea la discuţia lor când îi vibră telefonul şi 
constată intrigată că era Meredith. 

— Neaţa, Meredith. Pot să te-ajut? 

— Mai degrabă eu pe tine, răspunse ea veselă. Ai cum să treci 
un pic pe la laborator? 

Helen se îndrepta deja în grabă spre motocicletă. Experienţa îi 
spunea că atunci când te sună Meredith, te duci fuga. 

Se strădui să zâmbească, dar nu reuşi să-şi ascundă iritarea 
când detectivul-sergent Joseph Hudson se îndreptă spre ea în 
cafenea. Emilia Garanita terminase prânzul de jumătate de oră 
şi abia aştepta să plece din popasul ăsta aglomerat de 
constructori - mirosul de rântaş şi bacon începea s-o deranjeze. 

— Ai întârziat, îl certă ea în timp ce el se aşeză de cealaltă 
parte a mesei şi aruncă o privire rapidă în jur, să verifice dacă 
erau urmăriţi. 

— Şi eu mă bucur să te văd, Emilia, răspunse el, întorcându- 
se spre ea. Şi scuze că te-am făcut să aştepţi, dar n-avem mare 
lucru deocamdată. 

— Lucrezi la cazul McManus? 

Hudson încuviinţă. 

— Helen a pus toată echipa să-i verifice contactele. Cam fără 
rost, de fapt; pare să-şi fi petrecut mai tot timpul ţinându-se 
după adolescente care nici nu-l băgau în seamă. 

— Chiar aşa de rău e? întrebă Emilia surprinsă. Credeam că în 
cazul cuiva ca el ar apărea un suspect care să sară în ochi, o 
anchetă în care să fi fost pe punctul să descopere ceva, cineva 
pe care să fi fost pe punctul să-l demaşte... 

— Nimic evident. Toate dosarele au fost distruse, computerul 
furat. Avem ceva informaţii din telefon, dar îşi schimba SIM-ul şi 
aparatele cu regularitate, ca să nu fie sparte, nu ne-am ales cu 
prea multe... 

— Şi camerele? Martori? 

— Nu prea e acoperire în partea aia de oraş şi nici nu te 
plimbi pe-acolo noaptea târziu, aşa că... 

— Deci dacă nu se trezeşte, să arate cu degetul pe cineva, vă 
agăţaţi de fire de păr. 

— Cam aşa ceva, răspunse sec Hudson. lisuse, ce trebuie să 
faci ca să fii servit aici? 

Se uită de jur împrejur, căutând vreo chelneriţă, dar Emilia n- 
avea timp de distrageri. 

— Deci dacă scot în evidenţă lipsa de piste, paleta largă de 
posibili suspecți, resursele suprasolicitate şi lipsa generală de 
direcţie, ar fi corect? 

— Asta-i, în mare, răspunse Hudson, îndreptându-şi din nou 
atenţia spre ea. 

— Pentru că nu vreau să mă ia prin surprindere vreun iepure 
scos din joben. 

— N-o să te ia. 

— Bine, spuse ea, şi se ridică. Sună-mă dacă apare ceva. 

Hudson încuviinţă şi reluă încercarea de a obţine o cană de 
ceai, însă Emilia nu mai zăbovi, traversă cafeneaua şi ieşi pe 
uşă. Se bucura să plece - soarele ardea deja, iar bomba 
devenise neplăcut de aglomerată - în plus, avea treabă. Rareori 
mai fusese atât de entuziasmată şi plină de energie. După criză, 
singura afacere în dezvoltare din Southampton fusese 
criminalitatea - în egală măsură pentru făptaşi şi pentru 
reporteri. Nu mai fusese niciodată atât de ocupată - crimele, 
violurile, tâlhăriile se adunau, oferindu-le cititorilor un carusel 
nesfârşit de nefericire şi teamă. Productivitatea ei creştea, 
tirajul creştea, iar Southampton Evening News scotea un profit 
frumos, mărind spaţiul pentru reclame la echipamente de 
securitate, alarme de viol şi spray-uri lacrimogene, ca să nu mai 
vorbim de avocaţi de divorţuri, specialişti în resurse umane şi 
împrumuturi pe termen scurt. 

Întotdeauna există ceva bun în orice nenorocire, dar nici 
măcar asta nu era partea cea mai tare. Partea cu adevărat 
delicioasă abia urma. Nu era ceva cu care să se laude în gura 
mare, trebuia să rămână secret mulţi ani de-acum înainte, dar 
într-un fel asta îi sporea bucuria. De la cazul Justin Lanning, de- 
acum şase luni, Emilia îl avea la degetul mic pe detectivul- 
sergent Joseph Hudson. li dăduse cu regularitate informaţii în 
această perioadă şi avea chiar şi o înregistrare cu el când îi 
promitea asta, în timpul unei convorbiri prinse în cursul unei 
anchete anterioare. Îl controla complet, însă, fiind un bărbat 

ambițios, hotărâse să întoarcă situaţia în avantajul său, 
transformându-şi călăul în aliat. 

Hudson era decis s-o doboare pe Helen Grace şi era dornic să- 
i ofere Emiliei tot felul de materiale dăunătoare pentru şefa lui, 
ca şi actualizări regulate şi detaliate despre anchete. Nu numai 
că Emilia era cu un pas înaintea celorlalţi ziarişti când le aducea 
cititorilor Evening News ştiri despre cele mai recente crime sau 
violuri, dar o şi luase în vizor pe Helen Grace. 

De când cu recenta intensificare a criminalităţii, Emilia fusese 
la post ca s-o atace pe Helen Grace. Oricui îi place să dea vina 
pe cineva, iar Emilia găsise ţapul ispăşitor perfect în persoana 
controversatului detectiv-inspector. Grace era la Southampton 
Central de ani buni, timp în care se bucurase de multe succese 
spectaculoase, dar acum victoriile facile păreau greu de atins. 
Pentru prima dată, părea să-şi fi pierdut controlul asupra 
oraşului,  străduindu-se să  manevreze forţele îndreptate 
împotriva ei, inclusiv pe Joseph Hudson. Oare ştia că el îi 
vânează postul? Că era hotărât să-i mânjească ireparabil 
reputaţia înainte să treacă la atac? Oricum, n-avea nicio 
importanţă. Helen Grace era prinsă pe picior greşit. Obiectivul 
pe care şi-l stabilise Joseph Hudson era să îi preia atribuţiile, să 
arunce la fiare bestia rănită şi să-i ia locul ca şef al 
Departamentului Cazuri Majore de la Southampton Central. lar 
Emilia avea să-l ajute. 

— Deci ce avem? se interesă Helen, încă suflând un pic greu 
după ce urcase scările în fugă. 

— Avem ceva destul de neaşteptat, răspunse Meredith, 
zâmbind când văzu entuziasmul evident al lui Helen. 

li îndreptă atenţia către un fir albastru aşezat pe lamela de 
microscop din faţa ei şi spuse: 

— Bănuiam că e un fir din țesătura unei haine sau a unui 
hanorac, un fir de bumbac care s-a agăţat în gard când a fugit 
incendiatorul. 

— Aşa... 

— Şi practic asta şi vedem, numai că nu e bumbac. E caşmir. 

Helen încuviinţă, fără să-şi poată ascunde surprinderea. 
Caşmirul era atributul bogăției, nu veşmântul unui incendiator 
dubios din partea rău-famată a oraşului. 

— Pare să fie nou. Ne-am uitat bine la el şi încă n-a fost 
spălat. Nici n-are murdărie sau praf fixat în fibră. 

— Deci e nou-nouţ? 

— Aşa pare, dar nu asta-i partea interesantă. Ce m-a intrigat 
e culoarea. 

— Spune, o îndemnă Helen, şi mai curioasă. 

— Păi, la prima vedere pare să fie un fir bleumarin. 

— Da. 

— Dar am analizat vopseaua şi e un amestec foarte 
neobişnuit. Practic, e un fel de bleumarin-închis, dar cu urme de 
jad şi argintiu, care-i dau profunzime şi luciu. E destul de 
sofisticat şi presupun că şi scump, aş zice că e vorba de 
îmbrăcăminte scumpă de designer. Prada, Gucci, Stella 
McCartney, Fendi sau poate ceva făcut la comandă, ceva ce nu 
cumperi de pe stradă. Oricine ar fi proprietarul, e elegant. Mi-aş 
dori din suflet să-ţi pot spune exact de unde l-a luat, dar eu sunt 
mai mult fata cu H&M, ştii tu. 

— Nu s-ar zice, răspunse Helen râzând şi luând raportul pe 
care i-l întindea Meredith. 

— Am avut un pic de noroc şi cu urma de pantof; ai detaliile 
descrise aici, urmă Meredith şi-i arătă alt paragraf de pe foaie. 
Dar asta-i tot ce-avem deocamdată. Evident, te sun dacă mai 
găsim altceva. 

Helen îi mulţumi, după care plecă şi sună pe apelare rapidă în 
centrul de comandă. Acum, că aveau de la ce să pornească, 
voia ca toată echipa să se ocupe de caz. Cu cât găseau mai 
repede o pistă despre incendiator, cu atât aveau mai multe 
şanse să-l prindă şi să-l aducă în faţa justiţiei. 

În timp ce-i transmitea detaliile agentului Malik, tot răsucea în 
minte descoperirea surprinzătoare. Se aşteptase ca firul să fie 
doar un indiciu oarecare - mai ales dacă reuşeau să găsească 
înregistrări cu cineva care fuge de la locul incidentului îmbrăcat 
cu o haină sau un hanorac bleumarin -, însă informaţia pe care 
i-o dăduse Meredith era surprinzătoare şi detaliată. Ea şi-l 
imaginase pe atacatorul lui McManus ca pe un amărât îmbrăcat 
cu haine ponosite şi bascheţi uzaţi, cineva poate angajat să facă 
treaba asta dezgustătoare şi laşă. Dar dovezile pe care le 

adunaseră arătau altceva - urma parţială fusese aparent lăsată 
de un pantof de sport Philipp Plein, despre care ştia că ar costa 
peste 400 de lire, în timp ce haina sau puloverul valora de 
câteva ori mai mult. 

N-avea nicio noimă, dar dovezile erau incontestabile. Autorul 
acestui atac brutal şi laş asupra lui McManus nu era un asasin 
jerpelit sau un criminal plătit, disperat. Nu, era cineva care se 
mândrea cu felul în care arăta, cum se prezenta lumii. 

Cineva îmbrăcat special ca să ucidă. 

— Aşadar, credem că firul provine de la un hanorac Rick 
Owens. 

Agenta Malik îşi prezenta concluziile fără fanfară, pe tonul ei 
sec obişnuit. Era unul dintre motivele pentru care-i plăcea lui 
Helen - pentru Malik, conta rezultatul final, nu gloria personală. 
După o zi petrecută pe urmele contactelor lui McManus, echipa 
se adunase pentru o ultimă şedinţă de informare. Indemnată de 
Helen, Malik se concentrase în principal pe indiciul lui Meredith, 
iar eforturile ei dăduseră acum rezultate. 

— Aşteptăm o confirmare oficială de la producător, dar 
suntem destul de siguri că avem dreptate. Hanoracele lor sunt 
sută la sută caşmir, iar culoarea este creată exclusiv pentru ei. li 
spun Midnight Silk, pentru că bleumarinul este contrabalansat 
de nuanţe de verde şi argent, un mod pretenţios de-a spune 
argintiu. 

— Şi unde poţi să cumperi asemenea hanorace? se interesă 
Helen. 

— Sunt livrate la comandă şi costă cam 1 000 de lire. 

Se auzi un fluierat uşor din fundul încăperii; genul ăsta de 
îmbrăcăminte era dincolo de posibilităţile financiare ale unui 
agent. 

Malik continuă neabătută: 

— Am reuşit să obţinem de la companie un document cu 
numele tuturor locuitorilor din Southampton care au cumpărat 
aşa ceva în ultimii doi ani. 

Helen se uită la foaie. Erau doar 15 nume şi le cercetă în 
viteză. Printre ele nu era numele lui Downing, însă erau alte 15 
persoane, bărbaţi care ar fi putut deţine cheia rezolvării acestui 
caz derutant. 

— Lee Moffat. 

Helen ridică privirea şi văzu că Joseph Hudson fusese cel care 
vorbise. 

— Ar trebui să-l verificăm. 

Părea brusc entuziasmat, ca şi cum şi-ar fi dat seama de 
ceva. 

— Pentru că? 

— Pentru că e un nemernic violent şi imoral, care n-ar fi stat 
pe gânduri să-i dea foc lui McManus dacă şi-ar fi băgat nasul în 
treburile lui. Moffat şi oamenii lui sunt pe val, fură şi 
dezmembrează maşini de lux, după care vând piesele la 
ateliere, garaje sau persoane private. Poate că McManus îi 
investiga, găsise ceva şi în plus s-ar putea să aibă legătură cu 
uciderea lui Alison Burris. BMW-ul ei a fost luat de cineva care 
nu dă doi bani pe decenţă sau pe viaţa omenească şi care ucide 
bucuros ca să facă repede un ban. Ceea ce îl cam descrie pe 
Lee Moffat. 

Helen nu putea nega că sună interesant, aşa că, oricât de 
mult detesta în ultima vreme să-l lase pe Hudson să preia 
conducerea, spuse: 

— OK, dă-i bătaie. Vezi dacă poţi să-l scoţi din ascunzătoare. 

— Aş vrea să sugerez să participe şi agenţii McAndrew, 
Edwards şi Reid, spuse Hudson. Moffat are mai multe adrese 
cunoscute, câteva porecle... 

— Poţi să mai iei un om. Avem o mulţime de nume diferite de 
urmărit şi vreau să-i contactăm pe toţi azi. 

— Dar omul ăsta are un profil, insistă supărat Hudson. Şi dacă 
putem face legătura între el şi două anchete în curs... 

— Atunci ar fi minunat, dar în momentul ăsta e pură 
speculație. Cea mai bună soluţie nu e întotdeauna şi cea 
corectă, aşa că verificăm toate numele astea, vedem dacă are 
vreunul motiv, un alibi slab, vreo legătură cu McManus, orice l-ar 
putea incrimina. Bine? 

Hudson o fixă cu privirea fără să spună nimic, în mod clar 
nemulţumit. Ceilalţi membri ai echipei sesizară antagonismul 
dintre ei şi ezitară, nesiguri pe cine să urmeze. 

— Ce mai aşteptaţi? Hai, la treabă, spuse Helen tăios, 
hotărâtă să le reamintească ierarhia. 

Poliţiştii reacționară, plecând în grabă la birourile lor. Şi Helen 
pornise, hotărâtă să evite o confruntare cu Hudson şi dornică să 
exploateze cât mai mult noua pistă. Era nerăbdătoare să 
înceapă să-i interogheze pe cei câţiva ale căror nume le 
obținuse agenta Malik, dar chiar când se întorcea să se îndrepte 
spre birou, detectivul-agent Osbourne veni grăbit spre ea. 

— Scuze de întrerupere, şefa, dar au sunat de la biroul 
comisarului-şef Peters. Vrea să te vadă cât de repede. 

— Cu alte cuvinte, acum, se strâmbă Helen. 

Osbourne ridică din umeri, într-o aprobare tristă. Să fii 
convocat în biroul directorului nu era niciodată o veste bună. De 
fapt, nu putea însemna decât un singur lucru: probleme. 

— Poţi să-mi explici ce mama naibii se petrece? 

Comisarul-şef Alan Peters era furios şi nu pierdu timpul până 
să treacă la subiect. 

— Dacă ar ateriza azi un extraterestru în Southampton şi ar 
arunca un ochi pe ziare, ar zice că a ajuns în Gotham City. 

Făcu un semn spre ultimul număr din Southampton Evening 
News, deschis pe biroul lui. 

— Incendiul provocat de-aseară e descris în detaliu în primele 
trei pagini. Uciderea lui Eve Sutcliffe e reluată în pagina cinci, 
înjunghierea lui Alison Burris e pe pagina şase. Să continui? 

Ridică privirea, evident frustrat şi furios. Helen rămase în 
picioare, flancată de şefa ei directă, inspectorul-şef Grace 
Simmons, şi noul lor ofiţer de presă, Abigail Miller, care fuseseră 
invitate să ia loc. Helen nu, stătea în picioare între ele, arătând 
exact ca un copil neascultător. 

— Ştiu că ziarele au relatat pe larg, domnule... 

— Pe larg? E integral, la naiba. Nu mai e nimic altceva în ziar. 
Până şi editorialul e îndreptat împotriva noastră, un atac destul 
de bine ţintit asupra metodelor, motivaţiei şi ratei de rezolvare a 
cazurilor. Scrisul e cumplit, dar nu poţi să negi forţa 
argumentelor. Situaţia chiar pare să se înrăutăţească, nicidecum 

să se îmbunătăţească. Ceea ce poate că prinde bine pentru 
vânzarea ziarelor, dar nu şi pentru încrederea publicului în 
poliţie. M-a sunat mai devreme comisarul de poliţie şi mi-a 
explicat exact asta. 

Helen se uita la Peters, surprinsă şi îngrijorată. Rareori îl 
văzuse pe şeful secţiei atât de agitat. 

— Avem nevoie de progrese, detectiv-inspector Grace. De 
nişte rezultate. Cum stăm cu incendierea? 

— Primele stadii, domnule. Avem nişte posibile piste pe care 
le urmărim... 

— Vreun nume concret? 

Se uita ţintă la ea, provocând-o să-l dezamăgească. Era foarte 
tentată să-i ofere ce voia - să-i dea numele lui Lee Moffat -, dar 
refuză s-o facă, mai ales cât încă încercau să stabilească dacă 
tânărul huligan era implicat în vreun fel în infracţiune. 

— Nu încă, dar ne mişcăm foarte repede... 

— Şi victima? E vreo şansă să-şi recapete cunoştinţa? Poate 
să-l identifice pe atacator? 

— Este o posibilitate, răspunse Helen prudent. M-au sunat mai 
devreme de la spital. Ziceau că a reacţionat bine la tratament, 
antibioticele par să aibă efect... dar evident că trebuie să se 
mişte foarte încet, ţinând cont de gravitatea rănilor, şi de aceea 
se află încă în comă indusă... 

— Deci Emilia Garanita are dreptate, nu? N-avem nimic... 

— Nu înţeleg, domnule... 

— M-a sunat azi-dimineaţă, răspunse Abigail Miller, venind în 
ajutorul comisarului-şef, şi a întrebat dacă pot să confirm că 
poliţia din Hampshire este „nedumerită” de tentativa de 
asasinat asupra lui McManus şi „nu are piste concrete”. Părea să 
cunoască identitatea victimei și avea detalii corecte despre 
incidentul în sine, ceea ce m-a făcut să mă întreb dacă nu 
cumva îşi încearcă doar norocul... 

— Sau are o sursă directă de informaţii, adăugă Peters. 

— Adică? 

— Nu face pe proasta, detectiv-inspector Grace. Avem 
scurgeri de informaţii? 

— Cred că este foarte puţin probabil să fie cineva la 
Departamentul Cazuri Majore care să intre în cârdăşie cu 
Garanita, interveni inspectorul-şef Simmons. Am mai discutat cu 
detectivul-inspector Grace şi înainte şi... 

— Atunci, poate că o să fie drăguță să împărtăşească şi cu 
mine ce crede, se răsti Peters. Garanita pare să fie spectaculos 
de bine informată despre anchetele noastre în desfăşurare. 

Helen ezită înainte să răspundă, cu o mulţime de gânduri 
contradictorii în minte. Se gândise şi ea la acelaşi lucru, 
întrebându-se dacă Joseph Hudson n-ar putea fi tentat să-i ofere 
informaţii ziaristei. Sau dacă nu cumva vreunul dintre agenţii 
mai tineri şi fără experienţă nu fusese mituit sau presat să ofere 
informaţii confidenţiale. Înainte, nu luase în considerare ideea - 
ar fi fost o sinucidere profesională -, dar acum, pentru prima 
dată, începu să aibă îndoieli. 

— Ei? întrebă răstit Peters. 

— Înţeleg că aşa ar putea să pară, dar cred că este foarte 
puţin probabil, răspunse Helen, mai încrezătoare decât era în 
realitate. 

— Şi atunci, cum îţi explici? o contră Miller, ieşind din nou la 
atac. 

— Garanita este o ziaristă foarte experimentată, care ştie 
foarte bine să manipuleze, răspunse Simmons, dar Miller o 
întrerupse din nou: 

— Întrebarea mea era adresată detectivului-inspector Grace. 

Helen era mirată de comportamentul lui Miller, care-şi 
permitea s-o atace pe Simmons. N-ar fi făcut asta decât dacă 
Peters îi dăduse autoritatea s-o facă, iar acesta ar fi fost un 
precedent periculos. 

— Inspectorul-şef Simmons are dreptate, răspunse ea. 
Garanita are mulţi ani de experienţă în care a întors ştirile astfel 
încât să pună poliţia din Hampshire într-o lumină proastă. Se 
pricepe şi să exploateze orice canal de informaţii. In trecut, a 
vizat poliţişti, analişti de date, chiar şi membri ai echipei de 
relaţii cu presa - aici îi aruncă o privire sfredelitoare lui Miller - şi 
nu există niciun indiciu că o ajută vreun membru al echipei 
mele, nici că avem vreo scurgere de informaţii. Aşa că, în loc să 
ne îndreptăm atenţia asupra lui Garanita, pot sugera să ne 
intensificăm eforturile în investigaţiile pe care le-avem în faţă? 

— Atunci, poţi să ne  garantezi personal că echipa 
funcţionează cum ar trebui? Că trage toată lumea în aceeaşi 
direcţie? 

Ceva din tonul lui Peters insinua că o pregătea pentru cădere, 
că o s-o lase de izbelişte, dacă devenea necesar. 

— Categoric, răspunse Helen ferm. 

— Atunci, nu te mai reținem. 

Peters se ridică, făcându-le semn spre uşă lui Helen şi lui 
Simmons. Fusese pe cât de rău se aşteptase ea să fie, dar, din 
fericire, pedeapsa se sfârşise. 

— Mulţumesc, domnule. 

Dădu din cap spre şeful secţiei, apoi se întoarse. Abigail Miller 
o privea aşteptând o formă oarecare de rămas-bun, o 
recunoaştere a importanţei şi statutului său, însă lui Helen nici 
prin cap nu-i trecea să-i ofere aşa ceva. Traversă încăperea spre 
uşă, fără să-i arunce nici măcar o privire. 

— Îmi pare rău, a fost o copilărie. Chiar ar fi trebuit să mă 
gândesc... 

Helen îşi ceru scuze de la Grace Simmons când erau suficient 
de departe ca să nu le mai audă nimeni, în timp ce străbăteau 
coridorul pustiu. 

— Nu-ţi face griji, răspunse Simmons, scuturând cu furie din 
cap. Şi mie îmi venea să-i trag una. 

Helen râse fără să vrea. Fostul ei mentor ştia întotdeauna 
cum s-o înveselească. 

— Adică, pe bune, de unde atâta tupeu să-ţi vorbească de sus 
în halul ăla? Ca să nu mai zic că a vorbit peste mine... 

Simmons clătină din nou din cap, deşi de data asta afişă şi un 
zâmbet răutăcios. 

— Doar pentru că a avut înainte câteva posturi prestigioase, 
câteva joburi sigure, de corporație, brusc e expertă în munca de 
poliţie? Mi se urcă sângele la cap. Şi de ce-o lasă Peters, numai 
Dumnezeu ştie... 

Ridică sugestiv dintr-o sprânceană, însă Helen evită 
insinuarea, pentru că nu voia s-o ia pe calea aceea. 

— Sunt perfect de acord, dar o să încerc să mă port frumos pe 
viitor. N-am nevoie să mai deschid un front, crede-mă... 

Zâmbetul de pe chipul lui Simmons începu să se şteargă. O 
clipă, Helen crezu că şefa ei o să dezvolte subiectul şi o să-i 


VP - 50 


pună întrebări neplăcute despre stadiul anchetei şi starea de 
spirit a echipei, dar ea se opri şi-i puse liniştitor mâna pe braţ. 

— O să faci cum crezi tu că e mai bine. Dar ţine minte: eu îţi 
asigur spatele. Şi dacă o absolventă înfumurată de Relaţii media 
vrea să te provoace, trebuie să treacă peste mine. 

Zâmbind din nou, Simmons se îndreptă cu pas vioi spre biroul 
ei. Helen o privi îndepărtându-se, liniştită de sprijinul ei, dar tot 
agitată de întâmplările din după-amiaza asta. Avea senzaţia 
clară că Miller era hotărâtă să ducă mai departe agenda ostilă a 
comisarului-şef, fără să-i pese de preţ - fie în privinţa moralului 
echipei, fie a capacităţii lor de a pune capăt actualului val de 
criminalitate. Helen spera că furia sa evidentă în faţa 
raţionamentului lui Miller, împreună cu insistența ei că temerile 
PR-istei erau nefondate, o s-o pună pe gânduri. Dar în timp ce se 
îndrepta spre centrul de comandă, se întrebă cât de eficientă 
fusese poziţia ei. E greu să pari convingător când nu eşti nici pe 
departe convins tu însuţi - iar Helen simţea suspiciunea şi 
stânjeneala pe care le lăsase în urmă. Îşi apărase poziţia, cu 
sprijinul lui Simmons, dar avea o senzaţie neplăcută că era doar 
prima bătălie dintr-un război de durată, că hienele o să dea în 
continuare târcoale. 

Privind şi aşteptând momentul să atace. 

Îi tremurau mâinile când închise lacătul ca să-şi lege bicicleta 
de balustradă. Trecuseră câteva ore de când reclamase 
profanarea casei unei polițiste empatice, iar de atunci fusese la 
serviciu, luase parte la două prezentări importante, dar 
răstimpul ăsta n-o prea ajutase să-şi calmeze anxietatea, 
paranoia şi teama. De fapt, acum era mai rău, iar Lilah arunca 
tot timpul priviri neliniştite peste umăr în timp ce venea spre 
casă, temându-se că ar putea fi urmărită. 

Îşi lăsă bicicleta şi se îndreptă cu pas grăbit spre treptele de 
la intrare, cu ochii ţintuiţi în pământ, disperată să evite vederea 
zidului pătat şi a uşii mânjite. Dimineaţă, se străduise din greu 
să şteargă graffitiul, zdrelindu-şi degetele să spele zidul cu un 

burete şi săpun, dar conturul sumbru al zvasticii tot se mai 
vedea. Erau tot marcați de ura altcuiva. _ 

Strecură cheia în broască şi se grăbi să intre. In cursul zilei, 
primise multe mesaje pe WhatsApp de la vecini şi prieteni care 
o întrebau dacă ea şi Martin sunt bine. La început, fusese jenată, 
apoi furioasă că se simte stânjenită de ceva ce nu era vina ei, 
apoi doar neliniştită şi deprimată. Le putea spune cum se simţea 
ea, chiar era fericită s-o facă, dar nu putea răspunde pentru 
Martin, care nu luase legătura cu ea de când plecase, la prima 
oră, la interviu. 

— Alo? strigă Lilah în timp ce străbătea în grabă holul. 

Era cât pe ce să năvălească în bucătărie, când zări silueta 
familiară a lui Martin în living. 

— Aici erai, zise ea, îndreptându-se spre camera confortabilă. 
Ti-am dat mesaje toată după-masa. Cum a fost la interviu? 

Martin Hill era întins pe canapea în pantaloni de trening şi se 
uita la televizor, dar când intră Lilah, întoarse privirea spre ea. 

— Cât de bine era de aşteptat. 

Îi stătu inima în loc când auzi tonul lui resemnat, dar continuă 
veselă. 

— Asta-i bine. Când ai rezultatul? 

— La sfârşitul săptămânii. 

— Minunat. Păi, sunt sigură că ai avut acelaşi şanse ca şi 
ceilalţi. Cineva trebuie să câştige, nu? 

Îi ridică picioarele de pe canapea şi se aşeză lângă el, 
lăsându-şi geanta pe podea. 

— Şi ție cum ţi-a mers? 

Tonul lui Martin era uşor batjocoritor, ca şi cum nu făceau 
decât să mimeze că sunt un cuplu fericit din suburbii, ca şi cum 
n-ar fi fost decât un fel de joc. 

— Bine, cred, minţi ea. Am întârziat cumplit la muncă, dar au 
înţeles când le-am explicat ce s-a întâmplat. 

— Şi poliţia? 

Lilah spera că Martin n-o să aducă vorba despre poliţie, dar 
acum nu mai putea evita subiectul. 

— Au fost în regulă... chiar bine. Au venit repede, s-au arătat 
foarte îngrijoraţi... 

— ŞI? 

— Păi, au luat o declaraţie şi au mai făcut nişte poze. O să 
discute cu vecinii, o să verifice camerele video din zonă... 

— O să ne vorbească toată lumea. 

— Nu-i aşa... 

— Altceva? Alte piste? 

Lilah îşi păstră expresia veselă, dar simţi cum i se încordează 
tot corpul. 

— Păi, au... au întrebat despre scandal. 

Martin dădu din cap, dar nu spuse nimic. 

— Evident, au un dosar în arhivă, se întrebau dacă există vreo 
legătură. 

Vorbise pe un ton prudent, însă în mintea ei nu era nicio 
îndoială că exista o legătură între cele două evenimente. Cu o 
lună în urmă, fusese abuzată de un grup de tineri neonazişti în 
faţa unui bar din centrul oraşului. Martin intervenise şi urmase o 
bătaie, toţi cei implicaţi, mai puţin Lilah, ajungând la secţia de 
poliţie. Adolescenţii primiseră un avertisment şi fuseseră 
eliberaţi, ca şi Martin, de altfel, numai că încă mai aveau 
resentimente din cauza modului în care fusese tratat de poliţie. 

— Deci consideră că asta e vina mea, spuse el, arătând spre 
faţada casei. 

— Nu, sigur că nu. 

— Pentru că eu am intervenit să te apăr, să-mi apăr iubita ca 
să nu fie atacată, ev sunt, cumva, responsabil? 

— Îmi răstălmăceşti cuvintele. Nu spun decât - asta crede 
poliţia - că este posibil să existe o legătură, ca tipii ăia să fi aflat 
unde stăm şi să ne atace. 

— Să mă atace pe mine, vrei să spui. 

— Nu, să ne atace pe noi. Suntem amândoi implicaţi, ştii 
foarte bine. 

— Oare? 

— Da, bineînţeles. 

— Ciudat, pentru că în ultima vreme simt cu totul altceva din 
partea ta. Mă eviţi, stai târziu la serviciu, te culci devreme, faci 
tot ce poţi ca să nu fii cu mine... 

Vorbea pe un ton măsurat şi calm, dar cuvintele lui tot păreau 
o palmă în plină figură. 

— Ei, hai, Marty. Ştii că nu-i adevărat. 

— Serios? 

— Serios. Imi place să stau cu tine. 

— Şi mie. 

Îşi strecură mâna într-a ei şi-i mângâie degetele. 

— Dar trebuie să recunoşti că ai fost distantă. 

— Doar preocupată de muncă, atâta tot. 

— Nu-i doar atât. De fapt, de la scandalul ăla, parcă n-ai mai 
vrea să fii văzută cu mine. Nu ieşim niciodată, nu mă ţii 
niciodată de mână în public... 

— Exagerezi... 

— Ţi-e teamă? Asta-i problema? 

Lilah îl privi, prinsă pe picior greşit. 

— Te sperie asta? urmă el insistent, făcând un semn cu mâna 
spre fereastră. 

— Sigur că mă sperie. Cineva ne atacă. 

— Din cauza mea, pentru că ţi-am luat apărarea. 

— Nu. 

— Poate crezi că ţi-ar fi mai bine fără mine? 

— Sigur că nu... 

— Poate crezi că, dacă te îndepărtezi de mine, o să fii mai 
fericită, mai în siguranţă... 

Îşi trase degetele din mâna ei şi i le strânse în jurul 
încheieturii, ca şi cum ar fi legat-o de el. 

— Am spus vreodată ceva care să te facă să crezi asta? 
protestă ea. 

— Nu, dar ai gândit-o, ştiu că aşa e... 

Apăsarea mâinii pe încheietura ei era tot mai puternică, iar 
degetele lui îi ciupeau pielea. 

— Nu-i adevărat. Te iubesc, îmi place locul ăsta, e căminul 
nostru... 

— Recunoaşte, vrei să scapi. Vrei să mă laşi, să-ţi reduci 


pierderile... 
— Nu, nu. Te rog, Martin, mă doare... 
Durerea era tot mai puternică; acum unghiile lui i se 


adânceau în piele. 

— Atunci recunoaşte. 

— Nu, n-o să recunosc. Pentru că nu e adevărat. 

Era hotărâtă să nu cedeze, să nu-i facă jocul. 

— Te iubesc. N-o să te părăsesc niciodată. 

Fără niciun avertisment, presiunea se reduse, Martin 
eliberându-i încheietura şi zâmbind uşurat. 

— Şi eu te iubesc. O să te iubesc întotdeauna. 

Se aplecă şi o sărută blând pe frunte. 

— Şi nu mă băga în seamă. Cred că sunt mai încordat decât 
credeam de toată chestia asta. 

Lilah încuviinţă, dar nu spuse nimic, prinzându-şi cu cealaltă 
mână încheietura care-i zvâcnea. 

— Ce zici, comandăm o pizza? Mi-e o foame de lup... 

Fără să aştepte răspunsul, se duse în hol. După doar o clipă, 
strigă s-o întrebe ce pizza voia. Lilah răspunse mecanic, dar în 
realitate nu-i păsa ce comandă. Avea nervii întinşi şi moralul la 
pământ - mâncarea n-o atrăgea deloc. 

— Da, pot să fac o comandă, vă rog? 

Martin era în hol şi nu se vedea, prins în discuţia cu Domino 
Pizza. Lilah rămase nemişcată o clipă, luptându-se cu ea, apoi se 
aplecă să-şi deschidă geanta. Cotrobăi şi scoase o sticluţă de 
vodcă, căreia-i deschise dopul dintr-o singură mişcare exersată. 
Ştia că nu făcea ce trebuie - era nechibzuit, prostesc, o dovadă 
de slăbiciune -, dar de asta avea nevoie acum. lnăbuşindu-şi 
suferinţa, duse sticluţa la gură şi începu să bea. 

Rămase cu ochii lipiţi de drum şi apăsă de mai multe ori 
acceleraţia, forțând maşinile să se dea deoparte din calea lui. 
Era târziu, dar mai erau câţiva rătăciţi pe străzi, navetişti care 
se îndreptau spre casă. Joseph Hudson ar fi vrut să pornească 
sirena şi să-i împrăştie, dar nu îndrăznea să-şi trădeze prezenţa, 
mai ales când succesul era atât de aproape. Era nevoit să se 
bazeze pe luminile albastre şi nişte manevre de depăşire 
îndrăzneţe ca să ajungă la timp. 

— Când ajungem? întrebă el, fără să se întoarcă spre 
însoţitorul lui. 

— Două minute, răspunse agentul Reid, cu ochii aţintiţi pe 
Google Maps. Traficul se eliberează după asta. 

— Unde sunt ceilalţi? 

— McAndrew şi Edwards sunt chiar în urma noastră. Cel mult 
un minut... 

Hudson aruncă o privire în retrovizoare şi zări o luminiţă 
albastră în depărtare. 

— Bun. Avem vreo veste de la bază? 

— Încă nimic. Vrei să... 

— Nu, ne descurcăm. 

— Sigur. 

Hudson îi aruncă o privire, căutând vreun semn de 
nemulţumire. Dar spre deosebire de veşnicul ghimpe în coaste 
care era Malik, agentul Reid părea netulburat - de fapt, părea 
entuziasmat, iar Hudson era mulţumit că petrecuse atâta timp 
cultivându-l. Reid era un poliţist talentat şi ambițios, care privea 
spre viitor şi care, cu timpul, se putea dovedi un aliat de 
valoare. 

Hudson reveni cu privirea la drum şi acceleră. Traficul se 
eliberase şi era hotărât să profite cât mai mult. Ca şi Reid, 
Hudson era în priză. Încă de când obţinuseră o posibilă adresă a 
lui Lee Moffat, fusese plin de energie şi concentrat, derulând în 
minte prinderea şi arestarea tânărului răufăcător. Cu puţin 
noroc, avea să fie reţinut, dus la secţie şi în sala de interogatoriu 
înainte să prindă de veste Helen Grace. Cu cât avea ea de-a 
face mai puţin cu acest succes, cu atât mai bine. 

Se apropiau de intersecţie, iar el semnaliză stânga şi viră, 
ieşind de pe drumul principal. Nu toate operaţiunile de genul 
ăsta erau plăcute - acum şase luni, urmărise o maşină într-o 
cursă de mare viteză care o luase razna cu totul -, dar când 
aveai vântul în pânze, nu se compara cu aproape nimic altceva. 
În seara asta, simţea că deţine controlul, că se află la comandă, 
ca şi cum ar fi putut supune întreaga lume. 

— E prima la dreapta. Poate vrei să... 

Hudson era deja cu un pas înaintea lui şi tocmai stingea 
girofarul. Pe aleea următoare se deschidea o intrare, iar Hudson 
nu pierdu vremea, traversând şoseaua şi intrând pe străduţă. 

Pătrunseseră adânc în Woolston, o parte deloc atrăgătoare a 
oraşului, cu atât mai puţin după lăsarea serii. Dincolo de apă se 
vedea Ocean View, dar apartamentele şi restaurantele de lux 
din golf păreau în altă lume decât casele şi depozitele părăginite 
aflate de partea asta a canalului Solent. Nu era o zonă unde să 
vii ca să fii văzut. Era un loc unde veneai să te ascunzi. 

— Care dintre ele e? 

— Stai un pic... 

Reid verifica intrările întunecate, încercând să distingă 
numerele. 

— Un pic mai departe, mai mergi niţel. Uite, asta-i... 

Hudson reduse viteza şi apoi opri motorul. Se uită pe geam şi 
cântări din priviri clădirea tristă de vizavi. Poate că fusese 
cândva plină de viaţă, o locuinţă veselă şi zgomotoasă de 
docheri, dar acum părea singuratică şi uitată. Ferestrele erau 
bătute în scânduri, iar uşa era asigurată cu un oblon metalic. 
Părea abandonată din toate punctele de vedere, dar informaţiile 
lor erau detaliate şi clare - Lee Moffat se întâlnise recent aici cu 
câţiva proprietari de ateliere ca să facă înţelegeri, iar unul dintre 
ei dezvăluise, sub constrângere, că Moffat şi locuia aici. Martorul 
îl zărise în locul ăsta cu nici două zile în urmă şi susţinea că de 
obicei putea fi găsit seara devreme, când venea să se drogheze. 
Ceea ce îi convenea de minune lui Joseph Hudson. 

Auzi un zgomot şi, când ridică privirea, îi văzu pe McAndrew şi 
Edwards parcând. li făcu un semn cu capul lui Reid şi coborâră 
amândoi, grăbindu-se către colegii lor. 

— Telefoanele pe modul silențios. 

Reid reacţionă şi ajustă setările telefonului. În timpul ăsta, 
Hudson profită de neatenţia lui şi trimise un mesaj rapid, după 
care îşi trecu şi el telefonul pe silențios. Mulţumit, se întoarse 
către întăririle care se apropiau. 

Fără alte discuţii, Hudson o luă înainte spre uşa din faţă. Nu 
se miră că lacătul era spart. Prinse uşor clanţa metalică între 
degete şi o apăsă, asigurându-se că nu trage cadrul greu al uşii 
peste podea. lar acum, în faţa lor se deschidea interiorul, 
întunecat şi neprimitor. 

Se întoarse către colegii lui, cu un zâmbet larg pe chip, şi îi 
întrebă în şoaptă: 

— Gata? 

Trei capete încuviinţară la unison, încât Hudson se întoarse, 
îşi scoase bastonul de la centură şi păşi în beznă. 


Capitolul 25 


Helen intră în încăpere, apoi se opri. Centrul de comandă, 
care ar fi trebuit să forfotească de activitate, era practic pustiu. 
Trei chipuri singuratice, izolate şi atente la computerele lor, erau 
singurii poliţişti prezenţi. 

— Unde-i toată lumea? se interesă Helen, îndreptându-se 
către detectivul-agent Malik. 

— Şefa? 

— Restul echipei. Unde sunt? Nu-mi aduc aminte să le fi spus 
tuturor că pot să plece devreme... 

— Ah, nu s-au dus acasă, răspunse Malik, sărind în apărarea 
colegilor ei. 

— Şi atunci, unde sunt? 

— Urmăresc o pistă, şefa. 

— Ce pistă? 

Malik ezită, părând să nu ştie sigur cum să procedeze. 

— Păi... Detectivul-sergent Hudson a... el şi detectivul-agent 
Reid au obţinut o posibilă adresă a lui Lee Moffat, s-au dus să-l 
ridice. 

— Asta nu explică absenţa celorlalţi. 

— Detectivii-agenţi Edwards şi McAndrew au plecat să-i 
sprijine... 

— Şi ceilalţi? 

— Verifică alte două posibile adrese ale lui Moffat, în 
Portswood şi Freemantle... 

Helen nu ştia cum să reacționeze; nu-i venea să creadă ce 
aude.  Detectivul-sergent Hudson, adjunctul ei, convocase 
aproape toată echipa ca să urmărească pista /uí, fără să se 
deranjeze să o întrebe. Bănuia că ar fi luat pe toată lumea dacă 
ar fi putut, dar ştia că nu era cazul să exagereze cu detectivul- 
agent Malik, care nu era chiar o admiratoare de-a lui. Probabil 
că nu era tocmai surprinzător, ţinând cont că aproape o 
omorâse într-o urmărire în viteză acum nici şase luni. Helen se 
întoarse şi puse mâna pe telefon, însă chiar când căuta numărul 
lui Joseph Hudson, o auzi pe Malik dregându-şi vocea. 

— Da? spuse Helen, cu degetul deasupra butonului de 
apelare. 

— A mai fost ceva şi aş vrea să-ţi arăt... 

Atitudinea îi era şovăitoare, dar insistentă, iar Helen ştia că e 
bine să trateze cu seriozitate intervenţia ei. Lăsă telefonul 
deoparte şi se duse la biroul lui Malik. 

— Ce-ai aflat? 

— Păi, deocamdată am reuşit să identificăm şapte dintre cei 
15 localnici care au cumpărat hanoracul Rick Owens. Cinci 
dintre ei sunt verificaţi, au alibiuri solide, dar mai sunt câţiva pe 

care cred că ar trebui să-i cercetăm. E un Sam Becker, care pare 
să ne respingă apelurile, şi tipul ăsta... 

Îi întinse lui Helen un print, dominat de o poză de profil 
lucioasă a unui bărbat chipeş de vârstă mijlocie, cu o barbă 
tunsă îngrijit şi un turban portocaliu-aprins. 

— Amar Goj, citi Helen, cercetând detaliile. 

— E născut şi crescut în Southampton şi e bine cunoscut în 
comunitatea sikh. Foarte implicat în activităţile de la templul 
principal şi în organizaţiile de caritate locale, apare des în 
articole pozitive din Evening News... 

— Nu prea pare genul de incendiator... 

— Sigur, dar a cumpărat unul dintre hanorace acum vreo trei 
luni şi e şi ceva curios în legătură cu el. Lucrează la spitalul 
pentru copii din Southampton, ca director de achiziţii... 

— Nu acolo lucra şi victima înjunghierii? întrebă Helen, 
îndreptându-şi privirea spre panoul cu datele crimei. Alison 
Burris lucra în acelaşi departament, parcă. 

— Mai mult de-atât. Amar Goj era şeful ei. A lucrat în 
subordinea lui în ultimul an. 

Helen cobori privirea spre chipul zâmbitor şi sigur pe sine al 
lui Goj. Cu siguranţă profesionistul chipeş nu arăta a asasin care 
loveşte în toiul nopţii, dar legătura dintre el şi victima unei crime 
recente era evidentă şi nu putea fi trecută cu vederea. 

— Bravo, detectiv-agent Malik. Poţi s-o iei din loc. 

Helen se întoarse şi se îndreptă grăbită spre uşă, luându-şi în 
drum casca şi cheile. Hudson n-avea decât să-şi urmărească 
pista, ea avea s-o urmărească pe a ei. 

Era momentul să-l cunoască pe Amar Goj. 


Capitolul 26 


Era pe aici, pe undeva. Întrebarea era unde. 

Hudson păşea pe podeaua denivelată, ţinând lanterna ferm şi 
luminând în arc, de la stânga la dreapta. Raza era puternică şi 
arunca umbre imense, sinistre, proiectând pe pereţi siluetele 
unei grămezi de motoare, scaune de maşină, chiar şi şasiuri 
întregi. Iniţial, păruse un cimitir de maşini, dar privit mai de 
aproape, se dovedise un fel de showroom - lanterna lui Hudson 

cădea pe embleme de BMW, Mercedes, Audi, Porsche. Era ca 
peştera lui Aladin cu piese şi accesorii luate de la diverse 
maşini. Nu era de mirare că dealerii şi mecanicii de pe piaţa 
neagră făceau cărare la uşa lui Moffat. 

Cei patru poliţişti se răspândiră, ţinând pasul unul cu altul şi 
nelăsând garda jos nicio clipă. Moffat şi oamenii lui nu se 
temeau de poliţie - tot intraseră şi ieşiseră din închisoare încă 


de când mergeau de-a buşilea -, iar ultimele evenimente 
arătaseră că recurgeau bucuroşi la violenţa extremă. Singura lor 
îngrijorare reală era că ar putea fi prinşi - libertatea de a se 


bucura de câştigurile lor ilicite era cea mai importantă - şi s-ar fi 
bătut pe viaţă şi pe moarte ca să evite aşa ceva. De unde 
nevoia de prudenţă maximă. 

Hudson cercetă încăperea vastă din faţa lor. Era un fost 
depozit de la docuri, înţesat cu piese şi şasiuri de maşină, care 
puteau asigura acoperire pentru cineva dornic să rămână 
ascuns. Oare Moffat se afla în încăpere chiar acum, ferit, 
aşteptând să o şteargă, aşteptând să /ovească? Hudson îşi 
simţea inima bubuind şi simţea şi victoria, însă nu merita să se 
aleagă cu o şurubelniţă înfiptă în măruntaie, aşa că se apropia 
prudent de fiecare obstacol, asigurându-se că are cale liberă 
înainte să treacă mai departe. Orice scăpare îi putea costa pe el 
şi pe colegii lui. 

Merse mai departe, pe lângă şasiul unui sedan BMW golit 
complet, ca o carcasă în deşert. Maşina de lux rămasă doar un 
schelet părea ceva greşit, chiar sinistru, şi-l făcu pe Hudson să 
se înfioare. Luminată de lanterna lui pătrunzătoare, părea 
cumva să prevestească decăderea sau chiar moartea. Cercetă 
mai rapid acum drumul, temându-se de o ambuscadă. 

Se apropiau deja de fundul încăperii. Dacă Moffat se retrăsese 
când intraseră ei, aici avea să-şi stabilească ultima linie de 
apărare. Hudson se întrebă din nou dacă n-ar fi trebuit să 
solicite întăriri înarmate, dar alungă gândul. N-avea cum s-o 
facă fără s-o alerteze pe Helen Grace, trebuia să se descurce. 
Totuşi, se simţea expus doar cu un baston care să-l protejeze în 
timp ce se strecura în colţul întunecat al încăperii. 

Chiar în fund, lângă nişte uşi duble cu grilaj, se afla o maşină 
nouă. Un Lexus negru, care părea intact. Hudson nu putea 
vedea dincolo de el şi se opri, întrebându-se dacă nu cumva 
Moffat s-a ghemuit în spatele portbagajului, cu arma în mână. Le 

făcu semn lui McAndrew, Reid şi Edwards şi-i urmări cum se 
despart şi se apropie de maşină într-o formaţie amplă, în formă 
de trident. Dacă prada era aici, acum era momentul s-o ia la 
fugă - dar tot nu se vedea nicio mişcare. 

Le făcu semn cu capul celorlalţi, ridicând trei degete şi 
numărând invers în tăcere. Trei, doi... Reid i-o luă înainte, 
avansând brusc când nu mai avu răbdare. Inaintă şi Hudson, cu 
Edwards şi McAndrew după el, şi porni în grabă spre spatele 
maşinii. Era copleşit de adrenalină şi ţinea bastonul ridicat şi 
pregătit, când un zgomot puternic pe care-l auzi în dreapta îl 
făcu să se răsucească - dar era doar o alarmă falsă, pentru că o 
văzu pe McAndrew crispată, tocmai lovise o doză goală de cola. 

Furios şi distras, Hudson îşi îndreptă din nou atenţia spre 
spaţiul întunecos din spatele maşinii... dar nu era nimeni acolo. 
Erau doar ei patru, fără suflare, frustraţi, cu ecoul cutiei de suc 
turtite plutind în spaţiul cavernos, insistent şi sinistru. 

Hudson înjură în barbă. Orice element de surpriză dispăruse, 
acum nu mai era vorba decât despre viteză. Clădirea avea mai 
multe niveluri, cu nenumărate ieşiri, iar Hudson alese nişte scări 
şubrede pe care porni în sus, în grabă. Urca vioi, câte două 
trepte o dată, îndreptându-se către altă zonă vastă de 
depozitare. Şi aceasta era plină cu piese de maşină - cât de 
amplă era afacerea lui Moffat? -, iar în colţ se vedea o altă 
scară, care ducea la etajul următor. 

Lui Hudson îi stătu inima. Poate că Moffat era la etajul ăsta, 
poate la cel de deasupra, sau poate chiar la următorul. Sau 
poate că se strecurase deja prin vreuna dintre fostele rampe de 
încărcare, scăpând de-a binelea. Nu suporta să se gândească la 
varianta asta - să fie nevoit să se întoarcă la bază cu mâna 
goală, ca să-i dea explicaţii lui Helen. Privi în bezna de-afară, cu 
moralul în cădere liberă, însă chiar când începea să accepte 
posibilitatea înfrângerii, îi veni o idee. Ceva simplu, dar eficient, 
la care ar fi trebuit să se gândească încă de la bun început. 

Îşi scoase telefonul din buzunar şi se uită rapid printre e- 
mailuri, până găsi cel mai recent număr de telefon mobil al lui 
Lee Moffat. Apăsă pe el şi îl apelă. 

În clădire nu se auzi niciun sunet - de fapt, nimic nu tulbura 
liniştea de mormânt a depozitului. Însă în colţul îndepărtat, într- 
o zonă cu umbră deasă, se aprinse brusc o lumină galbenă, 
scoțând la iveală o siluetă înaltă şi slabă. 

— Bună, Lee. 
Capitolul 27 


Parcă ar fi păşit în altă lume, unde nu erau permise decât 
dragostea, fericirea şi râsul. 

Helen Grace se opri în prag, minunându-se de priveliştea din 
faţa ei. Nu-l găsise pe Amar Goj acasă, aşa că începuse să-i 
întrebe pe vecini, aflând astfel că Amar şi cam toată 
comunitatea locală sikh erau la un complex de evenimente de la 
St Mary's Stadium, baza mult-iubiţilor Saints. Ajungând în grabă 
acolo, descoperi nu numai că Amar Goj era prezent, dar era 
chiar gazda evenimentului - o petrecere luxoasă pentru 
celebrarea logodnei dintre fiica sa cea mare, Kaya, şi omul de 
afaceri local Chirjot Bajwa. 

Petrecerile de la St Mary's erau de multe ori nişte evenimente 
sobre, corporatiste, dar nu şi de data asta. Sala era toată numai 
culoare, zeci de turbane roşu-aprins şi portocalii, asortate 
perfect cu şalvarii eleganţi ai doamnelor. Toţi erau strălucitori, 
îmbrăcaţi în cele mai bune haine, şi totuşi nu era greu de ghicit 
care dintre cei prezenţi era cel care o interesa pe Helen. Amar 
Goj, o idee mai corpolent în viaţa reală decât în poza de profil, 
stătea în mijlocul sălii, înconjurat de persoane care-l felicitau. 
Teoretic, vedetele petrecerii erau fiica sa şi logodnicul ei, dar nu 
ţi-ai fi dat seama, cu Goj în inima evenimentelor, primind 
felicitări de la toată lumea. Arăta, din cap până în picioare, a 
pater familias fericit şi demnitar local, plin de încredere în sine, 
respectat şi iubit. 

Un cuplu tânăr trecu pe lângă Helen, aruncându-i o privire 
curioasă, ceea ce o puse pe gânduri. Măcar îşi scosese geaca 
din piele cu care venise pe motocicletă, dar chiar şi aşa părea 
curios de deplasată în costumul ei de serviciu bleumarin. Spaţiul 
acesta plin de muzică, veselie şi vorbărie era un loc al fericirii, 
un refugiu din calea relelor lumii, iar ea ştia că n-o să-i 
mulţumească nimeni că intră nechemată. Apoi îşi aduse aminte 
de rănile cumplite ale lui Declan McManus şi de trupul lipsit de 
viaţă al lui Alison Burris. N-a intrat în poliţie ca să-şi facă 
prieteni. 

Străbătu încăperea şi ocoli o ospătăriţă care-i oferea un 
crevete curăţat, după care se avântă în mulţime. Părea să se 
mişte şi să se unduiască în faţa ei, un curcubeu de culori vii care 
forma o mare protectoare în jurul gazdei. În cele din urmă reuşi 
să-l zărească pe Goj, cufundat într-o discuţie, într-un grup 
compact de musafiri care-l înconjura. 

— Scuzaţi-mă. 

Muzica era prea tare şi nu reacţionă nimeni. 

— SCUZAŢI-MĂ. 

Se întoarseră câteva capete, afişând întâi confuzie, apoi 
începând să înţeleagă că avea o misiune oficială, nu socială. 
Helen profită, făcându-şi drum până în faţă. Chiar atunci, Amar 
Goj se întoarse spre ea. Nu încăpea îndoială că se aştepta la 
laude, bătăi pe spate, iubire, iar chipul i-a devenit un tablou 
când a trecut de la bunăvoință caldă la consternare. Habar n- 
avea cine era femeia asta sau ce căuta aici - cu siguranţă nu 
era pe lista de invitaţi. 

— Detectiv-inspector Grace, de la Southampton Central. 
Putem sta puţin de vorbă? 

— Poftim? 

— Detectiv-inspector Grace, repetă ea, întinzându-i discret 
legitimaţia. Mă întrebam dacă-mi puteţi acorda cinci minute. 

— Acum? întrebă el, fără să poată ascunde că nu-i venea să 
creadă. 

— Nu durează mult, vă promit. 

— Detectiv-inspector Grade... 

— Grace. 

— Evident că vă ajut bucuros altă dată, dar, cum puteţi 
vedea... 

— Mă tem că nu poate aştepta. 

Goj ezită, conştient că murmurul discuţiilor se stinsese, iar 
mulţimea de musafiri urmărea schimbul lor de replici. 

— Bine, atunci. Pot să vă propun să discutăm mâine 
dimineaţă, la 9? Sunt sigur că o să vă pot ajuta atunci, indiferent 
despre ce problemă poliţienească minoră ar fi vorba... 

Dar Helen nu bătuse atâta cale ca să asculte tâmpenii. 

— Conduc o anchetă de omor, domnule Goj, îl întrerupse ea. 
Şi chiar am nevoie să stau de vorbă cu dumneavoastră acum. 

Capitolul 28 


Se uitau unul la celălalt, despărțiți de un golf de beznă. 
Hudson îşi aţintise lanterna pe Lee Moffat, iar acum îi distingea 
trăsăturile ascuţite, de nevăstuică. Prada lui era cu ochii mijiţi, 
agresată de raza pătrunzătoare şi arătând ca un animal încolţit. 

— Mă bucur să te văd, Lee. 

— Şi eu, veni răspunsul mormăit. 

— Apropo, sunt detectiv-sergent Hudson. Am încercat să te 
sun de câteva ori, dar poate că erai ocupat... 

— Ştii şi tu cum e... 

Un răspuns în dorul lelii, distras. 

Chiar şi de la distanţă, Hudson vedea ochii mici şi întunecaţi 
ai lui Lee mişcându-se de colo-colo, în căutarea unei căi de 
scăpare. Hudson îi auzi în spate pe McAndrew, Reid şi Edwards 
ajungând în capul scării şi le făcu semn să se apropie. 

— Am câteva întrebări pentru tine, Lee. 

— Despre ce? 

— Despre o femeie pe care o cheamă Alison Burris. A avut 
până de curând un BMW. 

— N-o cunosc. 

— Şi despre Declan McManus. Poate ai auzit că a avut un 
accident urât, un incendiu... 

— Nu-mi spune nimic. 

— Atunci, poate că n-o să te deranjeze să vii cu noi la 
Southampton Central, ca să putem lămuri totul. Dacă n-ai nimic 
de ascuns, atunci sunt sigur că n-o să te reținem... 

Cuvântul „reţinem” păru să-l pună pe gânduri pe Moffat, care 
făcu un pas în spate, parcă speriat de cuvântul în sine. Spre 
deosebire de el, Hudson făcu un pas înainte, dornic să încheie 
dansul ăsta. Se apropie prudent, cu ochii lipiţi de Moffat, atent la 
riscul unei arme ascunse sau al unei mişcări bruşte. Însă Moffat 
se retrăgea. Hudson nu înţelegea, băiatul se băga singur într-un 
colţ, părând să-şi recunoască înfrângerea... apoi înţelese brusc. 
Suspectul lor îşi asigura doar variante, îndepărtându-se de o 
grămadă de scaune de maşină care-i blocau calea. Şi apoi făcu 
mişcarea, tulind-o într-o parte şi traversând în fugă încăperea. 

Se întâmplase într-o clipă, prinzându-i pe picior greşit pe 
Hudson şi pe colegii lui. Moffat era deja la jumătatea halei şi se 

mişca rapid, apropiindu-se în goană de peretele cel mai 
îndepărtat. Uluit, Hudson porni în viteză în urmărirea fugarului, 
însă se dovedi că e prea lent ca să-l împiedice să ajungă la 
scările din colţul din dreapta spate al încăperii. Moffat era deja 
pe trepte, urcând tot mai sus şi îndepărtându-se de arestare, 
îndepărtându-se de ei. 

Hudson grăbi pasul şi se opri derapând la baza scării, apoi 
începu să urce. Înainta bine, tot mai încântat de misiune, însă 
chiar când începuse să câştige teren, piciorul îi scăpă printr-una 
dintre trepte, scândura de lemn putrezit rupându-se în două. Se 
lovi cu genunchiul în treapta următoare, în timp ce celălalt picior 
atârna neajutorat în aer. Se prinse de balustradă, strâmbându- 
se de durere, se îndreptă şi porni mai departe, păşind uşor pe 
fiecare treaptă în timp ce urca. 

Ajunse împiedicându-se la etajul al doilea, unde-l văzu pe 
Moffat în colţul îndepărtat, încercând disperat să scoată 
scândurile bătute într-o fereastră. Smucea cu toată forţa de ele, 
iar Hudson consideră că a venit momentul. Se îndreptă spre el şi 
se pregăti pentru impact, hotărât să-l doboare pe fugar. Insă 
Moffat era un copil al străzii, cu instincte de supravieţuire bune 
şi, dându-şi seama că n-are nicio şansă să deschidă fereastra, 
aşteptă până când Hudson ajunsese aproape de el înainte s-o 
zbughească din nou. Polițistul nu reuşi să se oprească şi trecu 
pe lângă el, intrând în fereastra bătută în scânduri. Se smulse 
din ea şi se întoarse, răsuflând greu şi jenat, dar îl văzu pe 
Moffat alergând. 

Mai exista oare şi altă cale de scăpare? Poate undeva, pe 
acoperiş? Hudson se îndepărtă de perete şi o luă la fugă pe 
urmele lui, mai şovăitor acum, când îl ardeau plămânii şi i se 
zbătea inima în piept. Moffat se îndepărta tot mai mult, sigur că 
va scăpa... apoi, brusc şi pe neaşteptate, căzu cu o bufnitură 
când agentul McAndrew apăru din beznă şi execută un placaj de 
rugbi perfect sincronizat, care-l trimise pe suspect la pământ. 

Surprins şi încântat, Hudson se strădui să ajungă la ei şi-l găsi 
pe Moffat zvârcolindu-se pe podeaua murdară, în timp ce 
McAndrew îi punea cătuşele. Apoi îl ridică şi-i citi drepturile, 
rapid şi profesionist. Moffat părea incapabil să înţeleagă, uimit 
de ce tocmai îl lovise. _ 

— Bine, şefu', spuse McAndrew, cu faţa plină de murdărie. Il 
ducem la secţie? 

— Categoric, dar dă-mi voie..., răspunse Hudson, apropiindu- 
se ca să-l preia pe prizonier. 

— E în regulă, l-am prins. 

— Nu, nu, insist. Ai făcut destul. 

McAndrew nu părea foarte încântată să predea premiul 
muncit din greu, dar tonul lui Hudson nu admitea niciun protest. 

— Şi bravo, o să mă asigur că eşti menţionată în raport, urmă 
el cu căldură, prinzând cu mâna încheieturile încătuşate ale 
bărbatului şi ducându-l spre scări. 

Operaţiunea avusese momente problematice, dar se 
încheiase cu un triumf. În afara unui genunchi julit, Hudson 
obținuse exact ce voia. Un suspect în custodie, numele lui pe 
mandatul de arestare şi, presupunând că Emilia Garanita se afla 
la post, cum stabiliseră, poza /u; în ziarele de mâine. 

— Nu înţeleg ce legătură are cu mine. N-am mai auzit 
niciodată de individul ăsta... 

Stânjeneala lui Amar Goj era autentică, dar oare şi revolta lui 
era la fel? Cu siguranţă că făcea un spectacol bun - gazda 
ofensată târâtă de la petrecerea de logodnă a fiicei sale -, însă 
Helen nu era sigură că o convinge, în situaţii asemănătoare, 
când persoane nevinovate erau interogate în momente 
nepotrivite, se vedea furia reală. Helen îşi privi interlocutorul şi 
avu senzaţia că asta încerca să transmită Goj, şi totuşi nu 
reuşea decât să pară defensiv şi agitat. 

— Cum ziceaţi că-l cheamă? McKenzie? 

— McManus. Declan McManus. E detectiv particular. 

— Păi, nu-l ştiu. Ce nevoie să am eu de un detectiv particular? 
Sunt director de operaţiuni la spitalul pentru copii 
Southampton... 

— Da, aşa aţi spus. 

— Mă interesează să salvez vieţi, să ajut oameni. Nu să-i 
spionez. 

— Şi puteţi dovedi unde vă aflaţi aseară? Între 22 şi miezul 
nopţii? 

— Sigur, răspunse Goj ferm, fără nicio intenţie să continue. 

— Şi... eraţi acasă? La serviciu? 

— Niciuna, nici alta, veni răspunsul înţepat. Căutam nişte 
lucruri de ultim moment pentru petrecere. 

— Aşa... 

— Kaya a hotărât că vrea nişte mărturii pe care invitaţii să le 
ia acasă, dulciuri şi altele. Era chiar în ultimul moment, dar ştiu 
un magazin în Hedge End care e deschis până târziu, aşa că m- 
am dus acolo. 

Helen îşi notă informaţia, fără să-şi ia ochii de la el. 

— Şi o să confirme şi ei, nu? 

— Trebuie să-i întrebaţi. Dar sunt tot timpul foarte ocupați. E 
un loc cunoscut printre taximetrişti şi păsări de noapte, s-ar 
putea să fie problematic să distingă un bărbat de vârstă mijlocie 
cu turban de altul... 

Helen încuviinţă, curioasă să afle de ce se asigurase Goj deja 
că alibiul lui ar putea să nu se confirme, dar nu insistă. N-avea 
niciun rost să-l pună la zid până n-avea şi un motiv s-o facă. 

— V-aţi dus cu maşina? 

— Da, am luat Jaguarul. Verificaţi camerele de pe drum, ar 
trebui să puteţi vedea unde m-am dus. 

Îi zâmbea, încercând să pară relaxat şi sigur pe sine, dar ochii 
îi trădau neliniştea. 

— Şi acum, dacă nu mai e şi altceva, chiar ar trebui să mă 
întorc la oaspeţii mei. 

— Sigur, încuviinţă Helen, trăgându-se într-o parte ca să-l lase 
să treacă. 

Îl lăsă să facă vreo câţiva paşi spre uşă, apoi vorbi din nou. 

— Mai e ceva... 

Goj se opri şi se întoarse din nou spre ea. Helen era intrigată 
să-l vadă că transpira abundent şi avea broboane pe fruntea 
încreţită. 

— Aveţi cumva un hanorac de caşmir Rick Owens? 

Urmă o pauză îndelungată, în care Goj se uită la ea. Părea de- 
a dreptul năucit de întrebare. 

— Vi se pare că sunt genul care să poarte hanorace? răspunse 
el în cele din urmă printr-o glumă. 

— Înregistrările lor arată că aţi cumpărat unul acum trei luni. 
Aţi folosit un card de credit Visa la cumpărare; am numărul pe- 
aici, pe undeva... 

— Tot ce se poate, recunoscu el. Am multe piese de 
îmbrăcăminte; moda e un fel de hobby pentru mine. 

— Şi o pereche de pantofi de sport Philipp Plein. 

— Din nou, tot ce se poate. In general, port pantofi de sport 
de marcă... 

— Şi ce număr purtaţi? urmă Helen, coborându-şi privirea 
spre pantofii de piele lăcuiţi. 42? 43? 

— 42, răspunse Amar încet, tot mai nedumerit şi nehotărât. 

— Minunat, mulţumesc. A fost de mare ajutor. Bucuraţi-vă de 
seara asta, dar poate mai rămâneţi în oraş câteva zile; s-ar 
putea să avem nevoie să mai stăm de vorbă cu dumneavoastră. 

Goj încuviinţă jenat, apoi se întoarse şi se îndepărtă în grabă. 
Helen îl privi plecând, amuzată să vadă că părea să meargă mai 
repede cu fiecare pas, ca şi cum ar fi fost disperat să iasă din 
raza ei vizuală. Nu era ceva neobişnuit; uneori, avea efectul ăsta 
asupra altora, dar dorinţa de a fugi a directorului din sistemul 
sanitar i se păru importantă. Tot spectacolul pe care-l dăduse 
exact asta fusese - o etalare artificială de încredere în sine, 
exuberantă şi nevinovăție, cu scopul s-o pună pe o pistă greşită. 
Insă păruse o făcătură şi fusese neconvingător; Goj contrazisese 
protestele prin graba cu care se retrăsese. Era evident zguduit 
şi descurajat de apariţia neaşteptată a lui Helen - nici chiar 
acum nu rezistase să nu mai arunce o privire scurtă şi nervoasă 
peste umăr, înainte să scape în sfârşit de-a binelea şi să se 
arunce în zgomotul şi culorile sălii de evenimente, unde trase 
hotărât uşa în urma lui. 


Capitolul 30 


— Ai ajuns devreme. 

Alexia stătea în prag, cu braţele încrucişate, în calea lui. 

— Am zis ora 20, băieţii sunt încă la masă. Graham abia a 
ajuns acasă... 

— Bună, băieţi, a venit tata! strigă Robert peste umărul ei, 
fără s-o bage în seamă. 

Ceva mai departe, Alexia auzi scaunele zgâriind podeaua 
când gemenii se ridicară de la masă. După câteva clipe, goneau 
pe hol spre ei. Alexia fierbea de furie, sigură că Robert încurcase 

cu bună ştiinţă programul, doar ca să facă probleme, dar îşi 
înăbuşi furia, hotărâtă să nu se certe în faţa băieţilor. 

— Tati! 

Se aruncară pe el, prăbuşindu-se în braţele-i larg desfăcute. 
Fără să vrea, Alexia simţi un fior de tristeţe. Nu voia să se 
întoarcă în timp, nu mai voia să fie doamna Downing, dar în 
sufletul ei tânjea după vremurile când viaţa era mai simplă, mai 
lipsită de complicaţii. 

— Mă bucur foarte tare să vă văd. V-a fost dor de mine? 

Robert se dădea în spectacol, ciufulindu-i şi tot pupându-i, 
însă Alexia nu-şi trădă sentimentele. Poate că Robert exagera 
de ochii ei, dar acolo era dragoste adevărată, aşa că lăsă de la 
ea. In plus, dacă scopul era s-o scoată din sărite sau poate s-o 
înmoaie, îşi pierdea timpul. Ştia ea ce era bine pentru copii şi nu 
tolera să dea înapoi acum. 

— Ce-ar fi să vă luaţi lucrurile, ca să putem s-o ştergem? 

Freddie şi Joshua se întoarseră spre ea, rugători. 

— Nu v-aţi mâncat încă budinca, băieţi... 

— Nu mă deranjează să le dau de mâncare la mine, o 
întrerupse Robert. Avem îngheţată cu aluat de fursecuri şi cu 
bezele şi caramel... 

Cuvintele rămaseră plutind în aer, încântându-i pe băieţii 
flămânzi. 

— Te rog, mami, putem? 

Ştia că, dacă spune nu, Graham o să fie ofticat, dar cu timpul 
învățase când e cazul să se lupte şi când nu. 

— Atunci mergeţi. 

O tuliră, împingându-se ca să ajungă la scări. 

— Bagajele sunt făcute, luaţi-vă doar periuţele de dinţi, strigă 
în urma lor, după care se întoarse spre soţul ei. Ştii, pentru un 
bărbat matur şi inteligent, e cam juvenil... 

— Să vreau să-mi văd băieţii? 

— Să marchezi puncte, să cumperi afecţiune, să încalci 
înțelegerile... 

— Ah, tu eşti experta în domeniu, dragostea mea. Ştii, eu, 
când m-am însurat, m-am însurat pe viaţă... 

Robert ridică mâna dreaptă, pe care se vedea încă verigheta. 

— Serios? Vrei să purtăm iar discuţia asta? 

— De ce nu? Stigmatizarea femeii care înşală mi se pare 
foarte distractivă. 

Înainte să-şi dea seama, făcu un pas spre el. Era copleşită de 
şoc şi furie. Robert nu-i mai vorbise niciodată aşa şi nu putea să- 
| lase să scape. Ridică mâna şi se pregăti să-l plesnească, dar 
chiar atunci îi auzi pe băieţi alergând la etaj. 

Lăsă mâna în jos şi făcu un pas în spate, şuierând furioasă. 

— N-ai decât să spui ce vrei, Robert. Să faci ce vrei. Dar n-o 
să aibă nicio importanţă. 

— Mai vedem. 

— Asta-i o luptă pe care nuo s-o câştigi. 

— Tu spune-ţi asta în continuare, Alexia... 

— Vorbesc serios, Robert, nu mă presa. 

Fostul ei soţ nici nu clipi, era ciudat de calm, chiar triumfător. 
lar acum băieţii dădură fuga lângă el, sărutând-o distrat pe 
mama lor şi gonind spre Mercedes. Alexia îi aruncă o privire 
pătrunzătoare, dintr-odată alarmată. Astă-seară era ceva diferit, 
se schimbase ceva. În certurile dintre ei, ea avusese 
întotdeauna poziţia dominantă, fusese întotdeauna în stare să-l 
pună în dezavantaj, dar acum părea dornic şi capabil să treacă 
la ofensivă, să ducă lupta pe terenul ei. Şi ca pentru a sublinia 
acest lucru, Robert se aplecă, iar buzele lui aproape că-i 
atinseră urechea când îi şopti: 

— Ne vedem la tribunal, Alexia. 


Capitolul 31 


— Când a fost adus? 

În mod normal, Helen nu ar fi fost atât de dură cu un poliţist 
de la arest şi regretă imediat tonul tăios. Anthony Parks era o 
prezenţă plăcută la Southampton Central, un tip prietenos cu 
care glumise de multe ori, dar simţul umorului părea s-o fi 
părăsit în seara asta. Când se întorcea la secţie, aflase că 
detectivul-sergent Hudson îl arestase pe Lee Moffat, urmărindu- 
şi neabătut planul /u; şi ignorând instrucţiunile ei explicite. 

— Acum vreo jumătate de oră, răspunse prudent Parks. L-am 
adus chiar eu. Detectivul-sergent Hudson voia să-l lase să fiarbă 
peste noapte şi să-l interogheze dimineaţă, dar îl aduc fără 
probleme sus, dacă vrei. 

Helen stătu să se gândească o clipă. Moffat era suspect şi 
poate că putea demonstra ceva dacă prelua controlul asupra 
interogatoriului. Dar asta ar fi însemnat să deturneze linia de 
anchetă a altui poliţist şi să se lase distrasă de la alte piste 
importante. Îşi reaminti să nu lase politica secţiei să-i înceţoşeze 
vederea şi spuse: 

— Ai dreptate, lasă-l să asude la noapte. Mersi, Anthony. 

— Întotdeauna o plăcere, detectiv-inspector Grace. 

În mod normal, salutul de despărţire al lui Parks îi aducea un 
zâmbet pe buze - avea un stil plăcut de a flirta stângaci -, dar 
mintea lui Helen era deja la altele. Când pătrunse în casa scării, 
avea deja în cap ce se întâmplase în cursul serii, gândurile 
despre Goj, Moffat şi Hudson năvălind unele peste altele. Erau 
multe de digerat şi trebuia gândită o strategie - cum să facă să 
avanseze diversele linii de anchetă, ocupându-se şi de 
insubordonarea lui Hudson. Nu era simplu, mai ales că fostul 
iubit părea să aibă prieteni, chiar aliaţi, în echipă. Nu, bătălia 
asta necesita aten... 

Tresări când îi sună telefonul. Helen îşi dădu seama că fusese 
atât de pierdută în gânduri, că se îndepărtase aşa de tare de 
lumea reală, că trecuse mult de etajul şapte şi ajunsese la 
ultimul nivel al clădirii. Blestemându-şi prostia, Helen se uită la 
numele apelantului, aşteptându-se la vreo problemă, la vreun 
nou obstacol, însă pe chip i se întinse un zâmbet larg când îşi 
dădu seama cine suna. 

— Charlie, ce mai faci? 

— Sunt un mort viu, bineînţeles. Tu cum eşti? 

Îi făcea bine să audă glasul lui Charlie, căldura din tonul ei, 
umorul blând, autoironie - tonicul perfect după o zi grea. Se 
sprijini de peretele rece al casei scărilor şi răspunse 
nerăbdătoare: 

— Bine, bine. Şi fetele alea adorabile? 

— Ah, sunt oribile, hidoase şi de-a dreptul încântătoare. 
Sincer, n-am mai muncit niciodată în viaţa mea atât de mult şi 
nici n-am arătat mai rău. De-acum înainte, doar apeluri 
telefonice, niciun Zoom, niciun Facetime... 

— Ştiu cum e. 

— Nu fi proastă, tu arăţi mereu uluitor... 

Bineînţeles că nu era adevărat, dar îi prindea bine să audă. 
De când detectivul-sergent Charlene Brooks - Charlie, pentru 

prieteni - plecase în concediu post-natal, jonglând cu Jessie şi cu 
nou-născuta Orla, ea şi Helen stătuseră de vorbă cu 
intermitențe, dar de câte ori se întâmplase, conversațiile lor 
avuseseră o căldură, o generozitate şi o relaxare care n-ar fi fost 
posibile dacă ar fi lucrat împreună la un caz. Helen ajunsese să 
preţuiască discuţiile; erau antidotul perfect pentru orice s-ar fi 
petrecut la Southampton Central. 

— Şi ce se mai aude? Ce am pierdut? 

— Ah, doar o distrugere generalizată a forţelor de ordine, a 
încrederii în poliţie, a moralului echipei. Crede-mă, Charlie, e 
mai bine că nu eşti aici... 

— Ştiu şi, bineînţeles, n-aş avea cum să fac ce faci tu şi să 
cresc două creaturi... dar o parte din mine ar vrea să fie acolo. 
Să ajut echipa, să te ajut pe tine... 

Rostise cuvintele şovăitor, chiar puţin jenată. lar Helen îşi 
dădu seama acum de ce sunase Charlie. Era îngrijorată - era 
îngrijorată pentru ea. Oare zărise numeroasele relatări despre 
infracţiuni apărute în ultima vreme în ziarul local? Vorbise cu 
detectivul-agent Bentham sau cu vreun alt membru cu vechime 
al echipei? Orice ar fi determinat apelul, se simţise obligată s-o 
caute pe Helen, ceea ce o înveseli şi o emoţionă mai mult decât 
putea spune. Grija lui Charlie pentru ea era simplă, din inimă şi 
sinceră şi, brusc, Helen tânji s-o aibă înapoi la Southampton 
Central. 

— Păi, nimic nu mi-ar face mai mare plăcere, spuse ea, cu 
glasul sunând ciudat de răguşit, ca şi cum ar fi copleşit-o 
emoția. Dar ai de făcut o treabă mai importantă, să-mi creşti 
finele ca să devină membri constructivi şi cu frica legii ai 
societăţii. Dumnezeu ştie că tare mai sunt puţini de-ăştia în 
ultima vreme... 

— Ei, fac tot ce pot, răspunse Charlie râzând, dar nu sunt 
sigură ce efect au asupra creierului lor trei ore pe zi de 
Purceluşa Peppa. Ţinând cont de cine le sunt părinţii, n-au avut 
de la bun început mare lucru acolo. 

Vorbiră relaxate şi fericite mai mult de jumătate de oră. Era 
calea perfectă de destindere, însă când închise în cele din urmă, 
Helen avea sentimente amestecate. Uşurată că Charlie, Steve şi 
fetele erau bine, bucuroasă s-o audă pe vechea ei prietenă, dar 
şi conştientă de cât de izolată devenise la Southampton Central. 
Helen avea senzaţia că păşeşte pe nisipuri mişcătoare, că erau 


VP- 72 


testate vechile loialităţi, că în faţa ei apăreau noi provocări şi că, 
fără Charlie, punctul ei de sprijin, se simţea dintr-odată expusă, 
vulnerabilă, contând doar pe Grace Simmons ca aliat ferm şi de 
încredere. 

Helen o să înfrunte aceste provocări - ce altceva ar putea 
face? -, dar ar fi fost mai fericită, mult mai fericită, dacă ar fi 
avut-o alături pe Charlie. Nu se punea problema să se întâmple 
aşa ceva, deocamdată, trebuia să se descurce cum putea. 

Era o confruntare, o bătălie pe care trebuia s-o ducă de una 
singură. 

ZIUA A TREIA 


Capitolul 32 


Se trezi cu o tresărire, dându-şi brusc seama că era cineva în 
cameră. Dezorientată şi nesigură în întunericul deplin dacă era 
dimineaţă sau miezul nopţii, Lilah se ridică dintr-odată, 
trăgându-şi pilota în jurul ei. Însă spre surprinderea ei era doar 
Martin, care ducea o tavă încărcată. 

— Ce-s toate astea? întrebă ea, dându-şi deoparte o şuviţă de 
pe faţă. 

— Tu ce crezi că e? răspunse el fericit. Cafea, croasante şi suc 
de portocale proaspăt stors. Un mic-dejun demn de o regină... 

Împinse tava în faţa ei. 

— leri a fost o zi destul de grea. Am zis că meriţi o trataţie. 

— Foarte frumos din partea ta... 

Lilah luă sucul de portocale şi-l dădu pe gât. Ştia că Martin se 
aştepta să fie recunoscătoare şi entuziastă, dar nu era sigură că 
are destulă energie. Fusese o noapte agitată - cât Martin 
dormise, Lilah se tot zvârcolise în pat, auzind tot felul de 
zgomote şi imaginându-şi diverse scenarii neplăcute. Avusese 
cel puţin două coşmaruri în care siluete întunecate le invadau 
casa şi care păruseră înspăimântător de realiste. Când o 
doborâse în cele din urmă oboseala, iar trupul cerşea un pic de 
somn, o apucase mahmureala după vodca băută, iar creierul 
începuse să zvâcnească şi pe ea pusese stăpânire o durere de 
cap surdă. Îşi regreta slăbiciunea. 

— E delicios, zise ea, adunând cât entuziasm putea. Dar nu 
trebuia să-ţi baţi atâta capul. 

— Nu-i nicio bătaie de cap. Ştii că vreau să meargă totul bine 
între noi, să fim fericiţi. Ce înseamnă un mic efort, un pic de 
consideraţie? 

Alte scuze n-avea să primească, aşa că, dând recunoscătoare 
din cap, muşcă din croasant. Era crocant şi dulce, iar senzaţia 
pe care o avu când aluatul consistent ajunse în stomacul ei gol o 

făcu imediat să se simtă mai bine. Mai muşcă o dată, apoi încă o 
dată, devorând tot croasantul în mai puţin de minut. 

— Dar chiar ţi-era foame..., zise Martin râzând şi se urcă în 
pat lângă ea. 

Lilah duse cafeaua la gură, dar Martin o opri. 

— Şi mie mi-e foame. 

Îi luă ceaşca şi o puse pe noptieră, apoi se întoarse către ea, 
trăgându-i breteaua maioului de pe umăr şi sărutându-i cu 
blândeţe pielea. 

— Martin, trebuie să mă duc la serviciu... 

— E abia 7, avem destul timp. 

O sărută pe piept, trăgând uşor breteaua mai jos, ca să scoată 
la iveală pielea. 

— Dar am întârziat ieri, voiam să mă duc devreme... 

— Dă-i încolo. Ţi-au mâncat destul ficaţii ani de zile. 

Îi mângâie sânul şi, fără să vrea, Lilah simţi un fior de dorinţă. 

— Şi în plus, ce împăcare e aia fără un pic de mozoleală? 

Ridicându-şi trupul puternic, Martin se ridică peste ea, 
împingând-o cu blândeţe înapoi în pat şi sărutând-o insistent. 
Lilah se supuse, o parte din ea dorindu-şi-l, o parte nu, şi totuşi 
ştiind că n-are niciun rost să se opună dorinţei lui. Pe vremuri, 
ea controlase relaţia lor, dar situaţia se schimbase şi acum, aşa 
cum se petrecuse adesea în ultimul timp, nu avea nicio putere 
să reziste. 


Capitolul 33 


Părea mic, chiar vulnerabil, ghemuit pe un scaun rupt şi 
încadrat de fundalul larg al sălii de interogatoriu. Dar expresia 
de pe chipul lui Lee Moffat contrazicea ideea. O noapte 
petrecută în arest nu-l înmuiase - se uita neclintit la Joseph 
Hudson pe deasupra mesei de interogatoriu, sfidător şi 
batjocoritor. 

— Te mai întreb o dată. Unde te aflai în noaptea de 12 
august? Între ora 22 şi miezul nopţii. 

Erau trei în încăpere, detectivul-sergent Hudson şi detectivul- 
agent Reid jucând amândoi rolul poliţistului rău cu suspectul lor 
ostil. Moffat refuzase asistenţa unui avocat, refuzase orice 

răcoritoare şi, până acum, refuzase şi să comenteze orice. Ca 
răspuns la întrebarea lui Joseph Hudson, nu făcu decât să-şi 
mestece mai departe guma, zgomotos şi agresiv. 

— Erai în zona Locks Heath între orele astea? 

Moffat ridică din umeri, dar nu spuse nimic. 

— Bine, dar în noaptea de 2 august? Între miezul nopţii şi ora 
2? 

Lee Moffat miji ochii, ca şi cum s-ar fi gândit, apoi se sprijini 
de spătarul scaunului, trecându-şi mâna prin părul lung şi lins şi 
dezvăluind un şarpe colorat tatuat pe antebraţ. 

— Astea sunt orele când eşti în general pe-afară, nu? întrebă 
Reid. 

— Din câte am auzit, ai fost foarte ocupat, adăugă Hudson. 
Dar sunt şi nişte riscuri când furi maşinile altora, nu-i aşa? 

Pleosc, pleosc, pleosc - guma de mestecat trecea dintr-o 
parte într-alta a gurii. 

— Mai ales dacă victimele nu vor să-ţi dea maşinile. Numele 
Alison Burris îţi spune ceva? 

Acum se văzu o reacţie, molfăitul încetând o clipă, după care 
fu reluat, mai agresiv de data asta. 

— A fost ucisă în parcarea din Carlton Road în noaptea de 2 
august. Poţi să-mi explici de ce aveai două şurubelniţe la tine 
când ai fost reţinut aseară? 

Moffat se uită la el, ceva mai puţin amuzat de data asta. 

— Sculele mele. Sunt meseriaş... 

Batjocura revenise, iar Hudson o sancţionă imediat. 

— Capetele şurubelniţelor erau ascuţite, Lee. Nu erau scule, 
erau arme. 

— Neah... 

— Mai mult, sunt analizate chiar acum la laborator. Dacă 
putem face o legătură între ele şi atacul asupra lui Alison 
Burris... 

— N-aveţi decât. 

Rostise cuvintele pe un ton hotărât, ca de încheiere a 
discuţiei. Hudson îl privi o clipă, fără să spună nimic. Oare Moffat 
era indiferent în faţa acuzațiilor pentru că era nevinovat? Sau 
pentru că era convins că nu lăsase în urmă niciun indiciu? 

— Nu-ţi face griji, Lee, o să mă ocup. Pentru că am de gând să 
dovedesc că i-ai ucis pe Alison Burris și pe Declan McManus. 

— Du-te naibii. Nu m-am atins de ei... 

— N-are nicio importanţă dacă ai fost tu sau unul dintre 
oamenii tăi. In ochii legii, nu contează. Tu eşti capul, 
instigatorul... 

— Habar n-ai despre ce vorbeşti... 

— In depozitul tău sunt piese de la 30, 40 de maşini de lux, 
poate chiar mai multe. Probabil că scoţi un profit considerabil... 

Pleosc, pleosc, pleosc. Guma revenise, iar Moffat se retrăsese 


din luptă. 

— De-asta l-ai atacat pe McManus? întrebă Reid, preluând 
ştafeta. 

— M-aţi pierdut... 


— Declan McManus lucra pentru ARG Insurance. Îl angajaseră 
să cerceteze furturile de maşini din Southampton, Portsmouth şi 
Bornemouth. Trebuie să facă o grămadă de plăţi şi, crede-mă, 
nu se bucură deloc. McManus lucra pentru ei de peste trei 
săptămâni şi discutase cu mecanici, proprietari de ateliere şi 
dealeri de pe piaţa neagră, încercând să-şi dea seama care era 
sursa tuturor neplăcerilor. Capul şarpelui..., zise Reid. 

— Ceea ce era o ameninţare pentru interesele tale, nu? 
adăugă Hudson. 

— De-asta te-ai hotărât să foloseşti benzină? 

Moffat se uita fix la el, hotărât să nu-şi mute privirea. 

— Cu lichid de brichetă sau alcool denaturat ar fi fost mai uşor 
şi cu siguranţă mai puţin periculos. Dar benzina... în fine, 
transmitea un mesaj, nu? 

Moffat clătină încet din cap, dar nu spuse nimic. 

— De-asta l-ai omorât pe McManus? Ca să pui capăt anchetei? 
Ca să-i descurajezi pe alţii să-şi bage nasul în treburile tale? 

— N-aţi prins omul potrivit, răspunse Moffat, ridicând braţele 
ca să-şi sugereze nevinovăția. Nu-l ştiu pe tipul ăsta. 

— Bine, Lee, cum vrei tu, zise Hudson. Ai aşa ceva? 

Impinse peste masă fotografia unui hanorac Rick Owens. 
Moffat se opri, apoi cobori privirea spre ea. Se încruntă 
nedumerit, apoi pe chip i se citi consternarea. 

— Sunt haine de designer, de care tu eşti foarte încântat. 
Probabil că o avea legătură cu câştigurile alea ilicite, nu? 

Ochii lui Moffat erau lipiţi de poză. 

— Păi, ştii ce? La locul crimei din Locks Heath au fost găsite 
fibre dintr-un hanorac de-ăsta, agăţate în gard când a fugit 
făptaşul. Ai şi tu unul la fel? 

— Nu. 

— Ba da, ai. Am copia unui formular de comandă. Plătit cu un 
card de debit înregistrat pe numele „Lee Moffat” şi livrat acum o 
lună şi jumătate acasă la mama ta. 

Moffat nu spuse nimic, dar se opri din mestecatul gumei. 

— În afară de asta, trebuie să recunosc că a fost o treabă 
foarte profesionistă... 

— N-am fost eu. 

— Unde-i hanoracul? 

Tăcere. 

— Aş vrea să mă uit la el, să văd dacă are vreo ruptură, urme 
de benzină... 

— Nu-l am. 

— L-ai cumpărat acum o lună şi jumătate. 

— Probabil că l-am pierdut sau l-am dat, cine ştie... 

— A costat 1 000 de lire. 

— ŞI? 

— Ştiu că eşti plin de bani, Lee, dar sigur genul ăsta de sumă 
înseamnă ceva pentru tine. Au fost omorâţi oameni şi pentru 
mai puţin de-atât. 

Moffat nu spuse nimic, aruncându-i priviri veninoase lui 
Hudson. Dispăruse orice urmă de amuzament sau încredere în 
sine. 

— Uite, Lee. Ştiu că tu ai făcut-o. Şi ştiu şi de ce. Să trecem la 
subiect, ce zici? Vreau să-mi povesteşti tot ce-ai făcut pe 2 şi pe 
12, minut cu minut. Unde ai fost, ce ai făcut, cu cine erai. Avem 
telefonul tău, putem să-ţi urmărim deplasările, nici prin cap să 
nu-ţi treacă să mă minţi. Asta e, frate, s-a terminat... 

ÎI privi pe Moffat şi zâmbi, încheind: 

— A venit momentul să-mi spui adevărul. 


Capitolul 34 


Helen avea impresia clară că trăgea de timp şi încerca să-i 
evite întrebările punând şi el întrebări. 

— Pot să vă întreb care sunt motivele pentru care sunteţi 
interesată de domnul Goj? 

Helen îl cercetă, amuzată de cât de alunecos era Jeremy 
Blake. Directorii de spitale semănau parcă mai mult cu directorii 
din Forbes 500 decât cu nişte furnizori de servicii medicale, iar 
Blake nu făcea excepţie. Spitalul pediatric din Southampton era 
unul dintre cele mai mari din ţară şi oferea îngrijiri de excepţie, 
sprijin şi speranţe pentru copiii de pe toată coasta de sud, însă 
sala de şedinţe unde se retrăseseră n-ar fi fost deplasată nici în 
Silicon Valley. Era modernă, scumpă şi impresionantă, ca şi 
directorul care stătea vizavi de ea. 

— Este un incident care implică o ameninţare la adresa vieţii, 
răspunse Helen tăios. Nu ajungi în atenţia Departamentului 
Cazuri Majore decât dacă e vorba de ceva serios. 

Blake fusese luat prin surprindere; era evident că nu se 
aştepta la aşa ceva. 

Helen lăsă cuvintele să plutească în aer o clipă, după care 
continuă: 

— Înainte să intrăm în subiect, aş vrea să verific câteva detalii 
de bază. Domnul Goj a început să lucreze aici în 1992, ca 
asistent al managerului pentru achiziţii. 

— Aşa e, răspunse Blake prudent. Achiziţiile sunt o operaţiune 
de amploare într-un spital de asemenea dimensiuni, angajăm 
tot timpul personal. 

— Deci treaba lui era aprovizionarea cu halate chirurgicale, 
uniforme pentru asistente, computere... 

— Echipamente de curăţenie, feşe, pături şi cearşafuri, pixuri, 
agrafe de birou, hârtie de imprimantă, tot ce avem nevoie ca să 
funcţionăm eficient şi sigur. 

— Am înţeles. Şi cu timpul a avansat până a ajuns, în cele din 
urmă, director de operaţiuni, nu? 

O reacţie evidentă a lui Blake - confuzie şi îngrijorare. 

— Sau poate că am înţeles eu greşit, adăugă Helen, uitându- 
se la notițe. 

— Păâi..., răspunse Blake şovăitor. Amar e un vechi membru 
loial al personalului, e aici de aproape 20 de ani... dar n-a 
avansat în ierarhie. E un muncitor bun, dar a fost promovat în 
funcţia de manager de departament pentru achiziţii în 2006 şi 
asta face de-atunci. 

Helen se uită la Blake luată prin surprindere. 

— Pot să scot dosarul de personal şi fluturaşii de salariu. Dacă 
vreţi, le cer acum de la HR... 

Helen încuviinţă absentă, cu gândul la figura impresionantă 
pe care o întâlnise cu o seară în urmă. Clar se prezenta ca un 
om important, avut, dar aparentele pot fi înşelătoare. Se adună 
şi împinse spre Blake printul după pagina de Facebook a lui Goj. 

— Cred că înţelegeţi de ce am fost induşi în eroare... 

Blake luă foaia, alb la faţă. 

— lisuse, habar n-aveam... 

Îi dădu printul înapoi lui Helen. 

— Actualul director pentru operaţiuni n-o să fie tocmai 
încântat, vă zic eu. 

Era o tentativă de glumă, dar părea forţată. 

— Domnul Goj e un bun angajat? 

— Da. În principiu. 

— Adică? 

— Adică nimic. E ce e. Un manager de nivel mediu pentru 
achiziţii. 

— Aţi avut ceva probleme în departamentul lui? Recent, vreau 
să zic. 

— Păi, ştiţi că am suferit o pierdere grea de curând. Unul 
dintre adjuncti... 

— Alison Burris. 

— Aşa e. O mare pierdere, era un administrator foarte capabil 
şi o colegă preţuită şi îndrăgită. Aţi făcut vreun progres în 
anchetă? Ar fi trebuit să primim o informare de la cineva din 
echipa dumneavoastră, dar... 

— Teoretic, asta înseamnă că domnul Goj are mai mult de 
lucru acum, îl întrerupse Helen, zădărnicindu-i încercarea de 
deturnare a discuţiei. Ca superior direct, o să aibă practic de 
făcut două norme până găsiţi un înlocuitor, nu? 

— Cam aşa. O să-i fie greu, dar sunt convins că o să se 
descurce. 

— E ciudat, pentru că am verificat la recepţie când am ajuns. 
Domnul Goj nu e aşteptat azi, ripostă Helen. De fapt, autorizaţia 
lui de securitate a fost anulată. 

Blake se uită la ea, dat în vileag. 

— N-aţi vrea să-mi explicaţi, domnule Blake? 

Urmă o tăcere îndelungată şi apăsătoare. 

— Inspectore, aş vrea să sugerez să ne reîntâlnim în prezenţa 
avocaţilor. Vreau să vă ofer ce asistenţă pot, dar trebuie s-o 

facem cum se cuvine. Ne putem vedea mâine sau poimâine la 
sediul lor... 

— Nu. 

— Poftim? 

— Sunt sigură că aţi vrea să amânaţi discuţia asta, dar am de 
anchetat două infracţiuni grave - uciderea unuia dintre angajaţii 
dumneavoastră şi o tentativă de omor asupra unei alte 
persoane. Dacă Amar Goj are vreo legătură cu ele, dacă bănuiti 
măcar că ar fi implicat, trebuie să aflu. Şi trebuie să aflu acum. 

II privi încruntată, provocându-l să riposteze. Aproape că se 
aştepta la o replică, însă văzu cum i se lasă umerii. Costumul 
elegant şi ochelarii de soare cu dioptrii erau doar pentru 
aparente - Blake era slab şi speriat. 

— Uite, nu pot să spun... nu ştiu... dacă Amar e implicat în 
vreun fel în toate astea, ce ar putea sau nu să fi pus la cale... 

— Dar..., îl întrerupse Helen nerăbdătoare. 

— Dar a trebuit să-l suspendăm în urma unor acuzaţii de 
nereguli financiare. 

— Când? 

— leri. 

Acum era rândul lui Helen să fie surprinsă. Omul pe care-l 
cunoscuse aseară, care păruse atât de exuberant, de popular şi 
de plin de succes, fusese suspendat cu doar câteva ore Înainte 
din postul pe care-l ocupase aproape 20 de ani. 

— De ce? Ce-a făcut? 

— Păi, nu ştim toate detaliile. Am început o amplă anchetă 
internă. 

Helen observă cum accentuase cuvântul „internă”, ca şi cum 
discreţia şi confidenţialitatea ar fi fost esenţiale. 

— Dar se pare că s-ar putea să fi fraudat NHS. 

— Cum? 

— Păi..., începu Blake, dând impresia că nu vrea să detalieze, 
achiziţiile sunt un domeniu foarte complicat. Sunt mii, zeci de 
mii de tranzacţii lunar. Nu le putem verifica pe toate, trebuie să 
existe o oarecare încredere acordată managerilor şi echipelor 
lor... 

— ŞI? 

— Şi credem că această încredere a fost trădată. Credem că 
Amar s-ar putea să fi înfiinţat o firmă-fantomă - un furnizor fictiv 

-, după care a început să achiziţioneze produse de la ea, la 
preţuri umflate semnificativ. 

— Firmă care era, de fapt, a lui. 

Blake încuviinţă. 

— De cât timp se întâmplă asta? 

Blake arăta ca şi cum i s-ar fi făcut rău. 

— Habar n-avem, dar s-ar putea să fie cinci ani, poate zece, 
poate mai mulţi. 

— Şi despre ce fel de sume e vorba? 

— Păi, au fost câteva sute aici, câteva sute acolo, însă - dacă 
e pe cât de rău ne temem noi că e -, atunci s-ar putea să ajungă 
la un milion de lire. 

Helen se rezemă de spătar. Crezuse că etalarea luxoasă de 
aseară era o ocazie unică pentru celebrarea nunţii fiicei, dar 
poate că largheţea şi averea lui erau mult mai extinse de-atât. 
Blake nu o privea în ochi, iar ea înţelegea foarte bine de ce. O 
asemenea fraudă masivă ar însemna o pată imensă pe reputaţia 
spitalului, ca să nu mai discutăm despre reputaţia lui. Dar nu 
terminase încă. 

— Şi cum aţi ajuns să aflaţi despre frauda asta? 

— A ieşit la lumină după un audit intern. După marele fiasco 
cu echipamentul de protecţie din timpul pandemiei de Covid, 
am făcut o anchetă de sus până jos a sistemelor de achiziţii - şi 
atunci au fost identificate anomaliile. 

— Cine le-a identificat? 

Urmă o nouă tăcere îndelungată, apoi veni răspunsul: 

— Alison Burris. 

Helen se aplecă peste masă, cu mintea intrată brusc în alertă. 

— Când a identificat aceste „anomalii”, furnizorul aparent 
fictiv, cu cine a discutat? 

— Cu şeful ei, Amar Goj, bineînţeles. 

— Şi ce s-a-ntâmplat? 

— Nimic, asta-i problema. A ridicat problema acum câteva 
săptămâni şi a încercat să mai discute cu el de câteva ori după 
aceea. Amar zicea că se ocupă, o să discute cu consiliul, dar... n- 
a făcut nimic. Până la urmă, mă tem că Alison a ajuns la 
concluzia că amână şi tărăgănează ancheta. 

— Şi v-a zis dumneavoastră ceva? Sau altcuiva din 
conducere? 

— Nu... mă rog, cel puţin nu direct. 

— Şi atunci, de unde ştiţi? 

— Mi-a trimis un e-mail în care-şi expunea preocupările. 

— Şi ce aţi făcut? 

— Păi, n-am făcut nimic, n-am apucat. A fost ucisă la doar 
câteva ore după ce-l trimisese, răspunse el, repezit. 

Blake îşi privea picioarele extenuat, ca şi cum nu ar mai fi 
avut nimic de spus. Însă în realitate, era doar începutul pentru 
amândoi. Blake avea în faţă o examinare publică îndelungată şi 
dăunătoare a stilului de conducere - un drum lung şi întunecat. 
În schimb, pentru Helen, lucrurile arătau bine. 

În sfârşit, avea un posibil mobil pentru uciderea lui Alison 
Burris. 


Capitolul 35 


— Uită-te la poze. 

Hudson bătu cu degetul în capturile întinse pe masă, între ei. 

— Asta i-ai făcut bietei femei. 

Fără tragere de inimă, Lee Moffat aruncă o privire. Erau în 
total cinci imagini, trei panorame cu Alison Burris zăcând la 
pământ, celelalte,  prim-planuri cu rănile produse prin 
înjunghiere. Două găuri urâte, rozalii, încreţite care se holbau la 
el. 

— N-am fost eu. 

— Lee, ne învârtim în jurul cozii. Burris a fost ucisă pentru că 
îi voia cineva BMW-ul, corect? 

— Dacă zici tu... 

— Ştii vreo altă reţea în Southampton care fură maşini la 
cerere? 

— Nu, dar... 

— Care ar fi atât de neruşinat, să târască o femeie din 
maşină... 

— N-am făcut niciodată rahatul ăla. 

— Care n-ar avea nicio remuşcare să înjunghie pe cineva ca 
să obţină ce vrea. Nu mai e nimeni altcineva, Lee. Ai motiv, ai 
armele şi acum putem să facem şi legătura dintre tine şi locul 
faptei de la McManus... 

— În niciun caz. 

— Şi atunci, unde erai? Tot susţii că eşti nevinovat, dar nu-mi 
spui unde erai în seara de 12... 

— Eram plecat, bine? 

— Unde? 

— Eram plecat şi-atât. 

— Şi ce făceai? 

— Una, alta. 

— Nu-i suficient. Şi pe 2? 

— La fel. Plec în fiecare noapte... 

— Păi, foarte convenabil. Şi nu-ţi aduci aminte unde? 

Moffat clătină din cap, dar nu-l putu privi în ochi. 

— Asta a fost acum două seri. Ai o memorie chiar atât de 
proastă? 

— Probabil din cauza drogurilor. Ce pot să spun? 

— Şi te aştepţi să te cred? 

— N-ai decât să crezi ce vrei. Nu-mi pasă... 

Vorbise sfidător, indiferent, în speranţa că o să-i mai taie din 
entuziasm lui Hudson. Dar Joseph Hudson îl privi o clipă, apoi se 
sprijini de spătarul scaunului şi-şi strânse mâinile la ceafă. 

— Vrei să ştii un mic secret, Lee? Ceva ce nu ştie marea 
majoritate a lumii? 

Moffat ridică din umeri, mimând lipsa de interes. 

— Starea lui Declan McManus se îmbunătăţeşte. 

O reacţie uşoară, dar clară a suspectului. 

— Am vorbit la spital la prima oră. A fost în comă indusă după 
atac, dar azi urmează să încerce să-l trezească. Bineînţeles că o 
să fie slăbit şi o să aibă dureri, dar doctorii m-au asigurat că ar 
trebui să fie în stare să vorbească. Şi sunt convins că o să aibă 
multe de spus... 

Îl fixă pe Moffat cu privirea. 

— O să spună cine voia să-l elimine. Cine l-a îmbibat cu 
benzină. Cine i-a dat foc. Şi pun pariu că o să arate cu degetul 
direct spre tine. 

Moffat îl privi în ochi, vizibil înfuriat. 

— Poate crezi că poţi să scapi, Lee, dar n-ai cum. Să ne 
înţelegem, o să dovedim legătura ta cu depozitul de fier vechi, o 
să dovedim că eşti responsabil pentru asasinarea lui Alison 
Burris şi pentru tentativa de ucidere a lui Declan McManus... 

— Atunci pune-mă sub acuzare. 

Cuvintele suspectului erau furioase şi sfidătoare. 

— Haide. Dacă eşti aşa de sigur că poţi să-mi pui asta în 
cârcă, atunci dă-i drumul. Sunt pregătit. 

Hudson şovăi, surprins de contraatacul agresiv, iar Moffat 
profită imediat. 

— Dar dacă nu poţi, dacă n-ai sânge în tine, atunci mai bine 
îmi aduci haina... 

ÎI privi pe Hudson în ochi, provocator, triumfător, în timp ce se 
sprijinea de spătar. 

— Pentru că am terminat aici. 

— Mă tem că nu pot să te las înăuntru. Trebuie să te întorci 
mai târziu... 

Arsha Goj stătea în prag, blocându-i calea lui Helen. Mândra 
matriarhă era hotărâtă să-şi apere soţul şi familia, să nu lase 
veştile proaste să ajungă în suflet şi în casă. Dar Helen n-avea 
să se lase obstrucţionată, în orice caz nu azi. 

— Cum am spus, este o problemă poliţienească gravă, 
răspunse ea, punându-şi la loc legitimaţia în buzunar. 

— Atât de gravă că întrerupeţi petrecerea de logodnă a fiicei 
mele şi veniţi acasă dimineaţă şi treziţi jumătate de stradă cu 
bătăile în uşă... 

Helen nu ştia dacă să fie înfuriată sau amuzată de deducţia 
Arshei că nu era decât o simplă neplăcere, o intruziune 
supărătoare care trebuia alungată, şi nu un poliţist care-şi făcea 
datoria. 

— Avem rude la noi... 

— Şi, din nou, îmi pare rău că vă deranjez, dar trebuie să stau 
de vorbă cu soţul dumneavoastră. 

— Despre ce? 

— Sunt dispusă să mă întorc mai târziu cu un mandat, urmă 
Helen, fără să ia în seamă întrebarea. Numai că atunci o să aduc 
toată echipa, ceea ce o să provoace şi mai mare deranj, o să fie 
şi mai vizibil... 

Helen observă mulţumită o încruntătură îngrijorată care umbri 
chipul Arshei. 

— De ce să nu rezolvăm acum? Cel mult jumătate de oră, 
după care o să-mi văd de drum. 

Era o minciună - Helen habar n-avea idee cât o să dureze 
discuţia cu Goj -, dar păru s-o mai impresioneze un pic pe soţia 
lui. Era clar că e îngrijorată de prezenţa lui Helen şi gândul că 
toată povestea ar putea fi încheiată înainte să observe restul 
străzii i se părea vădit atrăgător. 

— Treizeci de minute şi nimic mai mult, spuse cu asprime, ca 
şi cum ea ar fi controlat situaţia. 

Helen zâmbi politicos, se şterse pe picioare şi intră în casă. 

După câteva clipe, străbătea cu paşi mari aleea din grădină. 
Fusese intrigată de interiorul casei elegante cu cinci dormitoare, 
una dintre cele mai mari pe care le văzuse în Bevois Mount, 
observând că fusese complet redecorată recent, poate în 
perspectiva venirii musafirilor la nuntă, însă punerea sub lupă 
atentă a stilului de viaţă şi a cheltuielilor lui Goj trebuia să mai 
aştepte. Acum avea probleme mai presante. 

Furtul, frauda pe termen lung de la spitalul de copii păreau 
rezolvate, iar Helen îşi dădu seama de ce trebuia să se prezinte 
el drept director de operaţiuni, ca să-şi justifice veniturile 
impresionante. Ce era mai puţin limpede era rolul lui în atacul 
asupra lui Declan McManus şi eventuala implicare în uciderea lui 
Alison Burris. Pentru prima infracţiune nu părea să aibă vreun 
mobil, iar a doua părea să nu-i stea în fire; Goj părea să fie mai 
degrabă hoţ decât ucigaş. Categoric nu avea cazier, nici delicte 
anterioare semnificative, iar Helen era dornică să-i pună în faţă 
aceste anomalii. Poţi să spui multe despre nevinovăția sau 
vinovăția cuiva după felul cum reacţionează la o acuzaţie 
directă. 

Helen se aşteptase să-l găsească pe Amar luând micul-dejun 
înconjurat de oameni, scăldat în aprobări pentru petrecerea de 
lux de aseară, dar poate că n-ar fi trebuit să fie surprinsă când 
Arsha îi spuse că soţul ei era în biroul din grădină. Probabil că 
aici îşi ducea viaţa paralelă, unde punea la cale, acoperea şi 
ascundea faptele, menţinând fluxul de bani cu un număr tot mai 
mare de facturi false. Dacă, aşa cum părea probabil, chiar era 
cu spatele la zid, dacă era ameninţat de o anchetă internă şi 
posibile proceduri penale, atunci se prea poate să se fi retras 
aici ca să încerce să pună la punct următoarea mişcare. 

Helen bătu la uşa magaziei şi trase adânc aer în piept. Era 
surescitată, dar şi încordată - putea merge uşor, cu o cedare 
rapidă sau o mărturisire, sau putea să dureze mult şi să fie 
dificil, cu minciuni şi induceri în eroare care să obstrucţioneze 
ancheta. Următoarele câteva minute vor fi hotărâtoare. 

Inăuntru nu se auzea nicio mişcare - Helen şi-l putea imagina 
pe Amar făcându-se mic, speriat de bătăile tot mai puternice -, 
mai încercă o dată. Tot nu se auzi niciun răspuns, aşa că apăsă 
pe clanţă. Cedă uşor; uşa nu era încuiată, iar ea spuse în timp 
ce intra: 

— Domnule Goj? Sunt detectiv-inspector Helen Grace, intru... 

Doar că nu intra. Impingea uşa, dar aceasta nu se mişca. N- 
avea nicio noimă, închizătoarea era deschisă, ceea ce însemna 
că trebuie să fi fost un obstacol înăuntru. Oare Amar se 
baricadase în birou? O văzuse venind şi făcuse pregătiri de 
apărare? Părea absurd, ridicol, şi totuşi... 

— Amar, nu-i de niciun folos. E delict penal să obstrucţionezi 
un poliţist care-şi face datoria... 

Impinse cu umărul în uşă, dar aceasta tot nu cedă, se dădu 
înapoi şi-şi luă elan, izbindu-se în lemnul roşcat. Uşa se mişcă 
puţin, iar Helen îşi băgă cu grijă capul prin deschizătură. Se 
aşteptase să vadă un Amar uluit retras într-un colţ, dar văzu că 
Amar era cel care bloca uşa, zăcând cu faţa în jos pe podea, 
chiar lângă intrare. 

Străduindu-se şi mai mult, Helen mai deschise un pic uşa, 
apoi se strecură în magazie. Se lăsă repede pe vine lângă trupul 
prăbuşit. 

— Amar? Amar, sunt detectivul-inspector Grace. Mă auzi? 

Nicio reacţie. Helen se aplecă peste el şi-i văzu expresia goală 
şi ochii sticloşi. 

— Amar, te rog... 

Inima îi bătea să-i spargă pieptul, dar instruirea ei preluă 
controlul, iar Helen duse două degete la carotida lui Amar, 
căutând pulsul. Insă nu se simţea nimic, niciun semn vital. 

Amar Goj era mort. 

Capitolul 37 


Privea pantomima cu inima strânsă. Din biroul ei de la etajul 
zece, inspectorul-şef Grace Simmons avea o perspectivă 
perfectă asupra intrării principale în Southampton Central. Toată 
viaţa omenească intra şi ieşea pe uşile astea - poliţişti, victime 
ale infracţiunilor, făptaşi, asistenţi sociali, presă - şi multe 
drame se desfăşurau jos, sub ochii ocupanților clădirii. 

Spectacolul de azi era mut, dar tot provoca reacţii. Lee Moffat, 
suspectul pe care-l reţinuse aseară detectivul-sergent Hudson, 
tocmai fusese eliberat fără să i se aducă nicio acuzaţie. Hudson 
era convins că mai erau şi altele de aflat despre implicarea lui 
Moffat în două crime recente, dar n-aveau destule dovezi ca să-l 
reţină şi cu atât mai puţin să-l pună sub acuzare, fuseseră 
nevoiţi să-l elibereze. Moffat profita cât putea, pierzând vremea 
pe treptele de la intrare şi bucurându-se de o ţigară, în timp ce 
răspundea la telefoane, fără îndoială lăudându-se la prieteni. Lui 
Simmons îi fierbea sângele - încrederea relaxată, naturală a 
infractorilor versaţi avea întotdeauna efectul ăsta. 

Simmons se îndepărtă de fereastră şi se întoarse la birou, dar 
nu găsi mare consolare nici acolo. Primea în fiecare zi ziarele 
locale şi naţionale, hotărâtă să rămână la curent cu cele mai noi 
preocupări şi intrigi ale presei. Titlurile rareori ofereau motive de 
optimism şi se dovedi că şi azi era la fel. Prima pagină a ediţiei 
de dimineaţă din Southampton Evening News era în special 
insinuantă şi personală, titlul mare întrebând Detectivul- 
inspector Grace acționează haotic? 

Deschise ziarul şi răsfoi articolele de însoţire, dar ar fi putut să 
şi ghicească ce scria. Fiţuica locală, care se bucura de 
încrederea cititorilor, declanşase în ultima vreme o campanie 
susţinută împotriva lui Helen şi a poliţiei din Hampshire în 
general, punându-i la îndoială competenţa în faţa intensificării 
marcate a criminalităţii. Şi dacă acuzaţiile nu o preocupau peste 
măsură - era sigură că Helen va face progrese cu timpul -, era 
îngrijorată de efectul asupra moralului opiniei publice, asupra 
disponibilităţii oamenilor de a coopera cu poliţia. Fără ochii şi 
urechile localnicilor, capacitatea lor de a lupta împotriva 
criminalităţii şi de a asigura siguranţa publică ar fi fost grav 
compromise, şi nu-şi prea permiteau asta acum. 

Simmons se cufundă în scaun şi împinse deoparte ziarele, 
hotărâtă să se ocupe de vraful imens de corespondenţă primită, 
însă în realitate în dimineaţa asta n-avea nici energia, nici 
imboldul să facă asta. Se simţea tot mai des aşa, oboseala 
generalizată fiind exacerbată de un sentiment tot mai puternic 
de nelinişte. Până de curând, nu-şi pusese niciodată sub semnul 
întrebării metodele şi instinctele, dar acum era plină de îndoieli. 
Opinia publică era îngrijorată, presa era sâcâitoare, iar 
comisarul-şef Peters era preocupat pe faţă. Şi mai rău, chiar 
păreau să fie probleme la Southampton Central, mai precis în 
Departamentul Cazuri Majore al lui Helen, probleme pe care, 
deocamdată, aceasta părea hotărâtă să le ţină pentru ea. N-ar fi 
recunoscut în faţa nimănui, însă lui Simmons i se părea, pentru 
prima dată, că s-ar putea să fie copleșiți, că au pierdut cu 
adevărat controlul asupra oraşului. ` 

Dacă aşa stăteau lucrurile, nu era vina lui Helen, ci a ei. In 
ultimă instanță, ea era responsabilă pentru operaţiuni şi, dacă 
ar fi fost cu zece ani mai tânără, ar fi muncit zi şi noapte să 
schimbe situaţia. Şi asta-i şi spunea instinctul să facă, însă 
realitatea era muşcătoare. Avea peste 60 de ani şi nu mai era în 
stare să asigure decât o conducere episodică, din cauza 
problemelor de sănătate şi a sentimentului general de oboseală. 
Acum regreta că se lăsase convinsă să accepte postul de la 
Southampton Central - ar fi trebuit să se ţină de planul ei şi să 
se pensioneze. Regreta că nu fusese mai sinceră cu şefii ei şi de 
fapt şi cu Helen, când i se oferise postul. Minţise în legătură cu 
starea de sănătate, protejându-i de problemele ei personale, ca 
să-i ajute. Sau cel puţin asta crezuse. Acum părea un gest egoist 
şi laş şi nu făcea decât să obstrucţioneze eforturile lui Helen, 
care ajungea să facă, pe lângă treaba ei, şi pe a lui Simmons. 

De bun-simţ ar fi fost să se dea deoparte, să lase locul cuiva 
mai tânăr, mai plin de energie. Dar dacă făcea acum asta, în 
toiul furtunii de critici şi atenţie publică, ar fi fost ca şi cum ar fi 
recunoscut că într-adevăr corabia se scufunda, înrăutăţind fără 
să vrea o situaţie şi aşa proastă. Alternativa era să rămână, să 
muncească din greu şi să încerce să schimbe lucrurile, dar avea 
oare energia, forţa vitală? În unele zile, îi era destul de greu şi 
să se dea jos din pat. 

Şi atunci, Doamne, ce dor îi mai era de soţul ei, care ştia s-o 
muştruluiască vesel pentru letargia sa, s-o oblige să facă faţă 

încă unei zile. Acum era singură, ostenită şi fără entuziasm, 
neştiind ce să facă mai bine. Pe vremuri, se mândrea cu 
hotărârea, cu limpezimea gândirii, cu capacitatea de a prezice 
viitorul şi a-l face să se supună voinţei ei. 

Acum, nu mai avea nici urmă de previziune, nici urmă de 
viziune. 

Acum, nu mai vedea decât o situaţie care scăpa vertiginos de 
sub control. 


Capitolul 38 


Aşa multă sărăcie, atât de mulţi oameni disperaţi! Privind lista 
lungă de nume din tabelul lui, părea că lumea se duce pe apa 
Sâmbetei. Ei bine, dacă aşa era, n-avea decât. Cu atât mai bine 
pentru el. 

Gary Bleecher trecu un deget soios peste coloanele de cifre şi 
făcu un calcul mental rapid. Unii dintre clienţi vor rămâne în 
urmă cu plăţile, dar dacă măcar 70 la sută plăteau datoriile, tot 
scoate un profit bun. Aşa mergeau lucrurile - în vremuri grele, 
omul cu bani gheaţă era rege. Nu era vreun Rockefeller, dar 
avea ceva bani şi, mai mult, reputaţia că acceptă orice client 
nou, indiferent de situaţia lui. Asta însemna că avea un flux 
constant de clienţi, cam 12 cereri zilnic. Unii încercau să se ţină 
mândri, convinşi că o să aibă curând fonduri sau un nou loc de 
muncă. Alţii se milogeau şi chiar plângeau, dar de fapt nu era 
nicio diferenţă. Îţi dădeai seama pe loc că toţi erau disperaţi, 
ceea ce explica de ce erau dispuşi să accepte o dobândă 
scandaloasă. 

Ziarele se plângeau de criză, politicienii promiteau să 
îmbunătăţească situaţia, dar Gary spera că n-o să se întâmple 
prea curând. În ultima vreme, nu existau decât două industrii 
înfloritoare - creditele şi criminalitatea. Era în avangarda celei 
dintâi şi la periferia celei de-a doua, uneori fiind nevoit să 
folosească forţa ca să le aducă aminte oamenilor de 
responsabilităţile lor financiare. Da, lumea îl dispreţuia, îi 
spunea parazit, nemernic, ticălos, dar n-aveau decât să se ducă 
toţi naibii. El era cel care-şi umplea buzunarele, omul care ar fi 
putut ajunge până la urmă în vârf. 

În timp ce se uita la monitorul calculatorului, îl trezi din 
reverie zgomotul făcut de fanta pentru scrisori. Curios, aruncă o 
privire spre uşa din faţă. Poştaşii de pe-aici erau atât de leneşi, 
că n-ajungeau niciodată până la el decât după prânz, ceea ce 
însemna că acum era ceva special, livrat personal acasă. Era 
neobişnuit să vină cineva şi să lase plicul, iar apoi să fugă; de 
obicei voiau să stea de vorbă faţă în faţă, fie să se roage să le 
mai acorde timp, fie să se asigure că banii ajungeau la cine 
trebuie. 

Nedumerit, se ridică şi se îndreptă prudent spre fereastră. 
Trase uşor draperia la o parte şi se uită pe geam - dar indiferent 
cine lăsase scrisoarea, plecase deja. Nu se vedea nimeni pe- 
aproape, nici vreo maşină în spatele căreia să se fi putut 
ascunde cineva. Convins că nu avea niciun motiv de alarmă pe 
moment, se îndreptă în grabă spre hol, unde, pe covoraş, se 
vedea un plic. ÎI luă în mână cu lăcomie. Erau toate şansele să 
fie bani înăuntru. 

Însă constată cu dezamăgire că era extrem de subţire şi de 
uşor. De fapt, abia dacă părea să fie ceva înăuntru. lritat, îl 
dezlipi şi căută în plic. La început, nu găsi nimic, dar apoi, chiar 
în colţ, dădu cu degetele de ceva. Ceva dur şi metalic. Se bine 
dispuse din nou - poate că era un inel de aur sau vreun suvenir 
de valoare, vreo moştenire donată ca să plătească o datorie. 
Întoarse plicul cu susul în jos, răsturnă conţinutul în palmă şi îşi 
îndreptă privirea plin de speranţă spre mână. 

lar entuziasmul i se transformă în nedumerire. Pentru că în 
palma lui asudată nu se afla vreo zorzoană prețioasă, sau vreo 
pepită de aur, ci un glonţ lucios. 


Capitolul 39 


— Ce-s toate astea? 

Detectivul-agent Malik stătea în faţa şifonierului spaţios, cu 
Helen foindu-se în spate. Echipele criminalistică şi de patologie 
se ocupau de biroul lui Amar Goj, iar Helen şi poliţiştii se 
retrăseseră în casa principală. Soţia şi rudele şocate ale lui Goj 
erau închişi în sufragerie cu un poliţist care asigura legătura cu 
familiile victimelor, echipa lui Helen fiind liberă să cutreiere 

casa. Cercetaseră dormitorul matrimonial şi acum se aflau în 
camera de oaspeţi, care părea mai mult o colecţie de şifoniere 
pline cu haine. 

— Beneficiile fraudei, şopti Helen privind şirurile de haine, 
pulovere, pantaloni şi  cămăşi, dedesubtul cărora erau 
depozitate nenumărate cutii de pantofi. 

Malik se lăsă pe vine şi întredeschise una dintre cutii cu mâna 
înmănuşată, dând peste o pereche nouă-nouţă de pantofi de 
sport Gucci. 

— Ce mărime sunt? 

Malik scoase un pantof şi se uită în interior. 

— 42. 

— Bine, răspunse Helen mulţumită. E puţin probabil să fi 
păstrat pantofii sau hanoracul pe care le purta în noaptea 
incendiului, dar tot trebuie să ne uităm cu atenţie. În afară de 
astea, ar fi extrem de utile orice chitanţe sau dovezi de 
cumpărare a lor. Evident, astea sunt principala prioritate, dar aş 
vrea şi un inventar complet al tuturor obiectelor de-aici. 

Malik se strâmba deja, chinuită. 

— Ştiu, ştiu, zise Helen. O să dureze toată dimineaţa, dar aş 
vrea să-mi fac o idee despre ce avea, cât trebuie să fi cheltuit ca 
să strângă toate astea... 

— E neobişnuit pentru un bărbat să fie atât de preocupat de 
cum arată, spuse Malik, umflându-şi obrajii şi scoțând aerul. 
Probabil că era foarte pasionat de modă. 

— Numai că majoritatea hainelor n-au fost atinse. Uite, 
majoritatea încă au etichete şi unele dintre cutiile de pantofi nici 
n-au fost deschise... 

— Bani spălaţi... 

— Dar în ce scop? 

Rămaseră tăcute. Vederea hainelor neatinse ale lui Goj, prăzi 
pentru care părea că-şi distrusese viaţa, avea ceva deprimant, 
chiar tragic. 

— Oricum, dacă eşti de acord, te las să te ocupi tu şi plec. 

Malik se întoarse spre Helen surprinsă, dar încântată de votul 
de încredere. 

— Sună-mă dacă găseşti ceva interesant, dacă nu, ne vedem 
la sediu. 

— Sigur. La revedere... 

Malik era evident curioasă unde se duce Helen, dar nu voia să 
întrebe. Helen era încântată de discreţia ei; n-avea de gând să-şi 
anunţe destinaţia şi n-avea de gând să spună nimic nici după 
aceea, dacă nu se dovedea ceva util. N-avea niciun rost să le 
tulbure şi mai mult pe rudele îndoliate. 

Cobori scările şi auzi glasuri înăbușite din sufragerie. Chiar şi 
prin perete, durerea şi suferinţa familiei erau evidente, iar Helen 
nu mai zăbovi, se îndreptă către uşa din faţă. Fusese o scenă 
îngrozitoare - Arsha cea irascibilă şi protectoare redusă brusc la 
o epavă înlăcrimată. Se rugase de Helen s-o lase să intre în 
magazie, să afle ce s-a petrecut cu soţul ei, dar Helen nu putea 
să-i dea voie să-l vadă aşa, rigid şi rece, cu o cutiuţă de 
medicamente goală în mână. Şi nici n-o putea lăsa pe Arsha să 
perturbe locul faptei. Era posibil ca Amar să fi fost ucis - deşi 
aparent totul indica o sinucidere. Era un om care muncise din 
greu să-şi creeze o imagine de membru de succes şi respectabil 
al societăţii, care în decurs de 24 de ore se trezise suspendat de 
la serviciu, riscând un proces lent şi chinuitor, și suspect 
principal într-o anchetă a poliţiei, de interes pentru 
Departamentul Cazuri Majore. Dacă era vinovat în ambele 
cazuri, cum bănuia Helen tot mai serios, atunci cu siguranţă 
această dublă lovitură, această catastrofă care-l învăluia din 
două direcţii era mai mult decât suficient să-l doboare. Faptul că 
o făcuse de unul singur, fără ca vreun apropiat să aibă nici cea 
mai vagă idee, era demonstrat de reacţia şocată şi isterică la 
moartea lui. 

Helen închise uşor uşa în urma ei, porni în grabă pe alee şi 
ieşi în stradă. Familia avea să ofere fără îndoială informaţii 
generale utile, însă bănuia că Amar Goj era un om care-şi păstra 
secretele, de unde şi plecarea ei rapidă. Se urcă pe Kawasaki şi 
porni motorul, însă chiar în clipa aceea, nu se putu abţine să nu 
mai arunce o ultimă privire spre casă. 

Când ajunsese, casa păruse simbolul opulent al statutului 
unei familii populare şi avute. Acum părea foarte diferită, era o 
casă a tristeţii, durerii şi morţii. În ultimele câteva zile, 
evenimentele scăpaseră de sub control, iar această familie 
cândva fericită rămăsese distrusă, incapabilă să înţeleagă 
calamitatea care se abătuse asupra ei. Helen se temea că 
partea cea mai rea abia urma, că vor mai fi şi alte lovituri de 
suportat; ca la un semn, tocmai acum apăru la fereastra 

sufrageriei Arsha Goj, privind-o în ochi pe Helen. Când se 
întâlniseră prima dată, în ochii ei văzuse ostilitate, rezistenţă, 
chiar mândrie. Acum această matroană energică, proaspătă 
văduvă, stătea privind lumea golită şi pustie, chipul său o 
imagine a nefericirii perfecte. 


Capitolul 40 


Alerga pe stradă, cu picioarele lovind trotuarul. Era bine să 
iasă din casă, să se îndepărteze de emoţiile acelea complexe şi 
tulburătoare, să-şi muncească trupul în timpul alergării zilnice 
din pauza de prânz. Martin Hill fusese dintotdeauna un jogger 
entuziast, alergarea fusese mecanismul lui de supravieţuire în 
trecut, când avea nevoie de timp pentru sine, şi chiar şi acum, 
când viaţa îi era mai aşezată, tot tânjea după năvala 
endorfinelor şi a adrenalinei. 

Se forța întotdeauna, încercând permanent să-şi 
îmbunătăţească timpii. În ultima vreme îşi stabilise o rutină, un 
circuit chinuitor al oraşului, dar la fiecare ieşire reuşea să reducă 
vreo câteva secunde din recordul personal. Totuşi, azi nu-şi intra 
în ritm. Se străduia din greu, pantofii Nike Air lovind betonul, dar 
era distras, prost-dispus, cu mintea în altă parte. Sexul matinal 
urmat de o alergare lungă i-ar fi asigurat în mod normal o zi 
aproape perfectă, dar  azi-dimineaţă cu  Lilah fusese 
nesatisfăcător şi frustrant, în pofida orgasmului lui inevitabil. 

Lilah spusese tot ce trebuia, făcuse ce trebuia, dar Martin 
avusese tot timpul senzaţia că nu era cu adevărat prezentă. 
Parcă s-ar fi imaginat în altă parte, s-ar fi gândit la altceva, la 
altcineva. Să fi fost totuşi posibil să aibă de gând să-l 
părăsească? Ar fi o mişcare îndrăzneață; de fapt, nu părea 
credibilă, ţinând cont cât de şovăitoare şi prudentă era Lilah de 
obicei. Dar Martin nu putea scăpa de senzaţia asta. 

Ştia că era posibil să fi reacţionat exagerat, că fusese 
paranoic. Când părinţii ţi-au fost luaţi la o vârstă fragedă şi ai 
fost crescut de o mătuşă care nu te voia, rişti să devii bănuitor şi 
paranoic. Dar asta nu însemna că n-are dreptate, că îşi închipuie 
totul. Avusese şi înainte încredere în instinctele lui şi se 
dovedise că a avut dreptate. Instinctul îi spunea din nou că îl 

aşteptau probleme şi ştia din experienţă că paza bună trece 
primejdia rea. 

Ţâşni pe strada principală şi o luă în fugă pe Butler's Passage, 
o scurtătură prin mijlocul Portswood-ului. Aleea nu era prea 
cunoscută - era întotdeauna singur -, încercă să recupereze o 
parte din secundele pierdute. Chiar şi să se apropie de recordul 
personal ar fi fost o realizare azi. Işi dorea să se elibereze, să 
atingă viteza maximă, să-şi alunge demonii... dar chiar şi aici 
era menit să fie dezamăgit, oprindu-se brusc şi înghițind o 
înjurătură tăcută. 

Cineva îi stătea în cale. Prima lui reacţie era teritorială - aleea 
fusese dintotdeauna micul /u; secret, magistrala lui personală -, 
dar a fost imediat urmată de un val de enervare şi nerăbdare. 
Femeia din faţa lui se străduia evident să străbată aleea 
încărcată cu nişte cumpărături, iar una dintre pungile de la 
Sainsbury se rupsese şi lăsase să cadă pe jos cutii de supă şi 
conserve de peşte. Acum femeia înjura, aplecându-se să le 
culeagă. Instinctul covârşitor al lui Marin era să încerce s-o 
ocolească şi să-şi vadă de drum, dar ar fi fost practic imposibil 
fără s-o trântească, aşa că încetini. Şi în timpul ăsta, observă şi 
altceva - nefericita era incredibil de frumoasă. Păr blond tuns 
bob, pomeţi proeminenţi şi buze roz pline. Se uita la el cu un 
zâmbet jenat care-i puse în mişcare cea mai puţin nobilă parte a 
creierului. 

— Îmi puteţi da o mână de ajutor, vă rog? Sunt aşa 
împiedicată... 

Chiar înainte să deschidă gura femeia, Martin se trezi 
aplecându-se să recupereze o cutie de supă de roşii rătăcitoare. 

— Nicio problemă, nu mă grăbesc. 

Zâmbi şi se apucă să culeagă şi restul conservelor, dornic să 
facă impresie bună. Apoi, după ce-şi termină misiunea, se 
îndreptă să-i dea femeii cumpărăturile. Şi constată surprins că 
se apropiase de el, mult mai mult decât se aşteptase. Preţ de o 
clipă nebunească, se gândi că se întrezăreşte un moment de 
intimitate, că o să i se împlinească una dintre fantezii, dar atunci 
se întâmplă ceva bizar. Cu o expresie concentrată pe chip, 
femeia făcu un pas în faţă şi-l pocni în stomac. 

Uluit, Martin o privi, lăsând conservele să-i scape din mână. 
Femeia îşi retrase braţul şi, brusc, cu o  limpezime 
pătrunzătoare, Martin observă trei lucruri. Primul, o durere 

intensă în abdomen. Al doilea, că femeia purta mănuşi, în ciuda 
căldurii de-afară. Şi al treilea, că părea să aibă un cuţit în mână, 
un cuţit plin de sânge. 

O văzu fandând din nou, iar lama îi pătrunse în piept. Martin 
se trezi împins pe spate, aerul îi ieşi din plămâni, dar nu avu 
parte de niciun răgaz. Cuţitul ieşi, apoi se îndreptă din nou spre 
el. Disperat, fără speranţă, întinse braţul, dar cuțitul trecu pe 
lângă el, îndreptându-se către inimă. 

Totul păru să stea în loc. Cuţitul era ridicat, gata să lovească 
din nou, dar, înainte de asta, Martin Hill se prăbuşi la pământ, 
învăluit brusc de beznă. 

— Mort? 

Cuvântul plutea în aer, fără viaţă, neîncrezător. 

— Mă tem că da. Trupul neînsufleţit a fost găsit la domiciliul 
său, azi-dimineaţă. Credem că domnul Goj şi-a luat viaţa. 

Chipul doctorului Alex Blythe era un amestec bizar de şoc şi 
furie, ca şi cum ar fi dat cumva vina pe Helen pentru moartea 
pacientului său. 

— E unul dintre motivele pentru care mă aflu aici, continuă 
Helen imediat. Se pare că a luat o supradoză de antidepresive, 
probabil o cutie întreagă, medicaţie pe care i-aţi prescris-o 
dumneavoastră... 

Încă o directă, iar faţa psihiatrului se albi şi mai tare. Helen 
bănuia că are vreo 35 de ani, dar părea mult mai tânăr. Se 
întrebă în sinea ei dacă Goj era primul dintre pacienţii lui care se 
sinucide. 

— Pot să vă întreb de cât timp venea la dumneavoastră? 

— Cam de şase luni. Atunci i-am prescris Naltrexone. Bănuiam 
că l-a terminat de mult... 

— Nu i-aţi dat o reţetă pe termen lung? 

— Nu, a zis că nu mai are nevoie. Făceam progrese. Lente, 
dar progrese. 

— Şi care era problema pe care o avea? 

Helen ştia că păşeşte pe teren nesigur. Observă imediat că 
psihiatrul se încordează. 

— Uite ce e, inspectore, confidenţialitatea doctor-pacient se 
menţine şi după moartea... 

— Şi respect acest lucru, doctore Blythe, dar domnul Goj este 
suspect principal într-o anchetă în desfăşurare, este important 
să avem o imagine clară despre ce fel de om era şi ce l-ar fi 
putut împinge să-şi ia viaţa. 

— Pot să întreb pentru ce infracţiune este bănuit? 

— Tentativă de omor. 

De data asta, Blythe arăta de parcă ar fi fost pălmuit. 

— Nu, nu, nu se poate... Amar are probleme, dar este un om 
amabil şi blând. N-ar face rău nici unei muşte. 

— S-au întâmplat şi lucruri mai ciudate, de aceea vă pun 
întrebarea. 

Psihiatrul o privi fără să spună nimic. Era evident că nu e 
convins şi nu era dispus încă să renunţe la vălul care separa 
profesiile lor. 

— Presupun că motivul a fost financiar, adăugă Helen. Are 
casa ticsită cu produse de lux şi îmbrăcăminte de designer, iar 
cheltuielile depăşeau cu mult ce-ar fi putut câştiga în postul de 
spitalul de pediatrie. Trebuie să adaug că a fost suspendat de 
curând din funcţie, după descoperirea unei fraude majore, sigur 
era ceva care-l împingea să acumuleze, să cheltuie şi să afişeze 
o anumită imagine. Orice l-ar fi împins, clar a scăpat de sub 
control, pentru că era dispus să încalce legea, poate chiar să 
comită o crimă, ca să menţină corabia pe linia de plutire. N-am 
nevoie de la dumneavoastră decât de informaţie de fond - 
despre sănătatea lui, despre starea de spirit, dacă aţi observat 
ceva ciudat în comportamentul lui în ultimele săptămâni. 

Helen tăcu, fără suflare după tirada la foc automat. 

Din fericire, părea să-l fi atins pe doctor, comportamentul lui 
devenind mai puţin ostil decât în urmă cu câteva momente. 
Blythe ocoli biroul şi se lăsă greoi în scaun, aruncând o privire la 
fotografia înrămată a unei tinere drăguţe care-i zâmbea. Insă nu 
ea îi veni în ajutor, ci un springer spaniel drăguţ, care-i sări în 
braţe. Doctorul îl mângâie o clipă, recunoscător pentru 
momentul de distragere, după care răspunse: 

— Ca să fiu sincer, nu sunt sigur că mai sunt multe de 
adăugat; aţi nimerit-o foarte bine. Evident, nu pot să intru în 
detalii despre sesiunile de terapie, dar vă pot spune că Amar a 
luat legătura cu mine acum şase luni şi că ne vedeam 

săptămânal, de obicei joi seara. Cum v-aţi dat seama, avea 
probleme cu cheltuielile. Avea datorii mari, mi-a spus, simţea că 
a pierdut controlul, nu se putea opri, chiar dacă lucrurile pe care 
le cumpăra rămâneau de multe ori nefolosite şi cu siguranţă nu-i 
ofereau satisfacția la care spera. 

— A spus vreodată cum făcea rost de bani? 

— Nu, era director de operaţiuni la spitalul de copii, am 
presupus... 

— În realitate, era un manager de nivel mediu. 

— Bine... Nu ştiam, răspunse psihiatrul nedumerit. Mă rog, 
ştiam că dă mai mulţi bani decât câştigă, dar cu siguranţă n-a 
sugerat că ar fi recurs la... la mijloace infracţionale ca să-şi 
finanţeze stilul de viaţă. Dacă ar fi făcut-o, aş fi luat imediat 
legătura cu poliţia. Regulile sunt foarte clare. 

— Aveţi vreo idee de ce se simţea nevoit să cheltuie aşa, să 
aibă cele mai bune lucruri, hainele cele mai la modă, telefoanele 
cele mai noi? 

Blythe ezită din nou. Era un tânăr atrăgător şi coerent, iar 
Helen îşi imagina că era o prezenţă foarte liniştitoare în biroul 
său elegant, unde puteai veni cu animalul de companie, dar 
astăzi părea nesigur şi deloc în largul lui, jenat să împărtăşească 
mecanismele intime ale minţii suferinde a pacientului, scoţându- 
i la lumină sufletul. 

— E greu de stabilit exact, dar cred că Amar a folosit 
dintotdeauna banii ca să câştige - nu, să cumpere - respect. 
Cred că a început în şcoală. Fura din poşeta maică-sii ca să se 
laude cu banii la colegi şi, mai târziu, când ieşea cu fete, le 
dădea daruri luxoase, le ducea la restaurante scumpe, le plimba 
cu un Mercedes închiriat... şi într-un fel funcţiona. Oamenii chiar 
păreau să-l placă. S-a însurat, a cumpărat o casă frumoasă, o 
maşină scumpă... deşi bănuiesc că, în sufletul lui, s-a întrebat 
tot timpul dacă oamenii îl plac cu adevărat. 

— Sau dacă stau cu el doar pentru bani. 

— Exact. 

— Ce poate determina aşa ceva? 

— În principiu, lipsa cronică de stimă de sine. Deşi mă tem că 
n-am fost niciodată nici măcar pe aproape să-mi dau seama 
care era baza acestei anxietăţi. N-am lucrat destul timp 
împreună. 

— Dar aţi spus că făceaţi progrese? 

— Da. Când a venit la mine, Amar era foarte deprimat, nu 
putea scăpa de anxietate decât cheltuind şi mai mult şi 
afundându-se tot mai adânc în probleme. Am reuşit să 
controlăm asta, să stabilizăm situaţia. 

— Dar tot nu era bine? 

— Sigur. Era un comportament învăţat, ceva ce făcea din 
copilărie. Trebuie să înţelegeţi că atunci când cineva ia 
hotărârea să meargă la un psihiatru, de multe ori caută o soluţie 
rapidă. Vrea să fluturi bagheta magică şi să faci să dispară totul. 
Dar nu merge aşa. Rezolvarea unor probleme de o asemenea 
magnitudine necesită luni sau chiar ani de lucru şi terapie 
cognitiv-comportamentală, susţinute de medicaţie, grupuri de 
sprijin, angajamente publice şi aşa mai departe. Nu e ceva uşor, 
chiar nu e, mai ales dacă-ţi ascunzi problemele şi de familie, şi 
de prieteni şi mă tem că noi eram abia la început. 

Glasul lui Blythe se stinse, înţelesese în sfârşit realitatea 
morţii pacientului său. Helen îşi dădea seama că psihiatrul se 
retrage în sine, resimţind întreaga povară a responsabilităţii şi a 
eşecului său, aşa că-i mai puse câteva întrebări de sondare, apoi 
plecă. Obţinuse ce voia, o imagine clară a plasei care se 
strânsese încet-încet în jurul nefericitului Amar. Era intrigată în 
special de faptul că managerul ceruse ajutor profesionist cam în 
perioada în care spitalul anunţase ancheta internă pentru 
achiziţiile post-Covid. Oare văzuse catastrofa care se apropia? 
Spera că ar putea să-şi acopere cumva urmele, să-şi controleze 
cheltuielile şi poate s-o ia de la capăt? Părea probabil, dar sigur 
că acum n-aveau să fie siguri niciodată. 

Helen cobori scările, deschise uşa şi ieşi în strada liniştită, 
care fusese mărginită cândva de grajduri. O lovi un val de 
căldură şi simţi diferenţa mare faţă de interiorul cu aer 
condiţionat. Işi scoase jacheta şi porni în grabă spre motocicletă, 
ridicând şaua ca să arunce înăuntru haina de piele, însă chiar 
atunci începu să-i vibreze telefonul. 

II scoase şi văzu că era un apel de la agenta McAndrew. 

— Bună, Ellie. Ce s-a întâmplat? 

Urmă o tăcere prelungită. Imediat, Helen îşi dădu seama că 
erau veşti proaste, dar, chiar şi aşa, tot se simţi luată prin 
surprindere când McAndrew răspunse: 

— Cineva a fost înjunghiat mortal în Portswood. 

Era aproape. Dacă mai putea rezista câteva minute, avea să 
fie liberă şi fără probleme. 

Până acum, totul mersese conform planului. Se oprise pe 
alee, având grijă să întindă conservele pe jos, înainte să-şi 
strecoare mâna în punga de plastic sfâşiată şi să caute cu 
degetele înmănuşate greutatea liniştitoare a mânerului cuţitului. 
Totuşi, imediat ce-l prinse în mână, auzi paşi care se apropiau. 

Martin Hill era un om al obişnuinţelor şi alerga pe aleea pustie 
cam la aceeaşi oră în fiecare zi, bucurându-se de intimitatea, 
izolarea şi scurtătura pe care i le oferea. Pauza de prânz şi exact 
aceste caracteristici îi fuseseră de folos şi e;, pentru că aleea era 
locul perfect pentru o ambuscadă. Victima nu bănuise nimic, nici 
nu era nimeni care să fi asistat la atac când îi înfipsese cuțitul în 
abdomen, luându-l pe nepregătite. 

Acesta era momentul când lucrurile o puteau lua razna, dacă 
victima s-ar fi opus. Insă bărbatul fusese atât de şocat, că nu 
numai că nu ripostase, dar nici măcar nu scosese vreun sunet 
când se prăbuşise. Totul se terminase în mai puţin de un minut. 
Fusese uşor - îngrozitor, dezgustător de uşor. 

Rămase privind o clipă, uluită de ce tocmai făcuse, apoi 
interveni instinctul de supravieţuire. Lăsă cuțitul însângerat să 
cadă în punga ruptă şi-l înfăşură strâns, punând pachetul în 
sacoşa de cumpărături. Apoi se aplecă şi luă de pe jos cutiile de 
conserve şi le aruncă şi pe ele în sacoşă, după care plecă în 
grabă. Se îndreptă rapid spre capătul de nord al aleii, unde era 
sigură că nu exista nicio cameră video care s-o trădeze. Işi ţinu 
privirea aţintită în faţă, mergând mai departe cu entuziasm 
copleşitor şi abia când ajunse în capul aleii se simţi obligată să 
arunce o privire înapoi. 

Nu se schimbase nimic; Martin Hill zăcea lipsit de viaţă pe jos, 
un gigant căzut. Era o privelişte jalnică şi, cuprinsă de un 
sentiment neaşteptat de regret, se întoarse, simțind nevoia să 
se îndepărteze de locul crimei pe care tocmai o comisese. Acum 
se afla din nou pe strada principală, alarmată să vadă oameni, 
maşini, viață. Işi dădu seama că transpira din greu - simţea 
umezeala la subraţ şi broboanele de sudoare care i se 
prelingeau pe frunte. Era convinsă că i se citea pe chip 

vinovăția, că toată lumea se uita la ea, strigându-i în faţă crima 
neîndurătoare pe care o comisese. Dar în realitate toţi îşi 
vedeau de treburile lor, ca şi cum nu se întâmplase nimic 
important. 

Îşi coborî capul şi merse mai departe. Avea maşina parcată la 
câteva străzi mai încolo, la cel mult cinci minute de mers pe jos. 
Dacă reuşea să ajungă până acolo, dacă putea merge apoi fără 
să stârnească bănuieli până la locul pe care-l alesese pentru 
debarasare, atunci o să fie bine. 

Traficul era aglomerat în dimineaţa asta, iar ea trebuia să se 
oprească la toate trecerile de pietoni, mormăind şi îndemnând 
nerăbdătoare fiecare maşină să avanseze. Orice secundă 
pierdută i se părea o eternitate, iar braţul drept şi conştiinţa îi 
erau împovărate de greutatea cuţitului cuibărit în sacoşa de 
cumpărături. 

— Haide, haide... 

Acum apăru o ocazie să traverseze şi porni, dar imediat ce 
ieşise de la adăpost, îşi dădu seama că a calculat greşit, iar o 
maşină de pe ultima bandă venea în viteză spre ea şi avea s-o 
lovească dacă mergea mai departe. Se opri brusc şi abia avu 
timp să facă un pas înapoi înainte ca maşina să treacă în 
trombă, claxonând. Speriată, mai aruncă o privire spre stânga, 
dar drumul era liber. După câteva clipe, se afla din nou pe 
trotuar şi se îndepărta, cu speranţa că nu observase nimeni 
incidentul. 

Porni mai departe, pe jumătate mergând, pe jumătate 
alergând într-un galop stângaci. Dacă fugea, ar fi atras prea 
mult atenţia, ar fi dat naştere la bănuieli, dar nici nu reuşea să 
meargă pur şi simplu. Merse cât putea de repede, sperând că 
arată ca un angajat obişnuit care întârzie la o şedinţă. 

Cu fiecare minut care trecea, distanţa dintre ea şi locul crimei 
creştea. Cu fiecare stradă pe care o traversa, era puţin mai în 
siguranţă. Încă mai era transpirată, dar răsuflarea i se potolise şi 
ajunse, cu o senzaţie de uşurare profundă, la Lena Gardens. 
Maşina ei era parcată în cel mai îndepărtat capăt şi curând avea 
să plece de-aici, în siguranţă şi nevătămată. 

Însă chiar când intră pe stradă, încremeni. Cineva stătea 
lângă maşina ei, cineva îmbrăcat în uniformă. li stătu brusc 
inima. Era oare posibil să fi fost deja descoperită? Să fie prinsă, 
arestată, pusă sub acuzare? Ingrozită, încercă să-şi controleze 

panica, să-şi găsească vreo urmă de calm şi, chiar şi în starea ei 
febrilă, îşi dădu seama că silueta înaltă de lângă maşina ei nu 
era poliţist, ci un agent de trafic civil. 

— Ce naiba...? 

Bărbatul se apleca să-i cerceteze roata din faţă, foarte 
interesat de poziţia ei. lar acum înţelese. Dimineaţă fuseseră 
mai puţine locuri ca de obicei pe stradă, trebuise să parcheze 
aproape de linia galbenă dublă. Nu era ideal, dar era sigură că 
roţile abia dacă atingeau vopseaua galbenă; nu prea era motiv 
de amendă. 

In mod clar, agentul de circulaţie nu era de acord. Tocmai îşi 
scotea camera foto şi fotografia numărul de înmatriculare, 
cauciucul vinovat şi poziţia maşinii. Mai rău, se uita la ceas, 
marcând începutul perioadei de graţie de 10 minute după care 
putea scrie amenda. Doamne, Dumnezeule, acum chiar şi 
fluiera, privind vesel în jur, evident bine dispus. 

Se întoarse şi se ascunse după un copac, disperată să nu fie 
văzută. Ce-ar trebui să facă? Să stea şi să aştepte până termină 
el? Nu, n-avea cum să facă asta, o putea vedea oricine dând 
târcoale pe o stradă rezidenţială aglomerată, ar putea chiar şi s- 
o abordeze, s-o întrebe ce pune la cale. Se simţi dintr-odată 
sigură că, dacă ar fi oprit-o cineva, ar fi picat testul, n-ar fi fost 
în stare să mintă ca să scape, cu cuțitul de bucătărie însângerat 
legănându-se pe lângă ea. Nu, trebuia să plece de-acolo şi să se 
întoarcă după maşină când avea cale liberă. Uşurată, se 
îndepărtă în grabă şi se îndreptă din nou în strada principală, 
dar abia dacă făcuse câţiva paşi, când se opri. Aproape că nu-i 
venea să creadă, dar nu i se năzărea - doi poliţişti stăteau acum 
în drum, la intersecţia cu strada principală. 

De unde apăruseră? Şi ce-aveau de gând? Se simţi prinsă 
între ciocan şi nicovală, cu pericole şi în faţă, şi în spate. Unul 
dintre poliţişti arunca acum priviri în direcţia ei, iar ea se 
întoarse instinctiv, făcându-şi de lucru cu telefonul şi încercând 
disperată să câştige timp. N-avea cum să rămână aici, în văzul 
tuturor; trebuia să se mişte, să plece. Cel mai simplu ar fi fost să 
traverseze strada şi să se îndepărteze, ascunzându-şi faţa după 
telefon. Da, asta era. O să pornească în pas măsurat, calm şi 
hotărât, ca orice navetist de dimineaţă. Nu-i trebuia decât un pic 
de tupeu, un pic de control. 

Trase adânc aer în piept şi cobori de pe trotuar pe carosabil, 
dar chiar atunci se opri. li căzuse ceva pe picior. Lăsă privirea în 
jos şi observă îngrozită că era o picătură de sânge. O singură 
picătură de sânge. 

Sângele reuşise cumva să scape din învelitoarea de plastic şi 
se adunase în colţul sacoşei de cumpărături. Chiar acum, se 
scurgea printr-o găurică în plastic, lăsând o urmă de vinovăţie în 
spatele ei. Panicată şi disperată, ridică privirea şi-i văzu pe 
poliţişti venind spre ea. Stătuseră de vorbă cu un localnic, dar 
acum terminaseră şi-şi continuau patrularea. Aveau să ajungă la 
ea din clipă în clipă, cu privirile curioase atrase de femeia 
îngrozită care tremura, cu sacoşa ei de cumpărături plină de 
sânge... 

Se uită în jur după vreun mijloc de salvare, iar privirea îi căzu 
pe o gură de canal aflată lângă bordură, ascunsă între două 
maşini parcate. Se duse spre ea şi dădu drumul deliberat 
telefonului, înjură cu voce tare, apoi se lăsă pe vine, luă punga 
de la Sainsbury plină de sânge şi o îndesă prin grilajul metalic. 
Cu o senzaţie de uşurare profundă, o simţi scăpându-i din mână. 
Spera să urmeze un plescăit liniştitor, dar, ţinând cont de cât de 
uscată fusese vremea în ultima perioadă, nu se miră când nu se 
auzi decât o bufnitură seacă. Uşurată totuşi, îşi dădu jos 
mănuşile, luă sacoşa de cumpărături şi-şi scoase telefonul, pe 
care-l lipi de faţă înainte să pornească în grabă spre cealaltă 
parte a drumului. De-acolo, nu mai avea de mers decât un 
minut până la strada principală şi adăpost, dar ajunse în doar 30 
de secunde, fără să se uite nicio clipă în urmă. Nu aşa îşi făcuse 
planul şi încă mai era posibil să aibă probleme, dar în clipa asta 
n-avea nicio importanţă. Scăpase - cel puţin pentru moment. 

— E un cont semnificativ, toate agenţiile care se respectă o să 
încerce să-l obţină. O să facem tot ce putem, să fim cât mai 
inovatori, dacă e să-l câştigăm... 

Joel Jenkins se lăsa dus de val, provocând echipa să 
reacționeze la instrucţiunile lui, să obţină premiul care se afla în 
faţa lor. În trecut, asta ar fi entuziasmat-o pe Lilah, ar fi 


VP - 103 


însufleţit-o şi ar fi determinat-o să muncească mai mult, mai 
bine, ca să le asigure câştigarea contractului, dar auzise deja 
prea multe discursuri de-astea şi ştia instinctiv că eforturile lor 
erau cel mai probabil sortite eşecului, ţinând cont de şansele pe 
care le aveau. Nu era de ajutor nici faptul că auzise zvonuri că 
lanţul hotelier se hotărâse deja să aleagă altă agenţie, graţie 
unei relaţii intime între directorii executivi. 

Chiar dacă ar fi simţit că aveau vreo şansă, ar fi fost puţin 
probabil să fie în stare să se ridice la înălţimea aşteptărilor. Fără 
îndoială, azi avea probleme şi, în plus, toţi cei din încăpere erau 
mult mai tineri, mai tăioşi, mai înfometați ca ea, prea dornici să 
se caţăre pe cadavrele celorlalţi ca să ajungă în vârf. Fusese şi 
ea aşa odată, dar nu mai era, pentru că viaţa intervenise cu 
forţă între timp. Acum se simţea sleită, fără vlagă, abia capabilă 
să pună un picior în faţa celuilalt, în niciun caz să concureze cu 
tinerele speranţe ale agenţiei. 

Se uită în jur prin sala de şedinţe bine dotată şi se simţi cu 
totul nelalocul ei, întrebându-se dacă se potrivea aici. Deşi 
compania avea un număr egal de angajaţi bărbaţi şi femei, 
atmosfera era copleşitor de masculină - agresivă, asertivă, 
darwiniană. Înainte, expresia de pe chipurile colegilor ei, 
nerăbdătoare şi lacomă, o intimida. Acum o făcea doar să se 
simtă rău. 

Probabil că ăsta era răspunsul. Încercase să meargă mai 
departe, ascunzându-şi problemele de colegi, dar poate că era 
momentul să recunoască şi ea că are nevoie de o pauză. Îşi 
folosise deja concediul meschin la care avea dreptul, poate era 
cazul să-şi ia concediu medical, o bucată zdravănă de timp liber. 
Cu siguranţă avea să-i afecteze reputaţia, poate chiar şi cariera, 
orice-ar zice HR-ul, dar, dintr-odată, nu-i mai păsa. Obiectivele 
iluzorii pe care le urmărise atâta vreme exact asta păreau. Ce-şi 
dorea acum din tot sufletul era spaţiu - spaţiu să gândească, să 
se vindece, poate chiar s-o ia de la început. Cum ar fi primită 
cererea? se întrebă ea. O să fie discuţii şi şedinţe nesfârşite sau 
o să se rezolve pe e-mail, formal, curat? Dacă da, ar scrie azi e- 
mailul, imediat ce se termina cu... 

— Lilah? 

Ridică privirea şi-l văzu pe Joel privind-o insistent. 

— Da, scuze, tocmai lăsam o idee să prindă formă în cap. Dar 
în principiu sunt de acord cu ce spunea Sam... 

— Nu-ţi ceream părerea. 

— A, scuze... 

— Te avertizam că Louise bate în geam de un minut şi 
încearcă să-ţi atragă atenţia... 

Jenată, Lilah se întoarse şi o văzu pe secretara lor bătând în 
peretele de sticlă. 

— Scuze, scuze, tocmai..., mormăi ea şi se ridică. 

Era conştientă că toată lumea se uita la ea, că părea toantă şi 
distrasă, aşa că s-a mişcat repede, alunecând pe podeaua de 
lemn şi ieşind pe coridor. Dorindu-şi să păstreze o oarecare 
aparenţă de demnitate profesională, îşi întinse un zâmbet pe 
faţă când se întoarse spre secretara lor cu vechime. 

— Slavă Domnului că exişti, Louise. Pe Joel l-a luat valul, m-ai 
salvat de la o soartă mai rea ca... 

Se opri când văzu că Louise părea înlăcrimată, chiar 
emoţionată. 

— Tocmai am zis că te caută poliţia la telefon, zise ea 
şovăitor. 

Lilah simţi pe loc cum i se strânge stomacul. Li s-a întâmplat 
ceva maică-sii şi lui taică-su? Lui Eric? 

— E vorba de Martin... 

Chiar în timp ce rostea cuvintele, Lilah ştia că s-a terminat. Că 
soţul ei era mort. Şi că viaţa ei nu va mai fi niciodată la fel. 

Privea în jos spre chipul lui, atrasă de ochii injectaţi, lipsiţi de 
viaţă. 

Helen nu pierduse timpul şi se îndreptase spre locul crimei din 
Portswood, hotărâtă să preia imediat controlul asupra situaţiei. 
Nu părea posibil să fi fost comisă încă o crimă violentă atât de 
repede după atacul asupra lui Declan McManus şi la doar câteva 
ore după sinuciderea lui Amar Goj, dar informaţiile se 
dovediseră corecte, un elev îngrozit găsise cadavrul când se 
furişase pe alee ca să fumeze. 

Detectivul-agent Reid se ocupa de adolescent, iar Helen nu 
încetinise pasul ca să stea de vorbă cu băiatul; avea timp mai 
târziu. Nerăbdătoare să vadă cu ce aveau de-a face, trecuse pe 

sub banda care delimita locul crimei şi se îndreptase către 
cadavru. Meredith Walker şi David Spivack nu ajunseseră încă, 
ceea ce însemna că deocamdată Helen avea victima doar 
pentru ea. 

Poliţiştii în uniformă care asiguraseră zona găsiseră un 
portofel în buzunarul de la treningul victimei, pe care o 
identificaseră drept Martin Hill. Helen se lăsă pe vine şi privi 
trupul neînsufleţit. Hill era înalt, musculos şi, în condiţii normale, 
ar fi fost o apariţie atrăgătoare şi frapantă. Dar acum părea 
neliniştitor,  respingător, cu trăsăturile încremenite într-o 
expresie de agonie şi groază, ca şi cum ar fi fost şocat, 
dezgustat că viaţa trebuie să i se încheie aşa. Helen se apropie 
şi văzu că faţa era neatinsă, ca şi mâinile mari, deschise, care 
păreau catifelate şi fără jupuituri. Nu se putea spune însă 
acelaşi lucru şi despre trunchi, spre care se îndreptă acum 
privirea lui Helen. 

Victima purta un tricou alb, uscat şi curat pe braţe şi guler, 
dar ud şi purpuriu pe abdomen şi piept. Işi trecu un deget pe 
deasupra ţesăturii şi descoperi trei găuri măricele, una în zona 
stomacului şi două puţin mai sus, lângă inimă. Moartea trebuie 
să fi fost rapidă, dar sălbatică, cele trei lovituri de cuţit lăsând 
victima fără suflare, cunoştinţă şi, în cele din urmă, fără viaţă. 
Helen se înfioră; era o moarte cumplită. 

Se ridică şi se îndreptă, cercetând aleea. Era o dimineaţă 
înăbuşitoare, iar ea îşi îndepărtă cu furie părul de pe faţă, carei 
se lipise de obraji. Uitându-se în lungul aleii, Helen îşi dădu 
seama că atacatorul alesese bine locul - nicio cameră, nicio 
fereastră care să dea înspre alee şi riscuri foarte mici să fie 
tulburat. Oare se pitise şi aşteptase până se apropiase nefericita 
victimă? Şi dacă da, în ce scop? Portofelul bărbatului rămăsese 
în buzunar, iar iPhone-ul 12 era încă prins pe braţul stâng, cu o 
pereche de AirPods rămase caraghios în urechi. Ţinând cont de 
toate astea, motivul nu părea să fi fost jaful, şi atunci, de ce 
fusese ucis Hill cu atâta cruzime? Ce avusese de câştigat 
atacatorul lui? 

Rămasă singură cu cadavrul, Helen se simţi nesigură pe 
picioare. Temperatura creştea constant, pe măsură ce soarele 
pătrundea în alee, dar nu de-asta se simţea ameţită. Era 
spaimă, o senzaţie tot mai puternică de panică, pe care o 
simţea des în ultima vreme. 

Chipurile nevinovate ale lui Eve Sutcliffe, Alison Burris şi 
Declan McManus păreau să-i danseze în faţa ochilor, amintindu-i 
de vărsarea de sânge implacabilă. Oare oraşul îşi pierduse 
minţile? Şi dacă da, ce şanse avea Helen să controleze situaţia? 

Se îndepărtă de cadavru şi porni grăbită pe alee, sperând din 
toată inima că echipa a reuşit să afle ceva, o localizare, un 
martor, un motiv, orice - dar în realitate păreau la fel de şocaţi 
şi de nefericiţi cum era şi ea. Munceau deja din greu la alte 
anchete, abia se mai târau, iar acum trebuiau să se descurce şi 
cu asta - încă un caz de crimă foarte vizibil. 

Helen ridică banda de izolare a perimetrului, se strecură pe 
sub ea şi se întoarse spre echipă, dar chiar atunci dădu peste un 
chip familiar. 

Clic, clic, clic. 

Avu nevoie de câteva secunde ca să înţeleagă ce se petrecea 
şi de încă o clipă ca să se înfurie. In faţă era Emilia Garanita, 
înfiptă şi hotărâtă să-i facă o poză lui Helen - transpirată, 
încordată, speriată - cu obiectivul camerei îndreptat spre ea. 

— Ce dracu caută asta aici? se răsti Helen spre detectivul- 
agent Bentham, care părea agitat şi jenat. 

Clic, clic, clic. 

Helen era tentată să-i tragă una peste mâna cu camera şi să 
i-o facă praf pe jos, dar ştia că n-ar face decât să pună paie pe 
foc, aşa că trecu nervoasă pe lângă ea. 

— Vreun comentariu, detectiv-inspector Grace? Aveţi ceva de 
spus despre această ultimă crimă cumplită? 

Helen se întoarse, incapabilă să-şi controleze furia. 

— Îţi atrag atenţia că este un loc al crimei. Dacă nu dispari în 
30 de secunde... 

— Îmi fac meseria, răspunse Emilia, zâmbind larg în timp ce 
se dădea înapoi. Măcar una dintre noi, nu? 

Lui Helen îi venea s-o pocnească, însă Emilia era conştientă 
de pericol şi-şi cobori camera, îndreptându-se cu nonşalanţă 
spre maşină. Helen se întoarse spre Bentham. 

— Poate, vă rog, să-mi explice şi mie cineva ce naiba se 
petrece aici? Nu se mai ocupă nimeni de asigurarea locului 
crimei? Niciun protocol? N-ar fi trebuit să treacă nici de poliţiştii 
în uniformă, cu atât mai puţin de voi... 

— A apărut din senin, protestă Bentham. N-am... n-am văzut- 
O. 

— Ăsta nu-i un motiv. Şi dacă se mai întâmplă vreodată, o să 
consider că voi sunteţi de vină, toți. 

Făcu semn spre toată echipa, care se făcu mică în faţa 
vorbelor ei, părând cu toţii nedreptăţiţi şi chiar un pic speriaţi. 

— E cu totul inacceptabil. Un tânăr e mort pe aleea aia şi nu 
ştiu cum, Emilia Garanita se fâţăie la locul crimei, înainte de 
criminalişti, înainte de patologi... adică vouă chiar vi se pare în 
regulă? Aţi uitat tot ce aţi învăţat la colegiul de poliţie? 

Acuzaţia ei, furioasă şi agresivă, rămase plutind în aer. Nimeni 
nu vorbea, nimeni nu se mişca, deşi nu era clar dacă de jenă 
sau de frică. Helen era nehotărâtă - voia să-i ia la rost, să-şi 
descarce toată furia şi neliniştea pe ei, dar era conştientă în 
mod dureros de cât de obosiţi erau toți. 

— Uite, doar... doar asiguraţi locul crimei, urmă ea, 
controlându-şi tonul. Şi hai să ne apucăm de treabă. Hai să 
aflăm ce s-a întâmplat aici. 

Se îndreptă spre motocicletă, hotărâtă să ajungă la rudele lui 
Martin Hill cât mai repede. Helen încerca să pară hotărâtă, să 
pară că ar controla situaţia, dar ştia că numai aşa nu era. In 
fiecare zi de muncă încerca din greu să fie un lider bun, să fie 
hotărâtă, să-şi inspire oamenii, să fie calmă. Dar în ultima vreme 
uitase cum, nu mai reuşea să folosească aşa cum trebuie forţa 
şi hotărârea pentru care era cândva bine-cunoscută, iar pe 
parcurs pierdea încrederea oamenilor. Acum, când miza era cât 
se poate de mare, arăta neliniştită, disperată şi speriată. 

Ţinea un ochi pe ei, chiar şi în timp ce forma numărul. 

Băieţii erau bine dispuşi azi, plini de viaţă şi gălăgioşi, ţopăiau 
prin grădină, râzând şi ţipând. Priveliştea îl încânta - mai mult 
decât putea spune -, dar tot îi era teamă că ar putea să 
năvălească pe neaşteptate în casă, ceea ce, desigur, nu-şi putea 
permite. Era o convorbire pentru care trebuia să fie singur. 

Robert Downing se îndepărtă de fereastră şi-şi îndreptă din 
nou atenţia spre telefon. Formase numărul, nu mai trebuia 
decât să apese pe „apel”. O mişcare simplă, dar tot şovăia. Oare 
chiar era pregătit? Avea să schimbe pentru totdeauna viaţa lui şi 

a băieţilor. Şi totuşi, ce altă variantă avea? Ar fi fost o nebunie 
să facă orice altceva. Trebuia să dea telefonul. 

Apăsă butonul şi aşteptă. Aproape că spera să intre direct 
mesageria, dar apelul se conectă, iar în urechi îi răsună un ţârâit 
monoton. Chiar şi acum, tot era tentat să închidă, să-şi reducă 
pierderile şi să fugă, dar curajul învinse şi rămase pe fir. Un 
ţârâit, două, trei... o să răspundă vreodată? 

lar acum intră mesageria vocală, şi îi auzi glasul autoritar şi 
ferm. 

— Bună, sunt Helen Grace, vă rog să lăsaţi un mesaj... 

O clipă de tăcere, apoi un semnal ferm. Atunci, asta era 
ultima ocazie să dea înapoi, dar vorbi rapid şi hotărât: 

— Helen, bună, sunt Robert Downing. Trebuie să stăm de 
vorbă. 

— A început acum o săptămână... 

Lilah Hill vorbea rar, ca şi cum ar fi făcut un efort să lege un 
cuvânt de altul. Era în stare de şoc, tremura din toate 
încheieturile, vorbea abia auzit şi făcea încercări disperate să 
înţeleagă tragedia cumplită care se abătuse dintr-odată asupra 
ei. 

— Poţi să-mi povesteşti pas cu pas? Trebuie să ştiu exact ce 
s-a întâmplat. 

Helen era în faţa ei, în casa unde Lilah stătuse împreună cu 
Martin Hill. Lilah se retrăsese aici după ce primise la serviciu 
vestea îngrozitoare, iar Helen era nerăbdătoare să vadă dacă nu 
putea ea să facă vreun pic de lumină în crima brutală din cursul 
dimineţii. Şi imediat ce trăsese în faţa casei atrăgătoare, văzuse 
primul indiciu despre ce o aştepta - pe faţadă încă se ghicea 
urma unei zvastici vopsite de curând. 

— Păi, acum vreo săptămână, am primit câteva apeluri 
ciudate. Nu vorbea nimeni şi închidea imediat ce răspundeam la 
telefon. N-am prea dat importanţă - putea să fie o greşeală sau 
copii care se prosteau. După aia, acum trei sau patru zile - era 
pe 10, cred -, situaţia s-a înrăutățit. Martin a răspuns şi o femeie 
a început să se ia de el, cu injurii rasiste, după care a închis. 


VP - 109 


Helen notă data şi întrebă: 

— Credeţi că şi apelurile de dinainte erau tot de la ea şi că şi- 
a făcut „curaj” poate să-l înjure pe soţul tău? 

— Poate. 

Lilah ridică din umeri fără vlagă, 
evenimentele din ultimele zile. 

— Cât a durat convorbirea? 

— Treizeci de secunde, nu mai mult. 

— Au mai fost şi altele? 

— Nu, în următoarele câteva zile n-a mai fost nimic. Am zis că 
poate a fost ceva izolat, doar un incident neplăcut şi idiot. Dar 
apoi, acum două zile, ne-am trezit şi am găsit... în fine, ai văzut 
ce-au făcut pe faţada casei. 

— Au făcut? 

— Mai mulţi, unul, nu contează. Nu i-am văzut. 

— Şi n-a văzut nici vreunul dintre vecini? 

— l-am întrebat pe câţiva, dar n-a avut nimeni nimic de spus, 
am renunţat, nu voiam să insist cu povestea asta. 

Helen se gândi o clipă, apoi întrebă: 

— Revenind la apelurile telefonice, pot să întreb dacă femeia 
i-a spus pe nume lui Martin? Ştia identitatea persoanei pe care o 
abuza? 

Lilah încuviinţă. 

— Da, categoric. l-a spus pe nume, ştia unde stă. A zis că un 
om ca el n-ar trebui să stea pe o stradă aşa frumoasă şi „albă”... 

Lui Helen îi stătu inima. Orice crimă era o tragedie, dar unele 
dintre ele aveau impact mai mare ca altele. O crimă cu 
motivaţie rasială era ultimul lucru de care avea nevoie acum 
Southampton. 

— Martin a recunoscut vocea? 

— Nu cred. 

— Poate să fi fost cineva de la bar, cineva implicat în 
altercaţie? 

— Păi, erau şi fete în grup, e posibil... 

Glasul i se stinse când înţelese ce sugerase Helen. 

— Asta crezi că a fost? întrebă agitată. Că persoana care a 
dat telefoanele şi a scris pe casă a... i-a făcut asta lui Martin? 

Lilah se uita drept la Helen, iar furia îi alimenta acum o urmă 
de control, chiar dacă tot avea lacrimi în ochi. 


A 


ncă încercând să înţeleagă 

— Sincer? Habar n-am. Dar e evident că e o posibilitate 
serioasă. Şi ar putea explica şi de ce par să-l fi vizat pe el în 
mod special, şi nu pe amândoi. Bănuiesc că Martin n-a avut alte 
probleme în ultima vreme, nu? Vreo altă altercaţie sau incidente 
cu motivaţie rasială, vreau să zic. În transportul public? Când 
era prin oraş? 

— Nu. 

— Ştia dacă există cineva ostil faţă de el? 

— Nu. 

— Sau dacă-l urmărise cineva când venea acasă? 

— Nu, nimic de genul ăsta. 

— Şi în privinţa tinerilor cu care s-a bătut la bar, a mai existat 
vreun alt contact cu ei după incidentul iniţial? Vreo ameninţare 
în săptămânile scurse de-atunci? Alte confruntări? 

— Cel puţin mie nu mi-a spus. Sincer, am crezut că s-a 
încheiat, că s-a terminat. Ceea ce ne şi doream. N-am cerut să 
fim abuzaţi şi atacați. N-am cerut niciodată nimic. Am pierdut 
trei ore să curăţ mizeria de pe faţadă şi de mare folos mi-a fost. 
Şi acum, asta... 

Şi-a desfăcut mâinile în timp ce vorbea, ca pentru a arăta 
dimensiunile tragediei ei, dar părea ceva dureros de nepotrivit, 
ţinând cont de cât de şocată şi de pustiită se simţea. 

— Aş vrea să te întreb cum stăteau lucrurile între voi. 

Lilah ridică brusc privirea, cu o expresie bănuitoare pe faţă. 

— Eraţi fericiţi? Era o relaţie afectuoasă? 

— Sigur, eram împreună de aproape zece ani. Eram fericiţi, 
suntem fericiţi... 

— Numai că nu pot să nu observ că ai o vânătaie urâtă pe 
încheietura mâinii. 

Lilah îşi trase imediat braţele pe lângă ea, probabil regretând 
că le lăsase la vedere. 

— Nu-i nimic. 

— Nu prea arată a nimic. 

— A fost doar un accident casnic, atâta tot. Mi-am prins braţul 
în uşă... 

Suna slab şi neconvingător. 

— Martin şi cu mine am avut momente bune şi momente 
proaste, ca orice cuplu, urmă Lilah repede. Dar relaţia era 
solidă, eram fericiţi... 

Se uită rugător la Helen, parcă cerându-i să renunţe la 
subiect. 

— Uite, Lilah, ştiu că e greu de vorbit despre genul ăsta de 
lucruri, mai ales acum, că Martin nu mai e. Dar dacă e să aflu ce 
s-a întâmplat, am nevoie de toate datele. Detalii despre tine, 
despre Martin, perioada în care aţi fost împreună, ce aţi făcut, 
unde aţi fost, cum vă înţelegeaţi... 

— Punctul în care era relaţia noastră n-are nicio legătură cu 
ce s-a-ntâmplat azi-dimineaţă, jur. Eram bine. Martin era atacat 
de huligani cretini şi rasişti... 

— Lilah, fac meseria asta de peste 20 de ani. Am fost în zeci 
de case unde existaseră tensiuni, chiar violenţă în cuplu. Nu e 
absolut nimic de care să-ţi fie ruşine şi pot să-ţi spun din 
experienţă că să nu vorbeşti despre asta e cel mai rău lucru pe 
care-l poţi face. Te rog, dacă erau orice fel de probleme, orice 
conflict în relaţia voastră, spune-mi acum. 

Femeia îndurerată o privi parcă îngrozită de rugăminte. 

— Nu e nimic de spus, pentru că eram fericiţi. 

Se încruntă la Helen, provocând-o să riposteze, după care 
repetă. 

— Eram fericiţi. 

— Cred că vrei să te uiţi la asta... 

Detectivul-agent Edwards vorbea pe ton scăzut, ceea ce-i 
plăcea lui Joseph Hudson. Inspectorul-şef Simmons făcuse o 
vizită neaşteptată în centrul de comandă - ca să strângă 
rândurile şi să ridice moralul trupelor -, iar Edwards ştia clar cui 
îi e loială. Ambiţiosul agent îl chemase discret pe Hudson şi 
părea dornic să păstreze descoperirea doar între ei doi. Încurajat 
de această manifestare de loialitate şi discreţie, Hudson se 
aplecă puţin şi cercetă fotografia de pe monitor. 

— Despre ce e vorba? 

— Păi, după incidentul de azi-dimineaţă, detectivul-inspector 
Grace mi-a cerut să fac o documentare asupra incidentelor 
recente cu infracţiuni motivate de ură, activităţi ale grupurilor 
locale de extremă-dreapta, trolling online şi aşa mai departe... 

Edwards vorbea repede, parcă nerăbdător să treacă peste 
preambul. 

— Şi îţi imaginezi că au fost multe de văzut. 

Edwards mări câteva pagini pe monitor. 

— Sunt tone de abuzuri xenofobe şi rasiste online, cele mai 
multe mergând pe ideea drepturilor anglo-saxonilor albi. 
Chinezii suferă o mare parte din abuzuri, dar şi oricine nu e 
considerat drept „britanic” propriu-zis. 

In timp ce Edwards vorbea, privirea lui Hudson se îndreptă 
spre portretul lui Martin Hill de pe panoul cu datele crimei. 

— E o activitate intensă în grupurile neonaziste şi de extremă- 
dreapta. O mare parte e impulsionată de şomaj, furie, disperare, 
dar şi de teama de criminalitate. Sunt grupuri de tineri 
nemulţumiţi care se mobilizează şi promit să smulgă din 
rădăcini „elementele turbulente” din comunităţile lor. 

Făcu semn către monitor, atrăgându-i din nou atenţia lui 
Hudson spre calculator, unde era afişat site-ul unui grup numit 
Albion, al cărui crez era limpede. Pe fundalul drapelului britanic 
erau afişate texte cu încărcătură rasistă şi predicții sumbre 
despre o viitoare apocalipsă, în timp ce roşul steagului se 
scurgea pe pagină ca nişte dâre de sânge. 

— Imaginează-ţi un fel de versiune neonazistă de Reclaim the 
Streets. Recrutează activ şi primesc pe oricine consideră „pur” 
din punct de vedere rasial, ca să-i ajute să facă oraşul 
Southampton „alb din nou”. E ceva cu totul neclar şi 
contradictoriu - tipii care conduc mişcarea par să-i admire pe 
Churchill și Hitler -, dar mesajul s-a dovedit popular. Au peste 
400 de adepţi, dintre care mulţi sunt dispuşi să plece la luptă. 

Edwards mai dădu un clic, lăsă pagina jos şi afişă din nou 
fotografia. Hudson analiză detaliile - vreo 20 de tineri albi, 
majoritatea cu capetele rase şi expresii sălbatice, care se luau 
de proprietarii şi clienţii magazinelor asiatice din Thornhill. 
Victimele păreau înspăimântate şi nu era greu de văzut de ce - 
tinerii erau înarmaţi cu bâte de baseball şi păreau gata să le 
folosească. Din cauza temperaturilor mari, agresorii erau 
dezbrăcaţi până la brâu, iar tatuajele cu Vulturul de Fier şi 
zvastici erau perfect vizibile. 

— Principala influenţă în Albion e un bărbat care-şi spune 
Panzer, de la cuvântul german... 

— Care înseamnă armură, îl întrerupse Hudson. Am învăţat şi 
eu istorie, detectiv-agent Edwards. 

— Sigur, scuze. În fine, a fost foarte activ în ultima vreme. A 
organizat marşuri prin zonele sărace, a ţinut mai multe 
discursuri provocatoare şi a postat mesaje interminabile în care 
le cere adepților să riposteze, să scape străzile de „paraziţii 
colorați”. 

— Frumos... 

— Credem că numele lui real e Michael Sergeant. A fost 
reținut de mai multe ori pentru infracțiuni motivate de ură, însă 
n-a fost niciodată pus sub acuzare. E investigat pentru atac cu 
un ciocan asupra unui grup de adolescenți de culoare pe 
Common acum trei luni... 

— Îmi aduc aminte. 

— ... dar asta nu l-a împiedicat să le ceară adepților să treacă 
la lucruri mai mari şi mai bune. În ultima postare, scrisă acum 
trei zile, cere activ violenţă de stradă, le spune să riposteze, să 
verse sânge pe străzi, să apere modul de viaţă britanic, bla, bla, 
bla. 

— Şi ce e relevant aici? 

Hudson era intrigat de ce descoperise Edwards, dar voia să 
ajungă la subiect. 

— Scuze. Da, în poza asta avem câţiva dintre adepţii lui, în 
timp ce devalizează magazine locale, speriind femeile şi copiii. 
Pe unii dintre ei îi cunoaştem, alţii sunt noi, dar l-am zărit în 
spate pe tipul ăsta... 

Hudson se aplecă mai mult, cercetând chipul unui tânăr din 
spatele grupului. Era la bustul gol, cu trunchiul afişat cu 
mândrie, cu pumnul încleştat într-un fel de salut, în timp ce ţipa 
la un asiatic mai în vârstă. Avea faţa întoarsă dinspre cameră, 
dar chiar şi dintr-o parte, trăsăturile se vedeau clar şi erau 
familiare. 

— E Lee Moffat... 

— Exact. S-a dovedit că nu e nou în zona asta. Fratele lui mai 
mare, Jason, a fost membru într-un grup care se chema Soluţia 
finală, iar Lee postează destul de regulat pe Albion şi site-urile 
asociate. A flirtat în trecut cu English Defence League şi BNP, 
dar acum e susţinător cu normă întreagă al unui război rasial. 

Hudson privi cu atenţie trăsăturile tânărului, care erau 
contorsionate de ură. 

— Ciudat cum tot apare numele lui, nu? 

Întrebarea lui Edwards era insinuantă, căutând aprobare. 
Hudson era încântat să se conformeze - această descoperire era 
o piesă mică, dar importantă, a puzzle-ului. 

— La fix. Te-ai descurcat bine. Poţi să dai prioritate acestei 
linii de anchetă, te rog, şi să-mi raportezi direct mie? 

— Sigur că da. 

— Vreau să ştiu despre orice legătură cu Martin Hill, cu 
tentativa de crimă bazată pe ură din Portswood, orice care ar 
putea face o legătură între Lee Moffat şi omorul de azi- 
dimineaţă. Şi vreau să aflu primul. 

— Sigur, şefu'. Mă apuc acum. 

— Bravo. Ai prea multă experienţă pentru munca de jos, dar 
uneori detaliile te omoară, nu? Nu ştii niciodată unde poţi să 
ajungi. 

Hudson îl bătu pe spate şi se întoarse la biroul lui, trecând pe 
lângă inspectorul-şef Simmons, care rămăsese să stea de vorbă 
cu agentul Bentham. După ce îşi începuse ziua furios şi frustrat, 
Hudson avea acum pasul vioi. Avea informaţii pe care nu le 
deţinea şi Helen Grace, dovezi care ar fi putut face legătura 
dintre Lee Moffat şi trei dintre anchetele în curs, plus un nou 
aliat, în persoana lui Edwards. Cariera experimentatului poliţist 
se plafonase sub conducerea lui Grace şi, dacă Hudson putea să 
încurajeze lipsa de loialitate oferind aparent un viitor mai bun, 
atunci n-avea să ezite nicio clipă. 

Orice aliat era esenţial. Şi când avea să vină momentul s-o 
dea jos pe Helen, avea nevoie să-i aibă pe toți alături. 

— Aveţi un mesaj vocal nou. 

Helen abia auzea peste vuietul motocicletei. Casca ei cu 
Bluetooth era de calitate, dar mergea repede şi cu zgomot, după 
ce fusese convocată urgent de Meredith Walker într-o fundătură 
la niciun kilometru de locul crimei de dimineaţă. 

— Helen, bună, sunt Robert Downing. Trebuie să stăm de 
vorbă. 

Surprinsă, se strădui să audă, dar mesajul se încheiase, iar 
celălalt închisese telefonul. Apăsă butonul căştii şi ascultă din 
nou, îndoindu-se că auzise bine, dar n-avea nicio îndoială că era 
Downing. Părea încordat, chiar agitat, ceea ce o intriga. 
Downing se arătase foarte calm, foarte controlat când se 
văzuseră ultima dată. Să se fi întâmplat ceva între timp? 

Primul instinct al lui Helen era să-l sune, pentru că era 
curioasă. Dar chiar în timp ce întindea mâna spre telefon văzu 
activitate în faţă. Vreo 10-12 poliţişti în uniformă, bandă galbenă 
de izolare a perimetrului şi câţiva criminalişti, în costumele lor 
sterile specifice. Ajunsese în Lena Gardens. 

Renunţă la intenţia să-l sune pe Downing şi parcă rapid, îşi 
puse protecţiile de pantofi şi porni în grabă spre locul unde se 
afla Meredith Walker, ştergându-şi fruntea. Pentru criminalişti, 
nu era plăcut să lucreze la temperaturi înalte, dar de data asta 
Meredith avea un zâmbet pe faţă. Lena Gardens era o stradă 
rezidenţială liniştită, neobişnuită cu activitatea febrilă a poliţiei, 
însă azi găzduia o descoperire importantă. 

— Unde l-ai găsit? 

— In canal, răspunse Meredith, cu un zâmbet melancolic. 
Poate că nu-i nevoie de prea multă imaginaţie, dar nevoile 
trebuie... 

Helen se lăsă în genunchi şi se uită în gaura întunecată din 
faţa ei. Grătarul fusese ridicat, lăsând să se vadă o cavitate 
adâncă plină de pământ uscat şi gunoaie, în mijlocul cărora se 
vedea o pungă de la Sainsbury pătată. 

— Ce ţi-a venit să cauţi aici? 

— Păi, am trimis cea mai mare parte a echipei să dea o mână 
de ajutor la căutarea amprentelor. Cuţitele sunt de obicei 
aruncate în apropiere de locul crimei, pentru că oamenilor nu le 
place să le care cu ei după ce le-au folosit. De multe ori sunt 
aruncate în locuri izolate - parcuri, alei, fundături, chestii de 
genul ăsta -, n-am luat în seamă străzile principale şi ne-am 
uitat la străzile mai liniştite, cu case. Unul dintre băieţii noştri a 
văzut sânge pe trotuar, apoi o urmă scurtă de depuneri, care 
ducea spre canal. Ca să fiu sinceră, nu era foarte bine ascunsă, 
doar îndesată acolo fără prea multă grijă... 

Helen încuviinţă, intrigată. Crima în sine fusese foarte bine 
planificată şi pusă în aplicare şi nu lăsase urme evidente ale 
făptaşului. Asta era altceva, era ceva neglijent, ba chiar de 

amator, ceea ce-i puse mintea în mişcare. Să fi fost o greşeală, 
o scăpare? 

Sau ideea era să găsească punga? 

— Eşti convinsă că e arma noastră? 

— N-o să ştim sigur până nu ajungem la laborator, dar sunt 
şanse. Lama are lăţimea potrivită, forma mânerului pare ce 
trebuie, ţinând cont de vânătăile de pe cadavru şi, cum vezi şi 
tu, sângele e proaspăt. 

Helen se uită în pungă, unde se vedea cuțitul, chiar în mijloc. 
Sângele de pe lama lungă se uscase deja, dar nuanţa purpurie 
aprinsă şi luciul lipicios sugerau clar că Meredith avea dreptate. 

— Bine, hai să ne ocupăm cu prioritate, te rog. 

— Sigur. 

— Şi hai să căutăm bine fiecare centimetru din strada asta. 

— Ne ocupăm deja. 

— Orice, oricât de mic... vreau să aflu imediat. 

Plecă şi se îndreptă spre motocicletă. Era o descoperire care o 
intriga şi care putea duce ancheta mai departe, iar Helen urcă 
pe Kawasaki într-o stare care se apropia de optimism. Dar chiar 
atunci îi sună telefonul. Preţ de o clipă, se gândi că poate e 
Robert Downing, dar pe ecran scria altceva. 

— Detectiv-agent Malik? 

— Şefa. 

— Sunt la Lena Gardens, dar mă întorc acum. 

— Minunat, dar mă gândeam că vrei să ştii - tocmai am primit 
un telefon de la spital... 

Helen se încordă, simțind că ziua care-i adusese deja câteva 
surprize nu se terminase. 

— Se pare că au apărut nişte complicaţii cu McManus când au 
încercat să-l scoată din coma indusă. l-au cedat mai multe 
organe şi a intrat în stop cardiac. A murit imediat după ora 2 
după-amiază. 

— Ce te-a apucat? 
Carol părea mulţumită, dar surprinsă, când Belinda se aplecă 
peste ea şi o sărută pe gât, pe nas şi pe frunte. 

— Chiar am nevoie de un motiv ca să-mi seduc iubita? ripostă 
Belinda, sărutând-o pe buze, în timp ce-i descheia un nasture de 
la cămaşă. 

— Nu... dar e abia după-masă. Am ore curând, ca şi tine, de 
altfel... 

— N-o să se întâmple nimic dacă întârziem un pic... 

În timp ce vorbea, Belinda îşi strecură mâna pe sub cămaşa 
lui Carol, degetele ei îndemânatice trecând peste țesătura fină a 
sutienului şi căutându-i sfârcul. Carol reacţionă, excitată de- 
acum, dar tot o prinse de mână pe Belinda, oprind-o. 

— Nu zic că n-ar fi drăguţ, vreau doar să ştiu ce se petrece... 

— Aş fi zis că e evident, o tachină Belinda, încercând să scape 
din strânsoare. 

— Serios, Belinda. Care-i treaba? 

Fără tragere de inimă, femeia se potoli şi-şi trase mâna. 

— Te-ai purtat ciudat şi distant toată săptămâna, spuse Carol. 
Refuzi să stai cu mine toată ziua, nu-mi spui de ce, după care 
năvăleşti din senin şi vrei să mi-o tragi de nu mă văd. lartă-mă 
dacă sunt puţin nedumerită. 

— Ai dreptate şi-mi pare rău, răspunse Belinda, trecându-şi 
mâna prin părul lui Carol. Am fost o javră. Sincer, nu ştiu ce-a 
fost cu mine. 

Se străduia din greu, dar se simţea stânjenită sub privirile 
pătrunzătoare ale lui Carol. O mai rănise pe iubita ei, rănile erau 
încă dureroase şi era clar că n-avea s-o lase să scape uşor. 

— Nu ştiu dacă a fost stresul examenelor, hormonii mei sau 
doar afurisita de maică-mea care mă sperie - probabil toate trei. 
Dar n-am niciun drept să-ţi arunc ţie astea în cap, să fiu distantă 
şi rece. Aşa încerc eu să-ţi spun că-mi pare rău... 

O mângâie pe Carol pe obraz şi riscă încă o sărutare blândă. 

— Ştii că nu mă descurc bine cu cuvintele, mi-e greu să spun 
ce trebuie. 

— Dar ştii cum să ţi-o tragi, nu? ripostă Carol. 

Tonul era puţin tăios, dorinţa fiind subminată de durere şi de 
suspiciune. 

— Nu, ştiu cum să iubesc. 

Belinda lăsă cuvintele să plutească în aer, bucurându-se de 
expresia de surprindere de pe chipul lui Carol. 

— Pentru că te iubesc, te iubesc cu adevărat. Şi nu vreau 
niciodată să fii neliniştită sau să-ţi fie teamă. Vreau să-ţi fac 
viaţa mai bună, mai fericită, în fiecare zi... 

O sărută din nou şi de data asta Carol o lăsă. 

— Vorbesc serios, vreau să meargă relaţia... şi dacă vrei, ştii 
tu, să discutăm din nou despre familie, despre copii... 

Belinda nu ştia de unde vin cuvintele, nu plănuise aşa ceva, 
nu era sigură că asta vrea să spună, dar în momentul acela 
părea în regulă. 

— ... atunci ar trebui s-o facem. Vreau ce vrei şi tu. 

Carol o sărută şi ea, înfocată şi pasionată. Belinda văzu cu 
surprindere lacrimi în ochii partenerei ei, dar şi altceva. 
Dragoste arzătoare, chinuitoare. Reacţionă la atingerile ei şi îşi 
scoase cămaşa, apoi şi pe a lui Carol. Se răsturnară în pat, 
trăgând una de pantalonii celeilalte şi lăsându-se bucuroase în 
voia abandonului senzual. Carol o muşca de lobii urechilor, îi 
săruta sfârcurile, o mângâia pe burtă, coborând şi mai mult. 
Belinda se întinse pe spate, capitulând în faţa dorinţei pe care o 
arăta iubita ei, şi se cuibări în pilota moale şi pufoasă - fericită, 
bucuroasă, vie. 

Poate că până la urmă o să fie totul bine. 

Atmosfera din încăpere era încordată. Helen adusese toată 
echipa înapoi la secţie, ca să-i pună pe toţi la curent cu ultimele 
informaţii. Şedinţele astea de seară erau de multe ori incredibil 
de productive, diversele fire ale anchetei împletindu-se perfect 
ca să dezvăluie indicii importante sau paşi înainte esenţiali. 
Puteau fi tensionate, cu exces de adrenalină, fascinante, dar azi 
echipa arăta cum se simţea Helen - încinsă, iritabilă şi obosită 
moartă. 

— Declan McManus a murit în cursul după-amiezii. Ţinând 
cont de amploarea rănilor, era pe muchie de cuţit, dar nici chiar 
eu nu pot să mă prefac că nu e o lovitură dură... 

Nimeni nu o contrazise. 

— Evident, asta înseamnă că acum anchetăm o crimă, cu 
toată publicitatea pe care o s-o atragă. Aşa că vreau să ne 
mişcăm rapid. 

Câţiva dintre poliţişti încuviinţară, folosind ultimele rămăşiţe 
de energie ca să adune o urmă de entuziasm, iar Helen le era 
recunoscătoare. Echipa nu trăgea în aceeaşi direcţie, nu se 
acoperise de glorie în ultima vreme, dar în jurul ei erau încă şi 
poliţişti dedicați şi hotărâți. 

— Mă interesează în mod deosebit Amar Goj, care a fost până 
de curând manager pentru achiziţii la spitalul pentru copii 
Southampton. 

Prinse fotografia lui sub portretul lui McManus, care avea o 
expresie dispreţuitoare. 

— Acum avem certitudinea că a cumpărat de curând un 
hanorac Rick Owens - am găsit chitanta într-o cutie de pantofi la 
el acasă. lar echipa lui Meredith a confirmat că urmele parţiale 
de pantof găsite la locul crimei au fost lăsate de un pantof care-i 
plăcea lui Amar Goj - avea în şifonierul de-acasă două perechi 
noi-nouţe de pantofi Philipp Plein. Echipa care a făcut 
percheziţia nu a găsit şi pantofii folosiţi în timpul atacului, dar 
bănuiesc că i-a aruncat, împreună cu hanoracul. 

Câţiva dintre membrii echipei încuviinţară, însă atenţia lui 
Helen fusese atrasă de Joseph Hudson. Stătea în spate, nu 
spunea nimic, iar chipul lui nu trăda aproape nicio emoție. 
Prezenţa lui nemişcată, greoaie, o descuraja, dar continuă: 

— Detectivul-agent Malik a mai descoperit ceva când a 
interogat familia lui Goj... Poate e ceva, poate nu, dar soţia lui a 
confirmat că, acum trei zile, Goj a umplut canistra de benzină pe 
care o foloseau pentru maşina de tuns gazonul. Goj a tuns 
peluza o singură dată de-atunci, dar când am verificat, canistra 
era aproape goală. 

— Pot fi o mulţime de explicaţii, spuse detectivul-agent Reid 
neimpresionat. 

— E drept, dar e o informaţie circumstanţială interesantă, 
ripostă Helen, încercând să-şi ascundă iritarea provocată de 
indiferența nonşalantă a lui Reid faţă de descoperirea lui Malik. 
Şi, dacă-mi scuzaţi jocul de cuvinte, pune gaz pe foc. 

— Dar care e motivul? întrebă Hudson, scoțând în sfârşit 
capul. Care-i legătura dintre Goj şi McManus? 

— Ei, asta trebuie să aflăm, răspunse Helen ferm. Mâine 
dimineaţă, la prima oră, o să mă duc din nou la Jeremy Blake, 
directorul executiv al spitalului pentru copii. N-a părut dornic să 
coopereze şi a fost mai interesat să protejeze spitalul de 
publicitatea negativă. Susţine că a aflat abia recent despre 
fraudă, dintr-un e-mail de la Alison Burris. Dar încă nu ne-a 
arătat mesajul şi nici alte dovezi care să-i susţină declaraţia, iar 
eu mă întreb dacă n-ar putea fi vreo legătură între spital şi 
McManus. Oare l-au pus pe McManus pe urmele lui Goj, 
preferând să-şi facă propria investigaţie şi să nu implice poliţia? 
să fi vrut să se ocupe „intern” de toată povestea, ca să nu afle 
nimeni altcineva? 

— Nu mi se pare, zise Hudson neinteresat. De ce să apeleze la 
cineva ca McManus? La un detectiv de doi bani? Ar fi adus o 
echipă profesionistă de audit, cineva care să facă o analiză 
financiară a tranzacţiilor de la serviciu ale lui Goj, a cheltuielilor 
personale şi aşa mai departe... 

— Poate, dar ştim că McManus lucra discret pentru corporaţii 
şi companii care voiau să investigheze comportamente 
infracţionale fără să-şi murdărească mâinile... 

— Dar erau în principal firme de asigurări şi bănci, companii 
care trebuie să plătească frecvent din cauza escrocilor, protestă 
Reid. N-avem nicio dovadă că McManus lucra şi pentru sectorul 
sanitar. 

— Există un început pentru toate, detectiv-agent Reid, ripostă 
Helen, abia reuşind să se stăpânească. Şi dacă McManus îl 
urmărea pe Goj, iar el a aflat cumva, atunci ar fi avut toate 
motivele să... 

— Îmi pare rău, nu mă convinge. 

Joseph Hudson vorbise pe un ton măsurat, dar ferm, ca şi cum 
era decis să îngroape linia de anchetă a lui Helen. Şi nu era 
singur; agenţii Edwards şi Reid se purtau ca nişte asistenţi loiali, 
ajutându-l să-i atace argumentaţia. Helen se uită la ei şi avu 
senzaţia clară că hotărâseră deja o linie de atac, că ştiau deja ce 
versiune a evenimentelor adoptă şi că erau decişi s-o 
urmărească. lar acum, ca la un semn, Joseph Hudson schimbă 
macazul. 

— Cred că ar trebui să-i acordăm prioritate mai mare lui Lee 
Moffat. 

— Cu siguranţă că am mai urmărit pista asta, răspunse 
detectivul-agent Malik. 

— L-am interogat o dată, ripostă Hudson. A fost ostil şi evaziv, 
şi n-a reuşit să-şi justifice mişcările sau să explice lipsa 
hanoracului. 

— Nu e suficient... 

— lar acum avem dovezi concrete că McManus îl investiga pe 
el personal. Compania de asigurări care-l angajase a trimis 
rapoartele primite de la McManus şi în care îl indică pe Lee 
Moffat ca principală influenţă în banda care fură maşini de lux. 

Malik fusese redusă la tăcere de această informaţie, ceea ce 
păru să-i facă plăcere lui Hudson. 

— Mai mult, urmă el cu convingere, detectivul-agent Edwards 
a găsit nişte legături interesante cu organizaţiile de extremă- 
dreapta, care vizează în mod activ minoritățile etnice din 
Southampton. 

Edwards distribui foi printate cu ce descoperise, răspândirea 
noii informaţii fiind gândită atent, astfel încât să aibă impact 
maxim. 

— Chiar în clipa asta, îi verificăm activitatea online, urmă 
Hudson. Le-am dat tema analiştilor şi, dacă putem găsi o 
legătură între Moffat şi Martin Hill, atunci am putea să facem 
conexiunea între el şi trei anchete aflate în desfăşurare. 

— Dar care-i motivul? Credeam că nu-l interesează decât să 
facă bani, îl provocă Malik, iar antipatia ei faţă de Hudson era 
clară, poate prea clară. 

— Cineva poate fi şi hoţ şi rasist, detectiv-agent Malik, replică 
Hudson cu răceală, în timp ce privirea îi zăbovea asupra tinerei 
polițiste asiatice. Ştim că are înclinații spre violenţă, e foarte 
posibil s-o fi ucis pe Alison Burris în timp ce „lucra”, să-l fi 
omorât pe McManus ca să-şi protejeze interesele şi să-l fi 
asasinat pe Martin Hill ca răspuns la apelul Albion... 

— E prea forţat; Moffat n-are sânge să facă aşa ceva, 
interveni Helen. 

— Nu sunt de acord, contră rapid Hudson. E încrezut, agresiv 
şi are pe zi ce trece tot mai multă încredere în el. Cred că-i 
prieşte atmosfera asta de anarhie. Cred că-şi imaginează că 
poate să scape orice-ar face, că e de neatins. 

— Tu chiar ai pus ochii pe el, nu? 

— E un huligan nenorocit şi amoral, cu motive serioase pentru 
toate cele trei crime. 

— Cu posibile motive, ripostă Helen. Moffat e un oportunist, 
un hoţ. Nu s-a transformat peste noapte în criminal în serie. Nu, 
ceva sau altcineva este responsabil pentru crimele astea. 

— Goj? replică Hudson, pe un ton nimicitor. 

— Goj şi Al.T.Cineva. Poate chiar cineva pe care nu l-am dibuit 
încă. De-asta vreau să acordăm prioritate celor trei direcţii de 
anchetă. Prima, mişcările lui McManus. N-avem decât o imagine 
incompletă a activităţilor sale din ultimele zile de viaţă. Vreau 
mai multe detalii, să vedem dacă a existat un declanşator 
anume pentru crimă. A doua, legăturile lui cu spitalul de copii - 
dacă există vreo dovadă că McManus a lucrat pentru ei, mai de 
mult sau acum... 

Hudson clătină din cap rar, teatral, dar Helen continuă fără 
să-l ia în seamă. 

— Şi, în sfârşit, Lilah Hill. Ştim că ea şi Martin au fost atacați 
din motive rasiale acum o lună în faţa barului Marquee din 
Queen's Street. Avem la dosar identitatea atacatorilor şi evident 
că e prioritar să stăm de vorbă cu ei despre atacul de azi, să le 
verificăm mişcările şi istoricul recent al convorbirilor... dar cred 
că erau nişte probleme şi în relaţia dintre Lilah şi Martin şi vreau 
să aflu mai multe. Oare ea avea vreun motiv? Se vedea cu 
altcineva? O ameninţase Martin în trecut? Hai să ne concentrăm 
pe aceste trei zone şi să vedem ce reuşim să găsim. E clar 
pentru toată lumea? 

Helen voia să încheie şedinţa, dar Joseph Hudson avea alte 
idei. 

— Foarte clar, dar vreau să se consemneze că obiectez ferm 
faţă de direcţia acestei anchete. Cred că ignorăm un suspect 
foarte credibil, ca să urmărim ideea fantezistă că Goj ar fi fost 
incendiator şi ucigaş. 

Helen încercă să-l întrerupă, însă el vorbi mai departe. 

— Şi ar trebui să spun că mai sunt câţiva membri ai echipei 
care au exact aceeaşi părere. 

Nimeni nu mişcă, nimeni nu-şi exprimă sprijinul, dar nici nu 
era nevoie. Detectivii-agenţi Edwards şi Reid, chiar şi McAndrew 
erau strânşi în jurul lui Hudson, oferindu-i sprijin şi confirmare. 

— Chiar şi aşa, eu sunt ofiţerul superior aici, ripostă Helen. Şi 
acestea sunt direcţiile de anchetă pe care o să /e urmăm. Şi asta 

mă aştept să facă toată lumea, din toată inima, cu energie şi la 
capacitatea maximă; în caz contrar, va răspunde în faţa mea. 
Am avut parte de prea multe încălcări de protocol în ultima 
vreme, de prea multe direcţii de anchetă urmate fără cunoştinţa 
sau autorizaţia mea, iar asta încetează azi. 

Se uită la Hudson, apoi pe rând la Edwards, Reid şi McAndrew. 
Cea din urmă avu măcar bunul-simţ să-şi plece capul, jenată. 

— Oricum, s-a făcut târziu şi am avut o zi lungă. Mergeţi 
acasă, dormiţi şi ne vedem la prima oră, plini de energie şi 
entuziasm. Încheiem şedinţa. 

Helen se întoarse şi se îndreptă cu paşi mari spre biroul ei, 
hotărâtă să nu se mai lase prinsă şi în alte dispute. Auzea 
zumzetul reacţiilor, discuţiile şoptite, chiar şi câte o înjurătură, 
dar n-avea nicio dorinţă să fie prinsă în urmările incidentului. 
Şedinţa nu mersese bine şi era mai bine s-o încheie decât să 
rişte o confruntare totală cu Hudson, nu în ultimul rând pentru 
că habar n-avea cine ar fi câştigat. Da, se impusese, dar 
trebuise să invoce gradul, ceea ce-i dădea un sentiment 
neplăcut. Nu mai fusese nevoită niciodată să facă aşa ceva, 
bazându-se pe loialitatea şi bunul-simţ al echipei, dar acum, 
când se formau grupuri de putere rivale, iar Hudson îşi recruta 
hotărât noi aliaţi, nu mai avusese de ales. Ştia totuşi că asta îi 
expunea vulnerabilitatea, chiar slăbiciunea, şi nu forţa. Incă 
avea controlul echipei, încă era hotărâtă să împingă ancheta 
înainte, dar n-avea nicio îndoială că poziţia ei era ameninţată. 
Revolta plutea în aer. 

— Dacă nu vă duceţi la culcare în clipa asta, o să avem 
probleme serioase... 

Amenințarea severă a lui Robert nu păru să aibă niciun efect, 
Freddie şi Joshua ţopăind mai departe în paturi, cu picioarele 
goale murdărind cearşafurile imaculate. 

— Haideţi, băieţi, vă rog. Daţi totul peste cap aici... 

In glasul lui se simţea oboseală, combinată cu iritare, dar 
ţopăiala continua. 

— Uitaţi-vă la ceas, e mult peste ora de culcare. Hai, 
dezbrăcarea, spălat pe dinţi şi după aia la somn, vă rog... 

Băieţii făcuseră schimb de paturi, sărind peste intervalul 
dintre ele şi ţopăind mai departe. 

— Vă avertizez... 

Puştii înclinară din capete, ca şi cum ar fi râs de capacitatea 
lui de a-i pedepsi. Era foarte tentat să ţipe, dar înţelepciunea 
învinse şi el schimbă foaia. 

— Vă plesnesc la popou... 

Chicoteli serioase la cuvântul ă/a. 

— Vă atârn de glezne pe fereastră... 

Acum se opriră, încântați de idee. 

— Bine, lăsaţi-o baltă, vreau să vă băgaţi în pat în două 
minute... sau rămâneţi fără Xbox mâine. 

Şi de data asta reuşi să le atragă atenţia. 

— Pe bune? 

— Nici măcar un minuţel. 

Asta fusese decisiv, cei doi băieţi de şase ani săriră din paturi 
şi alergară la baie. Ca prin farmec, după un minut şi 55 de 
secunde erau în pat, îmbrăcaţi în pijamale şi spălaţi pe dinţi. 
Aveau picioarele tot murdare, dar ăsta era unul dintre puţinele 
avantaje când erai părinte singur - îţi puteai stabili singur 
standardele de igienă. 

Robert stinse lumina din plafon şi se lăsă în genunchi între 
cele două paturi. II pupă pe unul şi apoi pe celălalt, după care 
spuse: 

— Hai, direct la somn. Şi dacă aveţi noroc, poate vă las să 
jucaţi Fortnite de dimineaţă, când vă mâncaţi fulgii... 

li înveli, îi mai pupă o dată, apoi ieşi din cameră, aruncând o 
ultimă privire înăuntru. Spre marea lui surprindere, păreau să fi 
adormit deja. Invăluiţi de lumina blândă a luminii de veghe, 
păreau destinşi, liniştiţi şi complet împăcaţi. Când pierdem oare 
asta, se întrebă el, această abilitate de a adormi uşor seara, fără 
nicio grijă pe lume? E un dar preţios, pierdut înainte să-l 
apreciezi pe deplin şi apoi dispărut pentru vecie. 

Işi rezemă obrazul de uşă şi-i privi pe băieţi, vrăjit de vederea 
lor. Fusese o zi profund tulburătoare, încărcată cu anxietate, 
confuzie şi teamă, dar uitându-se la Freddie şi Joshua dormind în 
paturile lor, nu mai simţea nimic din toate astea. Simţea doar 
iubire: iubire adâncă şi deplină. 


VP-125 


O ultimă privire, apoi se întoarse, străbătu palierul şi cobori 
scările, în timp ce-şi scotea telefonul din buzunar. Il fixă cu 
privirea o clipă, şovăi scurt, apoi se hotărî şi apăsă ferm pe 
butonul de închidere, până când de pe ecran dispăru totul. 

— Nimic? Absolut nimic? 

Helen nu-şi putea ascunde descurajarea. 

— Nimic în afară de ce sare în ochi, răspunse Meredith, cu 
voce pierită la telefon. Pe lamă era sângele lui Martin Hill, dar 
nicio altă urmă. Nici transpiraţie, nici amprente, nici alte urme 
de sânge, lama şi mânerul sunt curate lună. 

— Deci n-a mai fost folosit până acum? In casă, să zicem la 
tăiat zarzavaturi sau... 

— Nu e nici urmă de bacterie pe el şi, de fapt, stratul 
protector care protejează cuțitul de rugină în magazin e încă 
intact. 

— Deci cuțitul a fost cumpărat de curând, poate special 
pentru crimă... 

— Mi se pare logic. Oricum, asta-i tot ce am deocamdată, 
începe seria nouă din Succesiunea, aşa că... 

— Sigur, du-te. Vorbim dimineaţă. 

— N-am nicio îndoială, răspunse criminalista cu regret. 

Helen închise telefonul şi se rezemă de peretele coridorului, 
încercând să asimileze veştile date de Meredith. Cuţitul fusese 
aruncat neglijent şi ineficient, dar altfel uciderea lui Martin Hill 
fusese pusă la cale cu grijă şi executată perfect. Niciun martor, 
nicio dovadă criminalistică, nicio înregistrare video - modul ideal 
de a-i face de petrecanie nefericitului de Hill. Pentru Helen, era 
un argument solid împotriva ipotezei că ucigaşul era un agresor 
neonazist, cum credea Hudson, sau un tânăr slab de minte care 
căuta răzbunare, cum sugerase Lilah Hill. Nu, aici era ceva 
sofisticat, premeditat şi executat curat, care sugera că făptaşul 
voia să rămână ascuns. Un huligan rasist ar fi căutat apreciere 
pentru crimă, poate chiar şi-ar fi asumat responsabilitatea 
pentru asasinat pe vreun forum online, în loc să rămână la 
adăpost. La fel şi un vechi adversar, care li s-ar fi lăudat 

amicilor, dându-se mare cu curajul şi forţa lui, ca să fie admirat 
de toată lumea. Şi atunci, cine era vinovatul? In cazul lui Lilah 
Hill, nu găsiseră încă niciun motiv serios pentru crimă, dar avea 
în schimb un alibi solid, datorită colegilor ei. Să fi fost posibil să 
fi plătit pe cineva să-i ucidă soţul? Ideea părea fantezistă, dar ce 
alte posibilităţi existau? 

Helen expiră zgomotos şi-şi puse telefonul în buzunar, după 
care îşi continuă drumul spre centrul de comandă. Restul 
echipei plecase, dar ea voia să mai rămână, să sorteze 
evenimentele de peste zi, să vadă dacă dădea peste vreo pistă, 
peste vreo direcţie de anchetă care le scăpase din vedere. In 
timp ce trecea pe coridor, se uită pe fereastră, iar privirea îi fu 
atrasă de ceva ce se petrecea în curte. Rări paşii şi-şi dădu 
seama că silueta micuță din stradă era Joseph Hudson, care se 
îndrepta spre motocicletă. 

Era singur, pentru că probabil rămăsese până plecaseră toţi 
ceilalţi, deşi nu era sigură de ce. Privindu-l cum străbate 
încrezător parcarea de motociclete, Helen se simţi cuprinsă de o 
avalanşă de emoţii. Tristeţe, bănuială, dezamăgire, dar, mai 
presus de orice, furie. Furie că acest narcisist nesăbuit şi 
mincinos o poate înfrunta deschis în centrul e; de comandă. Se 
afla la Southampton Central de ani întregi, conducând această 
echipă, echipa eí, care devenise una dintre cele mai bune din 
ţară. Ce făcuse el altceva decât să semene divizări, minciuni şi 
frământare? Ce drept avea să-i demoleze divizia şi reputaţia, 
când nu era decât un lingău nesincer, care n-avea nicio idee 
despre importanţa muncii de echipă, loialitate şi respect? Ce 
drept avea s-o atace, când e/era cel care greşea? 

Şi acum, fără să fi vrut, Helen se trezi că merge. Pe coridor, 
pe ieşirea de incendiu şi pe scări în jos spre parcarea de 
motociclete. 

Hudson ridică privirea când se apropie Helen, paşii ei apăsaţi 
anunţându-i sosirea. Helen văzu surprindere şi apoi ceva care 
semăna foarte tare cu mulţumire de sine, chiar trufie. 

— Şi despre ce-a fost vorba? întrebă ea, renunțând la orice 
pretenţie de formalitate, în timp ce-şi punea telefonul în 
buzunar. 

— Ce-a fost ce...? 

— Ştii foarte bine ce. Micul spectacol dinăuntru, 
insubordonarea aia crasă. 

— Calmează-te, Helen. 

— Imi conteşti autoritatea în faţa restului echipei. Adică, e 
prima pagină din manual, Joseph. Pur şi simplu nu faci aşa ceva. 

— Decât când este necesar... 

— Haide, încetează... 

— Ca să aduci o anchetă şi o echipă pe calea cea bună. 

— Şi tu eşti cel mai în măsură să decizi asta, nu? Pentru că 
eşti aici de cât, doi ani? 

— Uneori, e nevoie tocmai de un alt ochi. 

Helen nu-şi mai putea ascunde disprețul şi izbucni în râs. 

— Deci n-are nicio legătură cu noi? Cu faptul că scurta 
noastră aventură a avut un final destul de nefericit? 

— Are legătură cu modul de conducere, Helen. O calitate 
despre care mai ştiai câte ceva pe vremuri. 

— Eşti de-a dreptul incredibil. 

— Pentru că-mi pasă de cazurile la care lucrăm, că-mi pasă de 
reputaţia echipei? 

— Nu, pentru că-ţi pasă atât de tare de tine şi egoul tău rănit, 
că eşti dispus să distrugi echipa. 

— Nu-i vorba despre asta. 

— Ba exact despre asta e vorba. Măcar fă-mi o favoare şi fii 
sincer. 

Cuvintele se revărsau din ea, tăioase şi furioase, iar Hudson 
păru surprins de atacul ei. lInmuindu-se un pic, Helen continuă: 

— Uite, Joseph, suntem într-un moment dificil. Nu vrei să 
lucrezi pentru mine, eu nu te vreau în mod deosebit în echipa 
mea, dar deocamdată trebuie să ne descurcăm cum putem mai 
bine. Suntem presaţi, suntem urmăriţi intens şi ne afectează pe 
toți. Suntem toţi extenuaţi, frustraţi, simţim cu toţii presiunea. 
Dumnezeu mi-e martor, am băut ieri ceva, pentru prima dată în 
peste 20 de ani... înţeleg, chiar înţeleg. E greu pentru toată 
lumea. 

Hudson o privea curios, nesigur unde vrea să ajungă. Dar n-o 
întrerupse, aşa că Helen continuă: 

— Acum vin cu o ofertă de pace. Putem lăsa deoparte 
neînțelegerile până se încheie anchetele în curs? După aia, 
putem să stăm de vorbă şi să rezolvăm cum se cuvine, cu bun- 
simţ, ca să fie toată lumea fericită. Poţi să accepţi? Poţi s-o faci 
pentru mine? 

— Nu. 

Un singur cuvânt, dar încărcat de sfidare. 

— Poftim? 

— Ai vrea tu să dau fuga înapoi la mămica, nu? Să fiu băieţel 
cuminte, pentru că simţi tu presiunea. Ei bine, las-o baltă, 
Helen. Nu te-aş salva nici dacă ţi-ar lua casa foc. 

— Ce dracu? explodă Helen. 

— Vorbesc serios. A fost ceva între noi, ar fi putut fi grozav, 
dar ai distrus totul cu acuzaţiile tale şchioape, cu paranoia şi cu 
minciunile tale. De-asta o să te dobor. 

— Nimic din ce-am spus nu era neadevărat, ripostă Helen. Ţi- 
ai abandonat soţia şi copilul. 

— Ah, schimbă placa, Helen. Am mai auzit de-astea. Şi nu mi- 
au plăcut nici atunci. Aşa că nu, n-o să fiu fraierul tău, n-o să-ți 
fac jocul. O să-mi fac treaba. 

— Păi, ai grijă să mai ai o treabă pe care s-o faci. 

— Mă ameninţi, Helen? 

— Nu, te informez doar că, dacă sabotezi cu bună ştiinţă 
anchetele, dacă îţi baţi joc deschis de autoritatea mea sau mai 
subminezi ierarhia, n-o să am de ales şi o să declanşez 
proceduri disciplinare. 

Sperase că aşa o să-l reducă la tăcere, pentru că, dacă era 
ceva important pentru Joseph, era vorba de statutul profesional, 
gradul şi locul lui. Dar spre imensa ei surpriză, Hudson afişă un 
zâmbet batjocoritor larg. 

— Haide, Helen, te provoc. Te provoc să-mi faci raport. Pentru 
că, dacă-l faci, va ieşi la iveală adevărul. 

— Ce vrei să spui? 

— Simmons, Peters, echipa, toată lumea va afla ce pui la cale. 

— Habar n-am despre ce vorbeşti. 

— O să le spun cum te-ai culcat cu mine şi după aia m-ai dat 
deoparte când nu te mai interesam. 

— N-a fost aşa şi ştii foarte bine. 

— Cum nu eram fericit, cum mă simţeam folosit, cum mă 
plângeam la tine. Cum ai hotărât atunci să mă faci să plec de la 
Southampton Central. 

— Dumnezeule, Joseph, ai halucinaţii? 

— Cum ai încercat să-mi blochezi cariera, m-ai subminat la 
fiecare pas, mi-ai dat doar sarcini de pălmaş... 

— Încetează, Joseph, înainte să spui ceva ce o să regreti. 

— M-ai împins pur şi simplu să-mi dau demisia. Sindicatul n-o 
să mai poată de bucurie şi ştii de ce? Pentru că eu sunt victima 
în cazul ăsta, Helen. 

Helen îl ţintuia cu privirea, rămasă fără cuvinte. Duşmănia lui 
era şocantă, ca şi hotărârea lui să deformeze adevărul ca să 
servească scopurilor proprii. 

— Du-te şi fă-mi raport, dacă îndrăzneşti. Dar dacă o faci, 
atunci conducerea va afla totul despre legătura ta de doi bani cu 
un subordonat, abuzul de funcţie ca să-mi înăbuşi cariera şi să 
mă obligi să plec. Cum ai încălcat toate regulile din manual ca 
să-ţi satisfaci dorinţele. 

O fixă pe Helen încruntat şi conchise: 

— O să afle totul. 


VP - 130 


ZIUA A PATRA 

Se plimba prin living, cu picioarele desculţe lovind podeaua 
de lemn lustruit. În afara zgomotelor obişnuite de dimineaţă ale 
camioanelor de gunoi şi ale claxoanelor de-afară, paşii ei făceau 
singurele sunete care spărgeau liniştea de mormânt a casei şi 
răsunau uşor din pereţi. 

Lilah se opri şi privi în jur, la peisajul dureros de familiar şi 
cumva profund străin. Cumpărase casa împreună cu Martin, o 
decorase împreună cu el, lăsaseră semne şi zgârieturi când se 
certaseră, când făcuseră dragoste, când îşi văzuseră de viaţa lor 
de zi cu zi. Era locul lor, casa lor, iar acum părea cu totul pustie 
fără el. 

În general, el se trezea primul, la ora 7, cu precizia unui ceas, 
indiferent dacă se dusese la culcare devreme sau petrecuse 
până târziu. De multe ori râdea de Lilah, care nu era în stare să 
se trezească, şi de dragostea profundă şi de neclintit pe care o 
avea ea pentru pat. Orice s-ar fi întâmplat, Martin era la mic- 
dejun când venea şi ea împleticindu-se, cu privirea înceţoşată şi 
în căutare de cafea. 

Uneori o servea, alteori, nu. 

Dar în dimineaţa asta n-avea cine să dea drumul filtrului de 
cafea, n-avea cu cine să discute evenimentele de aseară. ŞI 
atunci, cum să înţeleagă ceva din ele? Martin nu mai era, 
rămăsese singură, străduindu-se să priceapă ce se abătuse 
asupra lui. Sau ce o aştepta pe ea. 

Firma îi dăduse concediu medical - n-avuseseră de ales, dată 
fiind situaţia, chiar dacă era un moment foarte nepotrivit -, iar 
poliţia îi spusese să rămână în zonă, pentru cazul în care mai 
aveau nevoie să discute cu ea. Ceea ce însemna că era blocată 
aici, în casa asta înăbugşitor de tăcută, doar cu gândurile ei să-i 
ţină de urât. 

Poliţista - detectivul-inspector Grace - fusese zgârcită cu 
detaliile la început, dar Lilah insistase şi aflase până la urmă că 

Martin fusese înjunghiat de trei ori, o dată în stomac şi de două 
ori în piept. Ideea în sine, imaginea unei lame lungi care-i 
străpungea inima, îi făcuse rău fizic. Relaţia lor fusese 
complicată, fracturată - uneori îşi spusese chiar că-l urăşte -, şi 
totuşi gândul că a fost atacat aşa, că trupul lui a suferit o 
asemenea agresiune brutală, era mai mult decât cumplit. Ce 
trebuie să fi simţit când şi-a dat seama că se află în pericol de 
moarte, cât de îngrozit şi şocat trebuie să fi fost? Oare murise 
pe loc sau fusese conştient tot timpul şi-şi dăduse seama cum 
se scurge din el forţa vitală? Gândul la suferinţa lui îi aduse 
lacrimi în ochi, ceea ce o surprinse. Crezuse că nu mai are 
lacrimi. 

Se îndreptă spre canapea şi se ghemui acolo, strângând 
halatul pufos pe lângă corp. Draperiile erau trase, iar reporterii 
care o hărţuiseră aseară plecaseră, aşa că deocamdată locul 
ăsta era destul de sigur, coconul şi refugiul ei. Nu erau decât ea 
şi aerul ciudat, pustiu. Dacă n-ar fi fost instrucţiunile 
detectivului-inspector Grace, ar fi încercat să fugă, să se ducă la 
Durham, să stea cu părinţii ei. Vorbiseră un pic aseară şi exact 
asta-i ceruseră să facă. Ce frumos ar fi fost să fie înconjurată de 
afecțiunea lor lipsită de complicaţii, să se scalde în dragostea, 
sprijinul şi ataşamentul lor! 

Dar n-avea nicio speranţă. Trebuia să rămână pe loc ca să se 
ocupe de detaliile practice şi sumbre ale morţii - să le spună 
colegilor şi prietenilor, să organizeze înmormântarea, să 
gestioneze aspectele legale şi, cel mai rău, să stea de vorbă cu 
mătuşa lui Martin. 

Asta era partea de care-i era groază, dar care nu putea fi 
evitată. Avusese o discuţie scurtă şi încordată cu ea aseară şi 
urma s-o sune din nou dimineaţă. Acum trebuia să-i spună toată 
povestea, adevărul gol-goluţ şi brutal despre cum fusese ucis 
nepotul ei. O să fie îngrozitor, chinuitor şi cu atât mai rău cu cât 
toată absurditatea asta era cumplit de inutilă. Mătuşa lui Martin 
nu dăduse niciodată dovadă de dragoste faţă de el, aducându-i 
aminte în fiecare zi că e o povară şi o neplăcere, punând 
întotdeauna nevoile copiilor ei înaintea nevoilor lui Martin. Acum 
o să facă pe ruda îndurerată, profitând de prilej ca să se bucure 
de suferinţă şi atenţie, dar totul o să fie prefăcut. Cu toate 
acestea, Nessa avea să profite de ocazie ca să lupte în numele 
lui Martin, să-i apere interesele şi moştenirea. Fără îndoială că o 

să pună sub semnul întrebării rolul lui Lilah în desfăşurarea 
evenimentelor - ce ştia, de ce nu l-a protejat pe Martin, de ce nu 
s-a dus la poliţie după telefonul injurios -, dar cel mai rău, o să 
pună sub semnul întrebării sentimentele ei faţă de Martin, 
făcând remarci despre loialitatea şi profunzimea durerii sale. 
Fără îndoială, asta o să fie partea cea mai grea. Nu doar pentru 
că o să fie dureros, agresiv şi necruţător, ci pentru că printre 
răutăţi şi insulte o să fie şi un grăunte de adevăr. 

De-asta îi era groază de telefonul ăsta, de-asta îşi dorea din 
toată inima să-l poată evita. Pentru că în sufletul ei ştia că Nessa 
avea dreptate - că în ciuda suferinţei şi durerii, o parte din ea se 
simţea eliberată şi uşurată. O parte din ea se bucura că Martin 
Hill e mort. 

— Simţi ceva pentru Joseph? 

Inspectorul-şef Grace Simmons o cerceta pe Helen cu o privire 
pătrunzătoare, căutând orice semn de evitare sau duplicitate. 

— Nu sunt sigură, răspunse Helen cu sinceritate. Cred că 
începeam să am o oarecare afecţiune pentru el, îmi plăcea 
compania lui, dar evident că tot secretul pe care l-a păstrat 
despre trecut şi minciunile despre soţie şi copil i-au pus capăt. 

Simmons a încuviinţat gânditoare, dar n-a spus nimic. Era 
palidă şi agitată, în mod clar şocată de ce aflase. Helen nu voise 
s-o împovăreze cu povestea asta - nu voise s-o tragă pe vechea 
ei prietenă în încurcătura ei -, dar după seara de dinainte nu 
mai avea de ales. Joseph depăşise cu mult nivelul de 
insubordonare; încerca s-o manipuleze, ba nu, încerca s-o 
şantajeze ca să păstreze tăcerea asupra rebeliunii lui, în timp ce 
el se ocupa să-i distrugă divizia, o echipă pe care ea o 
construise în ani de zile. 

Nu se punea problema să se lupte cu armele lui, să recurgă la 
tactici necinstite. Dacă o să fie nevoie, o să vină şi astea mai 
târziu. Primul ei pas era să se mărturisească, şi de aceea 
solicitase o întrevedere privată cu inspectorul-şef Simmons la 
prima oră. Era un aliat, un mentor, dar era şi şefa ei şi era 
esenţial ca această situaţie să fie gestionată corect, după litera 

regulamentului. Acesta era motivul pentru care erau închise 
acum în biroul ei. 

— Şi ce s-a întâmplat după aceea? întrebă Simmons. 

— Păi, i-am spus ce am descoperit şi practic a luat-o razna. l-a 
sărit ţandăra, m-a acuzat că am conspirat cu fosta lui nevastă, 
că-l bârfesc, că-l denigrez. 

— Şi crezi că reacţia lui a fost justificată în vreun fel? 

— În ce fel? 

— Păi, ai luat legătura cu fosta lui nevastă fără să ştie sau să- 
ţi dea permisiunea, i-ai pus întrebări foarte personale despre 
relaţia lor, despre detectivul-sergent Hudson. Nu crezi că avea 
dreptate să se înfurie din cauza încălcării intimităţii? 

— Păi, poate, da... 

— Periculos pentru tine şi din punct de vedere profesional. Ce 
s-ar fi întâmplat dacă fosta lui soţie se supăra şi te reclama? 

— Uite, a fost o prostie, recunosc. Şi am regretat după aceea, 
dar a arătat ceva ce am bănuit de la bun început - că Joseph 
Hudson nu e de încredere şi nu-l interesează decât propria 
persoană, ceea ce era important să ştiu atât în plan personal, 
cât şi profesional. Nu e jucător de echipă. 

— Ceea ce ai fi putut descoperi în timp, prin mijloace mai 
îndreptăţite. 

— Da, cu siguranţă. Uite, ştiu că n-ar fi trebuit să am deloc o 
relaţie cu el şi da, aş fi putut să gestionez lucrurile mai bine... 

— Şi după aia? 

— Păi, ne-am certat şi el a plecat, zise Helen, amintindu-şi 
brusc confruntarea amară. Apoi, a venit ancheta Justin Lanning 
şi n-am mai vorbit cu el până la finalizare, când mă recuperam 
la spital. 

— Şi cum a fost discuţia? 

— Profund neplăcută. Am sugerat că poate nu e o idee bună 
să lucrăm mai departe împreună... 

— L-ai ameninţat? 

— Nu, categoric nu. Am arătat doar că relaţia noastră - 
încrederea dintre noi - e complet distrusă şi că n-ar fi bine 
pentru echipă, mai ales că el ar fi adjunctul meu direct cât e 
detectivul-sergent Brooks în concediu de maternitate. Am 
sugerat că ar putea căuta în altă parte un post corespunzător, 
care să fie potrivit pentru talentele lui, şi că o să fac tot ce pot 
ca să facilitez transferul. 

— Şi care a fost reacţia lui? 

— Mi-a spus în termeni categorici că nu pleacă nicăieri. Că pot 
să plec eu, dacă vreau, dar el rămâne pe loc. 

— Şi a fost ultima discuţie pe tema asta? Inainte de ieri-seară, 
vreau să zic. 

— Da. De-atunci şi-a făcut treaba - cel puţin aparent -, a 
îndeplinit ordine, a urmat piste, dar de fapt şi-a cultivat aliaţi şi 
a încercat să întoarcă poliţişti împotriva mea, şi-a pus propriile 
investigaţii în faţa anchetelor mele şi în general a încercat să 
mă submineze la fiecare pas. 

— Crezi că o să se ducă la Peters, o să meargă până la vârf, 
dacă îl demaşti? E dispus la o anchetă disciplinară completă? 

Helen se gândi o clipă. 

— Da, cred că da. l-ar aduce prejudicii, sigur, în plan 
profesional. Dar... dar cred că are senzaţia că acum suntem în 
război. Cred că ar merge până la capăt. 

Părea extrem de ciudat să rostească aceste cuvinte, dar era 
adevărat. Joseph Hudson se arătase hotărât s-o dea jos, 
indiferent ce-l costa pe el. Helen ridică privirea şi o văzu pe 
Simmons cântărind-o, evaluând situaţia, în mod clar profund 
tulburată. 

— Îmi pare sincer rău pentru ce-am făcut. Relaţia a fost cu 
totul  necorespunzătoare, iar urmările au fost profund 
dăunătoare. Mai rău, te-am tras şi pe tine în povestea asta, când 
ştiu că ai destule pe cap... 

— Nu, ai făcut ce trebuia, răspunse Simmons. 

— Oricum, am simţit că e important să-ţi prezint scuze 
personal şi să explic clar ce s-a întâmplat. 

— Cred că înţeleg situaţia şi sunt destul de convinsă că o 
putem gestiona. 

— Nu mă aştept să te lupţi în locul meu. 

Dar şefa ei ridică mâna, ca s-o reducă la tăcere. 

— Nu aşa se pune problema, Helen. E vorba de ce trebuie 
făcut, dar s-o facem inteligent. Tu trebuie să te concentrezi pe 
munca ta de investigaţie, pe lucrurile cu adevărat importante. 

Făcu o pauză scurtă, după care adăugă: 

— O să mă ocup eu de Joseph Hudson. 

— Eşti absolut sigur? 

Detectivul-agent Reid se foi pe scaun, stingherit în faţa 
încruntăturii neiertătoare a detectivului-sergent Hudson. 

— Da. Am verificat şi am răsverificat, e clar că Moffat era la 
cârciumă când a fost atacat Martin Hill. 

— Care? 

— The Horse and Groom, pe George Street, lângă docuri. 

— Câţi martori? întrebă Hudson încruntat. 

— Doi. 

— Cine? 

— Amici de-ai lui. 

— Amici infractori? 

— Da, dar... 

— Ceea ce înseamnă că nu e cazul să le luăm mărturiile drept 
literă de Evanghelie. 

— Sigur că nu, dar capturile de pe camerele video cam 
confirmă. 

Reid îi întinse lui Hudson un print neclar. 

— Hainele sunt potrivite, şi şapca, şi uite, acolo, pe braţ, 
tatuajul cu şarpe... 

Hudson se uită înfuriat la imagine, făcându-l pe Reid să 
continue repede: 

— Totuşi, nu-s doar veşti proaste. 

Hudson se întoarse din nou spre el. 

— Spune. 

— Atacul rasist de-acum o lună asupra lui Lilah Hill, de la 
barul Marquee. Huliganii care au insultat-o au primit toţi 
avertismente şi au fost eliberaţi; apoi, după câteva săptămâni, 
Martin Hill e victima unor abuzuri cu motivaţie rasială - 
telefoanele, graffitiul... 

— Şi ce legătură are asta cu Moffat? îl întrerupse Hudson 
nerăbdător. 

— Păi, bătaia a fost instigată de Darren Moorfield, cel mai bun 
prieten din şcoală al lui Moffat. Încă mai umblă cu Moffat, face 
parte din gaşca lui. 

— Deci chiar dacă Moffat nu l-a atacat personal pe Hill, asta 
nu înseamnă că n-a fost instigatorul atacului, adăugă Hudson, 
preluând ideea. 

— Moorfield e un peşte mic. N-ar fi avut tupeul sau imaginaţia 
să comită o infracţiune gravă. Dar dacă a fost pus? Provocat să 
arate ce poate? Probabil că Moorfield i-a povestit lui Moffat 
despre incidentul de la bar, cum a fost arestat împreună cu 
prietenii lui din cauza lui Hill. Lui Lee n-avea cum să-i placă, din 
mai multe motive, aşa că... 

— E bine, detectiv-agent Reid, toarse Hudson. Şi unde-i 
Moorfield acum? 

— Nu ştim, deşi credem că stă în Freemantle. 

— Găsiţi-l. Asta să fie prioritatea. 

Reid încuviinţă supus. 

— Şi imediat ce-l găsim, anunţă-mă. 

Se uită direct la Reid: 

— Pentru că, dacă reuşim să-l facem să mărturisească crima, 
atunci o să-l aducem pe Moffat exact unde vrem noi. 

Helen trecu pe lângă Hudson, aproape fără să dea niciun 
semn că înregistrează prezenţa lui. Imediat ce intră în centrul de 
comandă, îl zări înghesuit lângă detectivul-agent Reid, dar era 
hotărâtă să nu reacționeze. N-o interesa ce puneau la cale şi 
categoric nu voia să facă o scenă. Nu, în ceea ce-i privea pe 
ceilalţi, lucrurile trebuiau să fie ca de obicei. Helen nu putea 
trăda niciun fel de agitaţie, slăbiciune sau nesiguranţă. Trebuia 
să transmită încredere, atitudine de conducător şi, esenţial, 
sârguinţă, aşa că merse mai departe spre biroul ei, chiar în timp 
ce forma din nou un număr pe telefon. Totuşi, ca şi înainte, 
apelul intră direct în căsuţa vocală. 

— Bună, sunt Robert Downing, lăsaţi un mesaj. 

Aşteptă răbdătoare să audă ţiuitul, apoi înregistră mesajul: 
„Robert, sunt tot Helen Grace. Sună-mă”. 

Încheie apelul şi-şi strecură telefonul în buzunar, gândindu-se 
preocupată la Downing. Păruse hotărât să dea de ea ieri, dar 
acum nu răspundea. Era ceva curios, dar trebuia să mai aştepte, 

pentru că atunci când ajunse la biroul ei, Helen o văzu pe 
detectivul-agent McAndrew făcându-i semne. Dacă poliţista cu 
state vechi simţea vreo jenă că fusese băgată în aceeaşi oală cu 
rebelii lui Hudson ieri, nu dădu niciun semn, părând concentrată, 
ba chiar un pic entuziasmată. 

— Ce ai pentru mine? întrebă Helen, venind spre biroul ei. 

— Cred că s-ar putea să avem ceva despre cuţit. 

Detectivul-agent McAndrew rostise cuvintele ferm, dar încet, 
ca şi cum nu-i venea să creadă că a dat peste o posibilă pistă. 

— Spune. 

— Păi, ştii că ne-ai cerut să ne căutăm cuţitele de bucătărie 
de opt inchi marca proprie B&O, cumpărate sau furate în 
ultimele şapte zile... 

Helen încuviinţă. 

— Ei bine, am sunat azi-dimineaţă la toate magazinele. Şi 
unul din Hedge End a găsit asta... 

Helen miji ochii la imaginea cenuşie neclară. Era o captură de 
la o cameră de supraveghere, cu imaginea unui raion din B&O, 
luată de sus, a unei siluete firave, cu şapcă de baseball şi 
jachetă, care pierdea vremea în secţiunea cu tacâmuri. 

— Când au făcut inventarul aseară, şi-au dat seama că a fost 
furat un cuţit de opt inchi. Au verificat înregistrarea de la 
camerele de securitate şi... 

Porni înregistrarea, iar pe ecran se desfăşură spectacolul 
tăcut, silueta cu şapcă apropiindu-se de rafturile cu cuțite şi 
verificând dacă are cale liberă, după care strecurase ceva în 
geantă, în timp ce se prefăcea că se uită la o spatulă. 

— Putem să apropiem mai mult? 

— Pierdem din rezoluție. Şi-a ascuns destul de bine 
identitatea, dar ne putem da seama că e o femeie, probabil de 
vreo 30-40 de ani, cu păr blond până la umeri. Şi, bineînţeles, 
ne-am uitat cu atenţie la haine... 

— A văzut-o cineva din magazin? 

— Păi, după asta, se duce la casă, cumpără nişte terebentină, 
dar, cum vezi, fata de la casă abia dacă se uită la ea; e mai 
interesată de telefon. 

— Ai vorbit cu casieriţa? 

— Scurt. „Blondă, vârstă mijlocie, elegantă” e tot ce-a putut. 

Helen se gândi, intrigată, apoi întrebă: 

— Ceva în parcarea magazinului? 

— Nu, pleacă pe jos, ceea ce e interesant, pentru că era cu 
maşina. 

McAndrew mai apăsă câteva taste, afişând o altă imagine. 

— Asta e Beaumont Road, la vreo cinci minute de mers pe jos 
de B&O. 

— Clar ea, nu? spuse Helen entuziasmată. 

— Categporic. Aceiaşi pantofi sport, jachetă şi şapcă. Părul are 
aceeaşi lungime... 

— De unde e înregistrarea? 

— O cameră de trafic, au avut accidente acolo, şi e un fel de 
scurtătură. Oricum, o vedem cum urcă în maşina parcată şi 
pleacă şi chiar atunci... 

— Vedem numărul de înmatriculare, o întrerupse Helen, 
aplecându-se să oprească imaginea. 

— Exact. 

— Cine e? 

— Păi, maşina e a unei anume Belinda Raeburn. 

În timp ce vorbea, McAndrew afişă o altă pagină. Pe tot 
ecranul apăru portretul elegant al unei blonde atrăgătoare de 
vreo 40 de ani, cu păr până la umeri. Helen cercetă atentă 
imaginea - femeia asta agreabilă, plină de ea, nu părea chiar 
huliganul rasist tipic. 

— Şi unde o putem găsi pe această Belinda Raeburn? 

— Păi, asta-i partea ciudată, răspunse McAndrew, care în mod 
evident păstrase pentru final ce era mai bun. E profesor 
principal de muzică la Milton Downs Ladies' Academy. 

Helen trecu prin poarta deschisă, alunecând pe pista lată de 
asfalt. Limita de viteză era de 30 de kilometri pe oră, oferindu-i 
ocazia să cerceteze împrejurimile. Ce vedea depăşea 
imaginaţia; campusul şcolii arăta mai mult a hotel de lux decât a 
instituţie de învăţământ. Clar nu semăna cu nimic din ce ştiuse 
ea în primii ani în sudul Londrei şi chiar şi în Southampton era 
considerat un exemplu de excelenţă, bogăţie şi inspiraţie. Din 
clipa în care pătrundeai pe poartă, parcă intrai în altă lume. 


VP - 139 


Înfiinţată cu peste 300 de ani în urmă pentru fiii celor de la 
Amiralitate şi ai negustorilor maritimi bogaţi, acum era o şcoală 
secundară prestigioasă, unde era greu să intri - dacă-ţi puteai 
permite taxele. Pe lângă educaţia de primă mână, elevii se 
bucurau şi de complexe sportive, centre media şi artistice şi 
asistenţă de top - contactele şcolii la Londra, Paris, Washington 
şi chiar şi mai departe erau neegalate. Dacă stăteai în 
Hampshire şi aveai bani şi ambiţie, aici îţi trimiteai copiii. 

Helen trecu de piscina în aer liber, terenurile de lacrosse şi 
hochei, apoi, încetinind şi mai mult, merse pe lângă terenul de 
crochet aflat chiar în faţa intrării principale. 

Parcă lângă magnificul portic paladian şi intră, pătrunzând 
într-o lume care i se părea atât de curioasă, de parcă era 
extraterestră. 

— Pot să vă întreb despre ce e vorba? 

Secretara şcolii era politicoasă, dar prudentă, încreţind din 
nas în timp ce o măsura pe Helen din cap până în picioare. 

— E o problemă poliţienească. 

Răspunsul lui Helen fusese ferm şi, în scurt timp, se puseseră 
în mişcare, secretara conducând-o în grabă pe coridoarele 
perfect lustruite ale şcolii, ca şi cum ar fi fost dornică să n-o lase 
să stea la vedere. 

— E foarte ocupată cu şcoala muzicală de vară, spuse 
secretara, parcă aşteptându-se s-o vadă pe Helen dând înapoi. 
De fapt, chiar acum e în plin seminar de solo. 

— O să mă grăbesc cât pot, minţi Helen când ajunseră la uşa 
departamentului de muzică bine dotat. 

Intrară, iar uşile grele se închiseră uşor în urma lor. Parcă ar fi 
păşit într-un cocon, perfect izolat de lumea exterioară. Ce 
răsfăţaţi şi apăraţi erau elevii, îşi spuse Helen, şi ce lume stranie 
în care să trăieşti - sălile de repetiţii erau atât de bine izolate, 
încât ocupanţii lor păreau să cânte la instrumente care nu 
scoteau niciun sunet. 

— E chiar acolo, sala 14... 

Helen nu răspunse, deja concentrată asupra misiunii. 
Secretara puse mâna pe clanţă, bătu la uşă şi intră, obligând-o 
pe Helen s-o urmeze. 

— Imi pare rău că vă întrerup, doamnă Raeburn. Dar am... un 
vizitator pentru dumneavoastră. 

Helen trecu pe lângă însoţitoarea ei şi ajunse în faţa unei 
blonde drăguţe de patruzeci şi ceva de ani, care discuta cu un 
elev care ţinea un clarinet în mână. 

Surprinsă, Belinda Raeburn se întoarse spre ele, cu un zâmbet 
care-i lumina trăsăturile atrăgătoare. Părea surprinsă, dar nu 
supărată de deranj, privind-o pe Helen cu o curiozitate 
nestăpânită. Înaltă, frapantă şi îmbrăcată cu costum de 
motociclist, Helen avea de multe ori acest efect asupra 
oamenilor, însă când îşi arătă legitimaţia, zâmbetul profesoarei 
pieri. 

— Detectiv-inspector Helen Grace. Putem sta de vorbă? 

— Nu sunt eu. 

Raeburn bătu agresiv în imaginea de pe camera de 
supraveghere, consternată şi furioasă. 

— Cu siguranţă seamănă cu dumneavoastră, răspunse Helen 
cu blândeţe. Înălţimea potrivită, conformaţia potrivită şi din 
unghiul ăsta, forma feţei e identică... 

— Da, bine, „seamănă” nu-i totuna cu „e”, ripostă Raeburn, 
căutând scăpare în semantică. 

— Deci spuneţi că n-aţi fost acum două zile la B&O din Hedge 
End? 

— Vi se pare că arăt a pasionată de bricolaj? Nu merg 
niciodată în genul ăsta de magazine... 

— Nu dumneavoastră aţi furat un cuţit de bucătărie? 

— Categoric nu. De ce să fac asta? Dacă aveam nevoie de un 
cuţit de bucătărie nou, îl cumpăram. 

O privi pe Helen în ochi, sfidător şi provocator. 

— Oricum, sper că asta lămureşte lucrurile. Şi acum, vă rog să 
mă scuzaţi... 

— Ar trebui să adaug că femeia care a furat cuțitul a fost 
văzută plecând cu o maşină înmatriculată pe numele 
dumneavoastră. V-a fost furată maşina? 

— Sigur că nu. Am venit cu ea la şcoală azi-dimineaţă. 
Probabil că e o greşeală. 

— Nu e nicio greşeală. 

— Şi trebuie să spun că sunt surprinsă că un asemenea delict 
minor vă permite o astfel de intruziune, urmă Raeburn, cu ton 
tot mai tăios. Acum ar trebui să predau. Am seminare toată 
ziua... 

Dispoziţia ei veselă se dusese de mult. Era evident că voia să 
scape de prezenţa lui Helen, care era intrigată de cât de dornică 
e Raeburn să încheie conversaţia. 

— Credem că acest cuţit a fost folosit ulterior în comiterea 
unei infracţiuni grave. 

— Bine..., răspunse Raeburn fără tragere de inimă, vădit 
dezamăgită că discuţia nu se terminase. 

— leri, în jurul prânzului, a fost ucis un bărbat pe nume Martin 
Hill. 

Raeburn nu reacționă. 

— A fost înjunghiat mortal pe o alee din Portswood. 

— Am auzit la radio, dar nu văd ce legătură are cu mine. 

— ÎI cunoşteaţi pe domnul Hill? 

— Nu. În plus, după ce zicea la radio, a fost un atac cu 
motivație rasială, un huligan fără minte care a atacat pe cineva 
nevinovat. 

Helen nu-şi luă ochii de la ea, dar nu spuse nimic, lăsând 
tăcerea să lucreze în favoarea sa. 

— Doar nu vă gândiţi serios că eu aş avea ceva de-a face cu 
povestea asta, protestă Raeburn. N-am nici urmă de rasism în 
mine. Vorbiţi cu prietenii mei, cu familia, dacă e nevoie, uitaţi-vă 
la postările mele online. Sunt membru cotizant al Partidului 
Laburist, care s-a implicat activ în campanii împotriva 
antisemitismului şi rasismului... de fapt, a intoleranţei de orice 
fel. 

Helen nu se îndoia că e adevărat, dar observă cum se 
revărsau cuvintele din ea, un torent de justificări şi negări. 

— Încă investigăm posibilele motive ale atacului. Dar spuneţi 
că n-aveaţi niciun fel de animozitate faţă de el, niciun motiv să-i 
vreţi răul? 

— Nici măcar nu-l cunoşteam, pentru numele lui Dumnezeu. 
De ce să-l atac? 

Helen dădu din cap şi-şi scoase carneţelul din jachetă. 

— Atunci, puteţi să-mi spuneţi unde vă aflaţi ieri, între orele 
12 şi 2 după-amiaza? 

— Păi, am... am ieşit în oraş în pauza de prânz. Aveam de luat 
nişte lucruri. 

— Mai precis, vă rog. 

— OK, am lăsat o vioară la un atelier de reparaţii din St Denys 
în jur de 12:30, apoi am intrat la universitate la întoarcere, să 
iau nişte partituri... nişte aranjamente pe care mi le-a făcut un 
prieten. Pot să vă dau datele lor... 

— Aţi fost în Portswood în acest interval? 

— Nu. Adică am trecut cu maşina când ieşeam din oraş... 

— Dar v-aţi oprit? 

— Nu, trebuia să mă întorc pentru că aveam ore. 

— Numai că a fost emisă o amendă pentru maşina 
dumneavoastră în Lena Gardens, ieri, la ora 13:14. 

Acum Raeburn avu o mică reacţie. Sperase că poliţia n-o să 
facă legătura? Că legătura dintre diversele secţii era chiar atât 
de fragmentară? 

— Un poliţist de trafic a remarcat o încălcare minoră a 
regulamentului şi a emis un avertisment pentru o maşină 
înmatriculată pe numele dumneavoastră. Presupun că n-avea 
cum să conducă partenera dumneavoastră, Carol Shepherd, 
pentru că în acel moment se afla în Portsmouth, la un seminar. 

Raeburn păru uluită, şocată că poliţia verificase evident 
mişcările partenerei ei. 

— Şi în plus, tocmai aţi spus că aţi mers cu maşina în oraş, 
aşa că... 

— De fapt, aveţi dreptate. M-am oprit puţin în Portswood la 
întoarcere. 

— Am înţeles. 

— Mi-a ieşit complet din minte. Da, trebuia să iau nişte iaurt, 
am parcat şi m-am dus la supermarket. 

— Evident că n-aţi remarcat amenda de parcare... 

— Mă tem că iau tot timpul. 

— Şi la ce supermarket aţi fost? 

— Sinceră să fiu, nu m-am uitat. Tesco Metro, cred. 

— Aţi plătit cu cardul? 

— Nu, cash. 

— V-a văzut cineva acolo? 

— Nu ştiu. Am folosit casa automată, dar poate că o să-şi 
aducă aminte de mine paznicul, cu toate că era destul de 
aglomerat... 

— Păi, putem verifica înregistrările de pe camerele de la 
magazinele Tesco Metro din zonă. Ne-ar ajuta să clarificăm 
situaţia. 

— Sigur. Minunat. 

Raeburn zâmbea crispat, încercând să pară încrezătoare şi 
relaxată. Helen se întreba cum o să reacționeze când o să 
descopere că nu exista niciun Tesco Metro în Portswood. 

— Aţi mai mers pe undeva după aceea? V-aţi mai oprit 
undeva? 

— Nu, asta-i tot, scuze. Am venit direct aici. Sunt convinsă că 
şcoala poate confirma ora la care m-am întors. 

Helen încuviinţă şi scrise ceva, sigură că măcar partea asta de 
alibi se va confirma. Ridică privirea şi văzu că profesoara era 
încordată, în alertă, ca şi cum s-ar mai fi aşteptat şi la alte 
întrebări. Insistenţa şi dorinţa de a pune capăt discuţiei păreau 
să se fi evaporat, probabil pentru că simţise că a intrat într-o 
luptă serioasă, pe care trebuia s-o ducă până la capăt ca să nu 
mai provoace şi alte bănuieli. Helen hotări s-o scutească de alte 
neplăceri, îşi închise carneţelul şi se ridică. 

— Ei bine, am suficiente informaţii ca să merg mai departe. 
Mulţumesc foarte mult pentru timpul acordat. 

— Nicio problemă. Mă bucur că am fost de ajutor. 

În glas i se simţea uşurarea, sentimentul că poate a învins-o 
pe Helen şi a scăpat nevătămată. Zâmbindu-i, Helen se îndreptă 
către uşă, dar când o deschise se opri. 

— De fapt, mai e ceva..., zise ea întorcându-se din nou cu faţa 
spre profesoară. 

Raeburn încă avea zâmbetul pe buze. 

— Am dreptate să cred că o ştiaţi pe Eve Sutcliffe? 

Raeburn păru de-a dreptul stupefiată, ca şi cum Helen i-ar fi 
tras un pumn, apoi îşi reveni. 

— Da, sigur. O pierdere cumplită... 

— Şi o ştiaţi cum? 

— Pentru că îi predam. Era cea mai bună muziciană din clasa 
ei. De fapt... 

Glasul lui Raeburn părea să tremure când ridică pentru ultima 
dată privirea spre Helen. 

— Era cea mai bună muziciană din şcoală, punct. 

Helen se îndreptă în grabă spre Kawasaki, urcând în şa şi 
pornind motorul. Eliberă frâna şi porni pe alee, urmărită cu 
atenţie de secretara şcolii. Femeia în vârstă mirosise că sunt 
probleme şi, după discuţia cu Belinda Raeburn, şi Helen simţea 
acelaşi lucru. 

În ultimele patru zile, fuseseră comise două crime care păreau 
să sfideze logica. Ambele foarte bine planificate, dar executate 
neprofesionist; Amar Goj şi Belinda Raeburn o dăduseră în bară 
la retragere, atrăgând atenţia asupra lor. Greşelile reflectau 
lipsa de experienţă - nici Goj, nici Raeburn nu aveau 
antecedente violente. Şi atunci, ce-i apucase dintr-odată să 
comită crime? 

Şi mai era o ciudăţenie. Niciunul dintre ei nu părea să fi avut 
motiv pentru atacuri. Goj n-avea nicio legătură în trecut cu 
McManus şi, din câte stabiliseră ei, nici nu făcea obiectul vreunei 
investigaţii a detectivului particular. Şi atunci, ce-avea de 
câştigat omorându-l? La fel, Belinda Raeburn, al cărei istoric de 
convorbiri nu dovedise existenţa niciunui contact cu Martin Hill, 
care nu se intersectase nici în plan profesional, nici personal cu 
victima şi care, aparent, n-avea nimic de-a face cu rasismul. ŞI 
totuşi, Helen era convinsă că îl înjunghiase pe Hill - alibiul ei 
firav şi limbajul corporal defensiv îi sporeau bănuielile. Şi atunci, 
tot ea să fi fost responsabilă şi pentru telefoanele injurioase şi 
graffitiul cu zvastică? Părea improbabil şi greu de crezut, dar ce 
altă explicaţie putea să existe? 

Apăsă pe casca Bluetooth şi formă numărul centrului de 
comandă în timp ce accelera pe alee. 

— McAndrew, centrul de comandă. 

— Ellie, eu sunt. Am nevoie să faci ceva. 

— Sigur. 

— Vreau să revedem tot ce avem despre Eve Sutcliffe... 

— OK, spuse McAndrew, surprinsă de dorinţa lui Helen de a se 
întoarce la un caz care se blocase. 

— Mai precis, vreau să căutăm o legătură între Eve Sutcliffe şi 
Belinda Raeburn. Raeburn era profesoara ei, o pregătise pentru 
examenele GCSE, dar vreau să săpăm mai adânc, să vedem ce 
găsim. 

— Mă ocup chiar acum. 

— Mulţumesc. Cât de repede se poate, te rog. 

Helen închise şi merse mai departe spre porţile şcolii, 
pierdută în gânduri. La prima vedere, cele două crime păreau 
aleatorii, chiar inexplicabile, însă era intrigată şi alarmată de o 
posibilă legătură care apărea acum. Amar Goj n-avea nimic de 
câştigat din uciderea lui McManus, dar ar fi putut avea un 
beneficiu după moartea lui Alison Burris, care fusese înjunghiată 
mortal cu zece zile înainte, într-o parcare din centru. La fel, 
atacul lui Raeburn asupra lui Hill părea să n-aibă nicio legătură 
cu ea şi era lipsit de motiv, darea o cunoştea pe Eve Sutcliffe, 
care fusese, cu opt zile în urmă, victima unui atac brutal, 
aparent cu motivaţie sexuală, în Lakeside Country Park. Să fi 
fost posibil să fie implicată cumva Raeburn, poate chiar să fi 
comandat uciderea tinerei? 

Părea o idee nebunească, însă coincidenţa era cel puţin 
stranie. Bineînţeles, această potenţială linie de anchetă aducea 
tot atâta probleme câte posibilităţi deschidea. Erau aşa de 
multe piese în mişcare, atât de multe bucăţi lipsă din puzzle, că 
în momentul de faţă era imposibil de spus cum - dacă - se 
potriveau toate între ele. Totuşi, lui Helen îi era limpede că era 
ceva îngrozitor de în neregulă, că în Southampton acționau forţe 
care-i sileau pe oamenii obişnuiţi să comită crime. In timp ce 
trecea în trombă pe aleea cu pietriş, Helen ştia cu siguranţă că 
miza crescuse şi mai mult şi că, dacă nu reuşea să-şi dea seama 
cine era în spatele acestei orgii de violenţă, va mai curge sânge. 

— Îţi spun adevărul. 

Darren Moorfield scuipă cuvintele, furios şi ofensat. Dar 
Hudson nu se lăsa impresionat nicio secundă, sporind şi mai 
mult presiunea. După ce-l localizase pe cel mai bun prieten al lui 
Lee Moffat într-o locuinţă mizeră din Freemantle, era decis să 
obţină ce voia. 

— Nici nu ştii ce înseamnă cuvântul ăsta. Știu că ai fost 
implicat, știu că ai făcut-o, dă-i drumul şi vorbeşte... 

— Lasă-mă-n pace, omule. N-am ce să-ţi spun... 

Moorfield încercă să se elibereze, dar Hudson se aştepta. 
Îndreptând elanul tânărului împotriva lui, îl  răsuci, 
dezorientându-l şi mai tare, după care-l împinse cu spatele prin 
cameră. Apartamentul ieftin de la mansardă al lui Moorfield era 
plin de cutii de pizza şi de bere goale, iar el înjură urât când se 
împletici cu spatele, dezechilibrat şi necontrolat. 

— Nu poţi să faci asta, nemernic jegos... 

— Nu văd pe nimeni care să mă oprească, răspunse Hudson 
calm. 

Aşa era, erau singuri în apartamentul dărăpănat, poate chiar 
şi în clădire. Orice bani făcea Moffat din jafuri, clar nu ajungeau 
şi la pălmaşii lui. Deşi era cel mai bun prieten al lui, Moorfield 
stătea singur într-un bloc jerpelit într-o zonă sordidă a oraşului. 
Erau puţini martori care să-l oprească pe Hudson şi cu siguranţă 
niciunul care să fie dispus să se bată cu poliţia. 

— Asta-i hărţuire, agresiune... 

— Până termin, o să-ţi doreşti să fie doar atât... 

Se mişcau cu repeziciune. Chiar în faţa lor era o fereastră 
murdară care dădea spre parcarea aflată cu trei etaje mai jos. 
Darren Moorfield protesta şi înjura, dar Joseph nu se opri, 
izbindu-l pe tânărul slăbănog de geamul care se crăpă imediat şi 
Hudson spori în continuare presiunea, amenințând să spargă 
sticla. 

— lisuse Hristoase, eşti nebun? ţipă Moorfield. 

— Nu, amice. N-am văzut niciodată mai limpede. Şi de-aia n-o 
să scapi din cârlig... 

— Dar ţi-am spus că nu m-am atins de Martin Hill. Am fost la 
agenţii de pariuri în ziua aia. 

— Nu te cred. 

— Pe cuvântul meu. 

— Cred că în noaptea aia, la Marquee, te-ai făcut de râs şi l-ai 
făcut de râs şi pe Lee. Ai încercat să faci pe durul şi ai luat-o la 
ochi pe Lilah Hill. Şi cu ce te-ai ales pentru efort? O noapte în 
celulă. A trebuit să te scoată Lee pe cauţiune? 

Moorfield ridică din umeri, evitând să se uite în ochii lui 
Hudson şi confirmându-i bănuiala. 

— Bag mâna-n foc că i-a plăcut /a nebunie, râse Hudson. Să 
trebuiască să-ţi scoată curu’ nenorocit de la pârnaie. 

— Şi ce? 

— Probabil că ai fost umilit, Darren, stânjenit, ruşinat. Pun 
pariu că erai disperat să te reabilitezi în ochii lui Lee, să 
dovedeşti că poţi să fii mai mult decât un simplu pălmaş, că poţi 
fi omul lui de bază. 

— Sigur, dar... 

— Mai ştiu şi că n-ai face nimic fără permisiunea lui. N-ai 
suficientă imaginaţie. Telefoanele şi inscripţia au fost ideea lui? 

— Ce vrei să spui? 

— El ţi-a dat cuțitul? Te-a provocat să îndrepţi lucrurile? 

— Te rog, nu ştiu nimic..., mormăi Moorfield, zbătându-se să 
scape din strânsoarea lui Hudson. 

— Nu mă minţi, Darren. 

— Nu mint, jur... 

— Ştiu că minţi. Eşti un mincinos, un hoţ şi un ucigaş. Şi am 
de gând să dovedesc. 

— Te rog, nu, n-am... 

Moorfield rămăsese fără cuvinte, spaima  înăbuşindu-i 
simţurile, în timp ce sticla crăpa în continuare în spatele lui. 

— Uite, o să... o să ciripesc despre şutitul maşinilor... 

— Nu-i suficient. Vreau o mărturisire completă. Vreau să mi-l 
dai pe Lee. 

— Dar n-am făcut-o eu. Nu mi-a cerut niciodată aşa ceva. 

Spre surprinderea lui, Hudson văzu lacrimi în ochii lui 
Moorfield. 

— Să mor io, n-am făcut aşa ceva. N-am omorât pe nimeni - 
n-aş putea. Sunt hoţ, atâta. 

Moorfield plângea de-a binelea, lacrimile i se scurgeau pe 
obraji. Părea resemnat, învins, ca şi cum ar fi ştiut că Hudson o 
să-l împingă până la urmă prin geam şi o să ajungă pe pavajul 
de dedesubt. Hudson era foarte tentat să-i facă pe voie şi îşi 
dorea să vadă expresia îngrozită şi frica pe chipul lui în timp ce 
cădea, dar, înfrânându-şi instinctele, îl trase pe tânăr de lângă 
fereastră şi-l azvârli cu forţă pe podea. 

— Nu s-a terminat. 

Aruncă spre Moorfield cuvintele cu furie şi hotărâre, dar în 
realitate ştia că s-a terminat. Dacă Moffat comandase uciderea 
lui Hill, atunci amărâtul de Moorfield habar n-avea. Era un 
vierme, nici mai mult, nici mai puţin. Chiar acum, îl privea, 
frecându-se la gât, nedreptăţit şi înspăimântat. Dar Hudson nu 
mai zăbovi; pierduse deja destulă vreme. 

leşi în casa jegoasă a scărilor gândindu-se la următoarea 
mişcare. Putea să-l ridice din nou pe Moffat, dar ar fi fost mai 
logic să-i caute pe ceilalţi locotenenţi ai lui, să vadă dacă e; erau 
dispuşi să-şi sacrifice şeful ca să evite o condamnare la 
închisoare. Ar fi mâncat timp şi risca să se dovedească inutil, 
pentru că exista posibilitatea ca el şi Reid să meargă într-o 
direcţie greşită cu ancheta, dar trebuise să încerce. Işi scoase 
telefonul şi era pe punctul să-l sune pe Edwards, când mobilul 
prinse viaţă în mâinile lui. Văzând numele celui care-l suna, 
Hudson stătu o clipă să se adune înainte să răspundă la apelul 
lui Grace Simmons. 

— Bună dimineaţa, doamnă. Cu ce vă pot fi de folos? 

— Aş vrea să stăm puţin de vorbă, la mine în birou. 

— Sigur, dar urmăresc o... 

— Acum, te rog, detectiv-sergent Hudson. 

Apoi apelul se încheie. 

— Habar n-am la ce vă referiţi, doamnă. 

Joseph Hudson se străduia din greu, făcea tot ce putea să 
pară ofensat şi nedumerit, dar Simmons nu se lăsa convinsă. 

— E ciudat, pentru că detectivul-inspector Grace a explicat 
foarte clar în declaraţie... 

Lui Hudson nu-i plăcea că folosise cuvântul „declaraţie”, ca şi 
cum ar fi fost vorba deja de o investigaţie oficială. 

— ... Şi a spus că ai ameninţat-o explicit că o vei demasca, 
dacă declanşează proceduri disciplinare împotriva ta. 

— Să demasc ce? 

— Relaţia voastră din trecut. Sau negi că a avut loc? 

— Nu, nu. Am fost împreună o perioadă. Dar a fost ceva scurt, 
relaxat, n-a însemnat nimic... 

— Şi atunci, de ce eşti hotărât s-o subminezi? 

— Nu sunt şi, ca să fiu sincer, doamnă, sunt ofensat de 
acuzaţie. Încerc s-o ajut, dar pentru moment suntem depăşiţi, 
pare că nu putem să ne tragem sufletul cu niciunul dintre 
cazuri... 

— Deci afirmaţiile ei că acorzi prioritate anchetei tale în 
detrimentul restului echipei nu sunt adevărate, nu? 

— Categoric. Încerc doar să ridic pe cineva pentru ceva. 

— Şi negi că-i pui sub semnul întrebării autoritatea în faţa 
echipei? Împotriva tuturor protocoalelor stabilite... 

— Am avut schimburi de opinii aprinse. E ceva normal. E unul 
dintre punctele tari ale echipei... 

— E ciudat, pentru că eu văd echipa slăbită şi împărţită. 

— Păi, trebuie să vorbiţi cu detectivul-inspector Grace despre 
asta, zise Hudson ridicând din umeri. 

— De fapt, prefer să stau de vorbă cu tine, pentru că am o 
bănuială serioasă că tu eşti cauza neînțelegerilor şi 
frământărilor. 

— Este cu totul neadevărat. Dacă trebuie să trageţi cuiva un 
perdaf, Grace e aia. Problemele pe care le avem sunt provocate 
de ea, nu de mine. 

— Uite ce e, detectiv-sergent Hudson, putem să ne învârtim în 
jurul cozii şi tu să respingi toate acuzaţiile, nu mai bine trecem 
la subiect? 

Hudson nu răspunse, neliniştit de direcţia în care se îndrepta 
discuţia. 

— Detectivul-inspector Grace mi-a spus despre legătura 
voastră şi sunt obligată să transmit superiorilor această 
informaţie. În acest scop, mi-am redactat raportul şi o să-l trimit 
imediat la HR. Trebuie să-ţi spun că am acceptat scuzele şi 
explicaţiile detectivului-inspector Grace în legătură cu relaţia şi 
recomand să nu fie luate măsuri. Cum ştii, astfel de relaţii nu 
sunt privite cu ochi buni, dar nu sunt tocmai interzise, şi, ţinând 
cont de anii de serviciu loial ai detectivului-inspector Grace în 
această secţie, nu văd niciun motiv s-o transformăm în tap 
ispăşitor. 

Hudson se uită la ea uluit. 

— O să adaug, ca post scriptum, că tu negi că relaţia 
personală a afectat relaţiile de serviciu şi că în urma acesteia n- 
ai nicio animozitate faţă de detectivul-inspector Grace. Mai ai 
ceva de adăugat? 

Il prinsese în capcană şi ştia. Dacă îşi retrăgea dezminţirile, se 
expunea unor acuzaţii de insubordonare. Dar dacă nu spunea 
nimic, o exonera practic pe Helen. Fierbea de-a dreptul, dar 
deocamdată n-avea de ales şi trebuia să-şi ţină gura. 

— O să fiu imparţială în gestionarea oficială a acestui incident, 
dar vreau să-ţi fie cât se poate de clar că te consider responsabil 
pentru problemele echipei din ultimele şase luni. 

— Cu tot respectul, doamnă... 

Dar Simmons ridică mâna, întrerupându-i protestul furios. 

— Ţinând cont de asta, am de spus încă două lucruri. Primul, 
că vreau să înceteze acum. Insubordonarea, ostilitatea, 
cultivarea divizării, criticile, răspândirea zvonurilor, scurgerea de 
informaţii către presă. 

— N-am nicio legătură. 

— Al doilea, că dacă faci aşa, dacă poţi să respecţi regulile 
până rezolvăm cazurile restante, atunci ai cuvântul meu că o să 
ai urările mele de bine la plecare. 

— Poftim? întrebă Hudson revoltat, împroşcând salivă. 

— Detectivul-inspector Grace este cel mai bun poliţist şi cel 
mai bun lider pe care l-a avut vreodată Departamentul Cazuri 
Majore şi n-am de gând s-o sacrific ca să-ţi mângâi ţie egoul. Nu, 
persoana care e terminată aici eşti tu. 

Hudson rămase cu ochii la ea, incapabil să scoată un cuvânt 
ca reacţie la această ambuscadă crudă şi neaşteptată. 

— Totuşi, dacă faci ce-ţi cer, o să mă asigur că primeşti 
referinţe strălucite, care să-ţi faciliteze transferul înapoi la 
poliţia din Cheshire. Înţeles? 

— Da, dar... 

— Atunci am terminat. Mulţumesc pentru timpul acordat, 
detectiv-sergent Hudson. 

Mergea în viteză pe stradă, pedalând din greu şi simțind cum i 
se ridică moralul. Acasă, Lilah se simţise prinsă în capcană, ca şi 
cum pereţii, viața ei o sufocau. Până la urmă evadase, aruncând 
nişte haine pe ea şi dând fuga la bicicletă, dintr-odată disperată 
să se afle departe de responsabilităţi şi probleme, de discuţiile 
dificile pe care trebuia să le poarte. Avea nevoie să fie singură o 
vreme, în aer liber; avea nevoie să respire. 

Diferenţa de temperatură fusese un şoc. Casa era umbroasă, 
rece şi întunecată, dar afară asfaltul radia căldură, iar aerul era 

înăbuşitor şi apăsător. Transpira încă dinainte să apuce să 
dezlege lanţul bicicletei, dar tot se simţea mai bine afară. 
Tăcerea din casă devenise sufocantă, o linişte plină de gândurile 
ei întunecate, şi-i era mai bine printre peisajele şi zgomotele 
familiare ale cartierului decât blocată într-o casă care devenise 
de curând o închisoare. 

Îşi intră în ritm, cu inima bătând cu putere în timp ce 
străbătea în viteză strada. Cu casca pe cap şi faţa ascunsă în 
spatele ochelarilor de soare, era de nerecunoscut şi putea să 
treacă pe lângă vecini şi negustorii locali fără să fie abordată. 
Acest mic subterfugiu o făcu să zâmbească, o mică victorie, şi 
curând ajunsese la câteva străzi distanţă, îndepărtându-se de 
locurile obişnuite, fericită în anonimatul ei. 

Traficul nu era aglomerat şi în scurt timp se trezi în faţa 
centrului comercial Westquay. Îşi asigură bicicleta şi pătrunse în 
interiorul înviorător, cu aer condiţionat, înfiorându-se când simţi 
transpiraţia răcindu-se şi rămânând pe ea, după care se pierdu 
printre minunăţiile dinăuntru. Nu mai fusese de-o veşnicie în 
centrul comercial şi acum i se părea un fel de peşteră a lui 
Aladin, colorată, opulentă, fericită. Era un loc conceput pentru 
distracţie - un loc pentru cumpărături, discuţii, mâncat, băut şi 
râs -, un complex al plăcerii. Ceva de care ea avusese parte 
foarte puţin în ultima vreme. 

Frivolă şi chicotind, Lilah se aruncă în multele ispite, 
îndopându-se cu o brioşă şi un latte cu turtă dulce, după care îşi 
cumpără o rochie pe care n-avea să aibă niciodată suficientă 
încredere în sine ca s-o poarte, dar care necesită şi o vizită la 
Victoria's Secret. Se simţea ameţită, euforică, dar se lăsă dusă 
de val, trecând ca prin ceaţă pe diferitele niveluri ale centrului 
comercial. Pentru prima dată de multă vreme, se simţea 
mulţumită. Mai mult, se simţea vie. 

Cobori din lift la parter şi se îndreptă spre Schuh. Cireaşa de 
pe tort avea să fie vreo pereche de pantofi de vară ţipători şi 
total nepractici pe care se putea împletici în timp ce îşi începea 
noua viaţă, noul viitor. Habar n-avea când o să-i poarte sau 
pentru cine, dar era brusc mânată de dorinţa să-i aibă. Când 
intrase, zărise o pereche drăguță de pantofi cu talpă ortopedică 
şi era dintr-odată convinsă că era pentru ea. 

Merse înainte, sigură pe ea, plină de energie... şi apoi se opri 
pe neaşteptate, complet dezumflată. Preţ de o clipă, nu mai 

putu să se mişte, nu mai putu să înţeleagă ce vede. Era 
momentul eż, clipa ei de euforie şi descărcare, iar ei n-aveau ce 
căuta aici. Şi totuşi erau aici, un cuplu liniştit, modest, de vârstă 
mijlocie, care venea încet spre ea, evident fără să fie conştienţi 
de prezenţa ei, pierduţi în propria lume de durere. Simpla lor 
vedere era ca o lovitură pătrunzătoare în inima lui Lilah, care se 
întoarse în grabă, prefăcându-se că se uită la ceva în vitrină. 

Văzu în geam cum trec pe lângă ea, stafii pustiite care se 
agăţau de nişte sacoşe de cumpărături goale, în timp ce ea 
rămăsese împietrită. Cei doi trecură mai departe şi dispărură la 
fel de repede cum apăruseră, dar prezenţa lor rămase alături de 
Lilah şi, privind în sticla strălucitoare, îşi văzu propria faţă 
bântuită privind-o. Toată bucuria, tot entuziasmul se mistuiseră. 
Acum se simţea pustiită, rece şi amorţită, o umbră a femeii care 
fusese cu doar cinci minute mai devreme. Dar asta era tot ce 
merita. 

Bătu a doua oară la uşă, apoi se dădu în spate şi ridică 
privirea spre casă. Insă era întunecată şi lipsită de viaţă - nu era 
nimeni înăuntru. 

Dezamăgită, Helen plecă pe unde venise, coborând în grabă 
până la nivelul străzii. Incercase de mai multe ori să răspundă la 
chemările insistente ale lui Robert Downing, dar telefonul lui 
părea să fie închis definitiv, de unde şi hotărârea ei bruscă şi 
impulsivă să vină la el acasă. 

De la biroul lui îi spuseseră că e aici, pentru că era una dintre 
după-amiezile când băieţii erau la el, dar nu se vedea nici urmă 
de familie. Helen se întoarse la motocicletă şi-şi scoase 
telefonul, hotărâtă să-i mai lase un mesaj, însă chiar atunci îi 
atrase atenţia un zgomot, care o făcu să ridice din nou privirea. 
Un Mercedes S Class bleumarin tocmai parcase la bordură şi în 
spatele volanului era chiar el. 

Preţ de o clipă, se priviră ochi în ochi, iar Helen avu senzaţia 
că-i vede chipul întunecându-se o secundă, înainte să-i revină 
pe buze zâmbetul vesel. Downing coborâse din maşină şi se 
îndrepta către ea, cu o servietă şi două dosare sub braţ. 

— Helen, mă bucur să te văd. 

— Şi eu. Unde sunt băieţii? 

Incă o uşoară reacţie, ca şi cum ar fi fost luat pe nepregătite. 

— A trebuit să-i las cu Alexia. Nu s-au bucurat, dar, din 
păcate, încep să se obişnuiască. Programul meu de lucru e 
foarte imprevizibil. 

— Un caz mare? 

— Un apel care începe în două zile şi despre care ştiu foarte 
puţine. 

Râse şi arătă spre dosare, grăbind discret pasul. Helen i se 
alătură şi trecu la subiect. 

— Voiai să vorbeşti cu mine? 

O clipă, Downing păru năucit, iar Helen se întrebă dacă o 
sunase de fapt, dacă nu visase ea. Insă apoi trăsăturile i se 
relaxară, când îşi dădu seama despre ce era vorba. 

— Da, aşa e. Dar serios, nu era cazul să vii până aici pentru 
atâta lucru. 

— Ce te preocupa? Păreai îngrijorat. 

Incetiniră când ajunseră la treptele către casă. Downing părea 
dintr-odată nesigur, încurcat. 

— Păi, e puţin jenant, dar mă tem că s-ar putea să fiu vinovat 
că nu ţi-am mărturisit totul zilele trecute. 

— Vorbeşte clar, te rog, Robert. 

— N-am fost întru totul sincer cu tine în legătură cu Declan 
McManus. 

— În ce sens? întrebă Helen intrigată. 

— Păi, cum ştii, m-a sunat acum vreo 12 zile. 

— Sigur. 

— Şi apoi, mă rog, peste câteva zile a venit aici. 

Helen dădu din cap, dar nu spuse nimic. Malik şi poliţiştii care 
o ajutau discutaseră cu vecinii lui Downing, dând până la urmă 
peste o identificare a lui McManus în zonă în urmă cu vreo cinci 
zile. Oare această cercetare meticuloasă ajunsese cumva la 
urechile lui Downing şi-l determinase să sune? Sau mărturisirea 
era pur şi simplu produsul unei conştiinţe încărcate? 

— Ce voia? 

— Păi, cum ţi-am mai zis, căuta de lucru, voia să colaboreze 
cu noi ca anchetator. Acum voia să-şi dovedească valoarea, să 
ne cumpere interesul, dacă vrei. 

— Cum? 

— A susţinut că are nişte materiale legate de un caz la care 
lucram, un scenariu de urmărire neplăcut, care implică 
ameninţări la adresa unor persoane şi proprietăţi. Susţinea că 
are probe care dovedesc că acuzatul făcuse la fel şi cu fosta lui 
iubită. Ca anchetator principal, voia să-mi ofere nume, mesaje, 
chiar şi înregistrarea unei convorbiri telefonice... contra cost, 
evident. 

— Şi? 

— Şi i-am zis s-o şteargă. E cu totul lipsit de etică şi, în plus, 
nu-mi plăcea deloc că venise acasă. 

— Şi atunci ai avut ultima dată veşti de la el? 

— Categoric. 

Dădu din cap, ca şi cum se achitase de îndatorire, semnalând 
că nu mai avea nimic de zis. 

— Pot să te întreb de ce nu mi-ai spus din prima? 

Downing tăcu, nemulţumit că este reţinut şi târât înapoi în 
conversaţie. 

— A fost o prostie, mărturisi el jenat. M-am pripit... şi mi-era 
teamă că dacă ştiai că a luat legătura cu mine de două ori, ar 
putea părea că firma are vreo relaţie cu el, ceea ce categoric nu 
era cazul. 

— Atâta tot? 

— Atâta tot, răspunse Downing hotărât. De-a dreptul 
caraghios, dar am vrut să clarific lucrurile, să-ţi ofer tabloul 
complet, în caz că e de vreun ajutor... 

Helen încuviinţă, dar nu spuse nimic, neluând în seamă 
rugămintea lui tacită pentru o informare asupra progreselor. 

— Foarte bine, dacă asta-i tot... 

— Nimic altceva care să te îngrijoreze? întrebă Helen. 

— Doar cum o să reuşesc să parcurg tot materialul ăsta la 
timp. 

Ridică dosarele grele, îi aruncă un zâmbet ostenit lui Helen şi 
urcă în grabă treptele. Helen îl privi îndepărtându-se şi-i studie 
graba aferată şi felul cum îi scăpase cheia din mână când 
încerca să descuie. Ceva îl sâcâia, deşi ce anume era avea să 
rămână un mister, pentru că avocatul reuşi să vâre cheia în uşă 
şi dispăru în viteză înăuntru, închizând ferm uşa în urma lui. 

— De ce nu vorbeşti cu mine? 

— Pentru că nu e nimic de spus. 

Belinda încerca să-şi păstreze un ton autoritar, dar nu părea 
să aibă efect. Carol se uita în continuare la ea, cu o expresie 
furioasă şi rugătoare. 

— Vreau doar să ştiu dacă e ceva pentru care trebuie să-ţi 
faci - să ne facem - griji. 

— Cum ar fi? 

— Tu să-mi spui. 

Acum se simţea şi sfidare, dar Belinda vedea dincolo de ea. 
Neliniştea - teama - era adevăratul motor. 

— Uite, Carol, putem să ne învârtim în jurul cozii, dar nu văd 
care-ar fi scopul. De ce nu ieşim să bem ceva, să stăm de vorbă 
şi apoi poate să ne gândim să mâncăm ceva? 

— Vrei să ieşim? 

— De ce nu? 

— Ca şi cum nu s-ar fi întâmplat nimic? 

— Nu s-a întâmplat nimic. 

— A venit poliţia la tine, Belinda. La şcoală. Şi nu vreun poliţai 
arogant, ci un detectiv-inspector. 

Belinda îşi înăbuşi o înjurătură. Cum naiba de era Carol aşa de 
bine informată? Cu cine vorbise de la şcoală? 

— Detectivii de la anchete criminale nu caută câini rătăciţi şi 
poşete pierdute. Se ocupă de infracţiuni grave... 

— Evident. 

— Şi atunci, de ce au venit la tine? 

Asta era - îngrijorare profundă, o acuzaţie neplăcută, ascunsă 
într-o întrebare din suflet. 

— Pentru că aveau nişte întrebări despre Eve. 

Carol o privi, recunoscătoare fără prea mare tragere de inimă 
pentru informaţie, dar tot alarmată. 

— Ce fel de întrebări? 

— Doar de fond, atâta tot. Ştii şi tu că n-au făcut niciun 
progres încă, se uită în stânga şi în dreapta, să vadă dacă nu le- 
a scăpat ceva din vedere. Mai voiau nişte informaţii despre 
trecutul ei, despre orare, despre obiceiuri, dacă avea vreun 
iubit... Dacă mă întrebi pe mine, aş zice că se agaţă de câte un 

pai, dar trebuie să încerce. De dragul părinţilor ei, dacă nu de 
altceva. 

— Au mai vorbit şi cu alţii? Cu angajaţi, cu elevi care o 
cunoşteau? 

— Sigur. N-au făcut atâta drum doar ca să stea de vorbă cu 
mine, nu? Şi oricum, ce-aş fi putut să le spun? Le-am zis deja că 
era o studentă silitoare, cu un viitor foarte strălucit. Ceea ce 
sunt sigură că ştiau deja. 

Postura lui Carol se relaxă puţin. Îşi dorea cu disperare să 
creadă că fusese doar o vizită de rutină, dar era clar că nu era 
încă dispusă să accepte. 

— Şi asta-i tot? Nimic altceva? 

Belinda o privi. Rămăseseră multe nespuse, multă suspiciune, 
furie şi durere. Carol era ca un animal rănit care voia să fie 
calmat, aşa că Belinda se duse spre ea şi-i puse blând o mână 
pe umăr. 

— Absolut nimic. A fost ceva de rutină, atâta tot. 

— Sincer? 

— Sincer. Nu-ţi face griji şi, te rog, a; încredere în mine... 

O trase pe Carol spre ea şi-o cuprinse cu braţele. 

— N-ai de ce să fii îngrijorată. 

Emilia îl privi prudentă pe Joseph Hudson, nesigură cum să-l 
abordeze. Nu-l mai văzuse niciodată aşa de agitat sau de 
preocupat. Erau într-un bar liniştit, aflat pe o stradă lăturalnică, 
un loc ales cu grijă ca să evite privirile curioase, şi totuşi 
polițistul versat părea să nu fie conştient de mediul în care se 
afla şi stătea cu berea neatinsă în faţă, pierdut în gânduri negre. 

— Ce s-a-ntâmplat, Joseph? 

Hudson îi aruncă o privire scurtă, dar nu răspunse. 

— S-a-ntâmplat ceva rău? _ 

Tonul ei era ceva mai tăios acum, mai insistent. Incercase 
toată ziua să dea de Hudson, iar acum, când apăruse în cele din 
urmă, refuza să vorbească. Nu prea semăna cu discuţiile lor din 
trecut, care fuseseră întotdeauna fireşti şi lămuritoare. 

— Pot să te ajut cu ce... 

— Care-i cuvântul pentru un grup de curve? o întrerupse 
Hudson, rupând în sfârşit tăcerea. 

— Îmi pare rău, nu reuşesc să te urmăresc. 

— Asta avem la Southampton Central. Simmons şi Grace, 
lipite în dreptul şoldurilor. O frăţie, se protejează una pe alta cu 
orice preţ. 

Emiliei nu-i plăcu misoginismul lui, dar lăsă de la ea. Trebuia 
să afle ce se petrecea. 

— Bea ceva, Joseph. Linişteşte-te şi spune-mi ce s-a 
întâmplat. 

Fără tragere de inimă, Hudson se conformă şi luă o duşcă din 
bere. 

— Helen şi cu mine am avut o mică ciocnire aseară. A fost un 
schimb de cuvinte dure şi evident că a dat fuga direct la mami. 
Am fost târât în faţa lui Simmons la prima oră şi mi-a dat 
papucii. 

Emilia nu-şi putea ascunde nici surprinderea, nici panica. 
Hudson era cea mai bună sursă, cel mai bun aliat pe care-l avea 
de ani buni la Southampton Central. 

— Pleci? întrebă ea, abia venindu-i să creadă. 

— Aşa vor. 

— Şi ce-ai de gând să faci? 

— Încă nu ştiu. O să mă gândesc la ceva. Dar până atunci, 
vreau să intensificâăm atacul asupra lui Helen. Nu mai are niciun 
rost să ne reținem. 

— La ce te gândeşti? 

— Distrugere totală. Vreau să-i târăsc numele prin toate 
rigolele. 

— Bine... 

— Dacă ai chef de aşa ceva, bineînţeles, continuă Hudson, 
neliniştit de răspunsul prudent al Emiliei. 

— Sigur, dar o să am nevoie de muniţie, ceva ce să pot folosi 
cu adevărat. 

— Ah, sunt multe, crede-mă, începând cu faptul că s-a apucat 
iar de băut. 

— Serios? 

Emilia nu-şi putu ascunde surprinderea. Se ştia bine că Helen 
Grace nu bea. 

— A recunoscut în faţa mea ieri şi, ca să fiu sincer, e foarte 
logic. A fost complet dezorientată în ultima vreme, i-a lipsit 
energia, dinamismul obişnuit... 

— Dacă zici tu... 

— A avut o problemă reală cu alcoolul, o moştenire din 
copilărie cred, şi din cauza asta revenirea ei la sticlă e cu atât 
mai îngrijorătoare. 

Părea îngrijorat, dar sub grimasa lui se ascundea un zâmbet. 

— Pot să mă descurc cu asta, răspunse Emilia după o clipă de 
gândire. Se leagă cu scenariul nostru general de pierdere a 
controlului, de eşec al stilului de conducere... 

— Exact. 

— În plus, ne permite să săpăm iar în copilăria ei - asasinatele 
din apartamentul ăla jegos din Londra, copilul afectat ai cărui 
demoni încă o bântuie. E marfă bună şi o să fie suficient pentru 
început, dar nu-i destul ca s-o dăm jos. Mai am nevoie şi de 
altceva. 

— Şi o să primeşti. Crede-mă, o să mai vină marfă şi mai 
suculentă. Legături ilegale cu membrii personalului, abuz de 
funcţie... Cu siguranţă, suficient s-o dăm deoparte. 

— Mai spune-mi. 

Interesul Emiliei fusese stârnit. Poate că Hudson chiar avea 
muniţie ca s-o distrugă pe Helen Grace. 

— Cu timpul. Hai să ne ocupăm întâi de povestea cu băutura 
şi vedem mai departe. Vreau o campanie concertată, nu un 
singur atac. O mulţime de acuzaţii şi publicitate negativă, zi de 
zi, până când n-o să se mai poată apăra. 

Vorbea cu o asemenea răutate impetuoasă, cu o asemenea 
încredere în sine, că Emilia începu să se întrebe dacă mai făcuse 
asta, poate la posturile anterioare. Era tentată să întrebe, dar 
ştia că nu merita să se lase distrasă acum, când îl făcuse în 
sfârşit pe Hudson să vorbească. Rămase tăcută, dând din cap 
când era cazul şi luând sârguincioasă notite, pe măsură ce se 
revărsau acuzaţiile şi veninul. După ce se pornise, se părea că 
Hudson va fi greu de oprit, ceea ce era exact ce-şi dorea Emilia. 
De-asta îl cultivase, asta îşi propusese să obţină. Curând, foarte 
curând, va fi lansat asaltul final asupra lui Helen Grace, care nu 
bănuia nimic. 

Şi când o să se întâmple, nici n-o să ştie ce a lovit-o. 

— Nu înţeleg... 

Suferinţa lui Andrew Sutcliffe era greu de suportat, dar nu se 
punea problema să-i protejeze pe el sau pe soţia lui. 

— Spuneţi că... că atacatorul lui Eve nu era un maniac? 

Era ciudat, dar ideea că fata lui fusese atacată de un violator 
nebun părea să fi fost ceva de dorit, să ofere un fel de siguranţă 
cuplului îndurerat, însă Helen îşi dădea seama că întrebările sale 
îi tulburaseră pe părinţii lui Eve. Li se dăduse un scenariu - un 
scenariu cumplit, care avea totuşi o noimă sumbră -, dar acesta 
era pus acum sub semnul întrebării, lăsându-i zdruncinaţi şi 
năuciţi. Helen era pe punctul să răspundă, dar detectivul-agent 
Malik preluă din nou iniţiativa. Până acum se descurcase 
excepţional cu ei, cum îi era felul. 

— Am cercetat în detaliu, evident. A existat un criminal în 
serie cu un mod de operare similar, către care ne-am îndreptat 
iniţial atenţia, dar a fost arestat cu zece zile în urmă în Berwick 
şi e încă în custodie, a trebuit să-l eliminăm din anchetă. 

Jean Sutcliffe o privea pe Malik cu buzele strânse şi ochii goi, 
de parcă nu înţelegea cuvintele. 

— lar pe plan local, n-am avut incidente sau arestări care să 
corespundă cu caracterul atacului asupra lui Eve... 

— Deci a trebuit să luăm în considerare alte variante. 

Cei doi se întoarseră ca unul spre Helen. 

— In declaraţiile anterioare aţi spus că Eve n-avea un iubit, 
nu? 

— Aşa e. 

— N-a vorbit despre nimeni? N-a adus pe nimeni acasă? 

— Nu, răspunse Andrew ferm. Nimic de genul ăsta. Pe Eve n-o 
interesau băieţii. li plăcea să studieze, să cânte, sporturile. Avea 
capul pe umeri. 

Inghiţi în sec în timp ce vorbea, sufocat de durere. Instinctiv, 
soţia întinse mâna spre el şi-şi împleti degetele cu ale lui. 

— Pot să vă întreb dacă aţi avut vreodată sentimentul că 
înclinațiile ei romantice aveau o altă direcţie? întrebă Helen cu 
blândeţe. Că o interesau fetele, nu băieţii? 

Andrew Sutcliffe păru năucit de întrebare. 

— Nu... nu, nu ne-a trecut niciodată prin cap. De ce să ne fi 
gândit la aşa ceva? 

Părea hotărât, sfidător, dar Helen era cu ochii pe Jean. Imediat 
ce pusese întrebarea, mama lui Eve coborâse privirea şi 
rămăsese cu ochii aţintiţi în podea. 

— Doamnă Sutcliffe? 

Când o auzi, Andrew se întoarse către soţia lui, aşteptându-se 
la o reluare hotărâtă a negării. Dar Jean rămase cu privirea 
pironită în podea. 

— Eve v-a pomenit vreodată ceva de genul ăsta? Vreo 
pasiune pentru cineva? Vreun sentiment în direcţia asta? 

— Chiar nu văd ce legătură ar putea avea... 

Andrew o privea pe soţia lui, perplex şi năucit. 

— Uitaţi, doamnă Sutciliffe, ştiu că e greu, că e ceva foarte 
personal, insistă Helen, dar dacă vrem să înţelegem această 
tragedie îngrozitoare, avem nevoie de o imagine completă 
asupra vieţii lui Eve. 

În tăcerea care se lăsă nu se auzea decât ticăitul lent al 
ceasului de călătorie de pe şemineu. 

— Detectivul-agent Malik şi echipa ei au verificat 
cumpărăturile făcute în timp de Eve, istoricul navigării pe 
internet şi aşa mai departe, iar rezultatele sugerează că este 
posibil să fi fost lesbiană, sau cel puţin dornică să exploreze 
această latură a personalităţii ei. 

— lisuse Hristoase! Ce vor să spună, Jean? 

— Pentru numele lui Dumnezeu, Andrew, lasă-le să 
vorbească... 

Preţ de o clipă, soţul ei rămase fără grai, iar Malik profită de 
ocazie. 

— Eve folosea mult Kindle-ul, nu? 

— Era o cititoare înfocată, spuse mama ei, cu un zâmbet trist 
pe buze. 

— Conform istoricului cumpărăturilor, cumpăra cel puţin o 
carte pe săptămână, uneori mai multe. Multe dintre ele erau 
clasice, cărţi legate de şcoală, bănuiesc, dar vreo cinci-şase 
erau romane erotice, destinate tinerelor lesbiene. 

— lar istoricul navigării pe internet demonstrează un interes 
în zona asta, adăugă Helen. Căuta site-uri de întâlniri pentru 
lesbiene, care se adresează adolescentelor, citea articole despre 
fete care şi-au dezvăluit orientarea sexuală, câteodată accesa şi 

site-uri de pornografie. Toate destul de nevinovate, desigur, dar 
întotdeauna era vorba despre femei, niciodată despre bărbaţi. 
Înţelegeţi de ce... 

— A vorbit cu mine o dată. 

Cuvintele ieşiseră rapid de pe buzele lui Jean. Aproape ca şi 
cum ar fi vrut să scape de ele cât mai repede. După reacţia 
stupefiată a soţului ei, Helen îşi dădea seama de ce. 

— Când s-a întâmplat? 

— Acum vreun an sau doi, când avea 14 ani. 

— Ce-a spus? 

— Doar că i se pare că s-ar putea să aibă sentimente pentru. 
N-a... n-a vrut sfaturi sau altceva. Cred că încerca doar marea cu 
degetul, să vadă cum aş reacţiona. 

— Şi ce i-aţi spus? 

— l-am spus să aibă răbdare. Că s-ar putea să fie doar o 
etapă sau să fi făcut o pasiune, că multe fete trec prin aşa ceva 
la vârsta ei. Că e mai bine să aştepte şi să vadă ce se întâmplă 
înainte să ia vreo decizie definitivă. 

Helen bănuia că Andrew Sutcliffe n-ar fi fost atât de blând, dar 
chiar şi aşa în glasul lui Jean se simţea suficientă descurajare şi 
dezaprobare ca să sugereze că, după aceea, Eve nu i-ar mai fi 
împărtăşit sentimentele. 

— Şi asta a fost tot? N-a mai pomenit de nimeni cu care să fi 
fost interesată de o relaţie romantică? 

O clătinare scurtă din cap. lar apoi, soţul ei preluă din nou 
controlul. 

— Ce vă face să credeţi că era cineva? Categoric n-am avut 
niciun motiv să credem că ar fi fost... 

Helen trase aer în piept, gândindu-se cât de multe să le 
spună, apoi se aruncă: 

— Ştiu că s-ar putea să vă fie greu să auziţi, dar necropsia a 
sugerat că Eve era activă din punct de vedere sexual. 

— Nu, nu, era doar o fetiţă... 

— Înţeleg, bineînţeles, dar este clar că Eve nu era virgină, şi 
de aceea vrem să aflăm dacă avea o relaţie înainte de moarte... 

Ambii părinţi păreau în stare de şoc, copleşiţi de această 
revelaţie. Îşi pierduseră fiica mult-iubită - acum, se întrebau cine 
fusese ea. 

— Şi în acest scop, pot să vă întreb despre legătura ei cu 
Belinda Raeburn? întrebă Helen repede. 

Tăcere uluită. 

— Era profesoara lui Eve, nu? 

— Aşa e, mormăi Andrew. 

— Petreceau mult timp împreună? 

— Da, sigur. Eve... mă rog, nu-i lipsit de modestie să spun că 
era eleva ei vedetă. Eve muncea foarte mult înainte de 
examenul GCSE la muzică, plus că spera să fie şefa prim- 
violoniştilor în orchestra naţională de tineret în vara asta, aşa că 
petreceau mult timp împreună... 

Afirmația lui era încărcată de sfidare, dar şi de mândrie. 

— Şi făceau lecţiile astea la şcoală? 

— Da, de cele mai multe ori. 

Chiar în timp ce rostea cuvintele, aruncă o privire neliniştită 
spre soţia lui. Se lăsă o tăcere îndelungată, înainte să preia Jean 
frâiele conversaţiei. 

— Erau... erau şi lecţii private. De cele mai multe ori în 
weekend, acasă la Belinda. 

— Am înţeles. Şi vorbeau şi la telefon, îşi dădeau mesaje şi 
aşa mai departe? 

— Da, însă numai ca să stabilească lecţiile. Sigur, s-au rărit 
după ce a terminat cu examenele. 

— Asta-i problema, interveni Malik. Nu credem că s-au rărit. 
Azi-dimineaţă am verificat mai în detaliu istoricul convorbirilor 
lui Eve şi în realitate frecvenţa apelurilor şi mesajelor a crescut. 
Cel puţin până acum vreo lună şi jumătate, când Belinda 
Raeburn a încetat brusc să mai răspundă. Eve suna, trimitea 
mesaje în care îi cerea să stea de vorbă, dar nu primea nimic. 

— Eve a părut supărată în săptămânile de dinainte de 
moarte? interveni Helen. Aţi observat să fi fost deprimată sau 
nefericită? 

Urmă o nouă tăcere îndelungată, apoi o privire plină de 
înţeles a soţiei către soţ. 

— Da, acum, că spuneţi... era foarte deprimată în ultimele 
câteva săptămâni. Am crezut că era doar căderea de după 
examene, plus neliniştea aşteptării rezultatelor. 

— Dar ne-a surprins la vremea aceea, adăugă Andrew, 
susţinându-şi soţia. Nu era genul lui Eve să fie aşa melancolică. 
În general, era o fată fericită, plină de încredere... 

În timp ce rostea cuvintele, realitatea crudă îl copleşi din nou 
- fiica lui talentată şi plină de viaţă nu mai era. Helen îşi dorea 

din suflet să-l poată scuti - să-i poată scuti - de toată durerea. 
Dar mai era o întrebare pe care trebuia să le-o pună. 

— Un ultim lucru, atunci, pot să vă întreb când a cunoscut-o 
Eve pe Belinda Raeburn? Când s-au cunoscut bine, vreau să 
spun. 

— Păi... păi, probabil când au început lecţiile individuale. 

— Şi asta a fost...? 

Jean îi aruncă soţului ei o nouă privire chinuită, apoi răspunse: 

— Păi... cam acum un an... 

Făcu o pauză, cu mintea răvăşită, şi preciză: 

— Chiar înainte să împlinească 15 ani. 

— OK, deci acum avem un potenţial motiv pentru uciderea lui 
Eve Sutcliffe. 

Helen vorbea pe un ton ferm şi hotărât, în pofida multelor 
întrebări care rămâneau. Emisese o alertă generală şi 
convocase toată echipa la Southampton Central. Toată lumea 
răspunsese, iar acum erau toţi înghesuiți în centrul de comandă, 
chiar şi Joseph Hudson, care stătea în spate, evitându-i privirea. 
Helen ştia că Grace Simmons avusese o discuţie cu el, îl luase la 
trei păzeşte, iar acum părea dispus să se conformeze. Helen se 
simţea uşurată şi încurajată, avântându-se în prezentare cu o 
încredere renăscută. 

— După discuţia noastră cu părinţii lui Eve, detectivul-agent 
Bentham a cercetat istoricul profesional al Belindei Raeburn... 

— Şi se pare că s-a mutat de multe ori, fără să stea niciodată 
prea mult la o şcoală, detalie Bentham. Ar putea să fie doar 
agitată, să n-aibă stare şi aşa mai departe. Dar s-ar putea să 
existe un alt motiv pentru care s-a tot mutat sau a fost mutată... 

— Acum jumătate de oră, am vorbit cu directorul de la 
Stanborough Ladies’ Academy din Berkshire, adăugă Helen. 
Unul dintre posturile ei anterioare. N-a fost foarte direct; de fapt, 
a fost de-a dreptul rezervat, dar când i-am spus ce suspiciuni 
avem, a confirmat în mare măsură că a trebuit să renunţe la 
serviciile lui Raeburn din cauza unei posibile relaţii nepotrivite. 
N-o să dea nume şi nici n-o să meargă mai departe dacă nu e 

ceva oficial, dar asta sugerează că Raeburn s-ar putea să fi 
făcut în trecut aşa ceva, să caute activ relaţii romantice sau 
sexuale cu elevele ei. 

— Deşi are o parteneră stabilă? întrebă detectivul-agent 
Edwards. 

— S-au văzut şi lucruri mai ciudate, ripostă grăbit Helen. 
Poate că victimele anterioare au păstrat tăcerea sau poate s-a 
considerat că e mai bine să nu se facă vâlvă după ce a plecat. 
Oricum, în cazul ăsta, nu cred că Eve Sutcliffe era dispusă să fie 
dată deoparte şi să stea liniştită. 

— Uitaţi-vă la tabelul ăsta cu istoricul convorbirilor ei, zise 
Malik, împărțind foile de hârtie. În săptămânile dinainte să 
moară, o suna pe Raeburn o dată, de două ori, uneori şi de câte 
trei ori pe zi. N-am prea acordat atenţie când consideram că 
atacatorul a fost bărbat şi crima avea motivaţie sexuală, dar la o 
nouă privire, e ceva curios, mai ales că Raeburn nu răspundea la 
apeluri şi nici nu avea vreo reacţie semnificativă, deşi în prima 
parte a relaţiei o făcea cu asiduitate... 

— Asta ar putea să indice că Eve voia să continue legătura 
sau cel puţin să-i transmită iubitei ei mai în vârstă ce simte, 
adăugă Helen. Poate că o şi ameninţa, cine ştie? Dacă s-ar fi 
aflat despre relaţia lor, Raeburn ar fi avut de suportat 
consecinţe grave. Ar fi costat-o postul, relaţia şi poate chiar şi 
libertatea, pentru că Eve Sutcliffe era încă minoră. 

— Fără îndoială, ar fi însemnat pârnaie şi în plus ar fi fost 
toată viaţa şi pe lista infractorilor sexuali, ceea ce nu i-ar mai fi 
permis să fie angajată, spuse detectivul-agent Osbourne. Ar fi 
distrus-o. 

— Şi atunci, ce vrem să spunem? riscă în sfârşit Hudson, cu 
scepticism vădit. Că profesoara asta de muzică i-a omorât pe 
Martin Hill ş; Eve Sutcliffe? 

— Nu, e mai rău de-atât, ripostă Helen. Mult mai rău. 

Acum le atrăsese atenţia. Toate privirile erau îndreptate spre 
ea, toţi încercând să deducă legăturile dintre aceste crime 
năucitoare. Helen se întoarse spre panoul cu datele crimelor şi 
arătă fotografia lui Alison Burris, tânăra directoare din sistemul 
sanitar înjunghiată mortal cu aproape două săptămâni în urmă. 

— Alison Burris a fost ucisă de una sau mai multe persoane 
necunoscute, potenţialul beneficiar fiind acest bărbat - Amar 
Goj. N-avea de unde să ştie că Burris i-a trimis deja şefului ei un 

e-mail în care-i scria despre bănuielile ei şi probabil că voia s-o 
reducă la tăcere... 

Helen îşi mută degetul la faţa zâmbitoare a bărbatului de 
vârstă mijlocie. 

— În schimb, Goj l-a ucis pe Declan McManus. N-avea niciun 
motiv şi nicio legătură cu victima, dar cineva trebuie să fi avut 
un avantaj... 

Apoi trecu la fotografia Belindei Raeburn. 

— După două zile, Belinda Raeburn îl ucide pe Martin Hill. Din 
nou, Raeburn n-are niciun istoric de violenţe şi nicio legătură cu 
victima, dar... 

— Dar poate că are o datorie de plătit? interveni McAndrew, 
având o revelaţie. 

— Exact. Ştim că Raeburn n-a ucis-o pe Eve Sutcliffe, pentru 
că la momentul producerii crimei era într-un concert al şcolii de 
vară, dar moartea lui Eve a fost categoric bine sincronizată şi a 
scutit-o pe Raeburn de demascare şi distrugere. 

— Şi cine beneficiază de pe urma morţii lui Martin Hill? întrebă 
detectivul-agent Edwards. 

— Soţia lui, Lilah, răspunse Helen. Ea prezintă o imagine roz a 
relaţiei lor, dar nu mă convinge. Cred că el era o prezenţă 
violentă şi cu tendinţe de control, de care probabil că se bucură 
că a scăpat... 

Helen se opri să-şi tragă sufletul. Se întoarse dinspre panou şi 
se adresă direct echipei. 

—A fost greu în ultima vreme, sunt prima care să 
recunoască. Ne-am străduit să găsim suspecți credibili pentru o 
serie de infracţiuni violente - furturi de maşini, agresiuni 
sexuale, atacuri rasiste. Cred că există un motiv. Toate aceste 
victime - Burris, Sutcliffe, McManus şi Hill - au fost ucise de 
oameni care n-aveau niciun motiv sau legătură vizibilă cu ei. 

— Crima perfectă..., şopti Hudson, clătinând neîncrezător din 
cap. 

— Aproape. De fapt, dacă n-ar fi fost greşelile minore ale lui 
Goj şi Raeburn în execuţia acestor crime, n-am fi avut nicio 
pistă... 

Hudson părea pe punctul să răspundă, dar Helen continuă 
imediat. 

— Am crezut că avem de-a face cu un val de crime fără 
precedent. Dar de fapt ne confruntăm cu ceva mult mai sinistru, 
ceva organizat. 

Helen le lăsă timp să înţeleagă ideea. 

— Toate crimele au fost comise astfel încât să pară ceva 
individual, când, de fapt, erau cu totul altceva. Gândiţi-vă puţin 
- cadavrul lui Eve era dezbrăcat, dar nu fusese agresată sexual. 
să fi fost din cauză că pe ucigaş nu-l interesa sau pentru că nu 
putuse merge până la capăt? Ucigaşul s-ar putea să fie chiar o 
femeie; n-avem de unde să ştim sigur. La fel, jefuirea maşinii lui 
Alison Burris. Cele mai simple şi evidente lucruri - cum era 
display-ul maşinii - au fost luate ca să pară furt, dar scaunele 
scumpe, cu piele cusută manual, au fost lăsate pe loc. Ce hoţ de 
maşini care se respectă ar face aşa ceva? Sunt doar detalii 
mărunte, dar m-au sâcâit, lucruri care au logică doar dacă 
încearcă cineva să ascundă adevăratul mobil al crimei. 

Tăcere, în timp ce echipa digera aceste idei tulburătoare; în 
cele din urmă, McAndrew spuse: 

— Deci considerăm că se cunoşteau toţi între ei? Că Goj, 
Raeburn şi ceilalţi au acţionat împreună? Că au coordonat 
crimele ca să se ajute unii pe alţii? 

— Probabil în vreun soi de club, adăugă Hudson sec. 

— Păi, asta trebuie să aflăm, răspunse Helen sfidătoare. Şi de- 
asta vreau să renunţaţi la orice altă direcţie de anchetă. 

— Doar nu vorbeşti serios. 

Acum sarcasmul dispăruse, iar protestul lui Hudson era sincer. 

— Pot să fac legătura între Lee Moffat şi toate crimele... 

— Lee Moffat nu ne mai interesează, replică Helen cu răceală. 
Şi repet, ca să nu apară nicio confuzie... 

Işi trecu privirea peste chipurile din faţa ei, dintre care unele 
erau prietenoase, altele nu. 

— Vreau să renunţăm la orice altă direcţie de anchetă şi să 
săpăm în vieţile lui Amar Goj, Belinda Raeburn şi Lilah Hill. 
Vreau să ne concentrăm pe posibile contacte - telefoane, 
mesaje, deplasări. Un loc unde ar fi putut merge toţi, o cale prin 
care puteau realiza contactul. Dacă apare vreo dovadă de 
comunicare, de conspirație, de premeditare, vreau să aflu 
imediat. Ne-am agăţat de orice pai o vreme, dar ăştia sunt 
oamenii care au cheia acestui caz, zise ea întorcându-se din nou 
către panoul cu datele crimelor. Acum trebuie doar s-o găsim. 

Se strecură în casă şi trânti uşa în urma ei. Cu capul bubuind, 
rochia lipită de ea şi copleşită de încordare, Lilah îşi lăsă geanta 
să cadă şi se rezemă de perete. Era rece la atingere, iar 
uşurarea era plăcută şi rămase acolo, lipită de el, bucurându-se 
de răgaz după una dintre cele mai grele zile din viaţa sa. 

Toată existenţa ei se rotise în jurul axei. Ultima săptămână 
fusese ca un fel de vis urât, un coşmar care nu se mai termina şi 
în care următorul dezastru sau moment de disperare pândea 
după primul colţ. Ce-ar trebui să facă acum? Ce era ce/ mai bine 
să facă? Orice decizie părea încărcată de pericole. 

Se desprinse de perete, îşi luă geanta de jos şi se îndreptă 
spre bucătărie. O simţea ca de plumb, îngreunată de 
cumpărăturile impulsive făcute pe drum, dar înăuntru se afla şi 
recompensa, ceva de care avea mare nevoie. Puse geanta de 
moleschin pe blat, deschise fermoarul şi văzu cumpărăturile: un 
baton mare de ciocolată Fruit and Nut, două doze de Fanta de 
lămâie şi, între ele, o sticlă de gin. 

Deschise bufetul şi scoase un pahar. Nu-şi pierdu vremea cu 
gheaţă, lămâie sau mixere; se mulţumi să deşurubeze capacul şi 
să-şi toarne trei degete de băutură. Incet şi cu grijă, duse 
paharul la buze. Un moment de ezitare - o rugăciune pentru cei 
ce mor -, apoi dădu ginul pe gât. Efectul era electrizant, alcoolul 
o ardea pe gât, în timp ce corpul avea o reacţie apropiată de 
euforie. Simţi cum i se răspândeşte în tot organismul o strălucire 
plăcută şi, odată cu ea, un val de adrenalină, de încântare, de 
bucurie pură, dezlănţuită. Râse şi-şi mai turnă două degete de 
gin, pe care le bău. Apoi încă două. 

După care se opri, punând paharul cu zgomot înapoi pe blat. 
Nu voia să se grăbească, nu voia să termine sticla în cinci 
minute. Nu când o făcea să se simtă atât de bine. Brusc, toată 
situaţia asta îngrozitoare - graffitiul de pe uşă, uciderea lui 
Martin, evenimentele tulburătoare din cursul zilei - părea să se 
afle la o distanţă sigură. Afară, lumea era periculoasă, plină de 
ură şi neiertătoare, dar aici, în siguranţă în căsuţa ei, totul părea 
în ordine. Ştia că uşurarea va fi trecătoare, nu făcea decât să se 
anestezieze, dar era în regulă. În definitiv, era înmormântarea 
ei. 

În faţă i se aşternea o seară de hedonism fără rost, iar ideea o 
încânta. Incăperea părea să se legene uşor, amenințând s-o 
deconecteze de realitate, şi se prinse de colţul hiatului de lucru 
ca să se echilibreze. 

— Revino-ţi. la-o uşurel... 

Işi spuse în şoaptă cuvintele, cerându-şi prudenţă. Şi chiar 
când ridica sticla de gin ca să-şi mai toarne o porţie, se opri, o 
puse la loc pe blat şi scotoci din nou în geantă. Avea nevoie de 
hrană şi de un cocktail ca să savureze cu adevărat abandonul 
care o aştepta. Scoase ciocolata şi cutiile reci şi le puse lângă 
pahar, însă chiar atunci îi atrase altceva atenţia, ceva ce o făcu 
să încremenească. 

Nu voia să se uite, dar se simţea cumva silită. Şi deşi tânjea 
să tragă fermoarul şi să-l facă să dispară din vedere, îşi dădu 
seama că nu poate. Rămase acolo, în picioare, abia mişcându- 
se, abia răsuflând, cu privirea aţintită asupra telefonului mobil 
care ardea în fundul genţii ei. 

În casă domnea o linişte mormântală. În mod normal, asta l-ar 
fi zdrobit pe Robert, dar azi se bucura de linişte şi nemişcare. De 
asta avea nevoie. 

Se duse la uşa din faţă şi o încuie de două ori pe dinăuntru, 
apoi se îndreptă în partea opusă a casei. Uşa glisantă era deja 
închisă, dar tot o verifică, după care se întoarse în hol să-şi ia 
servieta. Nu ezită şi urcă treptele cu paşi mari, trecu de camera 
gemenilor şi de dormitorul principal, urcă şi ajunse în cele din 
urmă pe palierul de la etajul al doilea. Aici se opri, puse servieta 
pe podea şi luă o ţeavă metalică lungă, care stătea sprijinită de 
perete. Se întinse, strecură cârligul prin inel şi, după câteva 
clipe, cobori scara care-l invita să urce. Luă servieta şi se 
conformă, urcând repede şi dispărând în podul întunecos. 

Odată ajuns sus, aprinse lumina şi trase scara în urma lui. Ştia 
că e caraghios cu prudenţa asta exagerată, dar nu putea risca 
să fie descoperit, mai ales când era atât de aproape de final. 
Dacă l-ar fi zărit vreun vecin cu ochi de şoim sau vreo cameră 
nefericit instalată, atunci tot ce sacrificase, tot ce riscase ar fi 

fost degeaba. lar asta era ceva de neconceput, mai ales când 
miza era atât de mare. 

Se duse la bancul de lucru, dădu deoparte sculele şi puse 
servieta în locul lor. O deschise, scoase actele juridice şi 
revistele - doar o acoperire utilă - şi scoase la lumină conţinutul 
important de dedesubt. Telefonul şi, lângă el, pistolul Glock de 
9mm. 

Îşi puse mănuşi de unică folosinţă şi ridică arma, cântărind-o 
în mână. Era grea, mult mai grea decât se aşteptase, dar în mod 
ciudat, greutatea era liniştitoare, părând să sugereze putere. Se 
uită prin vizor, apoi scoase magazia şi verifică să fie toate cele 
opt gloanţe la locul lor. Mulţumit, o puse la loc, apoi ridică 
pistolul cu ambele mâini, ca şi cum ar fi ţintit un inamic invizibil. 

Partea următoare era problematică, chiar periculoasă, aşa că 
nu se grăbi, ridicând siguranţa ca să pregătească arma de foc. 
Ezitant, puse degetul pe trăgaci şi-l ţinu acolo, încercând să-şi 
convingă mâinile să rămână ferme. Ca la un semn, telefonul 
ascuns în buzunar începu să sune. Soneria era dată încet, dar 
era insistentă, solicitându-i atenţia, cerându-i să răspundă. 

Şi, bineînţeles, nu era în stare să reziste. Pentru că venise. 
Momentul adevărului. 


Capitolul 71 


Roţile muşcau din asfalt, ducând-o pe străzile întunecate. 
Helen îşi petrecuse seara împingând echipa înainte, căutând 
legături, indicii, piste, îmboldindu-i până erau obosiţi morţi. Se 
potolise până la urmă şi-i trimisese acasă să se odihnească, cu 
promisiunea solemnă că reiau cazul mâine la prima oră. 

Helen mai zăbovise puţin, nerăbdătoare să pună în mişcare 
câteva direcţii finale de anchetă, după care plecase şi ea. 
Fusese o zi lungă, solicitantă şi surprinzătoare, dar când se 
îndreptă cu paşi mari spre parcarea de motociclete era plină de 
energie şi optimism. Aseară fusese într-o stare neagră, 
zbătându-se cu ancheta, în defensivă faţă de un Joseph Hudson 
răzbunător şi plin de el, dar acum se simţea altfel. În sfârşit, 
făceau progrese şi, deşi următoarele zile tot promiteau să fie 
incredibil de grele, Helen adulmeca pentru prima dată victoria. 

Acceleră şi se îndepărtă în trombă, iar curând aluneca pe 
străzile pe care le ştia atât de bine. Mersese pe drumurile astea 
atât de des, că trebuia să fie atentă să nu intre pe pilot automat 
şi să se ducă direct acasă. Avea să ajungă şi acolo curând - 
avea o nevoie disperată de un duş şi un somn bun -, dar trebuia 
să se mai oprească undeva înainte. 

Incă de la discuţia de dimineaţă cu Grace Simmons stătuse ca 
pe ace, neliniştită de cum avea să se desfăşoare ziua. Ştia că 
Simmons o să se ţină de cuvânt, că o să-l ia la trei păzeşte pe 
Hudson pentru insubordonare, minciuni şi ameninţări, dar habar 
n-avea cum o să reacționeze Joseph. O să riposteze? O să 
mărească miza şi o să se ducă direct la Peters? Sau o să aştepte 
ocazia să preia din nou iniţiativa? Helen bănuia că ultima 
variantă, pentru că fusese furios şi ostil în şedinţa de mai 
devreme, dar brusc era disperată să ştie cum decursese 
discuţia. Să obţină de la Simmons o relatare completă despre 
confruntare. 

Şefa ei stătea într-o căsuţă frumoasă în Shirley, iar Helen 
ajunse acolo în mai puţin de zece minute. Opri motorul, se dădu 
jos de pe motocicletă şi o luă pe alee, admirând bordurile cu 
flori de care Simmons se ocupa în weekenduri. Stătea singură 
după moartea soţului ei şi deşi uneori se simţea singură, casa şi 
grădina îi dădeau de lucru - eliberarea ei de muncă, stres şi 
grijile vieţii. 

Helen zâmbi în sinea ei şi se întrebă dacă va ajunge şi ea 
vreodată într-un astfel de loc. Sincer, părea foarte puţin 
probabil, deocamdată trebuia să se bucure prin intermediar de 
astfel de plăceri. Bătu la uşă şi se trase în spate, aşteptând-o pe 
vechea sa prietenă să-i răspundă. 

înăuntru nu se auzea nicio mişcare, însă televizorul era pornit, 
aşa că Helen aşteptă, legănându-se pe călcâie. In seara asta era 
cald şi înăbuşitor, iar ea îşi dorea o băutură rece, să-şi 
umezească gâtul uscat. Făcu un pas în faţă şi bătu din nou. Dar 
tot fără răspuns. 

Nedumerită, aruncă o privire spre living. Era lumină, dar 
draperiile erau trase, ascunzând-o de priviri pe locatară. Helen 
îşi scoase telefonul şi formă numărul lui Simmons, iar dinăuntru 
auzi imediat soneria familiară. 

Ridică privirea şi încercă să-şi dea seama de unde venea 
sunetul - da, instinctul ei fusese corect, venea din living. Dar 

dacă Grace Simmons era acolo şi se uita la televizor, de ce nu 
răspundea? _ 

Telefonul sună până intră în mesageria vocală. Ingrijorată, 
Helen făcu un pas în faţă şi bătu cu pumnul în uşă. Tot mai 
neliniştită, se îndreptă spre pasajul lateral. Poarta din capăt era 
încuiată, dar sări cu uşurinţă peste ea, aterizând fără zgomot pe 
cealaltă parte. Porni în grabă spre uşa din spate şi puse mâna 
pe clanţă, dar, spre dezamăgirea ei, uşa era încuiată. Frustrată, 
bătu în geamul uşii. 

— Grace? Eu sunt, Helen. Eşti acasă? 

Vocea ei părea puternică şi dădea senzaţia de intruziune în 
liniştea grădinii de suburbii. jJenată, Helen era cât pe ce să plece, 
când zări ceva care o nedumeri şi o alarmă. Uşa din spate dădea 
într-o bucătărioară şi, dincolo de uşa acesteia, se zărea holul. 
Acesta dădea, la rândul lui, în living, iar Helen văzu ceva căzut 
în prag. Era o mână - nu, era un braţ, care zăcea nemişcat pe 
jos. 

îngrozită, sună imediat la numărul pentru urgenţe, cerând o 
ambulanţă. Apoi făcu singurul lucru pe care-l putea face - lovi 
cu cotul geamul uşii şi-şi strecură mâna înăuntru, ca să caute 
încuietoarea. După cinci secunde, intrase şi traversa în fugă 
bucătăria. 

Priveliştea care o întâmpină o lăsă fără suflare. Televizorul 
mergea, pe măsuţa de cafea se aflau o farfurie cu fursecuri şi o 
ceaşcă de ceai, iar alături era Grace Simmons, prăbuşită pe 
podea. Nu se vedea niciun semn evident de deranj sau violenţă. 
Helen se lăsă în genunchi şi o strigă cu blândeţe pe nume. 

— Grace, mă auzi? Sunt Helen. 

Nicio reacţie. Îşi strecură mâna sub ea şi o întoarse, dar 
Simmons tot nu reacţionă. Corpul era cald, ceea ce era un semn 
bun, dar era îngrozitor de moale în braţele ei. 

— Grace, te rog, răspunde-mi, eu sunt... 

Avea vocea gâtuită, sufocată. Îngrozită, îşi duse degetele pe 
gâtul lui Simmons, căutând o arteră. Avea experienţă şi o găsi 
curând, dar, nemulțumită de ce găsise, încercă din nou. Şi din 
nou. Dar rezultatul era acelaşi. Nu se simţea pulsul, nu se 
simţea niciun semn de viaţă. 

Colega ei, mentorul ei, prietena ei era moartă. 

ZIUA A CINCEA 

— Înţeleg că trebuie să fi fost şi pentru tine un şoc profund, 
cum a fost şi pentru mine. Dacă ai nevoie să-ţi iei liber, înţeleg 
perfect... 

Comisarul-şef Alan Peters părea plin de compasiune, dar 
Helen nu era sigură că era sincer. De fapt, avea senzaţia că-i 
întindea o capcană. Nu se suferiseră niciodată şi, fără mentorul 
ei care s-o protejeze, se temea că Peters o să se folosească de 
moartea tragică a lui Grace Simmons ca să facă un pic de 
curăţenie. 

— Sunt bine, domnule, răspunse Helen repede, deşi evident 
că nu era, nici pe departe. O să conduc în continuare divizia şi 
dacă aveţi nevoie să preiau unele dintre atribuţiile inspectorului- 
şef Simmons... 

— E în regulă. Mă ocup eu. 

Helen nu era sigură că-i plăcea tonul lui Peters; părea că avea 
de gând să preia el atribuţiile şi responsabilităţile lui Simmons, 
iar ea avea să fie mai expusă ca oricând, dar cedă de data asta. 
Avea lucruri mai importante pe cap. 

— Am mai aflat ceva? Despre ce s-a întâmplat? 

— Păi, primele indicii sunt că a fost un atac de cord. 
Paramedicii erau destul de convinşi şi am vorbit la prima oră cu 
băiatul ei. Se pare că fusese diagnosticată cu o boală cronică de 
inimă acum aproape un an... 

O urmărea pe Helen aşteptând o reacţie, dar şocul ei era 
autentic. 

— Habar n-am avut, domnule. Categoric nu mi-a spus nimic. 

— Nici mie, Dumnezeu ştie de ce. l-aş fi aprobat bucuros 
concediul medical sau chiar pensionarea, dar nu ştiu de ce, a 
hotărât să păstreze secretul..., zise Peters, zbârlindu-se. 

Helen ştia destul de bine de ce rămăsese şi asta o distrusese. 
Simmons voise dintotdeauna s-o susţină, să-i sprijine cariera în 
orice mod putea, după ce o convinsese, cu 20 de ani în urmă, să 

intre în poliţie. Îşi sacrificase viaţa într-o încercare altruistă să-şi 
ajute protejata? Dacă aşa fusese, era un final crud şi trist pentru 
prietenia lor. 

— M-am... m-am întrebat... dacă nu se întâmplă ceva, se trezi 
Helen spunând, în timp ce se lupta cu emotia care o copleşea. 
Nu era în apele ei de ceva vreme, era mai puţin prezentă, poate 
un pic mai obosită ca de obicei. 

— Am observat şi eu. Dar de ce? De ce să ascundă aşa ceva? 
Mândrie, bănuiesc... 

— Şi îndatoriri profesionale. Pentru ea, munca de poliţie era o 
vocaţie, nu doar un serviciu, adăugă repede Helen. 

Peters încuviinţă absent, dar nu spuse nimic. 

— Dacă asta-i tot, domnule... 

— Cum ne descurcăm cu cazul McManus? întrebă el, ridicând 
brusc privirea. 

— Bine. De fapt, în momentul ăsta facem progrese pe toate 
fronturile, răspunse Helen încrezătoare. 

— Vreo şansă să arestăm pe cineva? Ceva de dat haitei 
urlătoare? Avem o conferinţă de presă programată pentru după- 
masă şi bănuiesc că o să mă ocup eu de ea. Abigail crede că 
trebuie să le dăm ceva, doar ca să punem capăt atacurilor 
neobosite. 

Helen simţi cum o cuprinde furia doar când auzi numele 
ofițerului de presă de la Southampton Central, dar răspunse 
civilizat. 

— Curând, domnule. Foarte curând. Echipa trage din greu la 
câteva piste noi şi, dacă am terminat aici, aş vrea... 

— Vrei să spun ceva echipei? Despre inspectorul-şef Simmons 
şi ce se va întâmpla în continuare? 

— Dacă nu vă supăraţi, aş vrea să le vorbesc eu. 

Răspunsul ei fusese politicos, dar ferm. Peters cedă, aparent 
bucuros că a scăpat de această îndatorire neplăcută, şi-i făcu 
semn cu mâna că poate să plece. Helen îi mulţumi şi ieşi, 
pornind în grabă pe coridor. Nu se punea problema să pună 
altcineva la curent echipa, să aducă un omagiu unui coleg, 
mentor şi prieten dispărut. Avea să fie greu - unul dintre cele 
mai dificile discursuri pe care le ţinuse vreodată - şi se întreba 
dacă o să fie în stare să-l ducă până la capăt. Dar o parte din ea 
spera că va fi o chemare la arme, o cale de a vindeca divizările, 
de a aduna echipa la un loc. Dacă aşa era, avea să fie o 

moştenire potrivită pentru un lider şi funcţionar public care îşi 
însufleţise oamenii. 

Mergând de-a lungul etajului al şaptelea, Helen încercă să 
alunge din minte toate motivele de îngrijorare - Hudson, Peters, 
Miller -, îndreptându-se către centrul de comandă. Când intră, 
se întoarseră spre ea vreo 20 de capete. Echipa era deja aici şi 
era evident că auziseră cu toţii vestea, mulţi erau palizi şi 
înlăcrimaţi. Erau cu toţii profesionişti, dar în primul rând erau 
oameni. 

— In regulă, oameni buni, veniţi încoace. Am să vă spun 
ceva... 

Se ridicară toţi în picioare, străbătând sala rapid şi adunându- 
se într-un semicerc în jurul ei. Helen îi privi sobru şi hotărât, 
verificând câţi sunt. Nu era sigură de ce... până îi numără pe 
toţi. Lipsea unul. Probabil că îşi dăduse seama inconştient, chiar 
înainte să proceseze informaţia în creier şi, trecându-şi privirea 
peste chipurile tuturor, identifică şi absentul. N-ar fi trebuit să 
fie surprinsă, dar asta nu-i diminua revolta. 

Unde dracu era Joseph Hudson? 

— Foarte amabil din partea ta, detectiv-sergent Hudson. O 
idee adorabilă... 

Janet Briars, secretara lui Grace Simmons, suspină când rosti 
cuvintele. Părea de-a dreptul în stare de şoc, cu ochii plânşi. 
Fără îndoială, moartea şefei ei venise pe neaşteptate, dar 
Joseph tot se întreba dacă nu era mai mult de-atât. Briars nu era 
vreo novice; lucra dintotdeauna la secţie şi se apropia şi ea de 
pensie. Moartea bruscă a cuiva doar cu câţiva ani mai în vârstă 
n-avea cum să nu aibă un efect profund. Oare Briars medita 
chiar acum la propria mortalitate? 

— Să le pun cu celelalte sau...? 

Hudson făcu semn din cap spre buchetul pe care-l cumpărase 
dimineaţă. Florăria, care era la o aruncătură de băț de 
Southampton Central, avusese evident mai mulţi clienţi înainte 
să ajungă şi e/. Vestea despre moartea lui Simmons se 
răspândise imediat după ora 6 dimineaţa, iar ceilalţi poliţişti se 

grăbiseră să-i aducă un omagiu în orice fel puteau. Paginile de 
Twitter şi Facebook ale secţiei erau inundate de mesaje 
emoţionante, iar biroul ei era acum o adevărată expoziţie de 
omagii florale. 

— Sigur, pune-le, răspunse Briars, reuşind în cele din urmă să 
se controleze şi făcându-i semn să intre în birou. 

Hudson se conformă şi îl lovi imediat parfumul - moscat, plin 
de arome, ademenitor. Pe birou erau mai mult de 12 buchete, 
care nu mai lăsau prea mult loc pentru ofranda lui. 

— Poate le-ai putea pune deocamdată pe scaun? întrebă 
Briars, uşor jenată. Sunt convinsă că o să le pot găsi un loc mai 
bun mai târziu. 

— Sigur că da. 

Hudson ocoli biroul şi puse buchetul pe scaun. Scena părea 
uşor comică, fosta lui şefă înlocuită de un buchet de flori, iar el 
ar fi fost tentat să râdă dacă n-ar fi fost Briars acolo. Din fericire, 
telefonul ei începu să sune. 

— Mă scuzi o clipă, detectiv-sergent Hudson? 

Briars părea din nou tristă şi agitată. Joseph Hudson îi făcu 
semn că se poate duce, iar ea plecă recunoscătoare. După 
câteva clipe, vorbea la telefon, împărtăşind durerea cu 
interlocutoarea. 

— Nu-mi vine să cred, Emma. Suntem toţi în stare de şoc... 

Trăgând cu urechea la discuţie, Hudson se apropie de birou, 
prefăcându-se interesat de câteva buchete. Apoi, când se 
asigură că e în siguranţă, se îndreptă către ceea ce-l interesa cu 
adevărat. Tăviţa cu corespondenţă a lui Simmons era plină până 
la refuz, nici ea, nici Briars nefiind cei mai eficienţi manageri, şi-i 
stătu inima când văzu numărul de dosare îngrămădite unul 
peste altul. Asta sporea serios riscul să întârzie şi să fie 
descoperit, dar n-avea ce face, aşa că deschise primul dosar. 

Era un sumar al angajamentelor operaţionale în curs, trecu 
mai departe şi scoase al doilea dosar. Era un raport despre 
reducerile de costuri pentru Southampton Central. Ar fi fost 
interesant de citit, dar nu acum, trecu şi mai departe. Al treilea 
se referea la legătura cu presa, trecu şi de el, răsfoind febril prin 
multele dosare gălbui-maroniu. 

— Bine, e foarte drăguţ din partea ta că ai sunat, Emma. Ştiu 
că familia va aprecia... 

Părea că Briars încheie convorbirea. Hudson se precipită, 
deschizând dosarele, uitându-se la prima pagină şi apoi trecând 
la următorul. Tot nu avusese succes - unde dracu era? Să fie 
posibil să-l fi trimis deja? Dacă aşa era, răul fusese făcut, iar 
înfrângerea lui era asigurată. Cu siguranţă că nu putuse să fie 
chiar atât de eficientă; discutaseră abia ieri dimineaţă. 

Continuă, tot mai rapid. 

— Bine, mulţumesc din nou. 

Şi mai repede, văzând doar o ceaţă de cuvinte şi rânduri. O 
auzi pe Briars închizând. 

— Futu-i mă-sa..., şuieră el. 

Dar se opri, zărind un cuvânt familiar: Hudson. Da, uite-l. 
Raportul semnat de Grace Simmons referitor la discuţia ei cu 
Helen, avertismentul pe care i-l transmisese lui şi recomandarea 
ei ca Helen să nu fie sancţionată. Îl apucă lacom chiar când intra 
Briars. 

— Toate bune, detectiv-sergent? 

— Categoric. Admiram buchetele. Sunt... frumoase. 

— Nu-i aşa? răspunse Briars, cu glas sugrumat. Dacă vrei să 
mai stai... 

— Nu, e în regulă. Te-am reţinut destul. 

Se îndreptă spre ea şi-i puse o mână liniştitoare pe umăr. 

— Mersi pentru tot, Janet. Şi fruntea sus, da? 

Briars îi zâmbi trist, iar el plecă. În timp ce se îndepărta, un 
zâmbet îi lumina faţa. Funcţionase. li adusese un omagiu ca un 
coleg îndurerat şi, ca urmare, reacţia oficială şi ştampilată a lui 
Simmons faţă de legătura dintre el şi Helen era acum ascunsă 
bine în haina lui şi n-avea să mai vadă lumina zilei. 

— Era cea mai bună dintre noi. Cineva care şi-a dedicat viaţa 
muncii de poliţie, acestui loc şi oamenilor pe care a jurat să-i 
apere. 

Toţi ochii erau lipiţi de ea, tineri şi bătrâni, poliţişti cu state 
vechi şi chipuri noi, evident mişcaţi de ce auzeau. 

— Credea în ideea de a da tot ce-avea mai bun în fiecare zi, 
de-a face tot ce putea în slujba oamenilor din Southampton. Cel 

mai mult, credea în asta - făcu un semn spre semicercul de 
poliţişti aflaţi în faţa ei -, în importanţa echipei. A lucrului 
împreună, ca unul, fără ego sau planuri personale, ca să 
îndeplinim misiunea importantă care ne-a fost încredinţată. Să 
le facem dreptate celor loviți de viaţă... 

Oare i se năzărea sau chiar vedea ruşine pe unele dintre 
feţele din faţa ei? 

— Haideţi să onorăm amintirea lui Grace Simmons aducându- 
ne aminte de ce suntem aici, aducându-ne aminte ce am jurat 
cu toţii să facem când am primit insigna. Haideţi să le facem 
dreptate acestor bieţi oameni. 

Arătă spre panou, de unde-i priveau chipurile lui Martin Hill, 
Declan McManus, Alison Burris, Eve Sutcliffe şi ale altora. 

— Haideţi să punem capăt nefericirii familiilor lor. Haideţi să 
ne facem treaba. 

Încuviinţări hotărâte şi energice din partea multora din 
echipă. Mulțumită, Helen le făcu semn să se întoarcă la treabă. 

Se întoarse şi se îndreptă spre biroul ei, simțindu-se bizar de 
înveselită. Fusese una dintre cele mai proaste nopţi din viaţa ei 
- nedormită, chinuită, copleşită de vinovăţie -, dar discursul o 
despovărase şi o umpluse de energie şi hotărâre. Credea în 
fiecare cuvânt pe care-l rostise - Grace Simmons fusese 
dintotdeauna un exemplu pentru ea, un model de dăruire, de 
respectare a îndatoririlor şi de merit. Şi-ar fi dorit doar să-i fi 
spus toate astea când încă mai avea ocazia. 

Intră în birou şi trase uşa în urma ei. Era dornică să continue 
investigația, dar avea întâi nevoie de o clipă să se adune. Să 
reflecteze asupra pierderii şi a ce avea de făcut de-acum 
înainte, ca să se asigure că moştenirea lui Simmons era onorată 
cum se cuvine. Dar, ca de obicei, încercarea ei de a găsi o clipă 
de linişte era sortită eşecului; o bătaie la uşă o smulse din 
introspectie. 

Se întoarse, aproape aşteptându-se să-l vadă pe Joseph 
Hudson, venit să ofere o scuză jenantă pentru absența de la 
şedinţă, dar spre surprinderea ei McAndrew era cea care intră, 
sfioasă, dar hotărâtă. 

— lmi pare rău că te deranjez, şefa... 

— Deloc, uşa mea e întotdeauna deschisă. 

— Am găsit aseară ceva ce am zis că vrei să vezi. Voiam să te 
sun dimineață, la prima oră, dar apoi am auzit despre... 

— E în regulă, răspunse Helen, făcându-i semn să intre. Ce-ai 
găsit? 

McAndrew se apropie, ţinând în mână o foaie printată. 

— Păi, cum ai sugerat, am revăzut informaţiile disponibile 
despre uciderea lui Eve Sutcliffe. Ţinând cont de ce-am stabilit 
ieri, m-am uitat cu alţi ochi, fără să iau în considerare motivaţia 
sexuală şi, în fine, am găsit asta... 

li întinse foaia lui Helen, o captură din înregistrarea unei 
camere de supraveghere. În imagine se vedea o femeie 
subţirică, de vârstă mijlocie, care se îndrepta spre Lakeside 
Country Park. Cu părul închis la culoare, cu o faţă plină, ochelari 
de soare, echipament de jogging şi un rucsăcel; deşi îşi ţinea 
capul aplecat, se vedea destul de bine în poză. 

— Femeia asta a intrat în parc cam cu un sfert de oră înainte 
de Eve Sutcliffe. A plecat la circa cinci minute după momentul în 
care estimăm că a fost atacată Eve. 

li întinse lui Helen o altă captură, cu imaginea unei femei cu o 
statură asemănătoare care ieşea din parc, cu o şapcă şi colanţi 
şi încălţăminte de sport negre. 

— E altă persoană, nu? întrebă Helen intrigată. 

— Aşa am zis şi noi la început. De data asta poartă şapcă, dar 
nu şi ochelari de soare, colanţi de altă culoare, gar rucsacul mic 
e acelaşi şi uită-te la mâini... 

Helen se uită la cele două imagini şi văzu imediat legătura. 

— Poartă mănuşi. 

— Exact. În ambele imagini, femeia poartă mănuşi, deşi în 
ziua aia era foarte cald, peste 30 de grade, potrivit 
înregistrărilor de la staţia meteo. 

Helen se gândi, privind atentă capturile video. 

— Deci s-a schimbat în timp ce se afla în parc? 

— Sau sunt haine cu două feţe. Dar rucsacul şi mănuşile o 
trădează. Intrebarea e de ce a stat acolo atât de puţin şi de ce 
şi-a schimbat înfăţişarea. 

— Eşti sigură că nu e doar cineva care aleargă şi poate e 
preocupată de modă? 

— În timpul anchetei iniţiale, am verificat săptămâni întregi 
de înregistrări din zona parcului. Femeia nu apare în nicio altă 
zi. Şi mai sunt şi alte camere de luat vederi, în principal în jurul 
parcului. Nu a prins-o niciuna dintre ele, deci traseul ei de 

jogging trebuie să fie foarte limitat, ceea ce e ciudat, ţinând 
cont că a stat acolo 25 de minute. 

— Poate participa la o oră în aer liber. 

— Nu era programată niciuna în ziua aceea. 

— Sau cu un antrenor personal. 

— Nu există nicio dovadă şi crede-mă că am căutat. Dar nu 
asta-i partea interesantă... 

— Spune, răspunse Helen, intrigată de entuziasmul evident al 
lui McAndrew. 

— Păi, ideea e că am recunoscut-o. De fapt, am vorbit cu ea. 

— Şi cine e? se interesă Helen, sincer surprinsă. 

— Sunt 99 la sută sigură că e Amanda Davis. 

Chiar în timp ce pronunţa numele, se declanşară alarmele. 
Helen avu nevoie de o clipă să plaseze numele, apoi parcă o lovi 
un baros. 

— E soţia tipului... 

— Care a fost ucis într-un jaf acum câteva săptămâni. Soţul ei 
era foarte bogat şi îi plăcea să se laude în presă, am considerat 
că asta i-a provocat moartea. Dar revăzând dosarul, în timpul 
jafului n-au fost furate din casă decât câteva obiecte foarte 
vizibile. Ai zice că, dacă eşti dispus să ucizi, măcar ai face în aşa 
fel încât să merite. Cauţi un seif, iei televizoarele, echipamentul 
audio de ultimă generaţie... 

Helen nu spuse nimic, uluită de informaţiile lui McAndrew. Din 
multe puncte de vedere, era foarte logic. Un „jaf” comis fără 
tragere de inimă şi o tentativă brutală eşuată de „agresiune 
sexuală”, ambele de fapt încercări stângace de a ascunde o 
crimă comisă cu sânge rece. Corespundea tiparului celorlalte 
crime, logicii, abordării, era evident, dar implicaţiile descoperirii 
lui McAndrew tot erau devastatoare. Cât de amplă era povestea 
asta? 

Lilah îşi croi drum printre maşini, mergând aplecată. 
Era încordată, cu toate simţurile la pândă, se aştepta la 
pericole. Dacă era zărită, dacă o vedea cineva şi o striga, o să 

se întoarcă şi o s-o ia la fugă. O să fugă şi n-o să se uite în urmă. 
Insă până acum totul mersese conform planului. 

Se lăsă pe vine lângă roata unui Nissan nou-nouţ şi privi pe 
lângă capotă, observând totul în jur. Erau zeci de maşini, toate 
în curs de aspirat, curăţat şi lustruit, pregătite să fie duse înapoi 
la diverse filiale Hertz din oraş. Cu ceva vreme în urmă, 
compania luase hotărârea să centralizeze toate operaţiunile de 
curăţenie, iar toate maşinile erau aduse acum în acest complex 
industrial din Freemantle, ceea ce însemna că are o grămadă de 
variante din care să aleagă. 

Cercetă cele câteva maşini care erau gata şi cântări opţiunile. 
Să aleagă SUV-ul Toyota care se afla cel mai aproape de ea sau 
una dintre celelalte, care erau puţin mai departe? Ar fi fost mai 
periculos să le ia, dar erau mai aproape de ieşire, deci riscul să 
închidă cineva porţile înainte să apuce să iasă era mai mic. În 
plus, erau mai mici, băteau mai puţin la ochi şi erau mărci 
comune - Fiat 500 şi altele la fel - mai greu de localizat în 
traficul de la ora de vârf din Southampton. 

Da, asta era. O să aleagă Fiatul roşu care era la vreo 10 metri 
de locul unde se ascundea. Trase adânc aer în piept şi se 
pregăti pentru ce urma. Acum îşi regreta beţia de gin; se simţea 
stoarsă şi îi era greață, iar capul îi bubuia şi avea gura uscată. 
Se simţea groaznic, de parcă era după 12 runde în ring şi abia 
era în stare să-şi mişte picioarele. Şi totuşi, nu se punea 
problema să dea înapoi. Treaba trebuia făcută azi. 

Inghiţi fierea care-i venea pe gât şi încercă să se concentreze. 
Nu-şi dorea decât să se bage în pat şi să-şi tragă pătura peste 
cap, dar venise să facă o treabă, aşa că mai cercetă o dată 
curtea, în căutarea unor potenţiale pericole. Din fericire, azi nu 
erau mulţi angajaţi la curăţenie, iar cei care erau trăgeau din 
greu, cu capetele înfundate în interioarele înghesuite ale 
maşinilor, cu siluetele pierdute în ceața arcuită când furtunurile 
cu presiune izbeau metalul şi sticla. 

Atunci, asta era. Acum sau niciodată. Se târî în grabă pe 
pământul murdar până ajunse la adăpostul unei Toyote înalte. 
Se pregăti să fie descoperită, aşteptându-se să strige cineva la 
ea, dar lumea îşi vedea de treabă, fără s-o observe. Să 
ocolească prin faţă sau prin spate? O luă cu pas grăbit prin 
spate şi se sprijini de Toyota, rugându-se să nu declanşeze 

alarma. Majoritatea maşinilor ăstora erau neîncuiate şi aveau 
cheile în contact, dar, chiar şi aşa, tot putea să aibă ghinion... 

Din fericire, totul rămase liniştit. Trase adânc aer în piept, 
încercând să se calmeze. Inima îi bătea să-i spargă pieptul, în 
ritm cu bietul ei cap, dar trebuia să meargă mai departe acum, 
după ce-şi părăsise ascunzişul, de data asta târându-se în patru 
labe spre Fiatul roşu. Se ridică, puse mâna pe mâner şi trase. 

Dar, spre groaza ei, nu se mişcă. 

— Ce mama naibii... 

Îşi înghiţi înjurătura, se adună şi încercă din nou. 

De data asta strânse mai tare şi se simţi profund uşurată când 
uşa cedă şi se întredeschise. Asta era cea mai dificilă şi mai 
periculoasă parte a operaţiunii. Trebuia să stea dreaptă în 
maşină, pe deplin vizibilă oricui s-ar fi întors spre ea, şi să se 
roage să fie cheile în contact... 

Aruncă o privire înăuntru şi le văzu atârnând, fascinante şi 
tentante. Stăpânindu-şi frica, se urcă în maşină, se strecură pe 
scaun şi rămase aplecată. Se uită prin parbriz, mulţumită să 
vadă că nu era nimeni pe-aproape, deşi doi dintre spălători se 
opriseră la taclale, deja obosiţi pentru că începuseră tura 
devreme. Nu îndrăznea să închidă uşa, de teamă să nu le atragă 
atenţia, aşa că-şi puse centura de siguranţă şi învârti încet 
cheile în contact. 

Motorul porni torcând, iar ea profită la maximum. Băgă într-a- 
ntâia şi porni. Imediat, sistemul de avertizare al maşinii începu 
să emită semnale zgomotoase. Cercetând disperată bordul, 
Lilah observă un triunghi galben care pâlpâia lângă imaginea 
unei uşi deschise. Computerului de bord clar nu-i plăcea că uşa 
şoferului e întredeschisă, dar ea nu-şi bătu capul s-o închidă. 
Vedea cum încep să se întoarcă spre ea capetele, înfipse 
piciorul în acceleraţie şi împinse schimbătorul de viteze într-a 
doua. 

Maşina făcu un salt în faţă, cu motorul vuind, iar vitezometrul 
o luă razna. Tura motorul, chinuind transmisia, dar acum viteza 
era esenţială; maşina ţâşni înainte, spre porţile deschise. 
Terenul era dur şi neregulat şi maşina se zgâlţăia, iar Lilah simţi 
cum începe să se deschidă uşa şoferului. Disperată, întinse 
mâna, o prinse şi o trânti. Imediat, sunetele lumii de-afară 
pieriră, o uşurare binecuvântată pentru capul ei care bubuia. 

Porţile erau chiar în faţă, larg deschise şi primitoare şi trecu în 
trombă printre ele cu un sentiment profund de uşurare. 

O făcuse. Făcuse rost de maşină, le-o furase chiar de sub nas. 
Chiar dacă o zărise cineva, n-ar fi avut nimic de zis în afară de 
faptul că o persoană îmbrăcată cu un hanorac grena şi blugi 
furase una dintre cele mai ieftine maşini. Lilah simţi brusc un val 
de optimism, de bucurie, dar când privi în oglinda retrovizoare, 
bucuria îi fu temperată de vederea unuia dintre angajaţi care 
privea în urma ei, cu telefonul la ureche. 

Probabil suna la poliţie şi o reclama. Ceea ce însemna că avea 
timpul măsurat. Singura întrebare era dacă poate rămâne în 
libertate şi poate ţine maşina ascunsă suficient timp, până 
venea momentul s-o folosească. 

— Chiar nu e momentul potrivit, Helen... 

Alexia Downing avea în mod vădit o dimineaţă proastă, iar 
prezenţa unei polițiste în bucătăria ei nu-i prea însenina 
dispoziţia. 

— Trebuie să-i las pe băieţi la maică-mea şi traficul o să fie 
îngrozitor... 

— N-aş fi venit dacă nu era important, răspunse Helen 
politicos. 

— Chiar şi aşa, nu poate să mai aştepte? Am întârziat deja la 
serviciu... 

— Nu, mă tem că nu poate să aştepte. 

Ceva din glasul lui Helen o puse pe gânduri pe Alexia 
Downing. Helen vedea îngrijorarea pe trăsăturile ei, senzaţia tot 
mai clară că tocmai se trezise cu ceva rău la uşă. Alexia aruncă 
două castroane murdare de cereale în chiuvetă şi strigă: 

— Băieți! Dinţii, apoi sacourile şi ghiozdanele. Plecăm în 10 
minute. 

Se întoarse către Helen şi-i zâmbi forţat, făcându-i semn să se 
aşeze. Helen îi răspunse, dar nu reacţionă la ultimatumul ei. Ea 
va fi cea care hotărăşte când se încheie discuţia. 

— Aş vrea să discut cu tine despre Robert. 

— Aşa... 

Vorbise prudent, încordată, ca şi cum n-ar fi fost dornică să 
trădeze nimic. Să fi fost din loialitate faţă de Robert? Sau doar 
neliniştea îi sugruma reacţia? 

— Înţeleg că sunteţi în mijlocul procedurilor de divorţ... 

Nu era necesară atâta formalitate - Helen se mai văzuse cu 
Alexia cu câteva luni în urmă în diverse contexte sociale şi o 
compătimise pentru destrămarea căsniciei -, dar aşa trebuia să 
fie. 

— Corect. 

— Poţi să-mi spui cum merg lucrurile? E fără obstacole sau se 
prelungeşte? E un proces armonios? Cu resentimente? 

— E o baie de sânge. 

Rostise cuvintele fără nicio urmă de triumf sau măcar de 
amărăciune. Doar o osteneală excesivă şi dureroasă. 

— Durează deja de luni bune. Sperasem că putem face 
aranjamentele în afara tribunalului, dar o să fie imposibil. 

— De ce? 

— Pentru că Robert vrea custodie comună. lar eu n-o să 
accept. 

— Aha. Pot să întreb de ce? 

— Pentru că situaţia lui profesională şi personală nu-i permite. 
Munceşte prea mult şi de multe ori e plecat cu zilele. N-are 
parteneră, n-are familie aici, cine o să aibă grijă de copii când el 
lucrează, când se prelungesc şedinţele la tribunal? 

— Deci e doar o problemă de logistică? 

— Sigur că da. Băieţii au fost deja daţi peste cap. Ce le 
trebuie e stabilitate, părinţi care chiar sunt lângă ei. 

— Tu şi noul tău partener? 

— Aşa e. Graham are firma lui, are program foarte flexibil. lar 
eu pot să-mi stabilesc în general programul, în funcţie de copii. 
Doar azi suntem luaţi pe nepregătite, fiindcă Robert mi i-a adus 
aseară, pe nepusă masă. Ceea ce e al naibii de tipic pentru el. 

Helen simţi un fior de nelinişte, tulburată de această 
schimbare bruscă a planurilor lui Robert Downing, dar nu spuse 
nimic. 

— Pot să te întreb ce tip de aranjament ai propus tu cu privire 
la custodia copiilor? 

Urmă o scurtă tăcere, Alexia părând pentru prima dată puţin 
jenată. 

— Custodie unică. 

— Am înţeles, răspunse Helen surprinsă. Deci el nu i-ar mai 
vedea deloc sau... _ 

— Sigur că i-ar vedea. In vacante, în zile speciale, în câte un 
weekend, dar asta când o să considerăm... când o să consider 
eu de cuviinţă. 

O spusese că şi cum s-ar fi apărat, conştientă că pare ceva 
crud, dar şi sfidătoare, convinsă că asta e calea de urmat. 

— Şi ăsta a fost punctul tău de vedere de la bun început? De 
când aţi început procedurile? 

— Da. 

— De ce? 

— Cum adică? 

— Păi, nu vă judec, nici pe tine, nici pe Robert, nu ştiu nimic 
despre situaţie, însă de obicei lumea insistă pentru custodie 
unică numai când e vreo problemă gravă, e nevoie de o măsură 
de protecţie sau... 

— Cum am spus, e doar o chestie de logistică. Ştii cum e 
Robert... 

— Da. Şi ştiu şi că-şi adoră copiii. 

— N-a existat nicio îndoială, dar nu asta-i ideea... 

— Te ştiu puţin şi pe tine. Şi nu-mi dai impresia că ai fi o 
persoană nemiloasă, iraţională sau răzbunătoare... 

— Nici nu se pune problema. 

— Şi atunci? De ce erai - de ce eşti - aşa de hotărâtă să-i rupi 
legătura cu băieţii? 

Întrebarea nimeri la fix, pentru că Alexia Downing păru şi 
furioasă, şi întristată. Exista oare şi regret că o căsnicie fericită 
ajunsese aici? 

— Alexia, te rog. Trebuie să aflu. De dragul lui Robert, de 
dragul tău, pentru copii... 

Când pomeni de copii, femeia aruncă o privire spre etaj, unde 
se auzeau râzând băieţii. Apoi trase adânc aer în piept şi spuse 
pe ton scăzut: 

— Uite, nu vreau să ştie nici băieţii, nici Graham, dar când... 
când eram cu Robert foloseam din când în când droguri 
recreaţionale. Cu prietenii, când nu eram cu copiii... 

— Ce droguri? 

— Cocaină, ecstasy, răspunse ea coborând privirea. Canabis, 
bineînţeles... 


— Şi? 

— Păi era ceva obişnuit în cercurile noastre şi noi foloseam 
numai când şi când, pentru că amândoi aveam joburi 
importante şi solicitante. Era doar ceva de weekend. 

Helen nu spuse nimic, lăsând tăcerea să facă treaba în locul 
ei. 

— Însă când căsnicia noastră a început să aibă probleme, 
când a devenit limpede că eu mi-am găsit pe altcineva şi că 
aveam de gând să-l părăsesc... ei bine, Robert a început să 
folosească droguri cu regularitate. 

— Cocaină? Ecstasy? 

— La început. 

— Şi apoi? 

— Păi, după ce am plecat şi am luat copiii, cred că a fost tot 
mai rău. 

— În ce sens? 

— Cred... mă rog, am auzit de la prieteni... că folosea tot mai 
mult, că recursese la droguri mai puternice. 

— Adică? 

— Păi... am auzit de metamfetamine, răspunse Alexia 
înăbuşit. 

Era clar că o durea să spună, ideea că soţul ei recurgea la 
droguri de mare risc, împins de despărţirea lor. 

— Evident, acum eram foarte îngrijorată. Încă îi vedea pe 
băieţi, încă făcea parte din vieţile lor, aşa că am trecut pe la el 
pe-acasă neanunţată. Era într-o stare foarte proastă. Părea să 
nu mai fi dormit de zile întregi, era neras... în plus, în casă era 
un dezastru. A susţinut că abia ieşise dintr-o viroză, dar ştiam că 
minte. Atunci am hotărât să solicit custodie unică. 

— Şi atunci, de ce naiba încă se mai vede cu băieţii, încă mai 
are grijă de ei? 

— Păi, după vizita aia, a părut să-şi revină. A cerut un ordin de 
acces temporar, pe care bineînţeles că tribunalul i l-a acordat, 
răspunse Alexia cu ranchiună. 

— Dar de ce n-ai invocat atunci uzul de droguri? Cu siguranţă 
ar fi fost relevant. 

— Am vrut, dar avocaţii m-au sfătuit să n-o fac. În momentul 
acela, nu ne bazam decât pe bârfe şi zvonuri; ar fi fost cuvântul 
lui împotriva cuvântului meu. 

— Pentru că n-aveai dovezi. 

Chiar în timp ce vorbea, încă o piesă din puzzle şi-a găsit 
locul. 

— Şi totuşi, încă insişti pentru custodie unică. Ceva ce e puţin 
probabil să obţii - dacă nu s-a schimbat situaţia. Dacă n-ai reuşit 
cumva să obţii dovezi concrete că Robert se droghează... în fine, 
asta ar schimba totul. In cazul ăsta, ai fi pe cale să obţii ce voiai 
şi să-l elimini cu totul pe Robert din viaţa băieţilor. 

Alexia Downing nu-şi dezlipi privirile de masă. 

— Numele Declan McManus îţi spune ceva? 

Pleoapele Alexiei fluturară, dar nu spuse nimic, uitându-se 
mai departe fix la masă. 

— Avocaţii tăi i-au cerut lui McManus să-l investigheze pe 
Robert, să-l urmărească? 

O tăcere îndelungată, apăsătoare. g 

— Dacă asta ai făcut, dacă asta au făcut eí, trebuie să ştiu. /n 
clipa asta. 

Alexia capitulă în cele din urmă, încuviinţând scurt. 

— Au zis că l-au mai folosit şi altă dată, spuse ea cu glas 
tremurat. Că a obţinut rezultate. 

— Şi aşa a fost? A obţinut dovezile de care aveai nevoie? 

— Nu ştiu. 

Glasul i se frânse, iar pe obraz i se prelinse o lacrimă. 

— McManus le-a zis avocaţilor că face progrese, apoi, brusc, 
n-a mai spus nimic. Imediat, numele lui a apărut în toate ziarele, 
pentru că fusese atacat, apoi a murit. 

Scoase un suspin scurt, încercând cu disperare să se 
controleze. 

— Şi când anume te-ai gândit că Robert ar putea fi 
responsabil pentru atacul asupra lui? Sau că măcar l-a aprobat? 

Se lăsă tăcerea, în timp ce Alexia părea să se lupte cu 
conştiinţa ei, apoi, într-un târziu, ridică privirea. lar Helen văzu 
că avea ochii înlăcrimaţi. 

— Sincer? Habar n-am. 

Dar Helen ştia. 

— Chiar crezi că Downing e implicat? 

Comisarului-şef Peters nu-i venea să creadă, era vădit 
îngrijorat că Helen o luase razna. 

— Da. A fost primul cu care am vorbit în legătură cu uciderea 
lui McManus şi de la bun început am avut senzaţia că e ceva în 
neregulă... 

— Chiar şi aşa, tot pare foarte forţat. 

— Nevasta lui spune că uzul de droguri scăpase de sub 
control. Dacă McManus obținuse dovezi - mărturii, poate chiar şi 
înregistrări - că Downing foloseşte droguri de mare risc, atunci 
asta era, viaţa lui de până atunci se termina. Urma să piardă 
custodia copiilor, să fie dat afară din Barou, putea să fie ridicat 
chiar din tribunal. Ar fi fost umilit, ar fi căzut în dizgrație - 
aceeaşi soartă pe care o riscau Belinda Raeburn şi Amar Goj 
până când cei care-i urmau să-i demaşte au avut parte de un 
sfârşit dureros. 

— Înţeleg că sunt nişte coincidenţe neplăcute, chiar şi nişte 
legături, dar unde sunt dovezile? Unde este înregistrarea video? 
Mărturia? Ce dovadă are Alexia împotriva soţului ei? 

— Nu ştim; de fapt, s-ar putea să nu aflăm niciodată. 

Nu era un răspuns care să-l mulţumească pe Peters, dar 
Helen trebuia să fie sinceră. 

— Gândiţi-vă puţin. Cineva, probabil Amar Goj, a încercat să 
intre în casa lui McManus, apoi i-a furat laptopul din maşină. 
Bănuiesc că dovezile pe care le obținuse McManus în legătură 
cu Downing erau pe laptopul ăla. După ce l-a obţinut, Goj l-a 
atacat chiar pe McManus, distrugând cu ocazia asta orice 
dovadă scrisă care ar fi putut duce la Downing sau la avocaţii 
soţiei lui... 

— Dar de ce n-a transmis McManus dovezile? Zici că doamna 
Downing nu ştie ce descoperise el... 

— Cred că din cauză că McManus a găsit ocazia să-l taxeze 
întâi pe Downing. 

— Şantaj? 

— Nu văd alt motiv pentru care să-şi fi contactat personal 
subiectul investigaţiei. L-a sunat o dată, iar după câteva zile l-a 
luat de guler acasă la el. Nu câştiga nimic din asta - ar fi trebuit 
să-l urmărească pe Downing, nu să-l înfrunte. Bănuiesc că 
încerca să scoată bani de la el. 

Peters nu spuse nimic, privind-o bănuitor şi nesigur dacă să 
meargă pe linia de gândire a lui Helen sau să considere toată 
teoria pură speculație. 

— Şi Downing a confirmat că a fost acostat de McManus? 
întrebă el într-un târziu. 

— Da, chiar mie mi-a spus. 

— De ce să recunoască? 

— Ca să se acopere. Cred că era îngrijorat că o să aflăm că 
McManus a fost pe strada lui, că au vorbit şi voia să blocheze 
pista asta de anchetă. A inventat o poveste despre McManus 
care voia de lucru de la firma lui. 

— O explicaţie destul de rezonabilă, nu? 

— Sigur, şi poate că e adevărat, dar detectivul-agent Malik a 
discutat azi-dimineaţă cu mai mulţi funcţionari şi parteneri de la 
biroul lui Downing. N-au fost niciodată abordaţi de McManus, iar 
Downing nu a discutat cu ei. Mai mult, de ce să fi decis 
McManus acum - când îl urmărea pe Downing - să-i ceară 
tocmai lui de lucru? 

— Ca să aibă o pârghie? 

— Posibil, dar sunt sigură că dovezile acţiunilor infracţionale şi 
ale consumului de droguri au fost folosite mult mai bine, contră 
Helen. Ar fi putut scoate mii de lire de la el dacă voia. Nu ştiu 
cât plăteau avocaţii Alexiei, dar tarifele obişnuite nu sunt 
grozave. 

— McManus ar fi putut obţine sume mari de la Downing şi 
apoi tot să predea dovezile avocaţilor şi să obţină profit dublu. 

— Categoric n-aş considera că nu era în stare. 

Peters nu răspunse, pierdut într-o mare de gânduri 
tulburătoare. 

— Solicit supraveghere, domnule. Urmărire permanentă 
pentru Robert Downing şi Lilah Hill. Dacă teoria mea e corectă, 
atunci este foarte posibil să pună la cale chiar acum infracţiuni, 
care ar putea să includă şi crima... 

— Asta-i partea pe care n-o pricep, interveni Peters. Downing 
risca să piardă totul şi atunci îi vine în ajutor un străin, care-l 
ucide pe McManus, deşi n-are nicio legătură cu cazul şi nici 
măcar cu Downing. De ce să facă Amar Goj aşa ceva? 

— Ca să plătească mai departe. Cineva l-a scăpat de Alison 
Burris, făcând în aşa fel încât să pară un furt de maşină. lar 
acum era obligaţia lui. 

— Şi cum organizează planul ăsta? Sunt toţi în vreun grup pe 
WhatsApp? Murder R Us? Cum e planificat? Cum e executat? 

Helen nu luă în seamă tonul lui - bănuitor, neîncrezător - şi 
răspunse direct: 

— Nu ştiu. Incă. Dar e singurul scenariu logic, ţinând cont de 
ce riscă să piardă fiecare, de lipsa completă de motiv şi de 
încercările concertate să ascundă adevărata natură a crimelor. 
Cred că, dacă ţinem ochii pe Downing şi Hill, dacă intervenim 
înainte să-şi respecte partea lor de înţelegere, atunci avem 
ocazia să descoperim cum funcţionează schema. 

Helen se opri, rămasă fără suflare şi fără argumente. În 
absenţa lui Simmons, avea nevoie de sprijinul lui Peters, dar îşi 
dădea seama că el era tot sceptic. 

— Şi eşti absolut sigură că Robert Downing, un avocat local 
respectat, este implicat activ în aşa ceva, într-un plan de 
asasinat? 

Helen se gândi o clipă, după care ridică privirea şi se uită în 
ochii lui. 

— Da. 

Mergea pe coridorul întunecat, având grijă să nu facă zgomot. 
Din tavan atârnau becuri fără abajur, care răspândeau o 
strălucire slabă, ceea ce însemna că înainta greu. Pe podea erau 
haine aruncate, accesorii pentru droguri, chiar şi prezervative 
folosite şi era necesară o prudenţă extremă. 

Cu fiecare pas, Robert Downing era tot mai neliniştit. Nu voia 
să fie aici, în urmă cu câteva luni nici nu şi-ar fi închipuit că ar 
face asta, dar n-avea de ales. Strânse arma în mână şi încercă 
să-şi adune curajul. In câteva minute o să se termine şi o să fie 
liber. Ce punea el la cale era îngrozitor din toate punctele de 
vedere, dar dacă reuşea, dacă putea câştiga pariul cu miză 
mare, atunci avea să fie fericit, încă mai putea avea o viaţă de 
succes. 

Dacă reuşea, jurase deja că va duce o viaţă decentă şi 
cinstită, că va petrece cât de mult timp va putea cu copiii, va 
accepta cazuri pro-bono de câte ori va putea şi va face donaţii 

generoase pentru cauze caritabile. Cine ştie, poate că va 
încerca şi să găsească dragostea. Cu Alexia avusese multe 
momente fericite înainte să devină totul dezastruos. 

Oare despărţirea fusese vina lui? O acuzase pe ea de lipsă de 
loialitate, infidelitate, dar poate că el era de vină. El era 
obsedat, cu un singur scop în minte, indiferent dacă era vorba 
despre muncă, droguri sau orice altă parte a vieţii lui. Odată ce 
se implica, era implicat, de multe ori excluzându-i pe ceilalţi, 
chiar şi pe cei pe care-i iubea cel mai mult. 

Incăpăţânarea asta şi concentrarea totală îl costaseră mult în 
trecut, dar poate că aveau să-i folosească acum ca să ducă 
treaba asta până la capăt. Nu putea să fie la mai mult de câteva 
sute de metri de pradă. Păşi peste un sac de dormit abandonat 
şi merse mai departe, pe coridorul slab luminat, ca şi cum ar fi 
fost absorbit tot mai adânc într-un vârtej. Lui Robert i se părea 
corect. Azi trebuia să fie un nou început, dar era şi un sfârşit. 
De-aici nu mai avea cale de întoarcere. 

Ajunse în capătul coridorului şi o luă la stânga, păşind cu grijă 
pe un coridor identic. Se zgribuli şi strânse mai tare pistolul în 
mână. Locul ăsta îi dădea fiori; era pustiu, fără viaţă şi 
întunecos. Părea să aibă ceva ameninţător şi tulburător, deşi în 
realitate era doar o victimă a crizei. Construcţia acestui complex 
de depozite aflat în afara oraşului era aproape încheiată când 
fondurile se terminaseră brusc, lăsând mulţimea de coridoare şi 
boxe cavernoase să se macine şi să putrezească. De-atunci, 
fusese folosit de drogaţi, de curve, fugari şi, mai nou, de Gary 
Bleecher. 

Creditorul - sau cămătarul, ca să-i spunem pe nume - stătea 
în centru, într-o casă amenajată într-un fost grajd. Se ocupa de 
afaceri de-aici, departe de ochi iscoditori. Izolarea era un bonus 
pentru Bleecher, ca şi sentimentul de disconfort şi nesiguranţă 
pe care li-l dădea vizitatorilor lui. Oricine venea aici să ia sau să 
dea înapoi bani îşi dădea seama cât de uşor ar putea da de 
necaz, ba chiar să dispară cu totul, fără să ştie nimeni nimic. 
Robert se întrebă ce trebuie să fi simţit amărâţii ăia disperaţi 
când se târau pe coridoarele astea singuratice, ştiind că sunt pe 
punctul să se agaţe de acest om brutal şi nemilos. 

Da, era bine. Aşa trebuia să gândească. Ce urma să facă era 
împotriva tuturor credințelor lui - ca avocat, ca tată, ca om. Dar 
dacă se putea convinge că făcea un bine întregii lumi, scăpând- 

o de un parazit degenerat, poate chiar eliberând zeci de debitori 
cu ocazia asta, atunci s-ar putea să fie mai uşor. Da, trebuia să 
considere că, dacă-l omoară pe Bleecher, e ca şi cum ar călca în 
picioare un gândac: nici mai mult, nici mai puţin. 

Când ajunse în capătul coridorului, se opri. Pe sub uşă se 
strecura o rază de lumină, avertizându-l că a ajuns la destinaţie. 
În spatele uşii ponosite se afla victima lui. Trase siguranţa armei 
şi întinse mâna înmănuşată, deschizând uşor uşa. 

Asta era. Nu mai avea cale de întoarcere. 

— Nu puteţi da buzna aici... e un sediu de companie. 

Detectivul-agent Bentham nu slăbi pasul, înaintând în forţă. 

— Scuze că am dat buzna, dar, cum am spus, e o anchetă de 
crimă. 

— Chiar şi aşa, dacă n-aveţi mandat... 

— Nu fac nicio percheziţie şi e un birou comun, nu o reşedinţă 
privată, am toate drepturile să fiu aici. 

Nu era întru totul adevărat, dar o puse pe gânduri pe 
secretară. Ţinu mai departe pasul cu Bentham, alarmată şi 
neliniştită, dar nu mai spuse nimic, privind însă disperată în jur, 
parcă în căutare de sprijin. Bentham se bucura de tăcere, dornic 
să se concentreze asupra misiunii. De-acum era clar că Helen 
Grace era pe o pistă bună, era esenţial ca echipa să ia cât mai 
curând cu putinţă legătura cu noul suspect, indiferent de 
neplăcerea sau jena pe care avea să i le producă. 

Amanda Davis lucra ca director financiar la o firmă 
specializată în producţia de iahturi de lux şi avea un birou luxos 
în sediul din Ocean Village, însă pe Bentham nu-l interesa 
statutul ei profesional. Era mai intrigat de uciderea soţului 
acesteia, Alastair, şi era curios să afle dacă ar fi putut avea 
vreun motiv să-l vrea mort. Inițial, moartea lui fusese 
considerată un jaf care degenerase, dar acum părea limpede că 
el fusese motivul real al prezenţei atacatorului în casă şi nu cele 
câteva ceasuri şi bijuterii furate. Fusese infidel? O abuza? O 
avea cu ceva la mână sau era doar o problemă financiară, 

pentru că Davis urma să moştenească o sumă frumoasă ca 
văduvă? 

În timp ce se grăbea pe coridor, citea tot felul de nume pe 
uşile închise. Le consideră nerelevante, până se opri brusc. Aici 
era, numele „Amanda Davis” gravat în litere mari, aurite. 

— Detectiv-agent Bentham, vă rog, dacă vreţi să... 

Fără să ia în seamă protestele secretarei, Bentham apăsă 
clanța şi deschise uşa. Işi scoase legitimația din buzunar şi o 
ridică în timp ce intra să discute cu suspecta. Avea pregătit un 
discurs, ştia ce tactică o să adopte, dar deveni imediat clar că 
nu va avea nevoie nici de una, nici de cealaltă. Biroul era pustiu. 
Mai rău, masa de lucru era perfect goală. 

— Unde e? întrebă el apăsat, întorcându-se din nou către 
urmăritoarea lui. 

— Asta încercam să vă spun. E în concediu. 

— E bolnavă? 

— Nu, nici vorbă. E în vacanţă. Sau cel puţin cred că e 
vacanţă, s-ar putea să fie concediu de doliu. Oricum, ideea e că 
a plecat acum vreo săptămână la părinţii ei, la Sydney. 

— Sydney, în Australia? întrebă Bentham, nevenindu-i să 
creadă. 

— Mai e şi altul? 

Bentham se uită la ea, rămas fără cuvinte. Davis era un 
suspect important, poate chiar cheia pentru rezolvarea acestui 
caz bizar, dar se pare că acum se afla în cealaltă parte a lumii. 

— Când a plecat? Mai exact? 

— Păi, cum am zis, acum o săptămână, trebuie să fi fost pe 
10... 

— Sunteţi sigură? 

— Categoric, eu i-am rezervat biletele. Mi s-a părut puţin 
ciudat, dar nu-i treaba mea să-i pun la îndoială aranjamentele. 

— Ciudat? 

— Era prea repede, atâta tot. 

— Adică? 

Secretara tăcu, atentă să nu vorbească de rău pe cineva din 
firmă, apoi zise pe ton scăzut: 

— Doar asta, că a plecat la Sydney în dimineaţa de după 
înmormântarea soţului ei. 

Se târî mai departe, pantofii atingând podeaua de beton. Gary 
Bleecher era la nici şapte metri de el şi n-avea nicio idee de 
pericolul care-l păştea. 

Cămătarul era adâncit în muncă, lovea cu furie tastele unui 
laptop vechi, ocupat cu cifrele dintr-un tabel. Părea absorbit de 
ce făcea, ca şi cum o clipă de neatenţie l-ar fi putut costa bani, 
ceea ce probabil i se părea dezgustător. 

Robert înaintă încet, apropiindu-se uşor-uşor, până la doar trei 
metri de Bleecher. Bărbatul neîngrijit de vârstă mijlocie era o 
ţintă masivă şi ar fi fost dificil să-l rateze de la distanţa asta, aşa 
că încetini, iar degetul de pe siguranţă se multă pe trăgaci. 
Robert trase aer în piept fără zgomot, se adună şi-şi cercetă 
victima. Bleecher era neras şi şleampăt, cu părul slinos şi 
nepieptănat şi purta un trening Adidas ponosit. Dacă era într- 
adevăr un cămătar de succes, cum sugera documentarea lui 
Robert, atunci era greu să-ţi închipui unde se duceau banii. În 
mod clar înfăţişarea personală, accesoriile şi afişarea 
ostentativă a averii nu-l interesau. Sau poate era doar o 
stratagemă? O încercare să nu atragă interesul poliţiei, în timp 
ce sălta mii de lire? Oricum, escrocheriile şi manipulările lui, 
tâlhăriile pe faţă erau pe punctul să înceteze. Nu era un mod 
plăcut de a te duce, nu era un loc plăcut să mori, dar nu exista 
altă cale. 

Robert se adună şi ridică arma la ochi. Chiar atunci, pistolul se 
frecă de jachetă şi desprinse una dintre capsele metalice. 
Bleecher se încordă imediat, apoi se întoarse încet, întinzând 
gâtul ca să vadă cine - sau ce - era în spatele lui. 

Pe chip i se citi confuzia - cine dracu era ăsta? -, apoi 
îngrijorarea, când privirea i se opri pe armă. 

— Imi pare rău, şopti Downing şi apăsă pe trăgaci. 

Nimic. Bleecher avea o expresie şocată, în timp ce trupul 
atacatorului era cuprins de un val de teroare. 

Robert apăsă din nou, dar se auzi doar un pocnet ciudat. 
Apăsă mai tare pe trăgaci, în timp ce ţeava se mişca necontrolat 
de-acum, dar nu reuşi să-l mişte. Nenorocitul de pistol era 
blocat. 

lar Bleecher sesiză ocazia. Făcu un salt şi se aruncă asupra 
aspirantului la statutul de asasin, prăbuşindu-se împreună cu el 
pe podeaua plină de jeg. Apoi se urcă peste avocatul căzut la 
pământ, străduindu-se să-i cuprindă gâtul cu mâinile dolofane. 
Robert încercă să se apere cum putea mai bine şi-l lovi cu patul 
pistolului, fără vreun efect. Bleecher era furios, iar disperarea de 
a supravieţui îi era întipărită pe chipul transpirat şi schimonosit. 

De-acum era o luptă cu mâinile goale. O luptă până la moarte. 

— Vrea să plec. Din echipă, din secţie, din poliţie. 

Detectivul-sergent îşi calibrase cu grijă acuzaţia, încercând 
să-i imprime echilibrul perfect de ofensă personală şi 
dezamăgire profesională. Până acum, comisarul-şef Alan Peters 
fusese politicos şi receptiv, dar acesta era momentul de pericol 
maxim, când ar fi putut să-i anuleze mărturia. 

— Ţi-a spus chiar aşa, explicit? întrebă Peters. 

— Categoric. M-a luat de guler în parcarea pentru 
motociclete, acum două seri. O provocasem la şedinţa de seară, 
pusesem în discuţie direcţia anchetei şi nu i-a plăcut. A luat-o 
complet razna, mi-a zis pe loc că n-o să aibă pace până nu plec, 
nu, până nu sunt terminat. 

— Detectiv-sergent Hudson, Helen Grace o fi în multe feluri, 
dar nu e răzbunătoare sau nesigură. De ce naiba te-ar ataca? 

— Pentru că am fost iubiţi. 

Peters, care păruse dezinteresat în cea mai mare parte a 
discuţiei, se făcu alb ca varul. 

— lubiţi? 

— Da, domnule. Cam nouă luni. 

— Mai ştie cineva? 

— Nu, domnule. N-am spus nimănui. 

— Cred şi eu, fir-ar al naibii. 

— Domnule, vreau să spun oficial că ştiu că am greşit, cu 
relaţia, cu secretul. Recunosc. Dar ce a urmat... 

— Ce a urmat? întrebă Peters tăios. 

Cu o expresie cât de sobră putea, Hudson trase aer în piept, 
apoi răspunse: 

— Păi, s-a terminat, domnule. A fost distractiv la început, dar 
în realitate Helen nu e cine credeam eu că e. Aşa că am pus 
capăt. Şi nu s-a bucurat, de/oc. Nu ştiu dacă s-a simţit umilită, 
respinsă sau altceva, dar de-atunci a declanşat o campanie de 
hărţuire cu scopul declarat să mă îndepărteze. 

— Şi o să confirme, nu? întrebă Peters sceptic. 

— Nu ştiu ce o să spună, dar trebuie să fi simţit şi 
dumneavoastră, domnule. Sentimentul general de nelinişte, 
problemele de moral, lipsa progreselor. Un departament pentru 
cazuri majore prosperă dacă detectivul-inspector şi adjunctul 
său lucrează mână în mână, dar în ultimele săptămâni, chiar 
luni, m-a ignorat, m-a blocat şi m-a minimalizat cu orice ocazie. 
Întrebaţi membrii echipei - detectivii-agenţi Reid şi Edwards - şi 
o să vă spună. Avem piste - piste concrete care ar fi putut duce 
la arestări deja, ar fi putut opri atacul haitei de ziarişti, dar 
detectivul-inspector Grace mi-a dat deoparte liniile de anchetă, 
ca să încerce să mă sufoce. 

— Ce piste? întrebă Peters direct. 

— Lee Moffat. 

— N-am auzit niciodată de el. 

— Dar ar fi trebuit să auziţi, asta vreau să spun. Şi aţi fi auzit, 
dacă detectivul-inspector Grace ar fi luat în serios această 
direcţie de anchetă. 

— Cine e? 

— E suspectul principal în cazul Declan McManus, care ar 
putea avea legătură directă cu uciderea lui Alison Burris şi 
Martin Hill. 

Hudson îşi dădea seama că nimerise la ţintă. Era clar că 
Peters nu ştiuse că mai fusese vreodată şi un alt suspect - un 
suspect chiar bun - în peisaj. 

— lar teoria detectivului-inspector Grace că toate crimele sunt 
comise de un grup de persoane cu legături între ele? 

— Pură fantezie. Prostii. Toţi ne-am pus în ultima vreme 
întrebări despre starea detectivului-inspector Grace şi ne-am 
întrebat dacă nu se ocupă de asta de prea mult timp sau nu 
este copleşită de situaţia actuală, dar, sincer, e prea de tot. Se 
agaţă de un pai cu teoria asta bizară. Moffat e un infractor de 
carieră, cu legături puternice cu trei dintre victime, care ar fi un 
trofeu important dacă l-am putea sălta. Şi o s-o facem, sunt 
convins, dar numai dacă primesc aprobarea să urmez linii de 

anchetă legitime şi dacă sunt îndepărtate obstacolele din calea 
mea. 

Nu îndrăzni să se exprime mai dur de-atât. 

— Credeţi-mă, domnule, nu vreau să fiu eu cel care divulgă 
secrete şi cu siguranţă n-aveam de gând să vă pun aşa ceva pe 
cap. Dar am ajuns într-un moment de criză şi nu cred că mai 
putem progresa dacă nu se iau măsuri radicale. Insă evident că 
e decizia dumneavoastră. Tot ce pot face este să vă alertez în 
legătură cu problema. 

Se rezemă de spătarul scaunului, cu o expresie de oboseală, 
remuşcare şi tristeţe. Dar în sufletul lui era plin de speranţă, 
chiar entuziasmat. Peters părea tulburat, ceea ce era bine, dar 
şi hotărât, ceea ce era şi mai bine. Discuţia se desfăşurase pe 
cât de bine sperase şi, pentru prima dată de când începuse 
toată campania asta, se simţea optimist, mai mult de-atât, era 
convins că va câştiga, că sfârşitul carierei lui Helen Grace era 
inevitabil. 

Se terminase. Nu mai avea scăpare. 

Robert Downing luptase din răsputeri, dar fără niciun folos. Nu 
era luptător, nu era învăţat cu genul ăsta de confruntare, nici nu 
avea forţa fizică necesară să ţină piept atacatorului lui 
corpolent. 

Bleecher era deasupra, cu mâinile încleştate pe gâtul lui şi 
strângea cât de tare putea. Părea posedat, cu ochii bulbucaţi şi 
trăsăturile contorsionate într-o expresie de furie şi violenţă. Nu 
voia să-l omoare pe Robert, voia să-l zdrobească, să-l distrugă. li 
simţea mirosul înţepător al transpiraţiei, simţea saliva care-i 
ajungea pe faţă, simţea dorinţa de a ucide a lui Bleecher, un 
bărbat înclinat spre violenţă, care ar face orice ca să 
supravieţuiască. 

Şi totuşi, Robert se lupta, însă avea braţele pironite de 
genunchii lui Bleecher şi nu reuşea să-l prindă. Avea arma în 
mână, dar era blocată. Chiar dacă ar fi putut-o ridica, nu s-ar fi 
ales cu nimic şi, pe măsură ce mâinile lui Bleecher i se 
strângeau în jurul gâtului, simţea cum îl părăseşte speranţa. Aşa 

o să se termine - faţa îngrozitoare, lucioasă a lui Bleecher va fi 
ultimul lucru pe care-l vede. 

Brusc, în minte îi veni nechemată imaginea gemenilor. O să 
afle vreodată ce s-a petrecut cu tatăl lor? Că şi-a dat duhul pe o 
podea murdară de ciment? Sau soarta lui va rămâne pentru 
totdeauna un mister şi cadavrul îngropat în vreo pustietate? Or 
să intre în mormânt crezând că tatăl lor i-a părăsit? 

Robert îşi pierdea cunoştinţa, începea să vadă steluțe. 
Bleecher înjura copios, bucurându-se de victorie, dar nu pe el îl 
vedea Robert acum, ci pe Freddie şi Joshua care râdeau, 
glumeau, veneau în fugă la el. Imaginea, în loc să-l chinuie, păru 
să-l trezească. Din senin, simţi cum îi năvăleşte energia în vene 
şi se smuci încă o dată, încercând cu disperare să-l împingă pe 
atacator. Bleecher nu se aştepta la această rezistenţă bruscă şi 
se clătină violent, schimbându-şi poziţia şi reuşind cu greu să 
rămână deasupra lui. Robert se smuci din nou, sesizând ocazia. 
Bleecher alunecă în spate, iar greutatea proprie îl trase spre 
stânga; Robert lovi cu genunchiul brusc în vintrele adversarului. 
Dezechilibrat, nepregătit, Bleecher se prăbuşi, scoțând pe gură 
tot aerul din plămâni. Cu un ultim efort, Robert îl împinse de 
deasupra lui, iar bărbatul masiv căzu cu zgomot pe spate. Chiar 
şi acum degetele lui Bleecher încercau să găsească o priză, dar 
Robert se mişcă mai repede, ridicându-se în genunchi şi 
prinzându-l pe adversarul lui căzut pe spate. Un braţ încercă să-l 
respingă, dar Robert îl îndepărtă cu mâna liberă şi izbi cu 
metalul dur al pistolului degetele butucănoase ale lui Bleecher. 
Cămătarul ţipă de durere, cu atenţia temporar distrasă. Robert 
nu ezită. Ridică mult deasupra capului pistolul blocat, îl ţinu sus 
o clipă, urlă furios, apoi îl cobori cu forţă, lovind în faţa cărnoasă 
a adversarului. 

Detectivul-agent Malik privea spre casa lui Robert Downing 
când Edwards întrebă: 

— Vrei să te duci tu sau merg eu? 

Propunerea fusese imparţială, ca şi cum ar fi fost o alegere, 
dar era evident că n-avea de gând să se mişte. Şi deşi aveau 

acelaşi grad, n-avea niciun rost ca Malik să dea înapoi şi să-l 
oblige pe e/ să-şi mişte fundul. Edwards era la Southampton 
Central de semnificativ mai mult timp decât ea şi din asta i se 
trăgea o superioritate ciudată, nespusă. Malik n-avea parte de 
aşa ceva de la colegele ei, desigur, doar din partea bărbaţilor, 
dar din păcate era de aşteptat. 

— Mă duc eu. Îmi prinde bine exerciţiul..., răspunse ea încet. 

Zâmbind subţire, cobori din maşină. Deşi detesta declaraţia 
nonşalantă de autoritate a lui Edwards, era totuşi bucuroasă să 
scape de el. Cu fiecare zi care trecea, atmosfera din echipă 
părea să se înrăutăţească, diverşi poliţişti alegând câte o tabără. 
Edwards nu făcuse niciun secret din sprijinul şi admiraţia pentru 
detectivul-sergent Hudson, dar nu era o variantă pe care s-o 
poată susţine şi ea. După mintea ei, Hudson era nesăbuit, egoist 
şi secretos, o ameninţare pentru coeziunea şi activitatea fluentă 
a echipei. Bineînţeles că n-ar fi spus-o niciodată cu voce tare în 
faţa lui Edwards, poate era mai bine să iasă în stradă decât să 
fie blocată într-o maşină murdară şi să stea la palavre. 

Se îndepărtă de maşină şi se întoarse să se uite la casă. Erau 
staţionaţi pe Wentworth Road de mai bine de două ore, 
aşteptând să apară Robert Downing. Dar până acum 
supravegherea nu avusese niciun rezultat, cu excepţia unei 
plictiseli de moarte şi a înţepenelii. Se întinse şi porni pe stradă, 
prefăcându-se că se uită în telefon, în timp ce supraveghea de 
fapt casa impresionantă de vizavi. 

Avea patru niveluri şi arăta impresionant, cu uşa din faţă 
strălucind cu încrederea în sine a vopselei proaspete. Casa era 
un simbol al statutului şi până de curând fusese căminul unei 
familii atrăgătoare. Dar acum, Downing stătea singur, un tată 
părăsit. Ce certuri, ce  dezacorduri, ce evenimente se 
petrecuseră în spatele acestor uşi încuiate, care să-l fi adus pe 
respectatul avocat în această situaţie tristă? Malik simţi brusc 
cum moare de curiozitate să afle, dar nu se vedea nici urmă de 
avocat, nicio ocazie să scoată răspunsuri de la el. Unde era? Să 
fi fost oare posibil să fie chiar acum implicat în vreo acţiune 
disperată, în speranţa că-şi va plăti datoria faţă de cei care-i 
salvaseră pielea? Sau absenţa lui neobişnuită era doar o 
coincidentă? 

Malik îşi verifică agenda şi formă numărul de acasă al lui 
Downing, fără să încetinească nicio clipă. Era la cel puţin 40 de 

metri de casă, pe cealaltă parte a străzii, dar chiar şi aşa tot 
auzi soneria telefonului, un tril melodios slab. Sună de şase, 
şapte ori, apoi se întrerupse şi intră mesageria vocală. Nu se 
văzuse nicio mişcare înăuntru, nimic deosebit, cu excepţia 
telefonului care suna. Închise şi mai merse puţin, după care se 
întoarse în drum relaxată şi se îndreptă spre maşină. Chiar 
atunci începu să-i sune telefonul, făcând-o să tresară. Alarmată, 
aruncă o privire spre casă, temându-se că Downing ar putea fi 
înăuntru şi ar suna înapoi, dar uitându-se la ecran, îşi dădu 
seama că o suna şefa ei. 

— Şefa? spuse ea încet, uitându-se în jur ca să se asigure că 
n-o aude nimeni. 

— Voiam să văd ce faceţi, răspunse Helen Grace din 
depărtare. Omul nostru a dat vreun semn? 

— Nu încă. Suntem aici de două ore şi nu se vede nicio urmă. 
Ce vrei să facem? 

— Rămâneţi pe loc. Imediat ce apare vreo mişcare, dă-mi de 
veste. 

— Sigur. 

Malik închise şi se duse spre maşină cu inima grea. Munca de 
supraveghere era întotdeauna solicitantă, dar ieşirea asta părea 
mai dificilă ca de obicei. Dacă pereţii ar putea vorbi, casa 
frumoasă ar dezvălui fără îndoială oroarea deplină a acestui 
plan letal şi rolul lui Downing în el. Dar deocamdată nu trăda 
nimic - întunecată, sinistră şi tăcută ca un mormânt. 


Capitolul 84 


Întoarse cheia în contact şi opri motorul. Era brusc înconjurat 
de tăcere - tăcere sufocantă, fără viaţă. 

Parcarea de la Riverside Park Sports Field era pustie, pentru 
că sportivii plecaseră de mult. Într-un fel, era liniştitor, fără 
niciun martor care să vadă maşina, dar era şi descurajant şi 
straniu. Îşi dorea să se afle departe de-acolo. 

Robert deschise portiera, se dezlipi de husa de plastic de pe 
scaunul şoferului, cobori şi închise încet portiera în urma lui. 
Apoi plecă. Importantă era acum viteza. Era plin de sânge şi i-ar 

fi fost greu să explice cum arăta dacă ar fi dat peste cineva ieşit 
seara târziu cu câinele sau, chiar mai rău, peste vreun poliţist. 

Mergând în grabă, păşi peste un gărduleţ, având grijă să nu 
lase nicio urmă. Pantalonii, cămaşa, pielea şi părul erau 
îmbibate de sânge. Se simţea murdărit de ce se petrecuse, ca şi 
cum s-ar fi cufundat în păcat, şi voia cu disperare să scape. 
Chiar şi acum simţea sângele cum i se încheagă pe piele, cum 
se lipeşte de el. Se întreba dacă o să mai poată scăpa vreodată 
de senzaţia asta. 

Trecu în grabă peste câmp şi găsi o spărtură printre tufişuri. 
Îşi făcu loc prin deschizătura îngustă şi cobori, luând-o de-a 
lungul taluzului spre râul ltchen. Asta fusese de la bun început 
locul unde voia să arunce arma, o zonă ignorată şi neumblată, 
dar în imaginaţia lui apărea întotdeauna calm şi stăpân pe sine, 
curat şi nevătămat, scăpând cu grijă de dovadă. Realitatea era 
foarte diferită. Era plin de sânge, tremura şi era înspăimântat. 

Bleecher era mort. Era singurul aspect pozitiv al unei seri în 
care aproape totul mersese aiurea. Nu se punea problema să nu 
fi lăsat dovezi criminalistice - sânge, transpiraţie, amprente - la 
locul faptei, dar cum n-avea cazier, nu aveau să ducă neapărat 
la el dacă îşi putea acoperi urmele. De-asta erau atât de 
importante următoarele câteva minute. 

Scoase sacul de gunoi din buzunar şi se uită în jur. Pe malul 
râului erau câteva pietre şi le ridică, punându-le în sacul 
rezistent. Apoi se dezbrăcă, smulgând hainele umede şi 
lipicioase de pe el şi punându-le în pungă. Cămaşă, pantaloni, 
curea, şosete, pantofi, chiar şi chiloţii; totul merse în sac. Apoi 
adăugă ultima, dar cea mai importantă piesă; puse pistolul 
înăuntru, după care legă sacul cu un nod dublu. Il încercă - o 
dată, de două ori -, apoi aruncă totul cât de departe putu de 
mai. Căzu cu un pleoscăit mulţumitor, după care se lăsă din nou 
liniştea. 

Tremurând, Robert îşi strânse braţele în jurul corpului. Planul 
iniţial fusese să-şi aducă un schimb de haine cu el la râu, darn- 
avusese cum s-o facă - riscul de contaminare între haine era 
prea mare. Aşa că trebuia să dea fuga la maşină dezbrăcat. Cel 
puţin, dacă-l vedea cineva acum, ar fi zis că e vreun naturist sau 
un pervers, nu un ucigaş. 

Se lăsă în genunchi lângă râu şi luă apă în mâini, dorindu-şi cu 
disperare să spele sângele care i se închegase pe braţe, pe gât 

şi pe faţă. Totuşi, când se spăla, îşi văzu faţa şi rămase 
încremenit. Nu se recunoştea - expresia înnebunită, părul 
ciufulit şi petele groaznice de sânge de pe faţă. 

Se trezi brusc din nou în încăperea aia groaznică, fără aer, 
încălecat peste victimă. Bleecher încercase să-l omoare, l-ar fi şi 
omorât, dar Robert îl avea pe cămătar la mila lui, strângându-i 
braţele între genunchi. Acum ridica arma şi o cobora cu forţă 
direct în faţa omului lipsit de apărare. O dată, de două ori, de 
trei ori. Simţi cum i se sparge nasul lui Bleecher, auzi aerul care- 
i ieşea din plămâni când gemea, dar tot nu se opri, distrugând 
trăsăturile omului. Simţea sângele care-i sărea pe faţă, 
împroşcându-l, câteva picături care-i ajunseră în ochi şi-l orbiră 
pentru scurt timp. Abia atunci se opri. Abia atunci văzu masacrul 
cumplit de sub el. 

Smulgându-se din coşmar, Robert îşi dădu seama că plângea, 
iar lacrimile diluau petele de pe faţă. Indurerat, distrus, luă apă 
în mâini. Nu mai suporta să se uite la el, să vadă ce a devenit, 
se stropi cu apă până când i se scurgea din păr, iar faţa îi 
îngheţase. Acum riscă să arunce o privire şi de data asta văzu 
mulţumit că nu mai rămăsese nicio urmă a lui Bleecher, că era 
din nou întreg şi curat. 

Deocamdată, terminase treaba. Robert tremura violent, frigul 
amestecându-se cu şocul, aşa că se ridică grăbit. Aruncă o 
ultimă privire spre râul care-i ascundea acum secretele şi ridică 
o rugă tăcută pentru mântuire, apoi se întoarse şi intră în grabă 
în tufărişul întunecat. 

— Lumina e destul de bună în captura asta şi puteţi s-o vedeţi 
clar. E luată din fluxul unei camere de supraveghere de la 
piscina municipală de pe Horsham Road. 

Helen aruncă o privire la poliţiştii înghesuiți în jurul ei şi apoi 
continuă: 

— După afişajul orar vedem că femeia asta a ajuns cu două 
minute după Eve Sutcliffe. Eve venea la piscină de două, uneori 
de trei ori pe săptămână şi de obicei stătea cam 45 de minute, 
până la o oră. Femeia asta - făcu semn spre bruneta de vârstă 

mijlocie în echipament de alergare - a stat mai puţin de zece 
minute. Cu siguranţă n-a avut timp să se schimbe, să înoate şi 
să se schimbe la loc, dar tot a plătit şi s-a dus după Eve la 
vestiar. Acum, poate că pur şi simplu s-a răzgândit, n-a avut 
chef, dar în ziua asta, cam la ora asta, lui Eve i-a fost furată 
geanta din dulap. 

Îi lăsă să absoarbă informaţia, după care se întoarse din nou 
spre ei. În afară de Malik şi Edwards, erau de faţă toţi poliţiştii, 
până şi Joseph Hudson. Nu venise de dimineaţă la apelul la arme 
al lui Helen, nici măcar nu pomenise în faţa ei de moartea lui 
Grace Simmons şi părea să n-aibă nicio intenţie să dea 
socoteală de ce făcuse în cursul unei zile care se dovedise plină. 
Mai rău, părea ciudat de sigur pe el, aparent deloc îngrijorat că 
urma să fie exilat înapoi în Cheshire. Dar Helen nu-şi permitea 
să se lase distrasă de jocurile lui - cel puţin nu acum, când 
făceau în sfârşit progrese. 

— Detectivul-agent McAndrew a mai găsit o imagine care cred 
că o să vi se pară utilă... 

Se întoarse spre McAndrew, care veni în faţă şi prinse încă o 
captură pe panou: 

— Asta a fost surprinsă după două zile. E de la o cameră din 
faţa unui magazin de pe Oakmont Avenue, chiar lângă Common. 
Asta a fost seara în care Eve li s-a plâns părinţilor că are 
senzaţia că a urmărit-o cineva în parc. Era întuneric şi nu era 
sigură, n-a luat legătura cu poliţia, dar sigur a fost speriată. 
Camera a înregistrat-o pe Eve mergând spre parc, în jur de 
22:30... iar persoana asta era cu doar câteva secunde în urma 
ei. 

Poliţiştii se aplecară, cercetând imaginea. 

— Evident că nu puteţi vedea faţa, pentru că poartă pălărie, 
dar statura şi lungimea părului corespund cu ale femeii care a 
fost văzută și la bazin, şi în Lakeside Country Park. Şi uitaţi-vă la 
adidaşi. Sunt aceeaşi marcă şi culoare închisă în toate cele trei 
momente... 

— Până acum, doar dovezi circumstanţiale, adăugă Helen, 
mulţumindu-i lui McAndrew şi preluând discuţia. Dar e o 
coincidenţă curioasă şi înseamnă că am putea face legătura 
între această persoană şi furtul genţii, urmărirea şi uciderea lui 
Eve. 

În echipă se făcu simţit un val de entuziasm. 

— Numele suspectei e Amanda Davis. E director financiar la o 
firmă de iahturi de lux şi, mai mult, e clar că şi-a făcut temele şi 
a fost atentă. 

— Şi acum ce facem? O reținem? O urmărim? întrebă Reid. 

— Amanda Davis este deocamdată în Sydney, în Australia, în 
vizită la părinţi, interveni Bentham. Am încercat să dăm de ea, 
dar nu ne-am ales cu nimic. O să luăm legătura cu poliţia de- 
acolo. Departamentul lor de anchete criminalistice ar trebui să 
înceapă să se trezească la ora asta. Evident, trebuie să o 
contactăm pe Davis, să ne explice deplasările din noaptea în 
care a fost ucisă Eve, dar aspectul critic acum este cel al 
mobilului. Amanda Davis a luat avionul spre Australia în 
dimineaţa de după înmormântarea soţului ei - Alastair Davis a 
fost omorât în bătaie, aparent în urma unui jaf petrecut în urmă 
cu aproape două săptămâni. 

Câteva priviri se îndreptară spre panoul cu datele crimelor, 
unde se vedeau trăsăturile osoase ale lui Alastair Davis. 

— Detectivul-agent Osbourne a făcut nişte cercetări în 
legătură cu cei doi, urmă Helen, invitându-l pe tânărul poliţist să 
vorbească. 

— Pe hârtie păreau un cuplu de succes, în ascensiune socială. 
Ea cu un job important, el a făcut bani din tehnologie şi era 
milionar. Casă mare, maşini scumpe, erau gazde generoase, 
organizau cu regularitate petreceri. O viaţă foarte vizibilă, foarte 
publică, se promovau constant pe ei şi realizările lor în social 
media, dar exista o parte a relaţiei lor care rămânea ascunsă. 

Osbourne împărţi câpii ale unei reclamaţii. 

— O să vedeţi aici că acum trei luni, doamna Davis s-a plâns 
că a fost agresată sexual, acuzaţie pe care a retras-o ulterior. 
Am şters identitatea celui pe care-l acuza, dar nu era soţul ei. 
Ceva similar s-a petrecut şi cu opt luni înainte de asta - a fost 
formulată o reclamaţie, au fost pregătite acuzaţiile, apoi 
reclamanta a retras plângerea. 

— Sub constrângere? Din partea agresorului? 

— Sau a soţului. E interesant că ambele atacuri reclamate s- 
au petrecut în cluburi cu tematică sexuală, la petreceri sau orgii 
organizate. 

— Erau swingeri? întrebă Reid, brusc interesat. 

— Aşa pare. Vedem din informaţiile lui bancare că erau 
membri în câteva cluburi. E interesant că nu apare nicio 


VP - 204 


înregistrare care să arate că ea ar fi plătit sau aranjat 
participarea şi, din scurtele discuţii pe care le-am avut cu 
membrii comunităţii de swingeri din Southampton, se pare că 
Alastair era cel care iniţia participarea lor... 

— Deci ea era obligată să participe? 

— Foarte posibil. E cu siguranţă curios că plângerile sale - 
detaliate, specifice, furioase - au fost retrase pe neaşteptate şi 
din scurt. E de remarcat şi cât de regulate erau vizitele la 
cluburile astea - trei, uneori chiar patru seri pe săptămână. E 
greu de imaginat cum reuşea să se descurce, când ieşeau 
uneori toată noaptea, ca să facă faţă unei slujbe solicitante. 

— Şi ce vrem să spunem cu asta? întrebă Hudson, deschizând 
în sfârşit gura. Că îl voia mort pe soţul ei? Voia să scape? 

— Asta trebuie să aflăm. Şi de-asta trebuie să dăm de ea, ca 
să... 

— Dacă asta vrei să spui, atunci cu siguranţă că, prin 
extensie, o să trebuiască să reanalizăm şi uciderea lui Alastair 
Davis, nu? 

— Exact asta facem. 

— Pentru că, dacă mergi mai departe cu teoria ta, atunci 
sugerezi că un oarecare fără nicio legătură cu Davis îl aştepta în 
living şi i-a spart capul cu prima ocazie. 

— Păi, n-aş zice chiar aşa, răspunse Helen calm, întorcându-se 
către el. Dar exact asta sugerez. 

Hudson clătina deja din cap. 

— Şi până unde merge povestea asta? O să reanalizăm toate 
crimele din ultimele şase luni? Din ultimul an? Doi ani? Şi de ce? 
De ce fac oamenii ăştia dintr-odată aşa ceva? 

Era o contestare evidentă a teoriei şi a autorităţii ei, de care 
Helen nu se putea feri. Se întoarse către Hudson şi răspunse: 

— Asta am de gând să aflu. 


Capitolul 86 


Se retrase în biroul ei, închizând cu grijă uşa. Scurta 
controversă cu Hudson fusese enervantă şi îngrijorătoare, dar 
sublinia totuşi nişte căi importante de anchetă sau, altfel spus, 
nişte lipsuri în teoria ei. 

Helen era convinsă că i-a identificat corect pe autorii celor 
mai recente crime - Goj, Raeburn şi acum Davis - şi s-ar putea 
să adune destule dovezi care să justifice arestarea celor care 
încă se aflau printre cei vii. Dar procuratura o să vrea mai multe 
înainte să ia în considerare formularea acuzațiilor. În toate trei 
cazurile putea fi stabilit un motiv, presupunând că aveau 
dreptate în privinţa dinamicii nesănătoase dintre Amanda Davis 
şi soţul ei, dar procurorii aveau să ceară dovezi ale legăturilor 
dintre atacatori. Cum comunicau? De unde se ştiau unii pe alţii? 
Cum erau planificate, coordonate şi executate omorurile? 

Ultimul punct o sâcâia în continuare. Toate crimele fuseseră 
concepute cu meticulozitate, făptaşii făcându-şi apariţia doar 
trecător în viaţa victimelor înainte de atac; de fapt, atât de 
efemer, că ar fi fost posibil să nici nu observe implicarea lor, 
dacă n-ar fi avut noroc de câteva ori. Nu apăreau acasă sau la 
serviciul victimei, totuşi păreau să le cunoască destul de bine 
traseele ca să fure o geantă, să-i urmărească prin parc şi să 
comită o crimă nevăzuţi. Nu exista niciun semn că le-ar fi 
supravegheat, că şi-ar fi pândit prada timp de săptămâni şi luni, 
cum de aveau atâtea informaţii despre programul şi deplasările 
lor? Şi cum de apăreau în viaţa victimelor în zilele de dinaintea 
atacului în sine, de ce nu le omorau pur şi simplu şi să dispară 
după aceea? Davis o jefuise pe Eve şi apoi o pândise, înainte să 
o atace cu ciocanul în parcul întunecos. Goj încercase să 
pătrundă în apartamentul lui McManus, apoi îi furase laptopul 
din maşină şi în cele din urmă îi dăduse foc. Belinda Raeburn 
dăduse un telefon injurios, vopsise o zvastică pe casa lui Hill şi 
abia după aceea îl atacase pe nefericit pe o alee pustie... 

In timp ce se gândea la toate astea, Helen avu o revelaţie: 
regula de trei simplă. Fiecare dintre făptaşi comisese câte trei 
infracţiuni, care culminaseră cu crima. Privind în urmă, nu se 
punea problema că nu există un tipar. Ceea ce o descurajă şi 
mai tare, pentru că erau dovezi despre caracterul exact şi 
meticulos al acestui lanţ de crime, dar ridicau şi nişte întrebări 
interesante. De ce trei infracţiuni? Care era scopul acestei 
minicampanii de intimidare şi violenţă? Era doar ca să le 
descurajeze pe victime, astfel încât acestea să se plângă 
prietenilor, poliţiei şi aşa mai departe şi să atragă atenţia asupra 
aşa-zisului motiv al crimei ulterioare? Şi atunci, fusese un act 
deliberat, astfel încât uciderea lui Martin Hill să pară un atac 

rasist sau asasinarea lui Eve Sutcliffe, un atac cu motivaţie 
sexuală, când de fapt erau cu totul altceva? 

Era o explicaţie seducătoare, dar chiar atunci Helen văzu şi o 
altă posibilitate. Era remarcabil că infracțiunile deveneau tot 
mai grave şi creau neplăceri tot mai mari în succesiunea lor, 
vizând obiectele personale sau proprietăţile victimelor, a doua 
fiind mai riscantă pentru făptaş şi implicând spargerea unei 
maşini, mâzgălirea unui graffiti sau urmărirea unei tinere prin 
parc. În toate situaţiile, făptaşii riscaseră să fie opriţi, surprinşi 
sau chiar înfruntaţi. Gradul de risc era mare, deşi desigur nu la 
fel de mare ca la a treia provocare - crima în sine -, unde 
pericolul de arestare, rănire sau chiar moarte era mare. Să fi 
fost o escaladare deliberată? Insemna ceva? Să fi fost cele trei 
acte concepute deliberat ca un fel de test? 

Helen era atât de cufundată în gânduri, că avu nevoie deo 
clipă ca să-şi dea seama că nu mai era singură. Ridică privirea 
şi-l văzu pe Joseph Hudson în faţa ei. Ingrijorător, uşa era 
închisă, iar el avea o expresie hotărâtă. 

— Pot să te ajut cu ceva, detectiv-sergent Hudson? întrebă ea, 
enervată că fusese smulsă din gânduri. 

— Ah, ştii cum poţi să mă ajuţi, Helen? Dă-te deoparte. Atârnă 
bocancii în cui şi lasă calea liberă cuiva mai tânăr. 

— leşi din biroul meu, se răsti Helen, cuprinsă de furie. 

— O să ies când o să vreau eu. Înainte, am ceva de spus. 

Helen era tentată să ţipe la el, să-l târască afară din birou, dar 
jaluzelele erau ridicate şi îi vedea toată echipa, aşa că îşi înăbuşi 
furia. 

— Vezi tu, ştiu totul despre mica ta şuetă cu Simmons. Cum 
voia să te ajute pe tine şi să mi-o tragă mie de la mare distanţă. 
Doar că e o problemă, ea nu mai e. Apărătoarea ta nu mai e... 

Zâmbi când rosti cuvintele. Helen trebui să recurgă la toate 
resursele de stăpânire de sine ca să se abţină şi să nu-l 
pocnească în plină figură. 

— Şi ghici ce? A dispărut şi decizia semnată pentru Resurse 
Umane despre incident. Am ars-o azi-dimineaţă. 

Helen nu-şi putu ascunde uluirea şi dezgustul. 

— Ai înnebunit? 

— Absolut deloc, niciodată n-am văzut lucrurile mai limpede, 
toarse Hudson. Să văd ce trebuie făcut şi va fi făcut. Vezi tu, nu 
cred că domnul comisar-şef Peters o să fie la fel de îngăduitor cu 

comportamentul tău neregulamentar - să te culci cu un coleg, 
să faci abuz de putere ca să-l obligi să plece, să închei acorduri 
secrete cu Simmons, să minţi, să înşeli şi toate astea în timp ce 
nu eşti în stare să faci arestări în niciuna dintre anchetele în 
curs. Cred că o să aibă o viziune foarte nefavorabilă asupra 
întregii situaţii şi va fi nevoit să ia măsuri. 

— În visele tale. 

— Aşa să ştii. Am visat asta, am visat la momentul când, în 
sfârşit, o să te aduc în genunchi... 

Rostise cuvintele pe un ton lasciv, din care se vedea limpede 
dorinţa perversă, iar lui Helen i se făcu greață. Cum putuse să 
aibă vreodată sentimente pentru cineva atât de respingător? 

— Ştii, cândva te-am admirat, Helen, urmă el, apropiindu-se 
de ea. Atunci voiam să fiu cu tine. Dar acum... 

Se apropie şi mai mult, până când ajunse cu faţa la câţiva 
centimetri de a ei. 

— ... O să te distrug. 

Lilah încremeni, conştientă brusc de pericol. Cheia se mişca 
deasupra broaştei, dar nu făcu nicio mişcare s-o ducă în locaş, 
pentru că privirea îi fusese atrasă de reflexia din geam. Uşa din 
faţă avea geam, ca să lumineze holul întunecos, dar acum, când 
înăuntru nu era aprinsă nicio lampă, reflecta lumina felinarelor 
şi imaginea străzii din spatele ei. Lilah nu observase nimic 
neobişnuit în timp ce grăbea spre casă, dar acum zări o siluetă 
pe cealaltă parte a străzii. O siluetă care semăna foarte mult cu 
cineva care stă într-o maşină, supraveghind casa. 

— Ce mama dracului...? 

Ştia că trebuie să rămână calmă. Poate că nu era nimic, poate 
că i se năzărea, aşa că vâri cheia în broască şi intră grăbită în 
casă. În mod normal, ar fi aprins luminile din hol, din living şi din 
bucătărie - detesta întunericul -, dar acum îşi lăsă geanta şi 
urcă în fugă la etaj. Străbătu palierul, se strecură până la 
fereastra din dormitor şi, de după draperiile groase, trase cu 
ochiul în stradă. 

Chiar atunci, îi sări inima. Nu mai era nicio îndoială - două 
persoane stăteau într-o maşină, la nici 40 de metri de casă. 
Luminile erau stinse, motorul oprit şi deşi nu le putea vedea 
chipurile, îşi dădea seama, după unghiul în care stăteau, că se 
uită la casa ei, se uită la ea. 

Să fi fost poliţişti? Dacă da, ce puneau la cale? Erau pe 
punctul să închidă capcana? Să urce în fugă treptele şi s-o 
aresteze? Sau o să aştepte şi o să privească? Ce ştiau? 

Îi trecură prin cap, unele peste altele, o mulţime de gânduri 
neclare. O urmăriseră mai devreme, când furase maşina, când 
trecuse cu bună ştiinţă pe roşu, sub privirile vigilente ale 
camerelor? Nu, nu existase nicio reacţie vizibilă la aceste 
încălcări minore ale legii, n-o urmărise nimeni pe străzile pustii 
ale oraşului. Dar când a parcat maşina? Fusese văzută atunci? 
Nu, era sigură că ar fi observat ceva; groapa de gunoi unde o 
lăsase ascunsă peste noapte era aşa de izolată, că n-avea cum 
s-o fi urmărit cineva fără să atragă atenţia. Şi atunci, de ce erau 
aici? Cum de obţinuseră orice indiciu legat de ea? 

N-avea nicio noimă, dar prezenţa lor într-un Mondeo 
bleumarin arăta clar că era ceva în neregulă. O suspectau de 
vreo implicare în uciderea lui Martin? Aveau dovezi certe că o 
maltrata? Sau aveau vreo bănuială despre ce punea ea la cale? 
Era măcar posibil? Pe frunte i se adunau broboane de sudoare 
pe măsură ce întrebările i se învălmăşeau în cap. Nu existau 
răspunsuri pentru aceste întrebări neliniştitoare, nicio indicație 
despre ce ştia poliţia sau ce avea de gând. Insă în timp ce 
privea siluetele umbrite şi amenințătoare, un lucru era dincolo 
de orice îndoială: miza tocmai crescuse. Mult. 

— Ce dracu i-ai spus? 

— l-am spus adevărul, Robert. Ceva cu care erai familiarizat 
pe vremuri. 

— Ce anume ai spus? 

Alexia ezită, nesigură cum să reacționeze în faţa fostului ei 
soţ. 

— Ei? se răsti Robert. 

— l-am spus despre McManus... 

— Că le-ai cerut avocaţilor tăi să-ţi spioneze soţul? 

— Pe bună dreptate, după cum s-a dovedit. 

— Adică? 

— Chiar vrei să-ţi explic? 

Aruncă o privire agitată spre băieţi, care stăteau pe valize şi 
se uitau la televizor, aruncând şi ei din când în când priviri 
neliniştite spre părinţii lor. 

— Asta-i o aiureală, şopti Robert, furios şi descurajat. 

— Adică negi că erai dependent de droguri? Metamfetamine, 
cocaină, ce-o fi fost... 

— Sigur că neg. N-aş ajunge niciodată în situaţia asta, n-aş 
pune copiii în pericol. 

— Of, Robert, uită-te la tine... 

Era mai degrabă tristă decât furioasă, ceea ce era mult mai 
rău. Alexia părea sincer deranjată de înfăţişarea lui, iar Robert 
nu trebuia să se uite în oglinda din hol ca să-şi dea seama de ce. 
Stătuse o veşnicie să se spele şi încercase să ajungă la o 
înfăţişare respectabilă, dar avea zgârieturi pe obraz şi categoric 
arăta ciudat, cu hanoracul Nike vechi închis până la gât. Nu-l 
ajuta nici vocea răguşită şi guturală, părea incoerent şi aspru. 

— Ce s-a-ntâmplat? In ce te-ai băgat? 

— Nimic, ţi-am zis deja. M-am lovit de-o creangă când eram la 
alergat, chiar nu ştiu de ce faci atâta caz. 

— De ce crezi? Trebuie să mă gândesc la băieţi, şuieră ea 
înfuriată şi supărată. 

— Sunt în siguranță. Întotdeauna au fost în perfectă 
siguranţă, n-o să li se întâmple nimic. 

— Şi ce facem când se întoarce Helen Grace? Când o să te 
aresteze? 

— N-o să mă aresteze. N-am făcut nimic. 

— Deci poţi să mă priveşti sincer în ochi şi să-mi spui că nimic 
din ce a insinuat ea nu-i adevărat? Că nu eşti implicat în niciun 
fel în moartea lui McManus? 

— În niciun fel, jur. 

— Nu te cred. 

— Atunci îmi pierd timpul aici. Haideţi, băieţi! 

Urmă o pauză scurtă, apoi: 

— Putem să stăm să se termine? strigă Freddie din faţa 
televizorului. 

— Nu, trebuie să plecăm ACUM. 

Cuvintele ieşiră dure şi neplăcute, determinând o supunere 
nemulțumită când băieţii închiseră televizorul fără nicio tragere 
de inimă. 

— Nu vreau să-i iei... 

Alexia îl prinse de braţ, hotărâtă să-l ţină pe loc. Înfuriat, 
Robert făcu un pas înainte, apropiindu-şi faţa de ea. 

— Incearcă doar să mă opreşti. 

Ochii Alexiei se umplură de lacrimi, dar în priviri i se citea şi 
teama. 

— Sunt băieţii mei - legal, emoţional, din orice punct de 
vedere important - şi vin acasă cu mine. 

li aruncă în faţă cuvintele, abia acum dându-şi seama că 
băieţii stăteau chiar în spatele lui. 

— Haideţi, copii, spuneţi-i la revedere lui mami şi mergem. 

Trecu pe lângă Alexia, îndreptându-se către uşa din faţă fără 
să se uite înapoi. Auzi un rămas-bun înlăcrimat, cuvinte şoptite 
şi zgomotul valizelor târâte pe jos. Traversă aleea, descuie 
maşina şi deschise portbagajul. După câteva clipe, valizele erau 
în siguranţă şi băieţii, pe locurile lor, cu centurile puse. Abia 
acum riscă să se uite la ei, dar priveliştea care-l întâmpină îi 
frânse inima. 

Ambii băieţi păreau trişti, ba chiar înlăcrimaţi. Însă mai rău 
decât atât, mult mai rău, păreau speriaţi. 

Helen ieşi în curtea de fumat, trântind uşa în urma ei. Era un 
loc murdar într-un colţ uitat al secţiei, iar acum era pustiu şi 
pocnetul uşii răsună în întuneric. Îşi scoase ţigările din buzunar, 
aprinse una şi trase adânc din ea. Nu mai fumase de peste o 
săptămână, dar acum avea nevoie de o ţigară. 

Ambuscada lui Joseph Hudson fusese cu totul neaşteptată şi 
din cauza asta cu atât mai eficientă, ridicând nişte întrebări 
urgente şi îngrijorătoare. Avea de gând să se ducă la Peters cu 
acuzaţiile astea? Era oare posibil să fi fost deja? Şi dacă da, de 
partea cui o să fie Peters? Helen nu fusese niciodată apropiată 

de comandantul secţiei, îi simţea neîncrederea şi se temea că 
ştie deja răspunsul. 

Era enervată pe Hudson, dar şi pe ea - ar fi trebuit să se 
aştepte la vreo reacţie la moartea lui Simmons, la pierderea 
protectoarei ei -, dar era şi şocată. Nu se aşteptase ca reacţia 
lui Joseph să fie atât de rapidă sau de hotărâtă. Nu doar ce 
spusese o alarmase, pentru că era înclinat spre exagerări, iar 
dorinţa lui de-a o elimina din Southampton Central era deja 
limpede de ceva vreme. Nu, felul în care vorbise o şocase. 
Dezlănţuit, sălbatic, ca şi cum nu s-ar fi dat înapoi de la nimic ca 
s-o doboare, indiferent de preţul pe care-l avea de plătit. Helen 
se confruntase în decursul anilor cu mulţi adversari redutabili şi 
ştia din experienţă că inamicii cei mai periculoşi sunt cei care nu 
au nimic de pierdut. 

Slavă Domnului, nicotină avea efectul dorit. Se simţea deja 
puţin mai calmă, mai concentrată. In momente de stres 
profesional se ducea de obicei la Grace Simmons, acum nu mai 
avea posibilitatea asta. Biata femeie zăcea într-o morgă în 
celălalt capăt al oraşului. Ceea ce însemna că mai rămânea o 
singură persoană. O persoană pe care ştia că se poate baza. 

— Bună, străino. Ce mai faci? 

Glasul lui Charlie - cald, neceremonios, prietenos - aproape 
că o copleşi pe Helen. Dar îşi păstră vocea calmă când 
răspunse. 

— Sunt bine, mersi. Tu? 

— Mda, toate bune. 

— Şi ce fac fetele mele favorite? 

— Ah, un coşmar. Poţi să le iei tu, dacă vrei... 

Chiar atunci, Helen auzi ţipete, apoi râsete în fundal. Nu i se 
părea un coşmar, i se părea căminul unei familii fericite. Ceva 
de care ea n-avusese parte niciodată în viaţă şi probabil că nici 
n-o să aibă. 

— Stai, cred că vin peste mine, zise Charlie. Vrei să le saluţi? 

— Sigur, dar mă întrebam... te deranjează dacă trec pe-acolo? 

— Acum? 

— Dacă nu e în regulă, înţeleg, dar... 

Helen dădea deja înapoi, se simţea aiurea, slabă. Avea nervii 
încă întinşi şi îşi dorea cu disperare să se afle printre oameni în 
care putea să aibă încredere, dar era jalnic să dea buzna peste 

altă familie. Însă chiar când se pregătea să se scuze şi să se 
retragă, Charlie răspunse: 

— Păi, oricum a luat-o totul razna, mai bine zicem că-i 
petrecere. Când ajungi? 

Helen simţi un val de uşurare, bucuroasă pentru o clipă că i s- 
ar putea oferi un refugiu. 

— Minunat. Pot să vin în vreo zece minute? 

Dar chiar atunci începu să-i vibreze telefonul. Surprinsă, văzu 
că detectivul-agent Bentham încerca să dea de ea. Era cumva 
tentată să nu ia în seamă apelul, dar, ca de obicei, câştigă 
partea raţională. 

— De fapt, pot să te sun înapoi într-un minut, Charlie? Mă mai 
sună cineva. 

— Sigur că da. 

— Mersi. 

Închise şi îi răspunse lui Bentham. 

— Detectiv-inspector Grace. 

— Scuze că te deranjez aşa târziu, şefa... 

Era un apel pe care Helen îl primise de nenumărate ori în 
decursul anilor şi ştia ce urmează. 

— ... dar am găsit un cadavru. 

Alan Peters îşi supse obraji, privind spre măcelul din faţa lui. 

— Imi pare rău să fiu purtător de veşti proaste, dar m-am 
gândit că trebuie să vedeţi. 

Peters abia auzi cuvintele lui Abigail Miller, cu privirea aţintită 
pe exemplarul din Southampton Evening News deschis pe birou. 
Miller dăduse prima pagină, atrăgându-i atenţia asupra paginii 
duble din interior, de unde-l privea o fotografie deloc favorabilă 
a lui Helen Grace, însoţită de un amplu articol semnat de Emilia 
Garanita. Poza ofițerului de rang înalt era groaznică - părea să fi 
fost făcută în apropierea locului unde fusese ucis Martin Hill şi o 
înfăţişa pe Grace ameţită şi confuză. lar dedesubt era 
blestematul de titlu: „Beată când pierde”. 

Ingrijorat, Peters citi pe diagonală articolul care spunea în 
esenţă că Grace, bine-cunoscută pentru abstinenţa ei, cedase 

sub presiunea evenimentelor din ultima vreme şi se reapucase 
de băut, revenind la comportamentul autodistructiv. In mod 
normal, Peters n-ar fi luat în seamă zvonul, dar acum ezita. 

— Crezi că are vreo bază reală? întrebă el grav, întorcându-se 
către Miller. Adică, de unde are Garanita chestiile astea? 

— Articolul spune „o sursă apropiată de anchetă”, ceea ce, 
bănuiesc, înseamnă cineva din echipa lui Grace. Orice ar spune 
ea, ştim că există o scurgere de informaţii. Ştim şi că moralul 
este scăzut în echipă, că sunt comentarii că nu controlează 
situaţia. Aşa că da, cred că trebuie să ne întrebăm dacă alcoolul 
n-ar putea fi un factor. 

Peters nu spuse nimic, privind fotografia nefericită a lui Helen 
Grace. 

— Trebuie să ne gândim şi cum să reacţionăm. Este un atac în 
forță asupra competenţei detectivului-inspector Grace și a 
secţiei. Nu putem s-o lăsăm aşa, trebuie să reacţionăm, pentru 
că, trebuie să mă credeţi, titlurile astea o să facă valuri. 

— Zici? ripostă Peters tăios. Poţi să bagi mâna în foc că 
diseară o să-mi mănânce ficaţii şi primarul, şi comisarul pentru 
poliţie. 

— Exact, deci trebuie să vorbim cu detectivul-inspector Grace, 
să vedem ce are de zis. 

— Păi, aş vorbi dacă ar fi aici, dar a mai fost o crimă. 

— Glumiţi? _ 

Miller se scăpase, incapabilă să-şi ascundă şocul. Insă Peters îi 
aruncă o privire atât de urâtă, că ofiţerul de presă dădu înapoi. 

— Cum am zis, trebuie să ascultați şi povestea lui Grace 
înainte să puteţi lua orice decizii ferme. Poate că, dacă e 
dispusă să coopereze, să recunoască, atunci poate ar fi o cale să 
gestionăm... 

— Şi de ce să facă asta? Mă aştept să nege totul, să pună osul 
la treabă şi să încerce să depăşească momentul. Eu asta aş face 
în locul ei. 

— Şi cum să reacţionăm? Să stăm cu mâinile în sân, în timp 
ce cadavrele se adună? 

Furios, Peters se întoarse către Miller, deloc impresionat de 
exprimarea ei directă, însă de data asta ofiţerul de presă nu mai 
avea de gând să dea înapoi. 

— Ascultaţi, domnule, ştiu că nu am treabă cu conducerea 
operativă, dacă vreţi puteţi să-mi spuneţi să-mi ţin gura, dar 

faptele sunt fapte. Nu s-a făcut nicio arestare, n-avem piste 
concrete, iar detectivul-inspector Grace urmăreşte acum un 
avocat local cu un caracter mai presus de orice îndoială. Suntem 
de râsul lumii. 

Peters nu putea să nege evaluarea acuzatoare a lui Miller. Se 
simţi dintr-odată extenuat şi deprimat de toată povestea asta 
nenorocită. Nu mai avusese niciodată parte de provocări pe atât 
de multe fronturi şi nici nu se mai simţise vreodată atât de 
neputincios în faţa lor. 

— Aţi dat dovadă de o loialitate admirabilă faţă de detectivul- 
inspector Grace, cum ar face orice şef de secţie bun. Dar dacă 
încrederea nu e răsplătită, dacă ajunge să se resimtă în lumea 
largă, chiar şi în echipa ei, că detectivul-inspector Grace şi-a 
pierdut autoritatea, echilibrul, capacitatea de conducere, atunci 
ce aveţi de câştigat dacă o susţineţi în continuare? 

Era un punct de vedere corect, pe care Peters nu-l putea 
respinge. 

— Detest să spun asta, dar poate că este momentul pentru o 
perspectivă nouă, îndrăzni Miller. 

— Crezi că ar trebui s-o las în plata Domnului? 

Părea ciudat, dar şi o mare uşurare, să spună asta cu voce 
tare. 

— Cred că ar trebui să apăraţi reputaţia secţiei, răspunse 
Miller hotărât. 

Şi asta era, pe scurt. Secţia era domeniul /ui, cariera lui, 
moştenirea lui. Eşecul de a controla criminalitatea şi violenţa 
care cuprinsese Southamptonul va fi eşecul /ui, sfârşitul unei 
cariere de succes. Dar chiar în timp ce examina ideea aceasta, 
ezită. Să renunţe la Helen Grace ar fi controversat şi 
problematic, dacă se gândea la palmaresul şi statutul ei în 
poliţie. Chiar putea să ia o astfel de decizie? 

Poate că trebuia s-o ia, ţinând cont de cât de mult părea să se 
fi extins putreziciunea? 

Era atât de adânc cufundat în gânduri, prins în ghearele 
acestei dileme imposibile, că nu mai era conştient nici de 
prezenţa lui Miller, nici de apariţia bruscă a secretarei. O bătaie 
fermă în uşă îl smulse din introspecţie. 

— Scuze că vă deranjez, domnule... doar că a sunat comisarul 
pentru poliţie şi pare foarte dornic să stea de vorbă cu 
dumneavoastră. 

Şi în acel moment comisarul-şef Alan Peters găsi răspunsul. 
Capitolul 91 


Helen se strecură pe sub banda instalată de poliţie, către 
agentul în uniformă. 

— Unde e? întrebă ea, trecând peste amabilităţi. 

— Drept pe coridor şi în stânga. Detectivul-agent McAndrew 
coordonează activitatea. 

Helen încuviinţă şi privi clădirea părăginită din faţa ei. Era un 
loc îngrozitor şi posomorât, un complex ieftin din prefabricate, 
care fusese conceput pentru profit maxim cu investiţie minimă. 
În mod cert, complexul de boxe de depozitare nu funcţionase 
niciodată; clădirea care fusese ridicată în pripă era deja pe cale 
să se prăbuşească. Helen privi cu neîncredere intrarea 
întunecoasă, care părea o poartă către lumea de dincolo. 

Se strecură înăuntru şi ridică lanterna, care lumină un coridor 
lung şi pustiu. Protecţiile de plastic pentru ghete scoteau un 
foşnet ciudat pe podeaua plină de mizerie, dând senzaţia că 
sunt şoaptele unui spirit întunecat, care-i dădea fiori. Nu era 
genul sperios, dar locul ăsta avea ceva care o neliniştea. Poate 
că era urmarea confruntării de mai devreme cu Joseph. Ori 
senzaţia copleşitoare de decădere, de pervertire pe care o 
transmitea locul ăsta. Sau poate faptul că ştia ce o aşteaptă. 

Străbătu în grabă coridorul şi o luă la stânga. Şi auzi vocile 
hotărâte caracteristice ale poliţiştilor aflaţi la locul faptei. Se 
grăbi spre ele, trezindu-se curând faţă în faţă cu McAndrew, în 
ceva ce părea un fel de boxă de depozitare/birou. Erau hârtii 
peste tot, o masă răsturnată şi, în mijlocul haosului, un bărbat 
întins pe spate. 

— Avem vreo idee cine e? 

— N-are niciun act de identitate la el, răspunse McAndrew, 
clătinând din cap. Dar s-ar putea să ne spună ceva laptopul. 

Helen încuviinţă şi trecu pe lângă ea, către cadavru. Victima 
era un bărbat corpolent, probabil spre 50 de ani. Dacă ăsta era 
biroul lui, era clar că nu-i prea păsa de aparenţe, trăsătură care 
părea să se extindă şi la persoana lui. Era îmbrăcat cu nişte 
pantaloni de trening murdari şi un hanorac de velur care văzuse 

şi zile mai bune. Şi pantofii sport erau ponosiţi, iar unul dintre ei 
atârna de piciorul stâng, probabil smuls în timpul luptei. In mod 
clar avusese loc o confruntare de proporţii - se vedea după 
mobila răsturnată şi lucrurile împrăştiate, dar şi din 
numeroasele tăieturi şi zgârieturi de pe mâinile bărbatului. Insă 
nu asta îi atrase atenţia lui Helen. Privirea ei se fixă pe ce mai 
rămăsese din chipul victimei. 

Era o privelişte cumplită. Bărbatul nu fusese doar bătut, 
fusese zdrobit. Avea nasul rupt, orbitele sparte, dinţii săriţi, cu 
totul. Cine îi făcuse aşa ceva fusese probabil împins de furie sau 
de disperare, atât de brutal fusese atacul. Toată faţa părea să 
se fi afundat, ca o mocirlă de nisip mişcător purpuriu. Nu mai 
arăta a fiinţă umană; era doar un trup care avusese cândva 
viaţă. Era oribil de privit, iar Helen se înfioră din nou. 

Cine făcuse aşa ceva nu voise doar să-şi omoare victima. 
Voise s-o facă să dispară complet. 

ZIUA A ŞASEA 


Capitolul 92 


— Haideţi, oameni buni. Vreau fotografiile completate şi 
imaginile în sistem într-o oră, vă rog... 

Spusese „vă rog” după ce se gândise mai bine. Politeţea nu 
era punctul forte al detectivului-sergent Hudson, ceea ce se 
observa acum, în timp ce se îndrepta spre locul crimei, 
împărțind ordine şi ultimatumuri. Helen Grace era în altă parte 
în dimineaţa asta; se dusese la Robert Downing, ceea ce 
însemna că Hudson era ofiţerul superior la locul faptei, dar asta 
nu însemna că era mai uşor de înghiţit. Pe de altă parte, lui 
Meredith Walker nu-i plăcuse niciodată intrigantul ăsta îngâmfat 
şi plin de el. Doamne, ce-şi mai dorea să se întoarcă odată 
detectivul-sergent Charlie Brooks! 

Aruncându-i o privire plină de înţeles fotografului - care i-o 
întoarse cu interes -, Meredith se întoarse la treabă. Locul unde 
avusese loc confruntarea principală fusese fotografiat intens în 
Zori, ceea ce însemna că Meredith putea să se ocupe de hârtii şi 
obiectele personale, ca să nu mai vorbim de cadavru. Cercetase 
documentele împroşcate cu sânge, sticlele goale de Lucozade şi 
cutiile de Pot Noodle, dar nu găsise mai nimic interesant, aşa că- 
şi îndreptase atenţia către laptop. Pleca de la premisa că îi 
aparţinea victimei şi sperase că o să le ofere informaţii utile 
despre identitatea sau motivele agresorului, dar de la prima 
privire fugară renunţă la idee, încercările repetate de a-l porni 
nu avuseseră niciun rezultat şi, apăsând pe tastele distruse, 
Meredith îşi dădu repede seama de ce. Placa de bază, bateria, 
tot ce se afla în carcasa de titan a laptopului părea topit. 
Trebuia dus şi analizat la laborator, dar avea deja o bănuială 
despre ce trebuie să fi provocat distrugerile, pentru că pe 
microcipuri şi procesor erau reziduuri albe, care arătau a acid 
industrial. 

Dezamăgită, Meredith puse laptopul într-o pungă şi-l etichetă, 
după care îşi îndreptă atenţia spre bărbatul decedat. Cauza 

morţii avea să fie stabilită de Jim Grieves, deşi nu era nimic 
neclar, dar tot ar mai fi putut fi strânse indicii importante chiar şi 
acum, înainte să fie luat cadavrul. Meredith îngenunche lângă 
faţa distrusă a bărbatului şi îşi aruncă privirea peste tors, braţe 
şi mâini. Nu se vedeau fire de păr sau fibre textile pe mâini, deşi 
Jim ar fi putut să preleve mostre de ADN de sub unghii sau din 
liniile din palmă, pentru că era clar că avusese loc o luptă 
intensă. Observă totuşi intrigată că bluza de trening de velur 
soioasă fusese sfâşiată în mai multe locuri - analiza rupturilor ar 
fi putut aduce indicii importante, mai ales dacă fuseseră făcute 
cu mâna. Meredith se trezi făcând un inventar mintal al hainelor 
pe care urma să le analizeze după ce aveau să fie scoase de pe 
cadavru - bluza de trening, pantalonii zdrenţuiţi şi, bineînţeles, 
adidaşii. Dacă victima s-ar fi întâlnit cu ucigaşul în altă parte şi l- 
ar fi adus aici, atunci în rizurile de pe tălpi s-ar fi strâns praf, 
polen sau vegetaţie care i-ar fi putut ajuta să-i reconstituie 
ultimele mişcări, poate chiar şi identitatea  atacatorului. 
Mutându-şi privirea de la adidaşi, Meredith examina în 
continuare partea de sus a cadavrului, unde zări întâi un ceas 
masiv pe încheietura stângă, apoi un medalion de aur care 
zăcea inutil pe gâtul traumatizat. 

Era un obiect straniu, în contrast cu ceasul greoi şi inelele 
ostentative de pe degete; era destul de mic, nesemnificativ prin 
comparaţie. S-ar fi aşteptat ca bărbatul să aleagă ceva mai 
mare, ceva mai à la Tom Jones, dar punând mâna pe el, îşi dădu 
seama că era mic şi foarte uşor. De fapt, i se părea că era gol pe 
dinăuntru. 

Intrigată, îl luă în palmă şi-şi trecu uşor degetul pe margine, 
până găsi o închizătoare. O pipăi, apoi apăsă uşor, până când 
faţa medalionului se deschise brusc. Curioasă să afle de ce 
genul ăsta de bărbat poartă un astfel de medalion, se uită 
înăuntru şi primi imediat răspunsul. Pentru că înăuntru se 
ascundea, departe de priviri indiscrete, un microcip. 


Capitolul 93 
— Este revoltător. De-a dreptul revoltător... 

Helen lăsă cuvintele lui Downing să treacă pe lângă ea. 
Mandatul pe care tocmai i-l înmânase îl contrazicea. 

— Este o locuinţă privată, e căminul familiei mele. 

— Este adresa principală a unui suspect principal şi, cum bine 
ştii, avem tot dreptul s-o percheziţionăm. 

Văzând că n-o putea intimida pe Helen, Downing schimbă 
tactica. 

— Uite, Helen, am băieţii la mine. O s-o ia razna... 

— Îmi pare rău. Nu poate să-i ia Alexia? Îl pot ruga pe ofiţerul 
de legătură s-o sune în numele tău. 

Downing ezită, vizibil nehotărât. Nu voia s-o sune pe fosta 
soţie, dar nici nu voia să discute cu ea un străin. 

— Bine, o sun eu, dar este o neînțelegere enormă. 

Zgârieturile de pe obraji şi mâini îi spuneau lui Helen că 
minte, dar nu reacţionă în niciun fel. 

— Dacă mă laşi cinci minute... 

În timp ce vorbea, dădu să iasă din cameră, însă Helen îi puse 
mâna pe braţ. 

— Aş prefera să suni de-aici. 

În mod clar nu era o rugăminte, aşa că Downing se supuse 
fără nicio tragere de inimă, îndepărtându-se de ea ca să poarte 
o conversaţie şoptită din colţul încăperii. In timpul ăsta, trecură 
pe lângă el şase poliţişti în combinezoane sterile, cu mănuşi şi 
măşti, răspândindu-se ca să preleveze amprente din casă. De pe 
palierul de sus, băieţii lui Downing priveau cu gurile căscate. 

Avocatul încheie convorbirea şi se întoarse lângă Helen, fără 
nicio urmă din comportamentul prietenos şi bonom. 

— Ajunge în zece minute, spuse el încordat. 

— Atunci, propun să terminăm cu formalităţile. 

Helen făcu un pas în faţă şi cobori vocea, conştientă de 
publicul de la etaj, şi-i recită avertismentul standard pe ton 
şoptit. 

— Robert Downing, te arestez sub suspiciunea de crimă. Nu 
eşti obligat să spui nimic, dar apărarea ta ar putea fi afectată 
dacă la interogatoriu nu menţionezi ceva pe care urmează să te 
bazezi la tribunal. Orice spui poate fi folosit ca dovadă. 

Downing sigur ştia cuvintele pe de rost, însă părură să aibă un 
efect profund asupra lui. | se scurse tot sângele de pe chip; 
părea şocat, tulburat şi înspăimântat. De fapt, părea întru totul 
un om condamnat. 

— Piei din ochii mei! Nu suport nici să mă uit la tine... 

Carol era dezlănţuită, iar fiecare cuvânt era încărcat de 
ranchiună şi fiere. Belinda voia s-o calmeze, să-şi consoleze 
cumva partenera, dar ce naiba putea să zică? Toate acuzaţiile 
erau adevărate, toate insultele erau justificate. 

— Te rog, Carol, n-am vrut să-ţi fac rău... 

— Şi ţi-ai tras-o iar cu una dintre elevele tale. Din nou. 

— A fost o aventură scurtă. N-a însemnat nimic. 

— Ca şi data trecută? Şi ca data de dinainte? 

Carol se duse spre şifonier şi deschise uşile. Smulse o valiză şi 
o aruncă spre Belinda, după care scoase grămezi de haine pe 
umeraşe şi le aruncă pe podea. 

— Te rog, Carol, nu trebuie să... 

— Ba da, trebuie. De fapt, ar fi trebuit acum mulţi ani. 

— Putem s-o scoatem la capăt. 

Afirmația neconvingătoare primi reacţia pe care o merita. 
Belinda şi-ar fi dorit să fie adevărat, voia să creadă că îşi pot 
reveni după această ultimă trădare, dar în sufletul ei ştia că se 
terminase. Azi-dimineaţă fusese deja suspendată din funcţia de 
la şcoală, după ce părinţii lui Eve Sutcliffe o acuzaseră oficial de 
comportament necorespunzător. Probabil că era potrivit să 
moară şi relaţia lor, sacrificată pe altarul desfrâului ei. 

Belinda îşi strânse hainele şi le puse în valiză, dar păreau 
grele, ca de plumb, iar sarcina era aproape peste puterile ei. 

— Carol, vreau să ştii că te iubesc. 

— Ah, te rog, scuteşte-mă. 

— Că o sã te iubesc întotdeauna. 

Era adevărat. Chiar o iubea. Doar că nu era genul de iubire de 
care avea nevoie şi după care tânjea Carol. Carol fusese 
dintotdeauna mai mult o adoratoare decât un suflet pereche, o 
parteneră solidă, de nădejde, care întotdeauna iubea mai mult 
decât era iubită. Când Belinda îşi părăsise în final, cu ani în 
urmă, părinţii nestatornici şi neglijenţi păruse suficient - era 
stabilitatea şi siguranţa pe care şi-o dorea -, dar n-o mulţumise 
niciodată pe deplin, dacă era să fie sinceră cu ea însăşi. 

— Şi îmi pare îngrozitor de rău că te-am rănit. Meritai mult 
mai mult. 

Carol o privea în continuare, cu ochii ca nişte vârfuri de ac 
încărcate de ură rece, cenuşie. 

— Uite, ştiu că s-a terminat. Că ţi-am făcut rău de prea multe 
ori, dar trebuie să ştii că anii pe care i-am petrecut împreună au 
însemnat ceva. Toate momentele frumoase, care n-au fost o 
minciună şi... şi sper că în viitor, cândva, o să reuşim să fim din 
nou prietene, pentru că... pentru că aş uri să te pierd... 

Simţi un nod în gât, apoi lacrimile care i se prelingeau pe 
obraji. Era disperată, descurajată, brusc speriată că n-o s-o mai 
vadă niciodată pe partenera ei loială şi iubitoare. 

— Ei bine, e prea târziu. Pentru că m-ai pierdut. 

Carol luă valiza şi ieşi din cameră, coborând scările aproape în 
fugă în graba de a scăpa de ea. Veni şi Belinda, privindu-şi 
partenera furioasă cum smuceşte uşa din faţă şi aruncă valiza 
afară. 

— Carol, te rog... 

Dar de data asta, iubita ei n-o lăsă să termine; o prinse de 
guler şi o împinse afară din casă în ţipete. 

— Nu vreau să te mai văd în viaţa mea... 

Belinda voia s-o oprească, voia s-o implore s-o mai asculte, 
dar nu mai avu ocazia, pentru că uşa i se trânti hotărât în nas. 


Capitolul 95 


Privi în jos prin deschizătura draperiilor, cu inima bătându-i 
nebuneşte. Erau tot acolo, parcaţi vizavi, privind şi aşteptând. 

În sinea ei, sperase că poliţia avea să plece până acum, că 
era doar un incident izolat, un control rapid ca să se asigure că 
nu plecase. Dar în realitate, Lilah Hill ştia că o să fie tot acolo, 
făcându-şi treaba şi sperând s-o prindă că face vreo greşeală. 
Asta era singura explicaţie pentru apariţia lor neaşteptată, vreo 
idee greşită că o să se dea de gol şi o să-şi trădeze implicarea în 
uciderea lui Martin. Era o nebunie, bineînţeles, moartea lui n- 
avea nicio legătură cu ea, dar probabil că de-asta o spionau. N- 
aveau de unde să ştie care era situaţia ei acum, ce avea de 
gând să facă. N-aveau cum, nu? 

Abia dacă dormise, cu capul plin cu o duzină de scenarii, unul 
mai rău ca altul. Reluase încontinuu în minte evenimentele din 


VP - 222 


ultimele câteva zile, analizându-şi cu meticulozitate acţiunile, ca 
să vadă dacă nu cumva atrăsese fără să vrea atenţia asupra ei. 
Apreciind că era puţin probabil, începuse să se întrebe dacă nu 
cumva totul era doar o capcană, vreun joc pervers conceput 
special ca s-o atragă în cursă şi s-o distrugă. Dar şi asta părea 
absurd, toate dovezile sugerând că era pe bune. Ceea ce o 
adusese într-o situaţie dificilă. 

Poliţia era pe pista greşită. Sesizase corect că relaţia ei cu 
Martin nu era perfectă - detectivul-inspector Grace bănuise că 
era violent şi obsedat de control - şi, din cauza asta, că ar fi 
putut fi implicată şi ea în moartea lui, chiar dacă nu comisese 
crima cu mâna ei. Până acum, dacă nu denaturau adevărul sau 
falsificau dovezi, n-aveau cum să găsească nimic solid împotriva 
ei. Însă prezenţa lor aducea nişte probleme practice. 

Azi era ziua cea mare, momentul când avea să ucidă, când 
avea să fie poate în sfârşit liberă, dar cum putea să-şi vadă de 
treabă cu o escortă de poliţie pe urmele ei? Ideea că o să se ţină 
după ea, sperând s-o prindă pentru o crimă, şi de fapt să fie 
martori la alta era caraghioasă, aproape amuzantă. Insă în 
realitate era îngrozitor, mai mult decât ghinion, o coincidenţă 
cosmică şi aproape că i se făcea rău. 

Ce să facă? Sigur că în afară de uşa principală mai erau şi alte 
ieşiri din casă. Putea să iasă în grădină şi să sară zidul din 
spate... dar n-o aşteptau oare şi acolo? Dacă o prindeau 
furişându-se pe aleea din spate, cum putea să se justifice? Şi 
chiar dacă n-o reţineau imediat, cum putea să scape de ei? Nu 
era instruită pentru asta, nu era spion, pentru numele lui 
Dumnezeu. 

Draperiile fluturară în faţa ei şi, coborând privirea, îşi dădu 
seama că-i tremurau mâinile. Încă mai ţinea strâns telefonul - o 
parte din ea era tentată să-l trântească pe jos, să urle de furie şi 
neajutorare, dar nu era loc de slăbiciuni, cel puţin nu azi. Fapta 
nu putea fi amânată, trebuia să se întâmple acum, totul o 
condusese spre momentul acesta. Insă putea s-o scoată la 
capăt, cu toate şansele împotriva ei? Era destul de curajoasă ca 
să rişte arestarea şi demascarea doar ca să ducă la capăt 
treaba? Erau întrebări pe care nu le putea evita, pe care trebuia 
să le înfrunte. Era momentul deciziei. 

— Nu spun decât că uneori trebuie să faci alegeri. 

Joseph Hudson accentuă ultimul cuvânt, uitându-se pe rând la 
cele trei chipuri. Vorbea încet, dar hotărât, şi era clar că 
Edwards, McAndrew şi Reid urmăreau fiecare vorbă, conştienţi 
de importanţa întâlnirii şi a mesajului lui Hudson. Ştiuseră că se 
pregătea ceva când îi retrăsese de la sarcinile operaţionale ca 
să-i ducă la o şedinţă privată la Lamb and Flag, o bombă aflată 
la o aruncătură de băț de Southampton Central - acum ştiau şi 
ce. 

— Nu spun că detectivul-inspector Grace n-a făcut treabă 
bună în trecut sau că n-a fost un lider, şef, chiar prieten bun 
pentru voi, spuse Hudson, zăbovind cu privirea asupra lui Ellie 
McAndrew, care era cel mai probabil să aibă îndoieli legate de 
participarea la această lovitură de stat. Dar trebuie să trăiţi în 
prezent. Să vă confruntaţi cu situaţia în care vă aflaţi. Vin 
schimbări şi vin repede. Poate azi, poate mâine. Pentru că 
sunteţi poliţiştii cu cea mai multă experienţă din echipă, nu 
vreau să fiţi luaţi pe nepregătite. Nici nu vreau să se întâmple 
pe furiş. Detectivul-inspector Grace va da socoteală pentru 
atitudinea şi acţiunile ei şi s-ar putea să vi se ceară să 
confirmaţi versiunea mea despre evenimente, în special cum a 
ignorat în mod deliberat un suspect viabil şi i-a făcut mare 
plăcere să mă ia în râs şi să blocheze linii de anchetă valabile. 

Nu veni nicio reacţie, dar Hudson consideră că se află pe 
teren suficient de sigur ca să meargă mai departe. 

— Poate că detectivul-inspector Grace o să se apere, o să 
încerce să se agate de funcţie, poate că nu, dar oricum, voiam 
să vă spun cum văd eu că vor merge lucrurile. Şi voiam să vă 
cer sprijinul. Pentru că nu pot să obţin nimic dacă n-am alături 
de mine cei mai buni oameni. 

Zâmbi cu căldură şi primi în schimb încuviinţări încurajatoare 
de la Reid şi Edwards. Totuşi, McAndrew abia dacă reacţionă. 
Înţelesese în mod clar de unde bătea vântul, dar probabil că-i 
era greu să renunţe. 

— Înţeleg că schimbarea e dificilă, urmă el pe un ton liniştitor, 
dar este şi firească, şi benefică. Oamenii se ridică, oamenii cad 
şi cariera oricui are un termen. A lui Helen Grace a ajuns la final 

şi, deşi e trist, trebuie să privim înainte, spre un viitor mai bun şi 
mai luminos. Aşa că nu trebuie decât să vă întrebaţi dacă vreţi 
să prindeţi trenul ăsta... sau vreţi să vă duceţi la fund cu o 
corabie care se scufundă. Sunt convins că nu e o alegere simplă 
pentru voi, dar este o alegere clară. 

Îi lăsă o clipă să înţeleagă ideea, după care adăugă: 

— Şi de-asta vă cer să aveţi curaj. Să mă susţineţi în acest 
moment crucial pentru echipă şi pentru secţie. De-asta vă cer să 
faceți ce trebuie. 


Capitolul 97 


— Mă minţi, Robert. 

Avocatul o privi în continuare în ochi, dar nu reacţionă la 
acuzaţia lui Helen. Abia dacă scosese o vorbă de când intraseră 
în sala de interogatoriu. 

— Îi iubeşti la nebunie pe băieţii tăi, ştiu bine. Şi trăieşti doar 
pentru momentele pe care le petreceţi împreună. Şi totuşi ieri, 
brusc, i-ai lăsat pe capul Alexiei şi ai dat fuga la birou; ai pus 
programul tău de lucru înaintea nevoilor /or... 

— Nu voiam, sigur că nu voiam, dar n-am avut de ales, 
răspunse el fără tragere de inimă. 

— De ce? Am discutat cu angajaţii tăi şi nu era nicio urgenţă. 
Un caz care la care să trebuiască brusc să lucrezi. Apelul tău 
fusese amânat, din câte am auzit, aşa că... 

— Am rămas foarte mult în urmă din cauza problemelor pe 
care le am cu Alexia. Am fost distras, recunosc. N-am fost atent 
şi, pentru că se apropie termenele în câteva cazuri mari, am 
considerat că am nevoie de nişte ore suplimentare ca să fac 
faţă... 

— Şi cât ai stat la birou aseară? 

— Trei sau patru ore? 

— Te-a văzut cineva, vreun funcţionar? 

— Nu, era târziu. Vii devreme, pleci devreme - aşa lucrează 
ei. 

— N-ai mai fost nicăieri în altă parte? Să iei nişte dosare? Să-ţi 
iei ceva de mâncare? 

— Nu, ţi-am spus, am stat acolo toată seara. 

Helen lăsă minciuna să plutească în aer o clipă, după care 
întrebă: 

— Ai un Mercedes S Class, nu? 

— Ştii că da. 

— Cu numărul de înmatriculare OE18RDY? 

— Da... 

—E o maşină de lux, foarte râvnită. De profesionişti 
independenţi cu bani, ca tine, dar şi de hoţi... 

— Ce vrei să spui, Helen? Aş vrea să mă întorc la băieţi. 

— Ce vreau să spun e că maşinile din clasa S au un 
transponder încorporat, care transmite permanent informaţii 
despre locul unde se află autoturismul, în caz că ar cădea în 
mâinile altcuiva... 

Şi acum, pentru prima dată, Downing păru stânjenit. 

— După ce ai fost reţinut, am verificat deplasările maşinii. Și 
ce să vezi? Maşina ta a fost în centru, lângă biroul tău, dar 
numai scurtă vreme, apoi s-a îndreptat spre Thornhill, unde a 
rămas pe loc mai mult de-o oră. De-acolo, s-a întors acasă la 
soţia ta, dar după ce a staționat o vreme lângă râul ltchen. 
Acum, tu spui că ai fost la birou toată seara, înţelegi 
nedumerirea mea. 

Robert Downing se uită la ea, refuzând să se lase intimidat, 
dar Helen îl pusese în dificultate şi-l privea direct în ochi. 

— Poate că eşti conştient că aseară a fost ucis un bărbat în 


zona Thornhill. Îl cheamă Gary Bleecher şi e cămătar. Oricum, a 
fost omorât în bătaie, în urma unui atac violent. 
— Nu-l ştiu. 


— Nu l-ai cunoscut? 

— Sigur că nu. N-am nevoie să împrumut bani. Nu-l ştiu şi cu 
siguranţă nu l-aş fi atacat. 

— Şi atunci, de unde ai toate zgârieturile alea? 

Downing nu răspunse, coborându-şi instinctiv privirea spre 
mâini. 

— Eşti zgâriat pe faţă, pe mâini şi, deşi te-ai străduit s-o 
ascunzi, e clar că ai şi o vânătaie serioasă pe gât. De ce să nu 
sărim peste negări şi să trecem la subiect? Ce s-a întâmplat 
aseară, Robert? 

— Nu-l cunosc pe omul ăla, mormăi el. 

— Nu înseamnă că nu l-ai omorât. Bănuiesc că a fost o luptă 
foarte violentă, poate că a ripostat şi a încercat să te sugrume. 

Dacă aş fi eu în situaţia asta, dacă aş simţi că viaţa mea e în 
pericol, cred că aş face aproape orice ca să mă apăr. 

— N-am fost eu. 

— Robert, uită-te la mine. 

O clipă, Helen avu impresia că n-a auzit-o. Apoi Downing 
ridică încet privirea spre ea. 

— Mă cunoşti, ştii ce reputaţie am. Ştii că problema asta n-o 
să dispară. Cred că te-ai dus în Thornhill aseară. Cred că l-ai ucis 
pe Gary Bleecher... 

— Nu, n-aş face niciodată aşa ceva. Ştii şi tu, Helen. 

— Şi atunci, ce-ai căutat acolo? De ce te-ai dus atât de 
departe? Ce ţi s-a întâmplat? 

Urmă o pauză lungă, în care Downing se uită la tavan, la uşă, 
la pereţi, oriunde, numai la Helen nu. In cele din urmă cobori 
privirea, iar acum, când vorbi, Helen văzu cu surprindere că 
avea lacrimi în ochi. 

— Uite ce e, nu... nu vreau să afle băieţii, nici Alexia, dar 
adevărul adevărat e că... că m-am dus în Thornhill ca să-mi pun 
capăt vieţii. Am ajuns la capătul drumului... emoţional, mintal, 
fizic. Am încercat să fiu un tată bun, un soţ bun, dar am dat 
greş. Am dat greş în toate privinţele... 

Tremura din toate încheieturile şi avea vocea încărcată de 
emoție. 

— M-am dus cât am putut de departe de casă, de birou, de 
viaţa mea. Există zone unde nu se duce nimeni, unde poţi să fii 
singur-cuc. Şi am rămas în maşină o oră, să scriu un bilet pentru 
băieţi şi pentru Alexia. Erau câteva clădiri abandonate pe-acolo, 
unde m-am gândit că aş putea s-o fac, dar după aia au apărut 
unii - copii, skateri, drogaţi, nu ştiu -, aşa că m-am răzgândit şi 
m-am dus la râu. Nu ştiu de ce am ales locul ăla, era un loc 
familiar, un loc pe care-l ştiam. Am scos frânghia din maşină şi 
am făcut-o, m-am spânzurat... 

Arătă spre vânătaie, trăgând în jos gulerul bluzei de trening 
ca să scoată la lumină pata colorată din jurul gâtului. 

— Şi dacă aş fi făcut-o cum trebuie, n-aş mai fi aici, ca să 
discut cu tine. 

Avea ochii înlăcrimaţi, dar continuă. 

— Dar n-am reuşit. Frânghia s-a rupt şi am căzut pe jos... 

Ridică mâinile pline de răni şi-şi atinse faţa. 

— Şi când zăceam acolo, mi-am dat seama. Mi-am dat seama 
că n-o pot face, că nu-mi pot abandona băieţii. Dincolo de orice, 
trebuie să găsesc o soluţie... 

Se uită la Helen cu ochii înceţoşaţi, aşteptând compătimire. 
Dar chipul lui Helen nu trăda nicio emoție. 

— E o poveste tristă, Robert. Şi foarte frumos spusă. Dar mă 
tem că nu cred o vorbă. 

Robert o privi în continuare în ochi, însă Helen avu senzaţia că 
vede o scânteie de furie dincolo de lacrimi. 

— Eşti un om care are toate motivele să trăiască, toate 
motivele să lupte. Un job bun, copii adorabili, un viitor strălucit. 
Am stat de vorbă cu Alexia - eu am stat de vorbă cu ea - de mai 
multe ori şi spune că în ultima vreme ai fost neobişnuit de 
optimist. Mai mult, când ai apărut aseară, spune că erai departe 
de a fi disperat. Furios, agresiv, poate chiar în stare de şoc, dar 
categoric nu în dispoziţie de sinucidere. 

— Păi, asta ar spune ea, nu? 

— De ce? 

— Ca să-mi păteze reputaţia, bineînţeles. Ar face orice îi stă în 
putinţă să-mi târască numele prin noroi, ca să-i poată fura pe 
băieţi... 

— De-asta l-a angajat pe Declan McManus să te spioneze? 

— Poftim? 

— Am mai discutat despre McManus şi înainte; ai insistat că 
te-a contactat ca să-ţi ceară ceva de lucru. Dar nu e adevărat, 
nu? Adevărul e că aflase despre dependenţa ta de droguri şi 
spera să scoată bani de la tine... 

— Pentru numele lui Dumnezeu, Helen, despre ce-i vorba? 

— Erau metamfetamine? Chiar aşa de departe ajunseseşi, 
Robert? 

— Nu, sigur că nu, n-aş... niciodată n-aş... 

Dar părea că-şi pierduse brusc elocinţa firească. 

— Vezi tu, cred că aşa a funcţionat, urmă Helen. Amar Goj l-a 
omorât pe Declan McManus ca să te scape pe tine, şi cu ocazia 
asta i-a furat laptopul şi i-a dat foc şi la dosare. Dintr-odată, 
scăpaseşi; puteai să-ţi aştepţi liniştit termenul la procesul cu 
Alexia, convins că n-are nicio dovadă împotriva ta. Dar 
mântuirea ta a avut un preţ - şi acest preţ a fost Gary Bleecher. 

— E o nebunie, curată nebunie... 

— Presupun că e cineva care are datorii foarte mari la 
Bleecher şi avea nevoie să-l vadă dispărut. N-ai nicio legătură cu 
cămătarul, nu se poate face conexiunea între tine şi crimă sau 
instigator şi crimă, numai că Bleecher avea la el un microcip cu 
detalii despre toţi cei care-i datorau bani, pe care le analizăm 
chiar acum. Ar trebui să arate cine avea motiv să-l omoare şi, 
până la urmă, să ne ajute să facem legătura dintre cel care a 
instigat crima şi tine. 

— Nu, nu. N-are absolut nicio legătură cu mine. 

— Ei, haide, Robert. Renunţă. ADN-ul tău o să fie peste tot pe 
cadavrul lui Bleecher. Sânge, transpiraţie, celule epiteliale. N-o 
să reuşeşti să scapi. 

Downing clătină violent din cap de mai multe ori, dar nu 
spuse nimic. 

— Ştiu că tu l-ai omorât. Şi ştiu de ce. 

— Tu auzi ce spui, Helen? E mai mult decât o nebunie. Nu-l 
cunosc pe individ. N-am niciun motiv. 

— O, ba da, asta am stabilit deja. După destrămarea căsniciei, 
ai luat tot mai multe droguri. McManus ştia că poate să te 
distrugă... 

— Nu. 

Rostise cuvântul apăsat, agresiv, definitiv. 

— E evident că Alexia ţi-a spus deja poveşti, n-o să neg că 
luam droguri. Cocaină, ecstasy şi restul. Şi da, poate că am avut 
câteva experienţe neplăcute după ce-a plecat, dar nu sunt 
dependent. N-am fost niciodată dependent. Am avut probleme, 
dar le-am rezolvat. Am făcut tratament şi acum sunt curat de 
câteva săptămâni, aşa că nu, n-aveam niciun motiv să omor pe 
nimeni sau să-mi doresc să moară cineva. 

Se rezemă de spătar, cu braţele încrucişate sfidător. Totuşi, 
ceva din ce spusese el îi atrăsese atenţia lui Helen, făcând 
complet irelevante toate dezminţirile lui. 

— Pot să întreb unde ai făcut tratamentul? 

Urmă o pauză foarte, foarte lungă, iar tăcerea din încăpere 
deveni  dintr-odată apăsătoare şi claustrofobică. Avocatul 
răspunse într-un târziu: 

— Nu comentez. 

— Scuze, trebuie să trec... 

Două secretare surprinse se dădură deoparte, făcându-i loc lui 
Helen. Alerga pe coridor, disperată să nu piardă nicio secundă. 
Ajunse la lifturi, lovi în buton, apoi, văzând că liftul era blocat la 
etajul 15, se năpusti prin uşile către casa scării. 

Cobori aproape în zbor, câte cinci trepte deodată. Colegii o 
văzură venind şi-i făcură loc - ajunseseră să se obişnuiască de-a 
lungul anilor cu ea şi ştiau că nu e cazul să-i stea în cale. In mai 
puţin de un minut, ajunsese la parter şi dădu buzna prin uşile 
către zona de arest. 

— Unde arde? 

Anthony Parks îi zâmbea, cu obişnuita lui sclipire în ochi, dar 
Helen n-avea timp de palavre. 

— Robert Downing... 

— Ce-i cu el? 

— Ai dosarul de reţinere la îndemână. 

— Sigur. Ce-ţi trebuie? 

— Vreau să ştiu ce avea la el când l-am adus. 

— Nu multe, dacă-mi aduc bine aminte... 

Îşi făcu de lucru la calculator, lovind în tastatură cu degetele 
durdulii. 

— Telefon, chei de la maşină, o pereche de ochelari de citit, 
asta-i tot. 

— Nimic altceva? 

— Nu, nimic... deşi mai avea câteva lucruri în maşină. Au fost 
etichetate azi-dimineaţă de echipa care a făcut percheziţia. Am 
toate detaliile aici... 

Helen îl privi atentă cât scria la tastatură. 

— Uite aici. Un atlas rutier, o jachetă reflectorizantă, un 
triunghi de avertizare... 

— Ceva obiecte personale, Anthony? îl întrerupse Helen. 

— Câteva. Un album foto cu instantanee de familie, cred. Şi 
parcă au găsit şi o cutie cu pastile în torpedou. 

— Ce fel de pastile? 

Parks se uită din nou la monitor, iar când îi răspunse în cele 
din urmă, Helen îşi dădu seama că-şi ţinea răsuflarea. 

— Naltrexone. 

Helen scoase aerul din plămâni, simțind un val de uşurare şi 
entuziasm. 

— Unde e? Unde-i cutia? 

— O am aici, lasă-mă două secunde. 

Se îndreptă spre zona de depozitare şi se întoarse imediat cu 
o cutiuţă cu pastile, aflată într-o pungă transparentă. 

— lţi e de vreun folos? 

Helen i-o smulse din mână, citind nerăbdătoare eticheta. Şi 
acolo era răspunsul la întrebare, scris cu negru pe alb. Numele 
medicamentului, cantitatea şi frecvenţa dozei şi, dedesubt, 
numele medicului care îl prescrisese: Doctor Alex Blythe. 

— Da sau nu? E o întrebare simplă. 

Alex Blythe deschise gura, dar nu se auzi nimic. Iniţial ostil în 
faţa intruziunii ei - trebuise să-şi trimită acasă un pacient în 
mijlocul şedinţei -, acum părea consternat, uluit de tirul de 
întrebări pe care i le adresa Helen. 

— Uite ce e, dacă trebuie să te târăsc la Southampton Central 
pentru asta, o s-o fac. 

Tânărul psihiatru clar nu agrea ideea asta şi îşi regăsi în cele 
din urmă graiul. 

— Da, Robert Downing a fost pacientul meu. 

— Cât timp? 

— Vreo trei luni. 

— Dependenţă de droguri? 

O scurtă pauză, o rămăşiţă de rezistenţă, de decenţă 
profesională rămasă. Blythe aruncă o privire neliniştită spre 
springerul lui spaniel credincios, care-l privea vesel, apoi 
mormăi: 

— Da. Devenise dependent de metamfetamine şi nu reuşea 
să se lase. Incercase chiar şi heroină de câteva ori - cred că 
până la urmă asta l-a speriat şi l-a făcut să caute ajutor. 

— Şi Belinda Raeburn? 

— Uitaţi, despre ce-i vorba, inspectore? Nu mă simt confor... 

— Răspunde la întrebare. 

Tonul lui Helen era rece şi neiertător. Blythe clipi, neliniştit, 
îngrijorat şi răspunse fără tragere de inimă: 

— Da, a fost la mine vreo două luni, nu mai mult. 

— Şi ea ce problemă avea? 

— Păi, are un nume foarte complicat, dar practic e o 
dependenţă de dragoste. Era dependentă de adrenalina, de 
fiorul, de bucuria relaţiilor noi - senzaţia aia îmbătătoare pe care 
o ai când îţi dai seama că altcineva îţi împărtăşeşte 
sentimentele. 

— Şi a pomenit, întâmplător, că aceste noi „iubiri” erau 
minore? 

— Poftim? 

— Fete de 15 ani, posibil chiar mai mici uneori... 

Toată rezistenţa medicului părea să se fi evaporat, tânărul 
psihiatru fiind uluit de ce auzea. 

— Nu, sigur că nu. A zis că erau tinere, de 19, 20 de ani... 

— Ei bine, nu erau. Erau copile, iar una dintre ele a fost ucisă 
brutal acum zece zile. 

— Dar... dar doar n-o bănuiţi pe Belinda de... 

— Dar Amanda Davis? 

Psihiatrul o privi fix o clipă, prins pe picior greşit de 
schimbarea rapidă de direcţie. 

— A fost şi ea pacienta ta? 

— Da, recunoscu el, parcă pustiit acum. Pacientă pe termen 
lung. 

— Pentru ce? 

— Păi, Amanda... Amanda era un caz extrem. Hipersexualitate 
legată de tulburarea bipolară. | se spune popular nimfomanie, 
dar de fapt nu există. Când era pe spirala în jos, era foarte 
deprimată, abia dacă ieşea din casă. Dar când intra în faza 
maniacală, practic scăpa de sub control. Intotdeauna înlocuia 
afecțiunea cu sex şi în perioada maniacală căuta deliberat 
întâlniri sexuale extreme. 

— În cluburi? 

— Cluburi, locuri pentru sex în public, petreceri de swingeri. În 
fazele astea, se culca practic cu cât mai mulţi, făcea orice voiau 
ei şi se pierdea în experienţă. Evident, am sfătuit-o să renunţe, 
pentru că nu era sigur, dar îi era foarte greu să se lase. Nu în 
ultimul rând pentru că avea un soţ care o domina şi îi încuraja 
comportamentul dezlănţuit. 

— Şi Lilah Hill? 

Alex Blythe se întrerupse, uitându-se la Helen de parcă ar fi 
văzut-o pătrunzând secretele altora prin vrăjitorie. 

— Da, da... dar e o pacientă relativ nouă. Abia suntem la 
suprafaţa problemelor ei. 

— Şi care-i forma ei de dependenţă? 

— Alcoolism, un caz destul de grav. 

Şi asta era. Toţi suspecţii, toţi făptaşii, înşiraţi frumos pe un 
rând. Toţi, cu tratament primit de la Alex Blythe. 

— Tu eşti legătura. 

Cuvintele rămaseră suspendate în aer, îngrozindu-l pe tânărul 
psihiatru. 

— Legătura cu ce? 

— Toate aceste persoane au comis crime sau au de gând să 
le comită. 

— Nu, nu. V-am spus deja, e imposibil... 

Era disperat şi insistent. 

— Îmi spuneţi că Amar Goj e criminal şi eu spun că n-are cum. 
Orice probleme ar avea, nu-i stă în fire să le facă rău altora. 

— Dovezile nu mint. 

— Şi ceilalţi? Amanda, poate, da, o văd ajungând într-o 
situaţie dificilă, într-un moment negru... dar Lilah? Robert? 
Belinda? Sunt oameni cu educaţie, profesionişti cu toată viaţa 
înainte. Oricât de tulburaţi ar fi, oricât de disperaţi, n-ar ucide..., 
protestă Blythe. 

— Ai fi surprins ce pot face oamenii când ajung să fie încolţiţi. 
Singura mea întrebare e cine îi pune s-o facă. 

Urmă o pauză scurtă, cât se făcu simțită greutatea acuzaţiei. 

— Credeţi... credeţi că eu sunt implicat în povestea asta? 

— Ce altă explicaţie poate fi? Eşti singurul care le ştia 
secretele. 

— Dar încercam să-i ajut. 

— N-am decât cuvântul tău. 

— Nu, nu, nu aruncaţi asta pe mine. N-am făcut nimic. 

Era îngrozit şi se făcea tot mai mic în timp ce vorbea. Dacă la 
început păruse charismatic şi impresionant, acum părea doar 
slab, chiar demn de milă. 

— Şi atunci, cum explici? urmă Helen, presându-l în 
continuare. 

— Nu pot... 

— Atunci tu eşti legătura. 

— Nu, n-aş folosi niciodată informaţii confidenţiale împotriva 
pacienţilor mei. Contrazice tot ce cred... 

O privea rugător, dar îi simţea neîncrederea. 

— Mi-am dedicat ultimii 15 ani din viaţă pentru a ajuta 
oameni. De ce să stric totul făcând ceva aşa de... pervers? 

— Asta am de gând să descopăr. 

Această declaraţie seacă păru să-l doboare şi orice urmă de 
beligeranţă îi dispăru brusc. 

— Bine, pot să propun să continuăm discuţia la Southampton 
Central... 

— În cazul în care cooperez, putem... putem să încercăm să 
nu ajungă în ziare numele meu, numele cabinetului? 

O spusese mai mult cu speranţă decât cu aşteptări reale. 

— Să cooperezi? 

— Da, dacă spun ce ştiu, putem să... 

— Nu facem înţelegeri, doctore Blythe. O să-mi spui ce ştii, de 
bunăvoie şi nesilit de nimeni, sau te acuz de obstrucţionarea 
justiţiei. 

Încă o lovitură; psihiatrul era din ce în ce mai alb la faţă. 

— Bine. Dacă n-ai de gând să vorbeşti, pot să-ţi pun cătuşele 
chiar acum... 

— Am avut un atac informatic, bine? 

— Poftim? 

— Acum trei luni am... am avut un atac informatic. Cineva, 
vreo organizaţie, a obţinut acces la sistemele mele. 

— Cum? 

— Malware. Am primit un e-mail aparent de la o revistă 
ştiinţifică la care am abonament... numai că nu asta era, a fost 
calea prin care cineva a trecut de protecţia mea şi în clipa când 
am deschis mesajul mi-a accesat de la distanţă computerul şi 
fişierele. A fost o greşeală prostească; n-am observat că adresa 
de e-mail nu semăna cu cea obişnuită. 

— Şi după aia? 

— După aia, nimic. Eram conştient că intrase cineva în sistem, 
că fişierele fuseseră descărcate şi aşteptam să mă contacteze. 
Să ceară să plătesc, taxă de protecţie sau ce escrocherie se 
poartă zilele astea. Dar n-am primit nimic, încă n-am... 

Helen se uită la el, cântărindu-i cuvintele. 

— De ce n-ai făcut reclamaţie? 

— De ce oare? 

Agresivitatea răspunsului o luă prin surprindere pe Helen. 

— Am petrecut ani întregi să-mi clădesc afacerea. Ce s-ar fi 
întâmplat dacă reclamam atacul, dacă se afla cumva că 
dosarele pacienţilor mei au fost accesate, furate... iar cele mai 
intime mărturisiri şi probleme ale lor au ajuns în domeniul 
public? Aş fi fost distrus. Oamenii vin aici pentru că au nevoie să 
vorbească fără să fie judecaţi. Nu vin la mine ca să-şi vadă 
secretele expuse în văzul lumii... 

— Şi n-ai făcut nimic? N-ai zis nimic? 

Şi acum îi văzu ruşinea. 

— Ar fi trebuit să spun ceva, sigur că ar fi trebuit. Dar mi-era 
frică. Mi-era frică de ce o să însemne pentru mine. Pentru e... 

— Aşa că ţi-ai ţinut gura ca să te aperi. 

— Da. 

— Şi din cauza laşităţii tale, am de-a face cu cinci cadavre. 

Psihiatrul şocat păru să înceapă să înţeleagă oroarea deplină, 
întregul cost al acţiunilor lui; ridică privirea spre Helen când 
încheie: 

— Vă rog, credeţi-mă, inspectare, n-am vrut niciodată să fac 
rău cuiva, dar n-am ştiut ce-i mai bine să fac. Speram doar că o 
să dispară, că o să treacă, şi niciodată, nici în cele mai urâte 
coşmaruri, nu m-am gândit că poate să se ajungă la așa ceva... 
spuse el, îngrozit de ce făcuse. 

Numai că la asta dusese. Şi acum amândoi trebuiau să facă 
faţă consecinţelor. 

Helen împinse uşile şi ieşi în stradă. O lovi imediat căldura 
cumplită, aproape o făcu să se oprească în loc. Azi era chiar mai 
cald ca ieri, iar temperatura arzătoare, chiar sufocantă, părea 
foarte potrivită pentru starea ei de nelinişte. 

Venise convinsă că Alex Blythe era responsabil şi se pregătise 
pentru o confruntare de care era convinsă că va fi dificilă, poate 
chiar periculoasă. Dacă el era strategul acestui joc sinistru, cine 
ştie cât de departe ar merge ca să se apere şi să rămână în 
libertate? Dar nu fusese nicio confruntare, doar o capitulare, 

scuze şi explicaţii care se revărsaseră din el în timp ce îşi vedea 
cu ochii lui distrugerea. 

Dar îl credea? Era posibil să spună adevărul? Mintea îi spunea 
nu - el trebuia să fie legătura -, dar inima avea argumente 
împotrivă. Se arătase sincer şocat, ca şi cum nu-i venea să 
creadă ce-i spune. Mai mult, îşi apărase cu înflăcărare şi energie 
pacienţii, insistând că nu erau capabili de crimă. Helen bănuia 
că avea dreptate, că fuseseră membri ai societăţii cu frica legii 
în cea mai mare parte a vieţii lor. Dar el nu ştia ce ştia ea, nu 
ştia cât de mult decăzuseră. 

Nu era un scenariu pe care-şi dorea să-l susţină. Dacă șocul 
era autentic, dacă spunea adevărul, atunci viaţa ei tocmai 
devenise şi mai grea. Helen crezuse la început că făptaşii se 
cunosc cumva unii cu alţii şi făcuseră aranjamentele între ei. 
Apoi crezuse că Alex Blythe trăgea sforile. Acum apăruse o altă 
posibilitate, şi mai sinistră. Exista vreun nemesis ascuns pe 
undeva, care-i făcea pe aceşti oameni vulnerabili să joace cum 
le cânta? Care comitea multiple crime fără să se arate sau să se 
implice? Şi dacă da, cine era? 

Ideea îi făcea capul să se învârtă. Să urmăreşti un hacker era 
practic imposibil, mai ales dacă-şi luase măsuri de precauţie 
elementare, ca de exemplu să-şi devieze operaţiunile prin altă 
ţară. Putea face asta, să-şi acopere cu grijă urmele şi totuşi să 
opereze nestingherit din Marea Britanie. Şi atunci, cum să-l 
găseşti? Cum comunicase cu Goj, Raeburn şi Downing? Putea 
folosi aşa ceva împotriva lui? Poate, dar părea o speranţă 
deşartă - arhitectul acestui masacru şi al nenorocirii rămăsese 
perfect ascuns până acum. 

Când ajunse la motocicletă, Helen se opri. Instinctiv, voia să 
creadă că Blythe minte - şi avea să obţină imediat mandat ca 
să-i analizeze computerul, sistemele, să-i verifice povestea -, 
dar era ceva care o punea pe gânduri. Mai devreme, când 
vorbea cu Robert Downing, adversarul ei păruse înspăimântat, 
experimentatul avocat arătând mai intimidat de „creierul” 
acestei operaţiuni decât de Helen, deşi ea avea în spate toată 
forţa legii. Şi văzuse adineauri aceeaşi expresie pe chipul lui 
Alex Blythe în timp ce insista să afle tot de la el. Să fi ştiut oare 
mai mult decât lăsa să se vadă? Să fi ştiut de ce e capabil cu 
adevărat personajul întunecat din spatele acestui măcel? 

Se întoarse şi privi spre biroul de la primul etaj al psihiatrului. 
Şi, spre surprinderea ei, îl văzu uitându-se la ea, urmărindu-i 
plecarea, ca şi cum ar fi vrut să se asigure că dispare de-a 
binelea. Curioasă, îi susţinu privirea, sperând să vadă ceva care 
să-i confirme bănuielile - furie, sfidare, poate chiar un sentiment 
de triumf. Dar nu era nimic de genul ăsta. Blythe arăta crispat, 
palid, chinuit. Nu semăna nici pe departe cu un învingător, un 
prădător, un geniu al răului. 

Chiar dimpotrivă, de fapt. Părea bântuit. 

Stătea lângă containerul metalic lovit, privind conţinutul oribil. 
Parcul era întotdeauna aglomerat vara, ceea ce însemna că 
toate coşurile de gunoi dădeau pe dinafară. Lui Lilah îi convenea 
de minune şi nu ezită, scormonind printre cutiile de cola şi 
ambalajele de sandviciuri aruncate şi făcând o groapă adâncă în 
gunoaie. Ştiind foarte bine că o să atragă priviri curioase dacă 
era văzută, îşi scoase telefonul din buzunarul hainei. 

Chestia asta, această mică mostră de tehnologie produsă la 
mii de kilometri depărtare, de muncitori fără chip plătiţi prost, 
era atât calea de salvare, cât şi temnicerul său şi era bucuroasă 
să scape de el. O ardea deja de două zile în buzunar, o aducere- 
aminte profund deranjantă despre acţiunea îngrozitoare în care 
era implicată. Dar acum utilitatea lui ajunsese la final, povestea 
era aproape încheiată, aşa că-i scoase capacul din spate şi apoi 
cartela. O şterse cu un şerveţel dezinfectant, străduindu-se să 
înlăture orice semn că se aflase în posesia ei, şi o rupse în două, 
bucurându-se de trosnetul puternic cu care se frânse. Aruncă 
jumătate în coş şi puse cealaltă jumătate în buzunar, ca s-o 
arunce mai târziu. Apoi adună o grămadă de gunoi peste 
jumătatea aruncată şi dezmembră telefonul, scoțând bateria şi 
pregătindu-se să scape şi de el. 

Riscă să ridice încă o dată privirea şi constată cu groază că se 
apropia cineva - o tânără mamă care sporovăia fericită cu 
bebeluşul ei. Nu mai avea ocazia să amâne şi să-şi savureze 
clipa de libertate, aruncă părţile componente ale telefonului în 
coşul metalic, îngrămădind gunoi deasupra, ca să nu mai fie la 

vedere. Aruncă o privire în stânga şi văzu că tânăra mămică nu 
o observase, cufundată într-o discuţie serioasă cu băieţelul ei. 
Totuşi, nu era cazul să rişte, ar fi fost mai bine dacă nu era 
văzută deloc azi. Uitându-se încă o dată spre coş, se întoarse şi 
se îndreptă în grabă spre maşină. 

— Cum dracu au pierdut-o? 

Helen nu-şi ascundea nici neîncrederea, nici furia. 

— Păi, i-au supravegheat casa aseară şi din nou azi- 
dimineaţă, răspunse grăbit detectivul-agent Osbourne. Au văzut 
mişcare la etaj în jur de ora 9. De-atunci, nu s-a mai întâmplat 
nimic. 

— Au încercat să sune la telefon? 

— De câteva ori, dar fără succes. Şi pe mobil, dar e închis. 
Detectivul-agent Bentham a bătut de două ori la uşă, vrând să 
se prezinte drept coleg de-al lui Martin, dar nu era nicio mişcare, 
niciun semn că ar fi cineva în casă. Draperiile sunt trase toate, 
n-avea cum să dispară. Oricum, sunt îngrijoraţi că s-ar putea să 
se fi strecurat cumva afară. 

— Unde erau parcaţi? 

— In faţă, pe stradă. 

— Şi accesul din spate? 

— Nu există nicio poartă în spate, doar un zid înalt. E posibil 
să fi plecat pe-acolo... 

— N-aveau pe cineva acolo? 

Osbourne nu răspunse, temându-se să n-o înfurie şi mai rău 
pe şefa lui. Helen ştia că e nedreaptă, că lovea în mesager, dar 
discuţia cu Alex Blythe o deconcertase, parcă pierdea încă o 
dată controlul asupra acestei anchete problematice. lar acum 
dispăruse unul dintre personajele principale, o femeie care 
poate punea la cale chiar în momentul ăsta comiterea unei 
crime. 

— Nu, nu cred că au avut. Au considerat că e puţin probabil 
să încerce să fugă pe-acolo, pentru că era destul de dificil şi, în 
plus, s-au gândit că nici n-avea nevoie să se furişeze, pentru că 
nu ştia că e supravegheată. Au abordat foarte prudent... 

— Evident că nu suficient de prudent. E clar că ştia că e 
urmărită şi a găsit o cale să dispară fără să fie văzută. De ce ar 
face aşa ceva dacă n-ar pune ceva la cale? 

Dar chiar în timp ce se descărca, furtuna se potoli de la sine. 

— Uite ce e, scuze. Ştiu că nu-i vina ta, dar... 

— Dar trebuie s-o găsim. 

— Exact. S-ar putea să n-avem decât câteva ore în care s-o 
împiedicăm să comită ceva îngrozitor, trebuie să facem tot ce 
putem. Triangulaţia telefonului, camere din trafic, fluxuri live de 
la camere de supraveghere şi trebuie să le dăm tuturor 
poliţiştilor de patrulă o fotografie recentă de-a ei, ca s-o putem 
localiza. Dacă reuşim, atunci poate că salvăm o viaţă şi aflăm ce 
mama dracului se petrece, în ce belea s-au băgat Lilah şi toţi 
ceilalţi. Apropo de asta, avem idee pe unde e Belinda Raeburn? 

— Credem că e undeva în oraş, deşi n-am stabilit exact unde. 
Am vorbit azi-dimineaţă cu partenera ei... mă rog, fosta 
parteneră. Nu prea avea chef de vorbă - se pare că Raeburn a 
rămas fără postul de la şcoală şi a fost dată afară din 
apartamentul unde stătea cu Carol Shepherd... 

— Deci a pierdut totul. 

În timp ce vorbea, mintea lui Helen funcţiona la turație 
maximă. 

— Ceea ce s-ar putea să ne fie de ajutor, continuă ea imediat. 
Belinda Raeburn a ucis ca să-şi apere stilul de viaţă, cariera, 
relaţia... 

— Dar acum nu mai are nimic de pierdut. 

— Exact. Dacă o să fie cineva dispus să ne explice ce sau cine 
conduce toate astea, atunci ea e. Facem la fel ca în cazul lui 
Lilah Hill - vreau să fie înştiinţaţi toţi oamenii pe care-i avem în 
stradă şi vreau ca echipa să-i localizeze pe toţi prietenii, rudele 
şi colegii pe care-i ştie aici. Stă cu ei, se dă la fund până trece 
furtuna? Hai să verificăm la hoteluri şi pensiuni, dar şi în 
principalele noduri de transport, în caz că s-a hotărât să plece 
din oraş. Dacă ajungem la concluzia că e tot aici, atunci să 
verificăm ce angajamente regulate are - ore şi programări pe 
care le-ar păstra, îndatoriri pe care le-ar îndeplini în continuare, 
fără legătură cu situaţia ei actuală. Trebuie să facem orice ca s- 
o localizăm. Ai reţinut tot? 

— Sigur... 

— Atunci, la treabă. 

Helen se uita întrebătoare la Osbourne, nedumerită de ce nui 
se transmitea presiunea şi subalternului ei, care părea nesigur, 
timid. Şi acum observă şi ea ceva - Osbourne nu se uita agitat la 
ea, ci la ceva aflat deasupra umărului ei. Se întoarse şi-şi dădu 
seama de ce amuţise brusc. 

În prag stătea comisarul-şef Alan Peters. 

— Doar nu vorbiţi serios... 

Helen nu-şi putea ascunde groaza. 

— Suntem foarte aproape să rezolvăm cazul, nu puteţi să mă 
înlăturați... 

— Mă tem că hotărârea a fost deja luată. Aş spune că nu 
Uşor... 

— Mă daţi afară? 

Nu părea posibil, dar era adevărat. Comandantul secţiei 
stătea în biroul ei, ţinând în mână un exemplar din Southampton 
Evening News, în aparenţă decis s-o înlăture de la comandă. 

— Te suspend pe durata unei anchete interne extinse. După 
încheierea ei, vom revizui poziţia ta aici, apoi vom lua o decizie. 
Între timp, detectivul-sergent Hudson va prelua comanda 
operativă... 

— Nu, nu, nu, nu, nu... 

Helen nu se aşteptase - deveni imediat evident cât de grav 
fusese atacată prin învăluire. Era clar că Hudson îl convinsese 
pe Peters şi era acum în plină ascensiune, ceea ce însemna că 
trebuia să riposteze cu tot ce avea la îndemână. 

— Nu e persoana potrivită pentru post, nu poate conduce 
echipa... 

— De ce? 

— Nu este potrivit din punct de vedere al temperamentului, 
experienţei şi capacităţii... 

— Ai vorbit în termeni elogioşi despre detectivul-sergent 
Hudson când l-ai numit, contră imediat Peters. 

— Asta era atunci. Acum ştiu altceva. 

— Poate, dar din punctul meu de vedere detectivul-sergent 
pare un poliţist dedicat şi eficient. De fapt, este singurul detectiv 

din echipă care a venit cu un suspect credibil pentru crimele 
astea. 

Încă o dată, Helen era luată prin surprindere. Era clar că 
Peters fusese bine informat, Hudson prezentându-i în detaliu 
pistele /u; de anchetă. 

— Lee Moffat nu e un suspect credibil, şuieră ea. 

— Nu văd de ce nu. E violent, amoral, are un motiv clar 
pentru uciderea lui McManus, ca să nu mai vorbim de legăturile 
solide cu uciderea lui Alison Burris și a lui Martin Hill... 

— Sunt dovezi circumstanţiale în cel mai bun caz... 

— Şi probabil de-asta mi le-ai ascuns? insistă Peters. Le-ai 
verificat personal, le-ai discutat cu adjunctul tău, ai evaluat 
dovezile... 

— Păi, nu, n-am nevoie, ştiu că e o fundătură. 

— Instinct de poliţist? 

— Deloc. Mă bazez doar pe fapte, pe indiciile pe care le-am 
descoperit. Acum avem o imagine mult mai clară despre ce se 
petrece... 

— Deci dacă nu Lee Moffat e în spatele crimelor, cine e? 

Din nou, Helen tăcu, surprinsă de agresivitatea din spatele 
întrebării. 

— Nu ştim sigur, dar suntem convinşi că totul este opera unei 
singure persoane... 

Peters expiră lung şi zgomotos şi clătină din cap. 

— Deci nu am avansat deloc de ultima dată când am vorbit. 

— N-am spus asta. Echipa mea lucrează din greu... 

— Pot să întreb dacă mai există şi a/te motive pentru care ai 
considera că Moffat nu e un suspect credibil? 

— Nu, cum am spus, este doar o chestiune de evaluare a 
dovezilor şi... 

— Deci eliminarea acestei piste de anchetă n-are legătură cu 
animozităţile personale cu detectivul-sergent Hudson? 

— Poftim? 

— Pentru numele lui Dumnezeu, Helen, am depăşit momentul 
minciunilor şi stratagemelor. Ştiu că aţi fost amanți. 

Peters aproape că strigase acuzaţia, iar câteva capete 
tresăriră în centrul de comandă de dincolo. Helen era 
încremenită, în stare de şoc, uluită că Hudson îi mărturisise aşa 
ceva lui Peters. 

— E adevărat că am fost împreună scurt..., se bâlbâi ea. 

— Încă ceva ce ai considerat potrivit să-mi ascunzi. 

— Ceea ce a fost o greşeală. De fapt, toată povestea a fosto 
greşeală prostească... 

— O greşeală care a otrăvit relaţiile din echipă, o întrerupse 
Peters. Şi i-a subminat fatal eficienţa într-un moment critic 
pentru forţele de ordine din oraş. 

— Nu, domnule, nu e adevărat... 

— Şi toate pentru că erai supărată că a pus capăt relaţiei, 
pentru că erai ranchiunoasă şi supărată... 

— Nu, nu aşa s-a întâmplat. 

— Şi hotărâtă să-l obligi pe detectivul-sergent Hudson să 
plece. 

Şi acum Helen înţelese. Viclenia simplă a planului lui Hudson. 

Să ajungă primul la Peters, să facă pe victima, s-o 
zugrăvească drept femeia respinsă devenită răzbunătoare. 
Acum vedea amploarea forţelor îndreptate împotriva ei şi ce 
poziţie slabă avea. 

— Uitaţi ce e, domnule, nu ştiu ce v-a spus detectivul-sergent 
Hudson, dar eu am pus capăt relaţiei, din cauza celor aflate 
despre caracterul lui. Şi am făcut-o bucuroasă, credeţi-mă... 

— Deci nu l-ai ameninţat niciodată? 

— Categoric nu. 

— Nu i-ai spus niciodată că ar trebui să meargă mai departe? 

Helen se opri, aruncată încă o dată în defensivă. 

— De câteva ori, i-am sugerat că ar fi mai bine dacă s-ar 
transfera la altă secţie, eventual înapoi în Cheshire... 

— Deci spune adevărul. 

— Nu, am... nu l-am ameninţat niciodată. A fost o sugestie, 
nimic mai mult. 

Suna fără vlagă, iar Peters nu ezită să insiste. 

— Mă tem că nu te cred, detectiv-inspector Grace. Dacă 
detectivul-sergent Hudson a fost direct şi plin de remuşcări, tu 
ai fost evazivă, necinstită şi necooperantă. Ca să-ţi atingi 
propriile scopuri, ai încercat să distrugi cariera unui om 
cumsecade, ducând şi echipa după cai verzi pe pereţi şi făcând 
praf reputaţia secţiei. 

Aruncă exemplarul din Southampton Evening News pe birou. 
Helen văzuse titlurile de cu seară, dar nu le luase în seamă. 
Acum îi era greu să nu se uite la campania de distrugere a 

reputației sale, când titlul ucigător al Emiliei Garanita, „Beată 
când pierde”, o săgeta de pe birou. 

— Şi de-asta n-am de ales. Te suspend oficial până la 
încheierea unei... 

— Nu, domnule, nu puteţi, vă rog... 

— Am luat decizia, încheie el brutal. Vine detectivul-sergent 
Hudson, tu pleci. 

— Glumeşti? 

Emilia Garanita râdea, descumpănită de ce tocmai îi spusese 
Hudson. 

— De ce? Ţi se pare ciudat că ar putea fi atrasă de cineva ca 
mine? 

— Nu, sigur că nu, răspunse Emilia, revenindu-şi rapid. Doar 
că nu ştiam că Helen Grace e capabilă să aibă legături 
semnificative cu vreo altă fiinţă omenească. 

— Ei bine, este. Şi a fost semnificativă, o vreme. 

— Şi cât a durat? 

Emilia scrise o notă scurtă în carneţel, fără să-şi ia ochii de la 
Hudson. Erau ascunşi în maşina ei; nu-i vedea nimeni, nu se 
gândea nimeni la ei. Era convinsă că Hudson ar fi trebuit să fie 
în altă parte, dar el părea tot mai neglijent cu îndatoririle de 
serviciu, concentrat doar să-şi dea jos şefa. 

— Opt, nouă luni sau aşa ceva... 

— Bun, şopti Emilia, sincer surprinsă. Şi aţi reuşit să păstraţi 
atâta timp secretul faţă de colegi? 

— De colegi, prieteni, chiar şi de tine, răspunse el, cu un ton 
triumfător. Relaţiile între poliţişti nu sunt complet interzise, dar 
nu sunt văzute cu ochi buni, mai ales când lucrează amândoi în 
aceeaşi secţie. E şi mai rău dacă sunt în aceeaşi echipă şi 
lucrează împreună zi de zi. 

— Sigur, înţeleg cum poate deveni... complicat. Şi de ce s-a 
terminat, dacă nu te deranjează că întreb? 

Politeţea ei era doar de faţadă. Odată ce dăduse peste bârfa 
asta, avea de gând să stoarcă şi ultima picătură din ea. 

— Eu i-am pus capăt, răspunse Hudson încet. Credeam că ştiu 
cu cine am de-a face, dar greşeam. S-a dovedit obsedată de 
control, paranoică, violentă chiar... 

— Spune, gânguri Emilia, măzgălind cu furie. 

— Oricum, s-a înfuriat când ne-am despărţit şi mi-a spus clar 
că nu mai am niciun viitor în secţie. A început să-mi dea misiuni 
de pălmaş, abia demne de un agent. M-a denigrat deschis în 
faţa celorlalţi poliţişti, în timp ce răspândea zvonuri pe la spatele 
meu şi încerca să întoarcă echipa împotriva mea. 

Emilia se îndoia că e adevărat, dar nota totul. Mărturiile la 
prima mână ca asta valorau greutatea lor în aur, oricât de 
dubioasă ar fi fost veridicitatea lor. 

— Şi ce-ai făcut? 

— Păi, am înfruntat-o, am spus că mă duc la Resurse Umane 
şi atunci m-a ameninţat. 

— Cum te-a ameninţat? 

— A promis că mă distruge. Mi-a zis că nu numai că o să mă 
dea afară din Southampton Central, dar o să se şi asigure că nu 
mai lucrez niciodată în poliţie. 

— Dar de ce? De ce ostilitatea asta împotriva ta? 

— Pentru că nu voiam să plec în linişte. Pentru că eram dispus 
să lupt pentru dreptate. Ţine minte, n-am făcut nimic greşit. Am 
fost într-o relaţie şi după aia n-am mai fost. Asta e, se întâmplă. 
Dar să mă atace aşa, să încerce să mă facă să plec, să mă 
distrugă, doar pentru că mă săturasem de atenţia ei? Gândeşte- 
te cum ar fi fost dacă era invers, un şef bărbat să atace o femeie 
din subordine. N-ar fi rezistat nici zece minute. 

— Şi nici detectivul-inspector Grace, răspunse Emilia cu un 
aer de cunoscător. Trăim într-o lume a egalităţii de şanse. 

— Lăsând deoparte aspectul moralității, e vinovată de abuz 
de putere, abuz în funcţie, încercare de a obliga un subaltern să 
plece, hărţuire. O s-o acuze de tot ce se poate. M-am plâns deja 
la Peters, lucrurile sunt în curs de... 

— Şi în ce parte crezi c-o s-o ia? O s-o susţină? 

— Mă îndoiesc. E un om direct, aşteaptă pensia. Dintotdeauna 
i-a displăcut disprețul lui Helen pentru protocoale şi reguli. Dacă 
mă întrebi pe mine, o să scape de ea bucuros. 

Emilia încetă să mai scrie, uluită de ce auzea. Venise azi 
sperând la nişte bârfe picante, dar căpătase mai mult decât ar fi 
putut spera. Relaţii ilicite, abuz de putere, un poliţist cunoscut 

care o luase razna... Avea elementele unei poveşti care o să tot 
meargă înainte şi care ar fi putut foarte bine s-o îndepărteze pe 
Helen Grace definitiv. 

— Vă rog, domnule. Nu vă cer decât să-mi mai acordaţi timp. 
O zi, cel mult două, ca să duc ancheta la bun sfârşit. 

Helen nu se milogise niciodată pentru nimic în faţa vreunui 
superior, dar n-avea de ales. Cariera, viitorul ei atârnau de-un fir 
de păr. 

— Nu se poate. Am lăsat situaţia asta în derivă prea mult 
timp. 

Tonul lui nu accepta nicio împotrivire, dar Helen trebuia să 
încerce. 

— Uitaţi, domnule, nimic din ce vi s-a spus nu e adevărat. 
Detectivul-sergent Hudson a denaturat faptele ca să servească 
propriilor scopuri. Eu am fost cea care a pus capăt relaţiei, eu 
sunt cea care a fost ameninţată din cauza asta. M-am dus la 
Grace Simmons şi i-am povestit, ea a vorbit cu detectivul- 
sergent Hudson, a scris un raport în care mă susţinea pentru 
Resurse Umane... 

— Şi unde e raportul? Nu l-am văzut. 

— A pus mâna pe el Joseph Hudson şi l-a distrus înainte să fie 
trimis. 

Părea ceva hazardat, chiar caraghios, şi-l făcu pe Peters să 
clatine din cap neîncrezător. 

— Chiar dacă ar fi adevărat, de ce n-ai venit la mine atunci? 

— Pentru că am crezut că pot să mă descurc singură, însă e 
evident că am subestimat hotărârea detectivului Hudson, 
disperarea lui de a mă da jos. 

— Şi ar trebui să te cred pe cuvânt? 

— Sigur că nu, domnule, dar eu sunt ofiţerul superior, cel care 
a realizat multe de când a preluat echipa... 

— Şi care a şi încălcat în repetate rânduri regulile, a ignorat 
protocoalele, punându-se frecvent în pericol şi pe el, şi pe 
colegii lui. 

— Da, metodele mele sunt puţin neortodoxe... 

— Care a scăpat de suspendare de mai multe ori până acum 
şi care are o înclinaţie să omoare suspecți în loc să-i salte. 

— Nu e corect, ripostă Helen, înfuriată de acuzaţie. 

— Eşti o renegată, Helen. Eşti scăpată de sub control. Şi de- 
asta ajungem să avem parte de titluri ca ăsta. 

Aruncă o privire furioasă spre ziarul aflat pe birou, între ei. 

— Dar înţelegeţi ce se întâmplă, nu? contră Helen hotărât. Ce- 
i asta. 

— E un nenorocit de dezastru de PR, răspunse tăios Peters. 
Asta e. 

— În ultimele câteva luni, detectivul-sergent Hudson a dus o 
campanie împotriva mea. El este motivul pentru care tot apar 
articolele astea, motivul pentru care Emilia Garanita se află la 
locul potrivit ca să prindă un instantaneu nefavorabil şi să înfigă 
cuțitul în... 

— Este o acuzaţie foarte gravă, detectiv-inspector Grace, o 
avertiză Peters. 

— Domnule, m-aţi întrebat înainte dacă mă îndoiesc de cineva 
din echipă, dacă am sentimentul că este posibil ca vreunul 
dintre poliţiştii mei să-i dea informaţii. O să recunosc că n-am 
fost întru totul sinceră când am răspuns. Am avut îndoieli şi 
acum ştiu sigur - Joseph Hudson este sursa scurgerilor de 
informaţii. 

Peters nu părea dispus să accepte acuzaţia. Avea propria 
viziune asupra evenimentelor şi nu voia s-o vadă pătată de 
contraacuzaţiile ei. 

— A manipulat de la bun început situaţia, zise Helen întinzând 
braţul spre panoul cu datele crimei, şi a aşteptat momentul 
potrivit să lovească, folosind toată vărsarea asta de sânge şi 
tragedia în propriile scopuri egoiste. Şi totul pentru că nu 
suportă să fie depăşit de o femeie, pentru că nu suportă să fie 
respins. 

— Cum am zis deja, detectivul-sergent Hudson are o cu totul 
altă poveste. 

— Cred şi eu. 

— Spune că l-ai înfruntat în parcarea pentru motociclete acum 
două seri şi l-ai ameninţat explicit că-l dai afară din 
Southampton Central... 

— Nu, nu e adevărat. Nici vorbă. 

Cuvintele se revărsau din ea cu forţă şi hotărâte, reducându-l 
la tăcere pe Peters. , 

— El m-a amenințat pe mine. Asta-i genul lui. Genul de om 
care-şi părăseşte nevasta şi copilul, care-şi sacrifică prietenii şi 
colegii pe altarul ambiţiei. Ştiam asta destul de bine când l-am 
confruntat în parcarea de motociclete şi de-asta am şi pomenit 
de băutură în cursul disputei din seara aia. 

— M-ai pierdut, răspunse Peters, nedumerit şi furios. 

— M-am gândit că Hudson o să-i dea informaţia lui Garanita, 
aşa că am hotărât să testez teoria. N-am intrat în ambuscada 
aia total nepregătită. 

— Vrei să spui că ai mințit deliberat despre băutură? 

— Bineînţeles. N-am mai pus o picătură în gură de trei 
decenii, probabil că ştiţi. 

— Ai vorbit despre asta doar ca să vezi dacă „informaţia” o să 
ajungă la Garanita? 

— Exact. Şi ăsta-i rezultatul. 

Arătă spre ziar, dar Peters nu-şi luă ochii de la ea. 

— Chiar şi aşa, urmă el, arătându-se pentru prima dată puţin 
nesigur, n-am decât cuvântul tău, cam tot acolo suntem. 

— Nu chiar, contră Helen. Joseph Hudson minte, el este sursa 
scurgerii de informaţii. Şi pot să dovedesc. 

— Cum? întrebă Peters neîncrezător. 

Ca răspuns, Helen îşi puse telefonul pe birou. 

— Pentru că am înregistrat toată discuţia din parcarea pentru 
motociclete, în speranţa că o să-l demasc pe Joseph Hudson. 
Ăsta a fost planul meu de la bun început. 

Peters părea neîncrezător, dar înainte să apuce să răspundă, 
Helen întrebă: 

— Vreţi s-o auziţi ? 

Helen ieşi din birou, lăsându-l pe Peters uluit în urmă. 
Superiorul ei ascultase de două ori înregistrarea şi încă mai 
digera conţinutul, dar Helen nu mai avea timp de pierdut. Avea 
de prins un ucigaş. 

Se îndreptă rapid spre panoul cu datele crimelor. Avea nevoie 
de o clipă să se adune, să-şi readucă gândurile la ancheta în 
curs, să ofere echipei liderul de care avea atâta nevoie. Dar ştia 
că n-o să-i fie deloc uşor. In realitate, încă se resimțea de pe 
urma evenimentelor din ultimele câteva ore. 

Fusese victima celei mai grosolane trădări cu putinţă, o 
tentativă de înlăturare organizată chiar de adjunctul ei. Efectele 
aveau să fie profunde şi dăunătoare, nu numai pentru 
subalternii ei, dintre care câţiva s-ar putea să fi fost seduşi să-l 
susţină în încercarea de a prelua puterea. Avea bănuieli cine 
erau şi va trebui să rezolve problema lor mai târziu; prioritatea 
era să-l neutralizeze pe Joseph Hudson. Nu era clar dacă avea s- 
o ajute şi Alan Peters, pentru că încă mai asimila noutăţile din 
cursul dimineţii, dar măcar îi acordase o amânare a execuţiei. 
Ceea ce însemna că încă are libertatea să se ocupe de Joseph 
Hudson, de una singură dacă trebuia. 

Hotărâtă, făcu ultimii câţiva paşi până la panou, silindu-şi 
mintea să revină la cazul în curs, la discuţia cu Blythe, la 
întrebările importante care rămâneau fără răspuns. Dar chiar 
atunci îl văzu pe Bentham apropiindu-se, cu o expresie 
entuziastă pe chip. 

— Veşti bune, doamnă. Am găsit-o. Am dat de urma Belindei 
Raeburn. 

Helen trecea în trombă pe străzi, făcând slalom prin traficul 
aglomerat. 

Echipa îşi făcuse tema, descoperind un prieten din zonă la 
care stătea Raeburn, iar prin el aflaseră că aceasta era acum la 
şedinţa săptămânală de la sala de sport Pure Box de pe Ogle 
Road. Recepţionera de-acolo spusese că intrase ca de obicei la 
şedinţa de la ora 11, dar că urma să plece în scurt timp, pentru 
că tocmai terminase. 

Helen aruncă o privire la display-ul motocicletei şi văzu că era 
deja şi două minute. Orice gând legat de Hudson, Peters şi 
restul rămăsese în urmă; acceleră, ocoli larg un camion, după 
care întoarse nebuneşte, iar acum se îndrepta în direcţia bună 

pe Western Esplanade. Nu era o manevră pe care ar fi încercat- 
o în mod normal, dar sensurile unice din centru erau concepute 
ca să încetinească traficul, iar ea nu-şi putea permite nicio 
întârziere - dacă o scăpau acum pe Raeburn, riscau să piardă 
apoi toată ziua încercând să-i dea iar de urmă. Avea telefonul 
închis de 24 de ore, probabil ca să fugă de problemele ei, şi era 
dificil de urmărit. Aşa că era esenţial s-o reţină. Helen era 
convinsă că o uşoară presiune aplicată strategic putea relansa 
ancheta. Raeburn nu mai avea nimic de pierdut, în timp ce 
Helen avea la dispoziţie toate cărţile, toate pârghiile şi, nu în 
ultimul rând, perspectiva punerii sub acuzare pentru uciderea lui 
Martin Hill şi relaţia cu Eve Sutcliffe. 

Viră la stânga pe Portland Terrace şi străbătu în viteză artera 
largă. Se apropie de Ogle Road şi semnaliză, rugându-se în gând 
s-o mai prindă pe Raeburn în zonă. Chiar când vira, o văzu pe 
profesoară apărând în capul străzii, cu geanta sport pe umăr, 
îndreptându-se către Portland Terrace. 

Nu avea nicio îndoială că era Raeburn - silueta subţire, părul 
blond, pasul egal şi săltat -, aşa că acceleră. Oare Raeburn o să 
cedeze imediat sau o să fie o întâlnire dificilă? Oricum, Helen nu 
voia decât s-o vadă în sala de interogatoriu, închisă şi păzită, în 
faţa multelor întrebări la care avea de răspuns. 

Se apropia în viteză de ea, profesoara nefiind conştientă de 
pericol, însă aceasta o surprinse, uitându-se în stânga şi în 
dreapta şi apoi coborând de pe trotuar. Helen bănuise că o să 
plece spre oraş, însă de fapt acum se îndrepta spre parcarea 
NCP. Oare avea maşina parcată acolo şi avea de gând să se 
ducă undeva? Sau voia s-o traverseze ca să ajungă în 
Westquay? Dacă aşa era, Helen trebuia să lase motocicleta şi s- 
o urmărească pe jos, ceea ce ar fi complicat lucrurile. 
Îngrijorată, începu să caute un loc de parcare, însă chiar atunci 
observă ceva. 

Strada era liberă când se uitase Raeburn înainte să 
traverseze, dar când coborâse de pe trotuar, de pe o stradă 
laterală apăruse o maşină. Un vehicul roşu de mici dimensiuni. 
Preţ de o clipă nebunească, Helen crezu că ar putea fi Emilia 
Garanita, dar îşi dădu seama că era un Fiat, nu o Corsa. Asta ar 
fi trebuit s-o liniştească, dar de fapt era exact invers. Pentru că 
maşina ieşise brusc, în viteză, iar acum se îndrepta în trombă 
spre Raeburn. Părea o manevră nechibzuită, iar Helen se 

aştepta ca şoferul s-o vadă pe profesoară şi să încetinească. 
Insă acesta apăsă pe acceleraţie şi se apropia în viteză de ea. 
Raeburn avea căştile pe urechi şi părea pierdută în lumea ei, 
fără nicio idee de pericolul care se apropia. In schimb, Helen 
văzu totul la viteză maximă - în minte îi apăru brusc o viziune 
cu ce urma. Cum putuse să fie aşa de proastă? Atât de lentă? 

Apăsă acceleraţia şi îşi forţă motocicleta înainte. Viteza crescu 
vertiginos - 80 km/h, 95, 100 - şi, chiar în timp ce gonea spre 
Raeburn, îşi trase în sus viziera căştii. 

— Belinda! 

Strigătul era răguşit şi ineficient, înghiţit de vuietul motorului. 

— Belinda! Dă-te deoparte! 

Dar era prea puţin şi prea târziu. Raeburn ridică privirea, însă 
doar ca să vadă maşina care se îndrepta către ea. Helen nu putu 
decât să privească îngrozită cum Fiatul intră în profesoara 
înspăimântată, azvârlindu-i trupul în aer. 

Maşina demară în trombă în timp ce Helen privea încremenită 
trupul zdrobit al lui Raeburn căzând pe jos, ricoşând din asfalt şi 
apoi rămânând nemişcat. Se auzi imediat un țipăt pătrunzător, 
al unei femei aflate în trecere, înspăimântată de ceea ce tocmai 
văzuse, însă lui Helen nu îi atrase atenţia această întrerupere 
bruscă, ci Fiatul roşu care se îndrepta acum spre ea. 

Fusese atât de şocată de ceea ce văzuse, că nu se mai 
gândise la propria siguranţă, iar motocicleta se oprise când 
fusese lovită Raeburn. Helen se încordă şi acceleră, pregătindu- 
se să se îndepărteze în viteză de maşina care se apropia, însă 
chiar atunci Fiatul frână şi se opri. Maşina era la nici trei metri 
de ea, iar şoferiţa năucită era şocată să vadă un motociclist 
singuratic în cale. Helen însă nu era surprinsă. Exista o logică 
sumbră a crimei pe care ar fi putut s-o prevadă - şi s-o prevină, 
dacă ar fi priceput mai repede. Şi de aceea se uită la Lilah Hill 
prin parbrizul crăpat dispreţuitoare, nu şocată. Echipa urmărise 
toată dimineaţa două suspecte, dar nu se gândise că acestea se 
vor intersecta atât de brutal. 

Timpul păru să se oprească în loc cât cele două femei se uitau 
una la alta, apoi se mai auziră şi alte ţipete, întrerupând 
momentul. Lilah Hill păru să revină la viaţă, brusc conştientă de 
pericolul în care se afla. Băgă în viteză, întoarse maşina şi 
demară în trombă în direcţia din care venise. Se îndreptă spre 
victima ei întinsă pe jos, dar din fericire acum era preocupată în 
principal de fugă şi o ocoli pe profesoară, trecând mai departe. 

Helen n-avea decât o fracțiune de secundă să ia o decizie. Să 
rămână cu Raeburn sau s-o urmărească pe Hill? Femeia căzută 
pe burtă era deja înconjurată de o grămadă de pietoni, cu 
telefoanele lipite de urechi, ceea ce o ajută să se hotărască. Işi 
cobori viziera şi se îndepărtă de locul accidentului, decisă s-o 
urmărească pe agresoare. Fiatul se îndepărtase deja, dar Helen 
era convinsă că îl poate ajunge - dacă se mişca repede. 

Cauciucurile se înfipseră în asfalt, iar viteza creştea constant. 
În timp ce gonea, arunca permanent priviri în stânga şi-n 
dreapta, căutând pietoni. Era o zonă comercială aglomerată, 
plină de adolescenţi, familii sau pensionari şi era foarte posibil 
ca în orice moment cineva să-i iasă în faţă, aşa că rămânea 
vigilentă, verificând drumul ca să detecteze eventualele 
pericole. 

Hill nu părea însă să aibă asemenea scrupule, concentrată 
acum să scape. Trecu în trombă pe Castle Way, apoi o luă drept 
pe French Street. Artera era mult mai îngustă, o relicvă a 
arhitecturii din epoca Tudorilor şi era populară printre localnici şi 
printre turişti. Riscul de coliziune era şi mai mare; Helen o 
urmărea cu sufletul la gură pe suspectă, pe pavajul din piatră 
cubică. Din fericire, aveau noroc, Hill ajunse nevătămată în 
capul străzii, iar Helen răsuflă uşurată. 

Acum Hill avea toate şansele să aibă probleme. Avea să iasă 
aproape vizavi de terminalul de feribot Red Funnel. Erau 
semafoare, dar şi trafic constant, alimentat de turiştii care se 
îndreptau spre port. Chiar şi de la distanţă, Helen vedea că 
semaforul e roşu, însă, spre surprinderea ei, Hill nu şovăi şi 
trecu fără să-l ia în seamă, ieşind nebuneşte pe artera 
ocolitoare. 

Rată la mustață un camion, care o claxonă când trecu pe 
lângă ea. Hill părea netulburată, lovi uşor o maşină de pe 
cealaltă bandă, dar reuşi totuşi să se îndrepte înainte să se 
îndepărteze în viteză. Helen trebui însă să pornească brusc, 

pierzând secunde preţioase în timp ce aştepta un spaţiu în 
coloana de pe celălalt sens. 

Înjurând, apăsă pe butonul căştii Bluetooth şi formă numărul 
centrului de comandă. Văzu un spaţiu liber în faţă şi acceleră 
din nou, chiar când îi răspunse cineva la apel. 

— Centrul de comandă. 

Dincolo de zgomotul motorului, recunoscu vocea detectivului- 
agent Osbourne. 

— Sunt detectivul-inspector Grace. Urmăresc un Fiat roşu, 
număr de înmatriculare K R unu nouă R F, care se deplasează în 
sens invers acelor de ceasornic pe A33. Suspecta se 
îndepărtează acum de portul Red Funnel - solicit localizare 
completă şi interceptare. 

— Imediat. Cine e? 

— Lilah Hill. Cât mai repede, te rog. 

încheie convorbirea şi-şi îndreptă din nou privirea asupra 
maşinii care gonea. Fiatul era la mai mult de 50 de metri în faţă, 
chiar acum făcând slalom de pe o bandă pe alta şi încercând cu 
disperare să-şi păstreze avansul. Helen acceleră şi se apropie de 
ea, hotărâtă să recupereze distanta dintre ele. Dar urmărirea 
deveni şi mai periculoasă. Centura care ocolea Southampton şi 
apoi ajungea în M27 era una dintre principalele artere ale 
oraşului. Ca atare, era întotdeauna aglomerată. Ceea ce ar fi 
putut fi în avantajul lui Helen, pentru că o putea încetini sau 
chiar opri cu totul pe Hill, dar putea însemna şi victime, iar 
Helen era perfect conştientă de asta. 

Ar fi fost de bun-simt să rămână în spate ca să urmărească de 
la distanţă ce se întâmplă, rămânând cu ochii pe suspectă, şi să 
aibă răbdare până când Hill putea fi reţinută în siguranţă. Dar ar 
fi fost dificil să oprească brusc pe o arteră atât de aglomerată, 
iar instinctul îi spunea s-o scoată pe Hill de pe drum înainte să 
ajungă la Mountbatten Way. Cobori privirea spre vitezometru şi 
văzu că avea deja aproape 100 km/h, dar acceleră până la 130, 
hotărâtă să se apropie. 

Hill părea să fi simţit, accelerând şi; ea, dar chiar şi aşa, Helen 
începu să se apropie tot mai mult. Fiatul era vioi, dar nu era 
conceput pentru urmăriri de mare viteză şi nu se compara cu 
motocicleta Kawasaki a lui Helen. Apăsând în continuare pe 
acceleraţie, o depăşi pe Hill şi apoi intră pe banda ei, chiar în 
faţa Fiatului. Sensul giratoriu de la Mayflower era chiar în faţă, 

iar producerea unei coliziuni devenise tot mai probabilă, însă 
Helen încerca s-o oprească pe Hill reducând brusc viteza şi 
obligând-o să frâneze abrupt. Roţile Fiatului patinară zgomotos 
când cauciucurile protestară viguros, în momentul în care 
maşina derapă. Preţ de o clipă, Helen crezu că o s-o lovească şi 
se pregăti pentru coliziune, dar Hill trase de volan în ultimul 
moment, ieşind de pe şosea şi intrând pe o bretea care mergea 
de-a lungul apei. 

Helen îşi atinsese obiectivul principal, dar Hill tot se îndepărta 
în viteză, aşa că întoarse motocicleta şi o luă după ea, ieşind de 
pe drumul principal. În timp ce gonea după Fiat, zări priviri 
curioase în Mayflower Park, unde părinţii tineri şi copilaşii lor 
erau intrigaţi de urmărirea în viteză care se petrecea chiar în 
faţa lor. Însă Helen îşi ţinu privirea aţintită pe maşină. Era o 
zonă mai puţin aglomerată a oraşului, formată în principal din 
depozite şi complexuri de afaceri, dar pericolul tot era prezent, 
pentru că Fiatul tocmai vira ca să evite o dubă de livrări. Helen îl 
urma îndeaproape, lăsând spaţiu dubei, după care acceleră din 
nou. 

Trecură în trombă pe lângă vechiul Odeon, apoi pe lângă un 
şir de clădiri comerciale, cele două vehicule mergând unul lângă 
altul. Helen se aştepta să vadă din clipă în clipă Fiatul virând 
spre ea, dar Hill rămânea cu ochii pe drum, iar Helen înţelese de 
ce. La nici şase metri în faţa lor, era un alt sens giratoriu. Dacă 
Hill făcea dreapta, putea să intre înapoi pe centură şi să se 
îndepărteze în viteză de oraş. Suspecta părea să ştie şi aruncă o 
privire spre pasajul de deasupra. Apăsă pe accelerator şi se 
apropie de intersecţie, abia frânând când trecu peste sensul 
giratoriu şi se îndreptă spre a treia ieşire şi breteaua către A33. 

Helen se aşteptase însă şi se mişcă mai repede, intrând în 
viraj şi depăşind cu totul giraţia, riscându-şi viaţa când intră pe 
contrasens ca să ajungă prima la bretea. Reuşi cu greu, iar bara 
de protecţie a Fiatului aproape că-i tăie cauciucul când Hill dădu 
să se îndepărteze în viteză de sensul giratoriu. Breteaua se 
întindea în faţa lor - 30 de metri de asfalt care urca spre 
centură. Helen acceleră şi se îndepărtă de Fiat, luând-o cu ceva 
mai mult de trei metri înainte. Hill nu se lăsa, hotărâtă să scape, 
iar Helen tocmai pe asta conta. Acum, când se apropia de 
intersecţie, frână în forţă, trăgând în acelaşi timp şi de ghidon. 
Cum sperase, motocicleta derapă şi se opri elegant, rotindu-se 

uşor, astfel încât acum forma un baraj de-a latul drumului. Era 
ceva nebunesc şi nesăbuit - Helen vedea că Hill e şocată, ştiind 
că are doar o fracțiune de secundă să ia o decizie. O să încerce 
să evite o coliziune sau o să treacă direct prin ea, adăugând 
încă o victimă pe listă? Era o strategie necugetată, pentru că 
Helen îşi risca viaţa ca să o reţină pe suspectă, dar se dovedi că 
instinctul ei fusese corect. Hill nu era o ucigaşă versată; trase 
brusc de volan spre dreapta, iar maşina viră violent, ratând-o pe 
Helen. 

Încă avea viteză mare, iar disperarea lui Hill era vizibilă, aşa 
că Helen o văzu fără surprindere că trage de volan în sens opus, 
încercând să intre pe centură. Insă plecase prea târziu. Zidul 
solid de beton al pasajului se apropia în viteză - prea mare -, iar 
Fiatul era purtat implacabil de inerție spre el. După câteva clipe, 
se auzi un trosnet puternic, iar metalul şi fibra de sticlă se 
zdrobiră cumplit când maşina se izbi de parapet, oprindu-se 
brusc. 


Capitolul 109 


— Eşti absolut sigur? 

— Da, domnule. Detectivul-inspector Grace a sunat acum nici 
cinci minute. 

Comisarul-şef Alan Peters ţinea strâns telefonul în mână, 
rămas fără cuvinte. Nici nu-i venea să creadă ce spunea 
detectivul-agent Malik - Lilah Hill tocmai omorâse un alt 
suspect, pe Belinda Raeburn, pe care o lovise cu maşina în 
centru. Şi mai ciudat, detectivul-inspector Grace era chiar acolo 
şi o putuse urmări pe suspectă pe A33, până când Hill îşi 
distrusese maşina, intrând cu ea într-un zid de beton. Părea 
puţin probabil, dacă nu de-a dreptul imposibil - avusese o 
discuţie aprinsă cu detectivul-inspector în urmă cu nicio oră. 

— Care-i starea suspectei? întrebă el în cele din urmă, 
adunându-se cât de cât. 

— Rezonabilă, cred. Acum o consultă paramedicii, dar se pare 
că airbagul şi-a făcut treaba. Imediat ce e declarată aptă, 
detectivul-inspector Grace o aduce la secţie. 

— Bine, ţine-mă la curent, încheie Peters, cu mai mult calm 
decât simţea în realitate. 

Închise şi se prăbuşi pe scaun, privind telefonul fără să-l vadă, 
ca şi cum s-ar fi întrebat ce lucruri neaşteptate l-ar mai putea 
lovi. Ultimele săptămâni fuseseră un vis urât, fiecare întâmplare 
şocantă fiind urmată imediat ce câte ceva şi mai rău. O serie de 
crime nerezolvate, apoi un grup pestriţ de suspecți fără legătură 
între ei, iar acum un şir de ucigaşi care păreau să se atace unii 
pe alţii. Oare Robert Downing stătea acum în celula lui, punând 
la cale vreun plan ciudat şi minunat s-o atace pe Amanda Davis 
în Australia? Sau invers? Părea o nebunie, chiar ridicol, dar 
Peters nu putea să nege că până la urmă Helen părea să fi avut 
dreptate, că teoriile ei aparent nebuneşti aveau de fapt o bază 
reală. 

Era năucitor, dar mai adaugă la toate astea şi ciudăţeniile 
care se întâmplau în echipă şi aveai o anchetă cum Peters nu 
mai întâlnise. Era ceva previzibil sau simplu aici? Se părea că nu 
şi, pentru a sublinia complexitatea situaţiei, secretara îl apelă la 
interfon. 

— A venit detectivul-sergent Hudson, domnule. 

— Mulţumesc, Jackie. 

În câteva clipe, intră Joseph Hudson. Nu avea aerul unui om 
presat. De fapt, părea chiar bine dispus. 

— Presupun că aţi auzit veştile, domnule. 

Peters încuviinţă distrat. 

— Am avut pierderi, urmă Hudson sobru, un mort, un rănit, o 
maşină de închiriat distrusă. Dar partea bună e că acum Hill e în 
custodie. Păcat că n-am putut să ajungem la ea puţin mai 
devreme. 

Avea o expresie plină de regret, dar criticile la adresa lui 
Grace erau prea stângace ca să nu fie remarcate. Peters era 
înclinat să fie de acord cu el - urmărirea fusese caracteristic de 
nesăbuită pentru Grace -, dar nu-l convocase pe Hudson ca să 
pună gaz pe foc, aşa că se abţinu. 

— Sugerez să coordonez eu interogatoriul, după ce ajunge în 
arest Lilah Hill. Detectivul-inspector Grace a făcut mai mult 
decât suficient pe ziua de azi... 

— E foarte generos din partea ta, răspunse repede Peters, dar 
s-ar putea să nu fie posibil. 

— Poftim? 

— Nu te-am chemat ca să discutăm cazul. Detectivul-agent 
Malik m-a pus deja la curent cu ce s-a petrecut azi. 

Hudson încuviinţă crispat, întărind bănuielile lui Peters că 
detectivul-sergent şi tânăra sa colegă asiatică nu se înghit. 

— Nu, voiam să discutăm despre acuzaţiile tale împotriva 
detectivului-inspector Grace. Trebuie să subliniez de la bun 
început că discuţia pe care o vom avea poate avea ca rezultat 
declanşarea unor proceduri disciplinare, aşa că vreau să fie de 
faţă un reprezentant al sindicatului... 

— Nu va fi necesar. N-am nimic de ascuns. 

— Bun, atunci să-i dăm drumul. Am auzit versiunea ta despre 
evenimente, iar acum o am şi pe a detectivului-inspector Grace. 
Şi trebuie să spun că dezvăluirile ei au fost foarte revelatoare. 

— N-am nicio îndoială că a încercat să se apere. 

— Aşa e. Cu destul de mult succes, as zice. 

Hudson nu spuse nimic, privindu-l neliniştit pe Alan Peters. 

— Am discutat despre trecutul vostru comun, despre 
deteriorarea relaţiilor şi în special despre discuţia din parcarea 
de motociclete. Fără cunoştinţa mea, şi presupun că nici a ta, 
detectivul-inspector Grace a înregistrat mica voastră 
conversaţie, ca să demonstreze că îi furnizai informaţii 
confidenţiale  Emiliei  Garanita. Sunt dispus să-ţi pun 
înregistrarea, dacă vrei, dar deocamdată o s-o pornesc aproape 
de final... 

Peters deschise aplicaţia de înregistrare audio de pe telefon şi 
după câteva clipe în biroul liniştit se auzi, tare şi limpede, vocea 
lui Hudson. 

„— Ai vrea tu să dau fuga înapoi la mămica, nu? Să fiu băieţel 
cuminte, pentru că simţi tu presiunea. Ei bine, las-o baltă, 
Helen. Nu te-aş salva nici dacă ţi-ar lua casa foc. 

— Ce dracu? 

— Vorbesc serios. A fost ceva între noi, ar fi putut fi grozav, 
dar ai distrus totul cu acuzaţiile tale şchioape, cu paranoia şi cu 
minciunile tale. De-asta o să te dobor”. Peters opri înregistrarea 
şi se întoarse către Hudson. 

Se aştepta la furie, negări, acuzaţii, dar de data asta cel care- 
o acuzase pe Helen Grace părea să fi rămas fără cuvinte. De 
fapt, arăta de parcă ar fi văzut o fantomă. 

— Da’ ştiu că ai tupeu, să dai buzna aici şi să te răţoieşti la 
mine. 

Ofiţerul de la Departamentul de Standarde Profesionale o privi 
cu răceală pe Emilia Garanita de dincolo de masa din sala de 
şedinţe şi-şi puse tacticos legitimaţia în buzunar. 

— Nu am sesizat nici să fi dat buzna şi nici vreo răţoială, 
răspunse el calm. Nu vrem decât să vă punem câteva întrebări. 

— Chiar şi aşa, este un spaţiu de birouri privat al 
Southampton Evening News, locul meu de muncă... 

— Şi de aceea vrem să terminăm cât de repede se poate, 
putem să avem o mică discuţie acum şi să rezolvăm problema, 
sau să ne întoarcem mâine, dar te avertizez că, dacă o să fim 
nevoiţi să ne întoarcem, o să avem şi un mandat de acces la 
toate computerele, telefoanele şi dispozitivele voastre, precum 
şi la orice dosare tipărite, carnete personale sau notițe pe 
bileţele adezive pe care o să le considerăm relevante pentru 
anchetă. In definitiv, obţinerea de informaţii confidenţiale ale 
poliţiei, în scopuri personale sau profesionale, e un delict foarte 
grav. 

Tot zâmbea, dar era un zâmbet de ucigaş. Emilia era convinsă 
că detectivul-sergent Cooper făcuse asta de zeci de ori şi 
probabil că auzise deja toate minciunile, subterfugiile şi 
manipulările. In mod straniu, era intimidată de tipul ăsta şi de 
pălăvrăgeala lui curgătoare şi lipsită de orice emoție. 

— Ce  voiai să întrebi? zise ea ferm, ascunzându-şi 
disconfortul. 

— Trebuie să spun că discuţia e neoficială deocamdată, 
răspunse el rapid. N-o s-o înregistrez, deşi evident că s-ar putea 
să fie nevoie s-o reluăm în custodie la Southampton Central, 
dacă va fi necesar. 

— Ei, bănuiesc că asta-i greu de ştiut, nu? Cum încă nu m-ai 
întrebat nimic... 

lar zâmbetul acela, nesincer, dar exersat îndelung. 

— Anchetăm o acuzaţie de corupţie în poliţie. Mai precis, că 
un poliţist aflat în exerciţiul funcţiunii la Departamentul Cazuri 
Majore de la Southampton Central a transmis acestui ziar 
informaţii confidenţiale legate de anchete în curs, folosindu-te 

pe tine drept canal de comunicare. Ai ceva de spus pe tema 
asta? 

— Mă tem că nu, ripostă Emilia. Asta-i o ştire nouă pentru 
mine, dacă-mi scuzi jocul de cuvinte. 

— Şi atunci, din câte ştii tu, n-ai avut nicio comunicare directă 
cu detectivul-sergent Joseph Hudson, fie la telefon, fie personal, 
în cursul căreia să-ţi fi transmis informaţii confidenţiale? 

Nu existase nicio introducere, niciun preambul, doar o 
acuzaţie neaşteptată şi directă. Emiliei i se părea mai mult o 
capcană, ca şi cum ar fi vrut s-o audă spunând „nu” ca să 
profite apoi de minciunile ei. Bineînţeles, comisese de multe ori 
delictul ăsta, cu mai mult de zece poliţişti, aşa că într-un fel ar fi 
vrut să ia în râs toată povestea. Şi totuşi... era ceva penal, care 
i-ar fi putut pune în pericol cariera, ca să nu mai vorbim de 
libertate. 

— Te mai întreb o dată, spuse Cooper, smulgând-o din 
dezbaterea ei internă. Detectivul-sergent Hudson te-a contactat 
vreodată direct, cu intenţia să-ţi transmită ţie şi acestui ziar 
informaţii confidenţiale din cadrul poliţiei? 

Emilia se foi din nou pe scaun. Era un ziarist versat, care se 
pricepea să evite atacurile, dar azi părea să nu prea aibă loc de 
manevră. Îşi pusese mari speranţe în colaborarea cu Hudson, 
dar alianţa lor ajunsese la final - ca să-şi salveze pielea, trebuia 
să-l arunce în groapa cu lei. Încă o dată, îşi blestemă ghinionul şi 
aparenta invulnerabilitate a lui Helen Grace. Incercase să facă 
tot ce putea ca s-o dea jos pe adversara ei, dar iar eşuase. Se 
întoarse către Cooper cu o expresie resemnată şi întrebă: 

— Ce vrei să ştii? 

Lilah Hill o fixa morocănoasă şi ostilă. 

Privind-o pe suspectă, acum cocârjată pe un scaun din sala de 
interogatoriu, Helen se întrebă din nou cât de înţelept era s-o 
interogheze atât de curând după accident. Hill era palidă, 
evident încă şocată, iar în respiraţie se simţea pregnant mirosul 
de alcool. Pe de altă parte, nu suferise răni grave, părea să se fi 
trezit în urma experienţelor traumatizante din cursul zilei şi se 

afla în faţa unei acuzaţii de crimă. Totuşi, în pofida îndoielilor 
sale, Helen ştia că n-are de ales şi trebuie s-o interogheze. Lilah 
Hill omorâse pe cineva acum nici trei ore, chiar în faţa ei. Mai 
mult, s-ar fi putut dovedi veriga esenţială a cazului, dacă era 
dispusă să vorbească. 

Deşi îşi dorea răspunsuri, Helen ştia că trebuie să abordeze cu 
grijă interogatoriul. Avea de-a face cu o femeie care părea în 
pragul unei căderi nervoase, se foia fără încetare pe scaun şi-şi 
pigulea unghiile, hainele şi părul. 

O femeie în pragul unei prăbuşiri totale. 

— Lilah, trebuie să stai de vorbă cu mine. 

Hill îşi ciugulea mai departe unghiile. 

— Ştiu că nu eşti un ucigaş cu sânge rece, că n-ai fi omorât-o 
niciodată pe Belinda Raeburn dacă n-ai fi fost nevoită... 

Hill nu reacţionă, nici măcar nu clipi, atentă la degetele ei. 

— Acum, nu ştiu cine te-a obligat, ce ţi-a spus sau ţi-a făcut 
ca să te determine să ucizi, dar n-are niciun rost să te sacrifici tu 
pentru el. Dacă ai fost constrânsă - obligată, şantajată, 
ameninţată -, dacă te-a silit cineva, atunci tribunalul va trebui 
să ia în considerare şi aspectul ăsta. 

Era o ofertă bună, cea mai bună pe care avea s-o primească, 
dar tot nu ridică privirea. Helen era sigură că suspecta înţelegea 
ce-i spune, dar ceva o împiedica să răspundă. |n ciuda 
evenimentelor  înfiorătoare din cursul dimineţii, pe Helen o 
întrista atitudinea lui Hill - era sigură că, în sufletul ei, era un om 
cumsecade, care ajunsese cumva într-o situaţie îngrozitoare. 

— Te rog, încearcă să înţelegi cât de gravă e situaţia, Lilah... 

Helen îşi îmblânzi tonul, străduindu-se să pară cât mai 
prietenoasă şi neameninţătoare cu putinţă. lar Hill încetă în 
sfârşit cu foiala. 

— N-ai cum să scapi de o acuzaţie de omor, n-ai cum să susţii 
că a fost accident. Eram acolo, te-am văzut. In plus, avem doi 
martori care o să confirme că maşina folosită pentru atac a fost 
furată ieri de la garajul Hertz de cineva care purta un hanorac 
grena. Acelaşi hanorac pe care-l purtai când ai trecut deliberat 
ieri pe roşu. Acelaşi hanorac pe care-l porţi azi. 

Hill clipi, începând să sesizeze greutatea dovezilor împotriva 
ei. 

— N-a fost un accident. N-a fost nici măcar ucidere din culpă. 
A fost crimă premeditată, cu sânge rece. 

Încă o reacţie, când ultimele cuvinte îşi făcură drum până la 
ea. 

— E cea mai gravă acuzaţie care există. Şi n-ai cum s-o eviţi. 
Dar eşti încă tânără, Lilah, ceea ce înseamnă că ai de ales... 

Dacă Helen ar fi putut s-o ia de mână, ar fi făcut-o. Vorbea cu 
sinceritate, sperând că suspecta lor fragilă va lua decizia 
corectă. 

— Poţi să alegi să-ţi petreci tot restul vieţii în spatele gratiilor, 
detestată, ponegrită, neînţeleasă. Sau poţi să mărturiseşti. 

Helen îi lăsă timp să înţeleagă ce spune şi apoi continuă: 

— Spune-mi ce s-a întâmplat, spune-mi ce te-a adus în 
situaţia asta disperată şi pot să te ajut. Nu-i neapărată nevoie să 
fie ăsta sfârşitul, Lilah... 

Umerii lui Hill începură să se cutremure, iar ochii i se umplură 
de lacrimi. Helen simţea suferinţa reprimată, disperarea. Nu mai 
văzuse niciodată pe cineva care să arate aşa de disperat, de 
copleşit, de pustiit. 

— Dacă ne ajuţi acum, dacă îţi ispăşeşti condamnarea, dacă 
te îndrepţi, mai; ai o şansă să ai o viaţă care să însemne ceva... 

Un suspin înăbuşit, pe jumătate auzit, pe jumătate înăbuşit. 
Hill arăta ca o femeie care se luptă cu ea însăşi, sfâşiată între 
dorinţa de a mărturisi şi cea de a nega. 

— Te rog, nu te grăbi şi ia-o de la început. Spune-mi cine te-a 
obligat s-o faci. 

Helen ţinea mâna cu palma în sus pe masă, cerându-i parcă 
lui Hill să-i povestească. Îşi dorea cu disperare să se termine 
totul, iar suspecta să se descarce. 

— Nu pot... 

Helen o simţea cum se retrage, pe măsură ce bolborosea 
cuvintele. 

— De ce nu? 

— Nu pot, îmi pare rău. 

— Dacă ţi-e frică, dacă te temi pentru siguranţa ta, putem să 
te ajutăm... 

Hill îşi lăsă privirea în pământ, zgândărindu-şi cu furie 
unghiile. Părea disperată, aproape posedată, vrând să-şi smulgă 
pielea de pe degete, să îşi dea singură sângele. 

— Lilah, vorbeşte cu mine. Sunt singura ta speranţă aici, 
singura persoană care poate să te ajute... 

Încă un suspin înăbuşit şi automutilarea se intensifică. Tânăra 
parcă ar fi vrut să se distrugă singură, dar Helen trebuia să 
ajungă cumva la ea, să-i ofere o ultimă şansă. 

— Orice s-ar fi întâmplat, putem să ne ocupăm. Noi două, 
împreună. Te rog, spune-mi ce te îngrijorează. 

Se apropie, aproape şoptind. 

— Spune-mi de ce anume ti-e frică. 

Urmă o tăcere îndelungată. Helen o privea atentă pe Hill, 
disperată să vadă vreun semn că se înmuia, vreo urmă de 
dorinţă de cooperare. Dar când tânăra ridică privirea, fără 
lacrimi în ochii acum lipsiţi de strălucire şi de viaţă, Helen îşi 
dădu seama că deja luase o hotărâre. 

— Nu pot. 

— De ce nu vorbeşte? Probabil ştie că n-are cum să scape. 

Helen se întorsese în centrul de comandă şi toată echipa era 
adunată în jurul ei. Era evident că speraseră toţi într-o 
mărturisire, un pas înainte în ancheta asta cu atâtea probleme. 
Helen trebuia să-i dezamăgească, dar nu era dispusă să accepte 
înfrângerea şi chemase toată echipa să treacă din nou prin toate 
dovezile şi să planifice următoarea mişcare. Veniseră toţi, mai 
puţin Joseph Hudson, care părea să fi dispărut de pe faţa 
pământului, însă Helen nu-i simţea lipsa azi. Avea nevoie să se 
adune în acest moment critic - chiar acum, era mulţumită că 
întrebarea o pusese detectivul-agent Reid, înainte unul dintre 
aliaţii lui Hudson. 

— Nu ştiu sigur, răspunse Helen. Poate crede că poate să ne 
convingă că a fost un accident şi că, dacă nu spune nimic, nu se 
incriminează. Dar chiar nu cred că despre asta e vorba. Se vede 
din înregistrare că e speriată. Cine coordonează totul clar o are 
la mână. 

— Pentru că are senzaţia că poate să ajungă la ea, chiar dacă 
e în custodie? întrebă detectivul-agent Malik. 

— Posibil, dar există şi alte căi să exerciţi presiuni, să 
determini loialitatea cuiva. 

— Crezi că e recunoscătoare cui se află în spatele poveştii? Că 
se bucură că partenerul ei a fost ucis? întrebă detectivul-agent 
Edwards. 

— Poate, deşi am senzaţia că e împărţită în privința asta, în 
parte uşurată, în parte vinovată. Dacă nu e recunoştinţă şi nu e 
spaimă curată, trebuie să fie pentru că dacă recunoaşte că a 
ucis-o pe Belinda Raeburn, e cumva mai bine, mai acceptabil 
decât să dezvăluie adevărul. 

— Nu sunt sigur că înţeleg. 

— Gândiţi-vă un pic. Amar Goj risca să piardă totul, aşa că a 
luat măsuri. Belinda Raeburn şi Robert Downing, la fel. Spre 
deosebire de ei, viaţa lui Lilah Hill părea să meargă bine. Îşi 
jelea bărbatul, sigur, dar de fapt moartea lui o e/iberase. 
Uciderea lui nu putea fi legată explicit de ea, nu exista niciun 
indiciu că ea ar fi comandat-o, aşa că, şi dacă ar fi existat un 
quid pro quo, chiar dacă promisese s-o omoare pe Raeburn în 
schimbul morţii lui Martin Hill, n-ar fi fost nevoită să-şi 
îndeplinească promisiunea, decât dacă se temea sincer pentru 
propria viaţă, în caz că refuza sau dacă avea deasupra capului 
vreo sabie a lui Damocles, care o obliga să comită un act 
disperat. 

— Crezi că ne-a scăpat ceva în legătură cu ea? 

— Cred că abia am început să descifrăm lucrurile la suprafaţă. 
Trebuie să mergem în urmă, să-i căutăm foştii iubiţi, prieteni, 
locuri de muncă, probleme de familie. Trebuie să-i răscolim 
toată viaţa. N-are cazier, n-a avut niciun conflict cu legea, dar 
trebuie să ne fi scăpat ceva, ceva ruşinos, penal sau devastator. 
Nu pot să mă gândesc la niciun motiv pentru care o femeie 
cumsecade, obişnuită, ar lua viaţa unui străin. 

— Şi oricum, de ce Raeburn? 

Edwards ridicase capul. 

— De ce-a fost ea ţinta? Sigur... sigur, ideea întregii poveşti e 
că nu există legătură între verigi. Făptaşii nu-şi cunosc victimele 
şi nu se poate face în niciun fel legătura între ei. Dar între cele 
două se poate face o legătură. Erau amândouă suspecte în 
anchete aflate în curs, devenite acum făptaşe. Pare neglijent, nu 
se potriveşte cu tiparul. De ce să atragă arhitectul acestui haos 
atenţia asupra planului lor? 

— Poate că n-au avut de ales, răspunse Helen ferm. Poate că 
acum i-am agitat noi. Tot planul funcţionează perfect numai 


VP - 262 


dacă făptaşii nu sunt identificaţi niciodată. Planul iniţial trebuie 
să fi fost ca asasinatele să rămână neelucidate, să pară furturi 
de maşini la nimereală, fugă de la locul accidentului sau atacuri 
rasiste, dar imediat ce motivele şi făptaşii reali sunt identificaţi, 
planul începe să se destrame. Belinda Raeburn era o potenţială 
verigă slabă. Ucisese ca să-şi apere locul de muncă, relaţia, 
stilul de viaţă, dar tot a pierdut totul. Nu ne mai împiedica nimic 
să ne concentrăm asupra ei, s-o convingem să ne spună totul, 
aşa că era mai bine să fie redusă la tăcere. Poate că era 
considerată mai vulnerabilă, poate că Hill şi Downing aveau să 
reziste mai bine. Cred că indiferent cine e în spatele poveştii 
începe să facă un pic de curăţenie... 

O clipă se lăsă tăcerea, echipa se gândea la ce spusese ea, 
apoi interveni detectivul-agent Malik. 

— Şi acum ce facem, şefa? 

— Păi, cred că suntem probabil toţi de acord că povestea e 
opera unei persoane sau organizaţii. Că nu e vorba de Downing, 
Hill şi Raeburn, care au format un fel de alianţă sinistră ca să-şi 
rezolve problemele... 

— Am verificat asta în detaliu, zise detectivul-agent Bentham. 
Nu există nicio dovadă a vreunui contact între diferiţii făptaşi. 

— Deci altcineva coordonează totul - îi contactează, îi 
ameninţă, le indică ţintele şi momentul, le dă informaţii 
esenţiale despre mişcările victimelor. Nu există niciun motiv ca 
Raeburn să fi ştiut că Martin Hill folosea scurtătura aia în fiecare 
zi, nici ca Lilah Hill să fi ştiut la ce sală merge Raeburn. Cineva 
trebuie să le fi dat informaţiile, să le fi dat un set de instrucţiuni. 
Cum? 

— Le-am verificat istoricul de convorbiri telefonice, mesajele 
şi e-mailurile, interveni detectivul-agent McAndrew. Nu văd 
niciun contact comun, nicio suprapunere nicăieri. E posibil să fi 
avut vreun mijloc de comunicare secret, un telefon de unică 
folosinţă sau aşa ceva, caz în care o să fie practic imposibil de 
găsit. 

— Dar cineva tot trebuie să le fi dat telefonul ăla, insistă 
Helen. Sau detalii despre un canal de discuţii pe dark web sau 
ceva. Cineva tot trebuia să comunice cu ei, direct sau pe cale 
digitală. Şi atunci, cum a avut loc primul contact? 

Se lăsă tăcerea în timp ce echipa căuta răspunsuri. 

— Sigur trebuie să fie Blythe? îndrăzni Malik şovăitoare. 

La asta se gândea şi Helen, dar se bucura că pusese altcineva 
întrebarea. 

— Spune. z 

— Păi, toți aveau şedinţe săptămânale cu el. Intâlniri 
confidenţiale, private... 

— În biroul lui foarte discret din centru, interveni detectivul- 
agent Reid. 

— N-are asistentă, nu? întrebă şi McAndrew. 

— Deci nu există nicio evidență cu cine venea şi pleca sau 
cine intra la el, aprobă Malik. Sau în ce stare erau când plecau. 
Dacă erau furioşi, supăraţi, speriaţi... 

— Mai mult, dacă erau isteţi, adăugă Helen, căreia-i venise o 
nouă idee, ar fi continuat să vină la el şi după aceea. Mai bine să 
nu-şi schimbe în niciun fel programul săptămânal şi să atragă 
atenţia asupra lor... ceea ce înseamnă că-i supraveghea în 
continuare sau poate chiar se bucura de disconfortul lor, de 
neliniştea lor după crimă. 

Era o idee neplăcută, dar Helen simţea instinctiv că era 
corectă. 

— Cum stăm cu atacul informatic pe care susţine Blythe că l-a 
suferit? întrebă ea. 

— Nimic până acum. N-au fost reclamate alte atacuri sau 
furturi de informaţii în perioada aceea, aşa că dacă n-a fost un 
caz izolat... evident, trebuie să-i verificăm sistemele, dar până 
acum n-am reuşit să dăm de el. 

— Deci acum n-avem decât cuvântul lui că a existat un atac. 
S-ar putea doar să încerce să tărăgăneze. Ce ştim despre el? 

Întrebarea îi era adresată lui Bentham. 

— Nu mare lucru, ca să fiu sincer. Băiat de pe-aici, crescut de 
maică-sa după divorţ. S-a descurcat bine la şcoală şi la facultate 
şi e psihiatru practicant de aproape 15 ani. N-are o relaţie, n-are 
copii, are un apartament în Upper Shirley. Nu postează pe 
reţele, pe Twitter sau pe Instagram. Îşi vede de treaba lui. 

— Vreun cazier? 

— Nu. Nici antecedente, nici avertismente, nimic. A fost 
interogat acum câţiva ani după un incident cu fosta iubită, dar, 
sincer, e singurul lucru interesant legat de el. 

— Cine era fosta? 

— Gina Brown. 

— Ce ştim despre ea? 

— E măritată cu un oarecare Mark James şi stau în 
Bornemouth, dar înainte a fost logodită cu Blythe. S-a terminat 
urât, ca să folosesc un eufemism. Ea i-a dat papucii, iar Blythe 
nu s-a bucurat, aparent simțindu-se trădat şi respins. După 
câteva luni, s-a întâmplat asta... 

Îi întinse o copie după un articol din Southampton Evening 
News. Helen se uită la dată - iulie 2019 -, apoi la numele de sub 
poză - Gina Brown -, după care ridică privirea şi se uită la 
fotografie. Şi duse mâna la gură. 

În poză era aceeași tânără a cărei fotografie o văzuse frumos 
înrămată în biroul lui Alex Blythe. Însă de data asta, nu zâmbea 
şi nu poza pentru cameră. Privea drept în faţă, şocată, 
disperată, neliniştită - jumătatea de jos a feţei era plină de 
băşici şi toată o rană, proaspăt distrusă de un atac cumplit cu 
acid. 

— Nu pot vorbi în clipa asta. Îmi pare rău, pur şi simplu nu 
pot... 

Gina Brown se ascundea după uşa de la intrare, sperând că, 
dacă nu discută, Helen o să se întoarcă şi o să bată în retragere. 
Dar nu se punea problema - Helen doborâse câteva recorduri, 
ca să nu mai zicem şi de legi, ca să ajungă ca vântul în 
Bornemouth. Nu avea cum să fie respinsă, oricât de şocantă şi 
tulburătoare era apariţia ei bruscă. 

— Este vital să stau de vorbă cu tine, Gina. Şi despre ce-ai 
păţit, despre relaţia ta cu Alex Blythe... 

Simpla pomenire a numelui păru să-i provoace durere lui 
Brown, care avu o reacţie fizică, în timp ce ţinea uşa în braţe. 

— N-am nimic de spus despre asta şi vezi că încerc să culc 
copilul... 

De la etaj se auzeau ţipetele zgomotoase ale unui bebeluş. 

— Atunci poate că se ocupă soţul tău. E acasă? 

Gina şovăi, ceea ce-i oferi lui Helen ocazia de care avea 
nevoie. 

— Te rog, Gina. N-aş fi aici dacă n-ar trebui. E o chestiune de 
viaţă şi de moarte. 

Şi acum, în sfârşit, păru să înţeleagă cât de gravă era situaţia; 
gazda temătoare a lui Helen se dădu la o parte şi o lăsă să intre. 

— Ar trebui să spun de la bun început că nu ştie nimeni că 
sunt aici. Şi că tot ce-mi spui e neoficial... 

Gina încuviinţă, dar nu spuse nimic, strângând în mâini cana 
de ceai. Stăteau amândouă în livingul ei modest, înconjurate de 
bibelouri, poze şi suvenire ale unei familii fericite. Orice păţise, 
orice îndurase, era clar că Gina Brown supravieţuise, ba chiar 
prosperase, găsindu-şi şi o bucăţică de fericire. Totuşi, în seara 
asta părea departe de a fi mulţumită, părea intimidată, 
înlăcrimată, speriată. 

— Alex Blythe nu ştie că ne interesăm de el sau că am 
această discuţie cu tine. Ultimul lucru pe care-l vrem e să te 
supărăm sau să te speriem. Sincer, eşti în deplină siguranţă, 
Gina. Tot ce-mi trebuie de la tine sunt nişte informaţii. 

Gina rămase cu ochii în cana de ceai, dar nici nu încercă să 
bea. 

— Ce vrei să ştii? mormăi ea, hotărâtă să evite s-o privească 
în ochi pe Helen. 

— Cum v-aţi cunoscut? 

Încă o reacţie, dar de data asta Helen nu văzu teamă, ci jenă. 

— Eram pacienta lui... 

— Şi de ce te duceai la el? 

— Pentru că aveam o problemă. Avusesem... avusesem un 
accident urât de motocicletă cu un an înainte. In timpul 
recuperării am luat analgezice destul de tari şi, mă rog, mi-a 
fost greu să renunţ la ele după aia. 

— Ai apelat la serviciile lui Alex Blythe ca să te ajute să scapi 
de dependenţă? 

O încuviinţare îndurerată. 

— Cât timp ai mers la el? 

— Profesional, vreo trei luni. Personal, mult mai mult... 

— Spune mai departe. 

— Păi, am avut motivaţie să renunţ la medicament, deci 
tratamentul a funcţionat. Îi eram foarte recunoscătoare, aveam 
senzaţia că mi-a redat viaţa. S-a dovedit că şi el avea aceeaşi 
senzaţie. 

— Adică? 

— Pentru că era pierdut, în derivă... 

— Cum aşa? 

— Îşi pierduse orice direcţie şi era nefericit. Trebuie să înţelegi 
că de la şase ani rămăsese doar cu maică-sa. Femeia încercase 
ani de zile să facă un copil, avusese mai multe încercări de 
inseminare artificială, apoi, în ultimul moment, îl concepuse. 
Alex era micul ei miracol şi-l diviniza, îi dădea orice-şi dorea, îi 
spunea orice voia, şi asta zi de zi. Apoi a dispărut brusc. Cancer 
de sân diagnosticat târziu. A murit chiar înainte să împlinească 
el 22 de ani. 

— Şi l-a lăsat singur pe lume. 

— După aceea, nu părea să mai aibă pe nimeni. Bănuiesc că 
mai avea câte o aventură când şi când, dar nimic serios. Şi apoi 
ne-am cunoscut. Eu eram aşa fericită, de mulţumită că eram din 
nou „normală”, că îl adoram. O vreme, am crezut că suntem 
fericiţi, că am putea avea un viitor, de-asta l-am lăsat să mă 
convingă să ne logodim... 

— Dar nu din toată inima? 

Gina clătină din cap. 

— Alex nu voia să fie iubit, voia să fie adorat. Şi voia să 
controleze totul, se înfuria dacă nu mă purtam exact cum voia 
el... 

— Pentru că nimeni nu-i atrăsese niciodată atenţia asupra 
acestui comportament, pentru că fusese întotdeauna răsfăţat? 

— Poate, nu ştiu. Nu eu sunt psihiatrul... 

Cel mai amar umor, întrepătruns cu furie şi durere. 

— Şi ai decis să rupi relaţia? 

— Eram profund nefericită, mă simţeam prinsă în capcană, 
chiar sufocată. Şi apoi, într-o bună zi, l-am cunoscut pe Mark, la 
cor. Era autentic şi blând şi bun... şi m-am îndrăgostit, m-am 
îndrăgostit cu adevărat de el. 

| se zări o umbră de zâmbet pe buze. Helen aruncă un ochi 
spre tavan - copilul se liniştea şi auzea paşii lui Mark, care se 
plimba încoace şi încolo, încercând să potolească bebeluşul. 

— Şi ce s-a întâmplat după aceea? 

Gina ezită, parcă speriată să redeschidă cutia cu amintiri. 

— Gina? 

— AŞ fi putut să gestionez problema mai bine. M-am văzut o 
vreme cu Mark cât încă eram cu Alex. Dar nu ştiam ce altceva 
să fac. Alex era foarte fericit, foarte entuziasmat de nuntă, le 
spunea colegilor, cunoştinţelor, oricui îl asculta, despre ce cuplu 
minunat suntem, ce zi extraordinară o să fie. Tot făcea planuri, 

cheltuia tot mai mulţi bani, aşa că într-o bună zi am venit şi i-am 
zis că vreau să ne despărţim. 

— Cum a reacţionat? 

— Păi, întâi nu m-a crezut. A zis că încercam să-l îmboldesc, 
să-l păcălesc. Apoi, când a înţeles în cele din urmă, a luat-o 
razna. M-a făcut în toate felurile, mi-a zis nişte lucruri absolut 
îngrozitoare, într-o zi m-a şi lovit. Mie mi s-a părut că are un fel 
de cădere, aşa că mi-am luat lucrurile şi m-am pregătit să plec. 
Şi după aia, dintr-odată, a început să plângă şi să spună că o să 
se schimbe, dar eu ştiam că nu-i aşa. Alex iubeşte numai şi 
numai o persoană. Am plecat. 

— Şi după asta? 

— După asta..., spuse ea trăgând adânc şi dureros aer în 
piept, a fost şi mai rău. Telefoane, mesaje, îmi zicea că-s curvă, 
mă acuza că l-am amăgit, că l-am umilit intenţionat. Am 
încercat să-i explic, dar era tot mai rău. M-am ales cu maşina 
lovită, cu biroul vandalizat... 

Părea să se chinuie să respire, ca şi cum ar fi avut un atac de 
panică. Lui Helen îi venea să-i spună să se oprească, dar Gina 
părea hotărâtă să continue, să-şi termine povestea. 

— Şi tot aşa, zi de zi, apoi s-a oprit brusc. La început, am 
crezut că poate a cunoscut pe altcineva sau că poate i-a venit în 
sfârşit mintea la cap. Dar privind acum în urmă, ştiu că 
schimbarea a fost determinată de ceva ce făcusem eu. 

— Ce anume? 

— Am... am scris pe Facebook despre logodnă. Mark mă 
ceruse de soţie şi, bineînţeles, eu am spus da. 

— Şi Alex şi-a dat seama că n-avea niciun rost? Că relaţia 
voastră se încheiase? 

— Într-un fel. Dar a şi început altceva... 

— Răzbunare? 

Gina expiră, îndelung şi adânc, după care încuviinţă. 

— A întrerupt deliberat legătura, a încercat să se distanţeze 
de mine, de situaţie, dar nu făcea decât să aştepte momentul. 

Ridică privirea spre Helen, cu o expresie vizibilă de sfidare 
dureroasă. Gina arăta bine, nu se punea problema, avea o nouă 
viaţă, o nouă imagine pentru ea, dar durerea, rănile din trecut, 
încă i se citeau în trăsături. 

— Eşti sigură că el a fost? 

— Tu ce crezi? ripostă Gina, arătând spre faţa ei. Asta s-a 
întâmplat în seara de dinainte de nuntă. 

Helen se uită la ea, dezgustată de momentul pervers al 
atacului. 

— N-au existat niciodată alţi suspecți, alte explicaţii? 

— Nu fi caraghioasă. Cine altcineva ar face așa ceva? 

— A fost interogat? 

— Sigur, imediat ce s-a întors în Marea Britanie. 

— Nu înţeleg. 

— Păi, Alex are multe defecte, dar nu e prost. Era la o 
conferinţă în Copenhaga în seara atacului. 

— Deci avea un alibi imbatabil. 

— Nu lasă nimic la voia întâmplării. 

— Şi persoana care te-a atacat? 

— N-am aflat niciodată cine era, răspunse Gina cu ranchiună. 
Cineva cu hanorac şi şapcă. A venit din spate, abia dacă l-am 
zărit. 

— Şi poliţia n-a reuşit să facă legătura cu Blythe? 

— Sigur că nu. Alex n-are prieteni, n-are familie, n-are 
tovarăşi, nimeni care să facă asta pentru el. Cum să facă 
legătura? 

Lui Helen îi treceau prin minte o mulţime de posibilităţi, chiar 
când Gina încheie: 

— Dar el a fost, ştiu că el a fost. E/a fost. 

Helen se îndreptă grăbită spre motocicletă, pierdută în 
gânduri. Situaţia care păruse la un moment dat fără speranţă, 
un catalog de crime fără legătură între ele, părea acum cu totul 
altceva. Chiar acum se aşezau la locul lor diverse piese de 
puzzle, dansând în faţa ochilor ei. Acum nu conta decât să le 
prindă şi să le pună ferm la locul lor. 

Părea foarte probabil ca planul pervers al lui Blythe să fi 
pornit de la atacul asupra lui Brown. Un iubit părăsit care se 
răzbună cumplit pe fosta logodnică, distrugându-i faţa şi soarta, 
exact când se afla pe punctul să-şi găsească fericirea. Helen îşi 
putea imagina scena - un Alex Blythe mai tânăr, mai viguros, 

convingând un pacient disperat şi vulnerabil să comită un act 
drastic, convingându-l să arunce acid sulfuric în faţa unei 
străine. Oare clientul lui fusese convins, mituit, poate chiar 
ameninţat? Nu, acest pacient neştiutor îşi dezvăluise deja cele 
mai întunecate secrete, cele mai profunde ruşini, în faţa 
terapeutului în care avea încredere. Era în acelaşi timp 
îngrozitor de sinistru şi genial într-un fel ciudat, pentru că 
victimele lui Blythe îi ofereau de bunăvoie informaţia, spunându- 
i psihiatrului lucruri pe care nu le-ar fi trecut prin cap să le 
spună familiei, prietenilor sau colegilor. Aveau încredere în el - 
şi apoi Blythe folosea această încredere împotriva lor, în cel mai 
rău mod cu putinţă. 

Helen habar n-avea cum depăşise limita cel care-o atacase pe 
Gina, ca să-i permită lui Blythe să-l manipuleze aşa. Dar era 
convinsă că totul pornise de-acolo. Cum trebuie să se fi bucurat 
Blythe de putere, ştiind că l-a silit pe unul dintre pacienţii lui să 
desfigureze altă fiinţă umană, fără niciun risc pentru el. Era un 
plan fără niciun punct slab. Să-l trădeze pe Blythe şi să 
mărturisească practic atacul în sine şi stimulul pentru comiterea 
lui, când poliţia nu avea niciun indiciu? Mai bine să-şi ţină gura şi 
să nu complice lucrurile. 

Atunci, asta a fost scânteia de la care a pornit totul. Atacul 
asupra Ginei Brown îi oferise probabil o satisfacţie personală, 
dar de ce să se oprească la el? De ce să nu-i forţeze pe 
nefericiţii vulnerabili care se umileau în faţa lui să meargă mai 
departe! Să comită actul suprem de violenţă? Ar fi îmbătător, 
dătător de putere, irezistibil. Ar fi un fel de joc de-a Dumnezeu. 

Implica o planificare atentă, pentru că niciunul dintre 
profesioniştii tulburaţi care apelau la serviciile lui discrete nu era 
ucigaş înnăscut. Băţul, ameninţarea dezvăluirii secretelor, nu i- 
ar motiva decât până la un punct. Probabil unii ar putea fi 
convinşi să ucidă, dar alţii cu siguranţă s-ar opune; s-ar opune 
până n-ar mai avea nicio speranţă? Şi atunci, de ce să nu adaugi 
şi un morcov, scăpând întâi de persoana care le ameninţa /or 
fericirea, modul de viaţă, chiar libertatea? Aşa, ar fi fost prinşi 
de două ori, datori lui Blythe pentru eliberarea neaşteptată, dar 
şi înrobiţi de cunoştinţele pe care le avea doar el despre viciile, 
micile lor greşeli, crimele lor? 

Şi acum Helen avu o revelaţie, aducându-şi aminte chiar 
cuvintele lui Blythe. Când se întâlniseră, vorbiseră despre 
aşteptările nerealiste ale pacienţilor lui. Cum spusese? 

„Când vin prima dată, clienţii mei vor să flutur o baghetă 
magică şi să fac să dispară totul”. Asta făcuse pentru ei? Se 
asigura că dispar problemele unui client, ordonându-i unui alt 
client să-l ucidă pe torţionarul lor? Helen se înfioră din nou. Nu 
era doar ceva penal, un plan cum nu mai întâlnise niciodată. Era 
o cale de a-şi tortura clienţii, de a scălda oraşul Southampton în 
sânge, fără să ridice nici măcar un deget. Chiar era ceva 
dumnezeiesc, care inspira venerație, dar în acelaşi timp şi 
înfiorător de-a dreptul. 

Helen urcă pe motocicletă şi-şi scoase telefonul din buzunar. 
În sfârşit, imaginea devenea mai limpede, iar acum era esenţial 
să mobilizeze echipa. De câteva săptămâni, se învârteau în jurul 
cozii, poticnindu-se în fundături, urmărind piste false, acuzând 
oameni nevinovaţi, când în realitate situaţia era incredibil de 
simplă. Totul era opera unui singur om şi a unuia singur. 
Doctorul Alex Blythe. 

Stătea perfect nemişcat, ţintuind cu privirea bezna. Vauxhallul 
Astra cenuşiu era staționat în stradă, vizavi de biroul lui, 
dinainte de miezul nopţii, dar, ciudat, ocupanţii nu coborâseră 
din maşină, preferând să rămână în întuneric, să privească şi să 
aştepte. De-acolo, n-aveau cum să-l vadă - draperiile erau trase, 
luminile dinăuntru erau stinse -, dar Alex Blythe îi urmărea 
trăgând cu ochiul prin deschizătura îngustă dintre țesătură şi 
rama ferestrei. Era un impas bizar, o comuniune ciudată între 
vânător şi pradă, în vreme ce restul lumii îşi vedea de treabă 
fără să ştie nimic. Funcţionari beţi care se împleticeau spre 
casă, cete de adolescenţi care alergau pe stradă, iubiţi care 
mergeau grăbiţi braţ la braţ - printre ei treceau tot felul de 
oameni, fără să-şi dea seama de drama pe viaţă şi pe moarte în 
care erau prinşi. 

Poliţiştii ajunseseră cu două ore în urmă şi de-atunci nu 
făcuseră nimic, zăbovind hotărâți, dar lipsindu-le încrederea, 

poate imaginaţia, să ia măsuri. Mulţumit că n-aveau de gând să 
ia cu asalt clădirea, Alex Blythe se îndepărtă de fereastră şi se 
întoarse la birou. O privire rapidă aruncată pe laptop îi arătă că 
programul de ştergere automată era aproape încheiat, toate 
fişierele distruse, hard drive-ul şters, aşa că se duse la tocător. 
Luă ultimul set de dosare pe hârtie şi începu să le îndese în gura 
fiarei, privind cu o satisfacţie macabră cum pe cealaltă parte ies 
fâşii înguste de hârtie. Vederea acestei distrugeri era bizar de 
plăcută, dar avea şi o urmă de tristeţe. Petrecuse ani de zile 
adunând acest tezaur de secrete, mărturisiri şi crime. Era păcat 
să le arunce. Toate neliniştile, toată ruşinea, toate pârghiile. 

Totuşi, nu se putea pune problema să rişte acum - toate 
legăturile concrete cu Raeburn, Hill, Downing şi alţi nenumărați 
nefericiţi pe care-i tratase trebuiau distruse. Era păcat, chiar un 
sacrilegiu, dar n-avea de ales. Singura consolare era memoria 
lui, care era prodigioasă, aproape fotografică. Se putea încă 
dovedi utilă şi îi putea oferi măcar distracţie şi o distragere când 
îşi aducea aminte mărturisirile înlăcrimate şi rugăminţile directe 
pentru ajutor. 

Ultimele fâşii de hârtie căzură în coş. Blythe închise tocătorul, 
închise şi laptopul, după care îl luă şi-l aruncă pe podea. Căzu pe 
gresie, spărgând pe loc plăcile când se dezmembră, iar 
tastatura zbură cu totul şi dezvălui circuitele dinăuntru. Nu ezită 
şi călcă pe el, de multe ori, agresiv, lovind nefericitul dispozitiv 
până când nu mai rămase decât o grămadă de sticlă spartă şi 
microcipuri zdrobite. 

Extenuat şi transpirat, Alex Blythe se sprijini de birou, stând o 
clipă să-şi tragă sufletul. În colţul camerei, Bella scâncea 
tânguitor, brusc speriată de stăpânul ei, dar el n-o băgă în 
seamă, cu mintea la lucruri mai importante. Rămase în pragul 
acestei scene finale şi stătu o clipă să privească peisajul. Locul 
acesta fusese multă vreme refugiul lui, terenul lui de joacă. li 
plăcuse timpul petrecut în acest spaţiu izolat de confesiune şi se 
bucura de amintiri, inspirând durerea şi suferinţele la care 
fuseseră martori în decursul anilor aceşti patru pereţi. Aici 
înmugurise, aici îi mersese bine, în timp ce lumea fără minte se 
zvârcolea în jurul lui, oarbă şi neştiutoare, dându-şi prea puţin 
seama de dimensiunile ambiţiei lui. Îi învinsese pe toţi, abuzase, 
torturase şi controlase fiinţele alea omeneşti amărâte care 
dăduseră fuga de bunăvoie în braţele lui şi # p/ăcuse s-o facă, 

dar orice spectacol are un punct culminant, un punct dincolo de 
care trebuie să cadă cortina. Momentul acela sosise şi avea să 
se retragă fără regrete. Fusese distractiv cât funcţionase, dar, 
cum spune o veche zicătoare, toate lucrurile bune trebuie să se 


termine cândva. 

ZIUA A ŞAPTEA 


Capitolul 116 


Helen se foia prin apartament, scândurile podelei scârţâind 
când trecea dintr-o parte într-alta. După discuţia cu Gina Brown, 
se retrăsese acasă să aşeze cap la cap informaţiile, să facă 
planuri şi să pună la punct o strategie, dar tot n-avea stare şi 
era nemulțumită. Erau foarte aproape de final, dar tot nu puteau 
să dea lovitura finală. 

leşi în balcon şi privi panorama oraşului, încercând să-şi 
ordoneze gândurile şi să alunge neliniştea care se tot acumula. 
Tocmai se crăpa de ziuă, iar pe acoperişuri sclipeau primele fâşii 
de lumină, care anunțau o nouă zi. Helen se întreba ce-or să 
aducă următoarele 24 de ore. Triumf şi mântuire? Sau iar 
moarte şi distrugere? 

Era convinsă că ştie de ce avuseseră loc crimele şi cine le 
pusese la cale, dar nu avea să fie nici pe departe simplu să-l 
facă pe Alex Blythe să dea socoteală. Nu mai avusese niciodată 
de-a face cu un adversar ca el, cineva atât de priceput să 
rămână în umbră. După socoteala lui Helen, era responsabil 
pentru cel puţin şapte crime, probabil mai multe, dar în 
momentul de faţă niciun martor şi niciun făptaş nu-l arătase cu 
degetul, nu-l identificase drept arhitectul vărsării de sânge şi al 
nenorocirii. Amanda Davis era dispărută în Australia, Amar Goj şi 
Belinda Raeburn erau morţi, iar Robert Downing şi Lilah Hill tot 
refuzau să vorbească, din motive încă neclare. 

Fără un martor sau o victimă care să-l acuze direct de şantaj, 
constrângere sau incitare la crimă, procuratura n-o să-l pună 
niciodată sub acuzare pe psihiatru. Chiar dacă-l sălta acum, aşa 
cum îi venea extrem de tare să facă, tot ar fi rămas cu mâna 
goală. Poate că ar fi reuşit să facă legătura între Blythe şi autorii 
crimelor, pe baza dosarelor lui, presupunând că nu le distrusese, 
sau a notificărilor privind programările şi a serviciilor de 
localizare a telefoanelor victimelor, dar aveau nevoie de dovezi 
mult, mult mai solide dacă voiau să-l aresteze. Aveau nevoie de 

o dovadă incontestabilă - o voce sau mai multe care să-l acuze 
direct, să insiste că psihiatrul pervertit era cel care pusese în 
mişcare acest lanţ cumplit de evenimente. 

Se întoarse la masa din bucătărie şi se uită la dosare. Îi 
întoarse privirea fotografia de la arestare a lui Lilah Hill - în 
ultimele câteva ore săpaseră prin ce ştiau despre viaţa ei. Helen 
nu se schimbase, nici măcar nu făcuse duş de când se întorsese, 
afundându-se direct în datele pe care le adunaseră agentele 
Malik şi McAndrew despre femeia care suferea acum în arest. 
Refuzase să coopereze, răspunzând doar cu „fără comentarii” la 
toate întrebările care i se puneau, însă Helen tot o considera cea 
mai bună şansă a lor. 

Downing era un avocat uns cu toate alifiile şi un adversar dur. 
Avea să se eschiveze în faţa oricărei implicări, în pofida 
dovezilor criminalistice care se adunau împotriva lui. Se putea 
apăra foarte bine şi, în plus, avea multe de pierdut, inclusiv 
accesul la propriii copii. Spre deosebire de el, Lilah Hill era o 
amatoare, o directoare cu frica legii dintr-o companie de 
publicitate şi nu mai avusese niciodată de-a face cu poliţia. Mai 
mult, era singură pe lume, vulnerabilă şi şocată, fără nimeni 
care s-o susţină în cele mai grele momente. 

Dacă reuşeau s-o preseze suficient, dacă o puteau face să 
vorbească, atunci l-ar fi putut aduce pe Alex Blythe în spatele 
gratiilor. Ce le lipsea acum era o pârghie, ceva care s-o facă să 
coopereze. Helen îşi storsese creierii ore în şir, trecând prin 
dosarele ei şi căutând ceva, orice, care s-o facă să se deschidă, 
şi totuşi nu reuşea să vadă nimic. Traseul lui Lilah prin viaţă 
părea destul de obişnuit - la 20 de ani acordase prioritate 
romantismului, hedonismului şi carierei, iar la 30 de ani se 
orientase lin către clădirea unei case şi grija pentru trup şi spirit. 
Până aici, era ceva obişnuit, cu detaliul că alcoolul fusese 
prezent tot timpul în viaţa ei, chiar şi în anii din urmă, când 
ducea o viaţă ceva mai sănătoasă, când mergea cu bicicleta, 
făcea sesiuni de meditaţie şi mergea la sală cât cuprinde. 
Mesajele de scuze către prieteni după ce se dăduse în spectacol, 
numeroasele tranzacţii cu cârdul la magazine de băuturi 
alcoolice şi căutările frecvente pe Google după organizaţii de 
genul  Alcoolicii Anonimi dovedeau cât de profundă era 
dependenţa ei. Era evident că se luptase cu ea ani la rând, până 
să ia în cele din urmă legătura cu Alex Blythe ca ultimă soluţie. 

Într-un fel, era perfect logic. Publicitatea era un domeniu dur. 
Directorii erau veşnic suspendaţi între succes şi eşec, între 
obţinerea unui cont şi pierderea altuia, ceea ce însemna că era 
bine împământenită cultura petrecerii - adică a băuturii. Alcool, 
droguri, sex, totul făcea parte din etosul plin de adrenalină, 
masculin, de tip „munceşti din greu, te distrezi din greu”. lar 
Lilah Hill părea să se fi implicat şi să-şi fi jucat rolul până la 
capăt în această bacanală. Echipa printase şi scanase 
numeroase poze de pe pagina de Facebook a lui Hill, iar 
fotografiile de la 20 şi ceva de ani erau categoric grăitoare. Era 
o adevărată panoplie de poze cu Hill tânără, bând shoturi într-un 
bar aglomerat, stând cu un aer de proprietar pe un Mercedes 
nou-nouţ, sărutând lasciv pe obraz un coleg şi făcând cu ochiul 
spre cameră. 

Era o perioadă de hedonism dezlănţuit, o imagine a unei 
tinereţi lipsite de griji, cât se poate de departe de nefericirea în 
care se scălda acum. Cum de o luase razna aşa de rău viaţa ei? 

Când te uitai la fotografiile din tinereţe, părea imposibil ca 
acum să fie într-o celulă, riscând să fie pusă sub acuzare pentru 
crimă. Era evident că încercase să se îndrepte, se orientase spre 
exerciţii şi un stil de viaţă sănătos, luptându-se în continuare cu 
dependenţa de alcool. Şi din acest motiv, era cu atât mai 
uimitor că se încurcase cu Blythe sau mai degrabă fusese 
subjugată de el. Existau mulţi alcoolici care se străduiau să 
scape de viciu, deci cum reuşise s-o manipuleze, s-o silească să 
facă un lucru care nu-i stătea deloc în fire? Toate celelalte 
aspecte ale vieţii ei - cursele cicliste în scopuri caritabile, 
ataşamentul pentru proiectele comunitare, implicarea în 
grupurile bisericilor locale - păreau să sugereze că era un 
cetăţean-model. Cu ce naiba o avea la mână? 

Lilah băuse dintotdeauna mult şi în reprize, era clar. Dar, 
ciudat, abia după ce făcuse schimbări în stilul de viaţă - mergea 
cu bicicleta, nu cu maşina, cumpăra produse organice, alimente 
din producţie locală, nu mărfuri de import scumpe, cu amprentă 
de carbon mare, slăbea în mod susţinut - consumul de alcool 
crescuse spectaculos. judecând după tiparul cheltuielilor, pe la 
20 şi ceva de ani făcea câteva zile excese, apoi lua pauză 
câteva zile. Insă mai târziu, bea zilnic şi părea să prefere tăriile, 
ţinând cont de sumele pe care le arunca zi de zi. De ce? De cei 
se înrăutăţise brusc starea, deşi încerca să-şi controleze 

celelalte aspecte ale vieţii? Şi ce văzuse Blythe, de ce anume 
profitase? 

Pierzându-şi răbdarea cu aceste întrebări, Helen îşi îndreptă 
privirea spre fotografiile de la tragedia de dimineaţă. Trupul 
prăbuşit pe drum al lui Raeburn, lucrurile împrăştiate în jurul ei, 
urmele negre de frâne lăsate de Fiatul care se oprise derapând 
chiar în faţa motocicletei lui Helen. Îi reveni brusc în minte totul, 
momentul când se priviseră ochi în ochi. O frapase şi atunci, şi 
îşi dădu seama şi acum, că în expresia lui Hill nu se vedea nici 
triumf, nici furie. Nu, numai groază. 

Şi avu o revelaţie, o idee care părea dintr-odată evidentă, dar 
pe care o trecuse cu vederea până acum. Luă telefonul şi formă 
numărul centrului de comandă, mulţumită să audă glasul lui 
McAndrew. 

— Poţi să intri în sistemul informatic naţional, te rog? spuse 
ea fără nicio introducere. 

— Sigur. Ce căutăm? 

Helen aruncă o privire spre fotografia lui Hill care poza cu 
Mercedesul ei nou-nouţ şi spuse: 

— Orice incident rutier cu un Mercedes SLR, număr de 
înmatriculare BG14JYB... 

Urmă o pauză, apoi: 

— Mă tem că nu-i nimic cu maşina asta. 

Helen ezită un moment. 

— Bine, atunci fă o căutare mai amplă. Orice incident rutier, 
coliziune, fugă de la locul accidentului, orice care să implice o 
maşină marca sau modelul ăsta în Southampton... 

McAndrew scria deja pe tastatură. In timp ce aştepta, Helen 
aruncă o privire spre dosarele din faţa ei, dar nu era decât o 
distragere, pentru că toată atenţia ei era îndreptată asupra 
răspunsului lui McAndrew. 

— Am găsit ceva care s-ar putea să se potrivească. Fugă de la 
locul accidentului în Freemantle, în decembrie 2015. Un 
adolescent care a murit pe şosea aproape de casă... 

— Îmi aduc aminte, răspunse Helen, dintr-odată 
entuziasmată. N-a fost prins nimeni, Părinții fac apeluri în fiecare 
an. Cum îl chema? Billy... Billy... 

— Billy Anderson. 

— Asta e, Billy Anderson... 

— Oricum, a fost un singur martor, o vecină mai în vârstă. N-a 
văzut incidentul, dar i s-a părut că zăreşte un Mercedes 
albastru-închis care se îndepărta în viteză de locul accidentului. 

— Pe ce stradă? 

— Barrow Road. 

— Şi Hill lucra în Ocean Village, nu? Deci, dacă se ducea 
acasă seara târziu, să zicem de la un eveniment de Crăciun, ar fi 
putut merge pe-acolo. 

— Cu siguranţă, e o scurtătură folosită des, mult mai rapidă 
decât drumurile principale. 

— Şi, dacă se grăbea, poate că şi băuse ceva... 

Helen îşi îndreptă atenţia spre pagina de Facebook a lui Hill, 
trecând peste postările din 2015, 2016, 2017... Acum părea clar 
că hotărârea lui Hill să meargă peste tot cu bicicleta şi 
accentuarea consumului de alcool se produseseră în jurul 
Crăciunului din 2015. Păreau să nu mai existe poze cu maşina, 
sau cu orice alt vehicul, după această dată. 

— Familia Hill mai are maşina? 

— Stai o clipă... Nu, după registrul de înmatriculări, au vândut 
Mercedesul în ianuarie 2016. Chiar că e ciudat, ţinând cont că îl 
cumpăraseră doar cu cinci luni înainte. Probabil că fusese lovit 
bine... 

— Vreo factură de service în perioada aia? Dacă Hill a fost 
vinovată, atunci probabil că maşina a suferit avarii serioase. 

Din nou sunetul tastaturii. 

— Nu văd nimic evident în contul ei... deşi au fost nişte 
retrageri semnificative de cash la începutul lui decembrie, în 
total... 2 500 de lire. Dacă a vrut să facă reparaţiile cu discreţie, 
probabil că ar fi plătit cash. 

lar acum se aşezase la locul ei şi ultima piesă. Fuga de la locul 
accidentului era cunoscută în zonă, pentru că părinţii devastaţi 
ai lui Billy continuau campania pentru dreptate, reluând în 
fiecare an apelul pentru găsirea unor martori şi sperând în zadar 
să trezească la viaţă conştiinţa cuiva. Dar Lilah Hill alesese să 
nu spună nimic, înăbuşindu-şi vinovăția ca să-şi scape pielea. 
Dar cu ce preţ? Şi cât de vulnerabilă devenise? Oare Martin Hill 
ştiuse şi folosise informaţia împotriva ei, obligând-o să rămână 
într-o relaţie care ei i se părea apăsătoare sau chiar toxică? Şi 
Blythe? Îşi mărturisise oare vinovăția în faţa /ui în timpul 
şedinţelor de terapie, punându-şi sufletul pe tavă? Helen era 

brusc convinsă că aşa se întâmplase, că asta era cheia pentru a 
înţelege influenţa pe care o avea Blythe asupra ei. 

Dar situaţia se schimbase radical. Acum Helen era cea care 
avea informaţia şi pârghia şi avea de gând s-o folosească până 
la capăt. 

Tuburile se aprindeau pe măsură ce străbătea betonul 
murdar, îndreptându-se către motocicletă. Convinsă că are 
mijloacele necesare ca s-o facă pe Lilah Hill să mărturisească, 
Helen era hotărâtă să nu piardă nicio clipă. Poate că poliţiştii de 
la arest şi avocatul ei o să protesteze şi o să insiste că Hill 
trecuse deja prin destule interogatorii, dar Helen ştia că avea 
dreptul s-o mai aducă o dată în sala de interogatoriu. 

Traversă cu pas grăbit subsolul jegos şi se aruncă pe 
Kawasaki. Işi puse casca, porni motorul şi eliberă frâna, plecând 
din loc. După câteva secunde, porţile automate se ridicară, iar 
ea trecu în trombă prin deschizătură şi ieşi în stradă. 

Era pustiu, goni prin intersecţie, bucurându-se de briza care-i 
lovea trupul. Deşi era devreme, era deja cald, după o noapte 
toridă şi înăbuşitoare, şi era plăcut să simtă mângâierea 
curentului de aer. După săptămâni întregi de frustrări, teamă şi 
nelinişte, Helen se simţea acum sigură de victorie, era convinsă 
că dreptatea va învinge, că Blythe va fi arestat în cele din urmă. 
Fuseseră distruse multe vieţi, fusese vărsat mult sânge, dar în 
cele din urmă se apropiau de capătul drumului. 

Când ajunse la intersecţie, Helen o luă pe Oswald Road şi 
mări viteza, răspunzând la impulsul motocicletei care făcu un 
salt înainte. Mai avea doar câteva minute până la Southampton 
Central, drumul fiind uşurat de absenţa traficului. Mergea 
înainte senină, de neoprit, în acord cu starea ei şi îi dădu bice. 
Era nerăbdătoare să ajungă din nou în faţa lui Lilah, să termine 
odată treaba. Fiecare metru câştigat însemna un metru mai 
aproape de secţie, de reluarea ostilităţilor. 

Traversă Fairfax Road şi zări în depărtare Southampton 
Central. Clădirea înaltă din granit şi calcar se contura pe 
fundalul celorlalte clădiri şi o chema. Era cât pe ce să apese iar 

acceleraţia, dar de data asta nu mai avu noroc, pentru că 
semafoarele trecură de pe galben pe roşu, primul obstacol într-o 
călătorie altfel fără cusur. 

Reduse viteza şi se opri la stop. Scoase aerul din plămâni şi 
încercă să-şi adune gândurile, să se pregătească pentru ce o 
aştepta. Totuşi, nici chiar acum nu se putu bucura de acest 
moment de linişte; telefonul îi vibră în buzunar, solicitându-i 
atenţia. Apăsă pe casca Bluetooth şi răspunse: 

— Grace... 

— Şefa, sunt detectivul-agent Bentham. 

Părea încordat, ceea ce o îngrijoră. 

— Toate bune? 

— E bine, dar voiam să vă spun ceva. 

— Spune..., răspunse Helen, aruncând o privire la semaforul 
care era tot roşu. 

— Păi, verificam informaţiile recuperate de pe microcipul lui 
Gary Bleecher, cel pe care l-am găsit... 

— În medalionul lui. Ce-i cu el? 

— Ei bine, Bleecher avea pe el o copie completă a registrelor, 
toţi cei care-i datorau bani, în diverse tabele şi liste... 

— Şi? îl întrerupse Helen. 

— Păi, probabil că nu-i nimic, dar unul dintre numele de pe 
listă mi-a sunat cunoscut. Anthony Parks. 

Lui Helen îi stătu inima. Dacă vreun angajat de la 
Southampton Central avea datorii la Bleecher, atunci Blythe ar fi 
putut avea o pârghie asupra lui, ar fi putut să-l împingă chiar 
acum să ia măsuri. 

— Lucrează în departamentul ares... 

— Ştiu cine e, îl întrerupse Helen scurt. Unde e? E de serviciu 
azi? 

Urmă o pauză tensionată, apoi Bentham răspunse: 

— Da, a intrat în tură acum jumătate de oră. 

Uşa se deschise, dar ea nu se mişcă. Lilah Hill rămase pe loc, 
aşezată pe marginea patului cu cadru metalic şi cu privirea 
aţintită în pământ. Stătea în poziţia asta din zori, când 

renunţase în cele din urmă la încercările zadarnice de a adormi, 
preferând să-şi contemple ruina din poziţie şezând. Se simţea 
mai puţin apatică, mai puţin învinsă, deşi era doar o iluzie - 
distrugerea ei era totală, indiferent cum o priveai. 

De la interogatoriul cu detectivul-inspector Grace, Lilah 
intrase în cădere liberă, incapabilă să înţeleagă cum de putuse 
ajunge aşa de jos, atât de repede. Cu o săptămână în urmă, era 
într-o situaţie proastă - claustrofobică, prinsă în capcană, 
zdrobită de vinovăţie -, dar era suportabil. Avea un serviciu, 
câţiva prieteni, câte un moment de libertate ameţitoare. Cum şi- 
ar mai dori acum sentinţa aceea, cum i-ar mai plăcea 
privaţiunile, durerea şi nefericirea! Dar era o opţiune care 
dispăruse; acum avea în faţă o viaţă în spatele gratiilor. Cât de 
naivă fusese să creadă că ar putea scăpa basma curată - acum 
avea o pată dublă pe conştiinţă. Ştia că moartea lui Raeburn 
avea s-o tortureze la fel de mult ca a lui Billy Anderson. Aceasta 
îi întuneca viaţa de ani de zile - fusese şocată când îi văzuse pe 
părinţii lui nefericiţi acum câteva zile la Westquay -, iar moartea 
lui Raeburn avea să-i facă acelaşi lucru. 

Probabil că şi ea avea părinţi, prieteni, un partener, o viaţă. O 
viaţă pe care o luase ea. Măcar moartea lui Anderson fusese un 
accident, deşi laşitatea ei atunci şi în anii care au urmat era de 
neiertat, dar moartea lui Raeburn era cu totul altceva, ceva 
mult, mult mai rău. 

Văzu o umbră care cădea peste ea şi îşi dădu seama de 
prezenţa unui poliţist. 

— Haide, Hill. Ştii ce ai de făcut. _ 

Cuvintele fuseseră şuierate, cu furie şi încordare. Il ura pentru 
agresivitate şi răceală, dar în realitate, asta merita, aşa că se 
ridică anevoie de pe pat, se întoarse cu faţa la perete şi-şi 
întinse braţele. Doamne, ce mai ura aberaţia asta, umilinţa, 
atingerile nu chiar întâmplătoare pe sâni, când era căutată de 
arme, obiecte de contrabandă sau orice ar fi putut fi folosit ca să 
încerce şi să reuşească să evadeze! Ce caraghios i se părea - n- 
avea să plece nicăieri. 

Polițistul stătea chiar în spatele ei. Lilah închise ochii şi se 
pregăti pentru ce urma, sperând că o să se termine repede. Ştia 
că sus o aşteptau alte interogatorii, dar tot era cumva mai bine 
decât să stea închisă aici. Orice companie, chiar şi a 
detectivului-inspector Grace, era mai bună. 

— Haide, să terminăm odată cu..., începu ea. 

Era furioasă. De ce o tot lungea? 

— Bine, veni răspunsul mormăit. 

Imediat, Lilah deschise ochii. Brusc, inexplicabil, se simţea 
alarmată. Tonul bărbatului avea ceva încărcat, avea glasul 
încordat, se simţea poate şi o urmă de regret? O săgetă spaima, 
dar înainte să reacționeze, simţi ceva alunecându-i în jurul 
gâtului. Încercă să-l prindă, era ceva neted, cu textură de piele, 
poate o curea, dar chiar atunci atacatorul strânse, scoţându-i 
aerul din gât. Gâfâi, îngrozită şi fără aer, şi dădu violent din 
picioare în timp ce strângea de curea, dar bărbatul strângea mai 
tare. Oricât de tare se străduia, nu avea priză, nu se putea 
răsuci, pentru că bărbatul îi lipise trupul de al lui în timp ceo 
apăsa tot mai tare pe gât. Vederea i se îngustă, vedea stele şi i 
se scurgea orice urmă de putere din ea, iar lumea începu să se 
estompeze. Ştiuse că s-ar putea să fie în pericol, dar nu se 
aşteptase niciodată să se întâmple atât de repede. Acum trebuia 
să plătească. N-avea forţă să se opună, era neputincioasă în 
ghearele lui, incapabilă să riposteze. Era sfârşitul. 

Intră în viteză pe rampă şi pătrunse în trombă în parcare. Nu 
luă în seamă şirul de motociclete din dreapta şi se îndreptă 
direct spre intrarea pentru personal. Helen mergea prea repede, 
punând în pericol pe oricine i-ar fi tăiat calea, dar n-avea decât 
un singur lucru în minte. Trebuia să ajungă la Lilah Hill. 

Acum vedea uşile şi se dădu jos, sărind de pe motocicleta 
care se afla încă în mişcare. lubitul ei Kawasaki derapă, cu roata 
din faţă învârtindu-se nebuneşte, dar Helen fugea deja spre uşi. 
În câteva clipe, intrase şi alerga pe coridor, îndreptându-se către 
casa scărilor. Fără îndoială că şi Bentham alerga spre zona de 
arest, coborând de la etajul şapte. Singura problemă era cine 
ajunge primul. Şi dacă n-o să fie prea târziu. 

De ce nu văzuseră legătura mai devreme? Deocamdată, 
Helen n-avea de unde să ştie sigur dacă Parks fusese îndemnat 
de Blythe s-o atace pe Hill, dar ceva îi spunea că exact asta se 
întâmpla, că ucigaşul în serie cel mai precis şi mai bine 

planificat n-o să se dea în lături de la nimic ca să încheie toate 
socotelile. Ideea îi făcea greață - se înfiora gândindu-se la ce ar 
putea suferi Hill acum -, dar n-avea timp de reproşuri sau 
regrete. Era o cursă contracronometru. 

Ajunse la uşi şi le deschise. Până în zona de arest erau doar 
vreo 15 trepte, iar Helen le cobori pe toate odată, făcând un salt 
şi ghidându-se cu ajutorul balustradei. Ateriză dur, dar se ridică 
imediat în picioare şi porni în trombă pe coridor. Dădu năvală 
prin altă uşă şi ajunse în zona internă de arest, la doar câţiva 
paşi de poarta spre celule. Bentham nu se vedea încă şi, chiar în 
timp ce fugea, auzi clopoţelul liftului în spate. Fusese rapid, dar 
nu suficient de rapid, ceea ce însemna că acum ea era singura 
speranţă a lui Lilah Hill. 

Grăbindu-se în continuare, răcni la paznicul de la poartă. 

— Deschide! 

Omul părea năucit şi chiar puţin alarmat. Helen îl văzu 
întinzându-se spre butonul de alarmă şi, dându-şi seama de 
greşeală, îşi scoase casca. 

— Eu sunt. Detectiv-inspector Grace... 

Furioasă, îşi scoase legitimaţia, împingând-o în plexiglasul 
care-i despărţea. 

— Trebuie s-o văd pe Lilah Hill acum... 

— Sigur, sigur..., răspunse bărbatul agitat. Dar dacă aşteptaţi 
aici, vine imediat. Polițistul Parks tocmai s-a dus s-o adu... 

— ACUM! răcni Helen, lovind în geam. 

Bentham venea în goană în urma ei, ceea ce păru să-l ajute 
pe poliţist să se hotărască şi să apese butonul care deschidea 
uşa. Helen trecu pe lângă el şi ţâşni înainte, năvălind pe coridor. 

— Celula 10... 

Strigătul panicat al poliţistului se stinse pe măsură ce Helen 
avansa. Asta era, atunci - Parks era cu Lilah chiar în c/ipa asta. 
O să ajungă la timp s-o salveze? Sau Blythe o să triumfe din 
nou? 

— Lilah? 

Strigătul lui Helen era ascuţit şi furios, dar nu primi niciun 
răspuns. 

— Lilah? 

Mai tare de data asta, mai lipsit de aer, aproape acoperit de 
paşii apăsaţi ai lui Helen. Dar acum primi un răspuns. Uşa 
Celulei 10 se deschise şi dinăuntru ţâşni o siluetă, care o luă la 

goană pe coridor. Helen avu doar o fracțiune de secundă să se 
hotărască şi-i făcu semn lui Bentham să-l urmărească pe 
suspect, după care năvăli în celula micuță. 

Aşa cum se temuse, Hill zăcea pe podea, cu o curea de piele 
aruncată alături. Helen îşi azvârli casca pe pat şi se lăsă în 
genunchi lângă femeia întinsă pe burtă, cuprinzându-i cu 
blândeţe faţa în mâini şi întorcând-o spre ea. Priveliştea o lăsă 
fără suflare - Lilah avea vânătăi pe gât şi faţa palidă. Disperată 
şi chinuită, Helen pipăi în căutarea pulsului, dar nu găsi nimic. 
Verifică din nou, dar nici de data asta nu avu noroc. De ce 
dracu' fusese aşa de proastă? Cum de nu se aşteptase? 

O lăsă pe Lilah la pământ şi se aşeză deasupra ei, punându-i 
mâinile pe piept şi începând să apese. 

— Unu, doi, trei, patru... 

Se aplecă şi îi apăsă nările, apoi, deschizând gura, suflă. După 
care reîncepu să-i apese ritmic pieptul. 

— Haide, Lilah, haide, întoarce-te... 

Repetă respiraţia gură la gură, dar femeia rămase inertă. 

— Te rog, Lilah... 

Helen descoperi cu surprindere că avea lacrimi în ochi. Era 
disperată, intrase în panică, voia mai mult ca orice s-o salveze 
pe femeie, să salveze o viaţă din circul sinistru al morţii 
organizat de Blythe. Hill făcuse lucruri îngrozitoare, imorale, dar 
tot nu merita să moară aşa, sugrumată de un străin într-o celulă 
înghesuită şi fără aer, jucăria unui bărbat în care avusese 
cândva încredere oarbă. 

— Te rog... 

Încă apăsa pieptul tinerei, dar nu mai prea spera să vadă o 
reacţie. Se aplecă şi împinse din nou aer în plămânii femeii, într- 
o ultimă încercare disperată să readucă viaţa în trupul de sub 
ea. Ştia că n-are rost, că se minţea singură, dar trebuia să 
încerce. 

Şi acum, spre marea ei surprindere, pleoapele lui Hill 
tremurară, apoi se deschiseră încet. Era cu totul năucită, globii 
oculari i se mişcau haotic, dar exista o scânteie acolo, un semn 
de viaţă. 

— Doamne, Dumnezeule... 

Helen rosti cuvintele în şoaptă, chiar când Hill deschidea 
ochii. 

Preţ de o clipă, cele două femei se priviră în ochi, una 
semiconştientă şi ameţită, cealaltă, înlăcrimată şi uşurată; chiar 
atunci, un zgomot din spatele lor o făcu pe Helen să se întoarcă. 
Era Bentham, transpirat şi întunecat la faţă, care se oprise în 
prag. 

— N-am avut noroc, mă tem... 

Era dezamăgit şi descurajat. 

— Am dat o alertă generală. Cum merge aici? 

Pusese întrebarea şovăitor, ca şi cum s-ar fi temut de ce era 
mai rău. Însă Helen îi răspunse emoţionată: 

— Suntem în regulă, o să supraviețuim... 

Şi era adevărat. Hill fusese aproape de moarte, foarte 
aproape, dar avea să supravieţuiască. După toată vărsarea de 
sânge şi măcelul din ultimele săptămâni, era poate o consolare 
slabă, dar tot era o victorie, prima dată când reuşiseră să fie cu 
un pas înainte, prima dată când zădărniciseră planurile sinistre 
ale lui Alex Blythe. 


Capitolul 120 


Berbecul lovi în uşă, făcând ţăndări încuietoarea grea. 
Polițistul îl trase înapoi şi lovi din nou şi, de data asta, uşa ieşi 
din balamale, căzând pe podea cu un bubuit asurzitor. Se 
retrase şi-i lăsă pe cei patru poliţişti înarmaţi să intre. 

Detectivul-agent Ellie McAndrew era chiar în urma lor, urcând 
în grabă scările. Inima îi bătea nebuneşte şi avea toate simţurile 
în alertă. De obicei nu lua parte la raiduri - în mod tradiţional, 
acesta era rolul detectivului-sergent Brooks şi, mai recent, al 
detectivului-sergent Hudson. El ar fi trebuit să se afle aici şi să 
conducă asaltul, dar fusese exclus brusc şi fără explicaţii din 
anchetă, începuseră deja să circule zvonuri că fusese 
sancţionat, poate chiar suspendat, dar n-avea nicio importanţă 
acum. Ce conta era că trebuia să preia ea şi să conducă echipa 
care-l va aresta pe dr. Alex Blythe. 

Îi atraseră atenţia nişte zgomote puternice care se auzeau de 
sus, paşii grei ai poliţiştilor înarmaţi, însoţiţi de strigăte agresive 
care-i cereau lui Blythe să se predea, să capituleze. Oare o să 
cedeze în linişte sau o să se opună? Părea puţin probabil să 

reprezinte o ameninţare serioasă, luând în considerare statura şi 
profesia, dar cine ştie, ţinând cont că se dovedise un ucigaş 
prolific? N-ai de unde să ştii niciodată cum o să meargă lucrurile 
astea, şi de-aici şi neliniştea lui McAndrew. 

Ajunse în capul scărilor şi intră în camera principală. Era un 
spaţiu simplu, primitor, cu o masă, scaune şi un bidon cu apă. 
Dincolo de ea se aflau câteva camere mai mici, inclusiv baia şi o 
debara. Obloanele erau trase şi Blythe nu se vedea, dar lampa 
de pe birou încă lumina, ceea ce determinase echipa de 
supraveghere să creadă că se afla încă aici. II văzuseră intrând 
cu câteva ore înainte, dar de-atunci nu auziseră şi nu văzuseră 
nicio mişcare. McAndrew se temuse că fie s-a ascuns, aşteptând 
confruntarea finală, fie şi-a luat viaţa, conştient că laţul se 
strângea în jurul său. 

Însă privind în jur în încăperea generoasă care-i folosea ca 
birou şi cabinet de consultaţii, McAndrew îşi dădu seama că nu 
era valabilă niciuna dintre variante. Pe jos se vedea un laptop 
distrus şi în jurul lui fâşii de hârtii tocate, ca nişte confetti la o 
nuntă. Blythe ştiuse că e urmărit, că riscă să fi arestat, şi 
acţionase în consecinţă. 

Poliţiştii înarmaţi ieşiră pe uşile care duceau spre celelalte 
încăperi, anunțând la unison că nu se află nimeni acolo. 
Rămânea o singură variantă, iar McAndrew preluă conducerea, 
pornind în grabă spre fereastra din spate, care dădea spre o 
scară metalică. Aceasta cobora într-o curte şi de-acolo într-o 
alee, dar traseul l-ar fi dus pe Blythe spre o echipă de 
supraveghere, aşa că McAndrew nu cobori, ci o luă în sus. 

Urcă treptele câte trei odată, înaintând în viteză un etaj, două, 
trei, apoi ajunse pe acoperiş, cu priveliştea majestuoasă a 
Southamptonului în zori. Dar nu vederea oraşului îi dădu fiori 
azi; de fapt, chiar dimpotrivă. Pentru că acum era clar că existau 
vreo zece trasee diferite pe care le-ar fi putut alege Blythe 
pentru retragere, urcând pe acoperişurile clădirilor învecinate ca 
să se adăpostească. 

McAndrew blestemă şi-şi scoase staţia. Venise plină de 
speranţă, disperată să facă prima arestare majoră din carieră, 
dar rămăsese cu mâna goală. Nu fuseseră suficient de atenţi, 
nici suficient de rapizi, şi-i dăduseră psihiatrului duplicitar 
suficient timp să scape. Pasărea zburase. 

O pierdea. Helen ştia că trebuie să se mişte repede. 

— Uite, Lilah, ştiu că suferi. Ştiu că eşti înspăimântată. Dar 
trebuie să ai încredere în mine. Te putem apăra şi o să te 
apărăm. Ai cuvântul meu. 

Lilah Hill era întinsă într-un pat la spitalul universitar 
Southampton. Personalul medical se asigurase că viaţa ei nu e 
în pericol, iar acum aşteptau rezultatele analizelor care aveau să 
evalueze cât de afectate îi erau gâtul şi esofagul. Fără prea 
mare entuziasm, îi permiseseră lui Helen s-o interogheze, dar 
martorul ei cheie nu părea dispus să vorbească. 

— O să mă ocup personal de situaţia asta. O să-ţi găsim o 
clinică sigură unde să te poţi recupera, iar mai târziu un loc 
sigur până la proces. O să fii păzită şi supravegheată 
permanent, în siguranţă şi nevătămată. Nu pot să-ţi promit 
nimic mai mult, dar crede-mă că n-are niciun rost să-l mai 
protejezi pe Alex Blythe. Vrea să te omoare - cred că 
evenimentele de azi-dimineaţă au demonstrat clar. 

Lilah Hill clipi, dar nu spuse nimic, în timp ce pe obraz i se 
prelingeau lacrimile. Încă mai încerca să se împace cu ideea că 
Blythe ordonase să fie ucisă - şi aproape că reuşise. 

— Cel mai bine pentru tine e să ne ajuţi să-l arestăm. După ce 
e prins şi închis, în aşteptarea procesului, n-o să-ţi mai poată 
face rău. Însă câtă vreme e liber şi vorbeşte cu Dumnezeu ştie 
cine şi face Dumnezeu ştie ce, e o ameninţare. Poate că e 
minimă, ţinând cont de tot ce putem face ca să te protejăm, 
dar... 

În sfârşit, cuvintele lui Helen începură să aibă efect, pentru că 
tânăra aflată în suferinţă dădu din cap. 

— Bine. Promit că n-o s-o lungesc, fiindcă ştiu că ai nevoie de 
odihnă. Dar am nevoie de nişte răspunsuri sincere la nişte 
întrebări directe, bine? 

Lilah încuviinţă din nou. 

— Alex Blythe ţi-a ordonat să furi maşina şi să treci pe roşu? 

— Da. 

Un cuvânt, răguşit şi rostit cu mare efort, dar era tot ce avea 
Helen nevoie să audă. 

— Ţi-a spus s-o omori pe Blinda Raeburn? 

— Da. 

Lilah îşi lăsă capul în jos, prea bântuită, prea ruşinată s-o 
privească în ochi. Helen se aplecă şi îi ridică bărbia, obligând-o 
să se uite la ea. 

— Nu sunt aici ca să te fac de ruşine, Lilah. Vreau doar 
adevărul. 

Hill se uită direct la ea, fără să şovăie de data asta, o aşchie 
din fosta ei hotărâre părând să iasă la suprafaţă. 

— Ţi-a spus unde s-o găseşti? Când să acţionezi? 

Hill încuviinţă. 

— Ştia... ştia totul despre ea. 

— Şi când ţi-a spus ce să faci? 

— Mi-a spus să fur maşina acum trei zile. 

— La şedinţa voastră săptămânală? 

— Da. 

— Şi restul? 

— A... a sunat. Aveam un telefon de unică folosinţă pe care 
mi-l dăduse el. L-am... l-am aruncat într-un coş din parc, ştii, 
înainte să... 

Nu era nevoie încheie fraza. 

— Şi de ce ai acceptat? 

Se lăsă o tăcere apăsătoare, în timp ce Hill îşi înăbuşea 
emoția tot mai profundă şi se strâmba când durerea îi cuprindea 
gâtul. 

— Din cauza lui Billy Anderson? 

Lilah tremura din toate încheieturile şi avea genele grele de 
lacrimi. 

— Tu ai fost responsabilă pentru moartea lui? 

Hill scoase un sunet, jumătate suspin, jumătate cuvânt, dar 
sensul era clar. N-avea să-şi nege vinovăția, dar nu-şi putea găsi 
cuvintele. 

— În afară de Martin, Alex Blythe era singurul care ştia? 

De data asta, Hill înclină capul, neavând încredere să 
vorbească. Helen era din nou uluită de simplitatea genială a 
planului lui Blythe. Clienţii lui îşi puneau de bunăvoie sufletul pe 
tavă, iar sinceritatea de care dădeau dovadă se întorcea 
împotriva lor. 

— Blythe a ameninţat că o să dezvăluie informaţia dacă nu 
eşti de acord s-o omori pe Belinda Raeburn? 

— Da... a... aziscăo să spună familiei, prietenilor, poliţiei... 

— Deci în mintea ta n-ai avut de ales şi a trebuit să te supui. 

Lilah părea ruşinată, profund ruşinată, dar tot reuşi să 
mormăie un răspuns. 

— Da. 

— Şi, dacă se ajunge la proces, eşti dispusă să declari asta 
sub jurământ? Că te-a constrâns să ucizi o necunoscută, o 
femeie pe care n-o cunoştea! împotriva căreia n-aveai nimic? 

— Da, da. 

Răspunsul fusese mai ferm de data asta, dând la iveală furia. 

— Bine. Atunci, ultima întrebare. Te-ai văzut cu el doar la 
cabinetul lui de pe Church Street? 

— Da. 

— Nu v-aţi întâlnit niciodată în altă parte? O cafenea? Un 
apartament? Vreo ascunzătoare, pe undeva? 

— Nu, numai în biroul lui. 

Şi Helen bănuia la fel. Blythe era prea şiret ca să ofere vreun 
indiciu despre viaţa sa în afara biroului discret. Autocontrolul şi 
disciplina lui erau impresionante, dar acum le făceau lor viaţa 
mai grea. Arhitectul acestui măcel era în libertate, fără îndoială 
hotărât să dispară pentru totdeauna din Southampton, poate 
chiar şi din ţară. Ce puteau face fără vreo localizare, fără vreun 
indiciu concret legat de locul unde se afla? 

De unde să înceapă acest joc letal de-a v-aţi ascunselea? 

O privi ieşind din spital. Motocicleta ei era în parcarea 
vizitatorilor, o fiară într-o mare de mopeduri înghesuite în colţul 
cel mai îndepărtat, iar Helen se îndrepta acum spre ea fără 
întârziere. În timpul ăsta, el stătea lângă un telefon public, 
pregătit s-o intercepteze, şi-i urmărea înaintarea. Helen părea 
să nu bage de seamă, mergând cu capul plecat şi pierdută în 
gânduri. 

Ajunse la Kawasaki şi desfăcu şaua. Era clar că se grăbea, 
ceea ce însemna că el trebuie să acţioneze acum. Verificând 
parcarea după potenţiali martori, ieşi din ascunzătoare şi se 
îndreptă direct spre ea. 

Timpul părea să se grăbească acum - ajunse la ea în doar 
câteva secunde -, apoi se năpusti spre ea. intinse mâna şi o 
prinse de umăr, dar în aceeaşi clipă, Helen se răsuci, îl apucă de 
braţ şi-l roti, până ajunse țintuit cu faţa în pielea fierbinte a şeii. 

— lisuse Hristoase, Joseph. Ce dracu faci? 

— Trebuie să vorbesc cu tine..., protestă el, cu faţa încă lipită 
de şa. 

— Ne-am spus tot ce aveam de spus. 

— Te rog, Helen... 

Preţ de o clipă, Joseph crezu că n-o să-i dea voie să se ridice, 
că o să-l lase acolo, țintuit, umilit. În cele din urmă, Helen se 
domoli, slăbi strânsoarea şi se îndepărtă de el, privindu-l în 
continuare cu prudenţă. 

— Pentru numele lui Dumnezeu, Helen, n-am venit să te atac. 

— Întotdeauna merită să fii prudentă. 

— Cum am zis, vreau doar să vorbim... 

întinse mâinile în semn de implorare. Helen păru să se 
relaxeze şi să coboare garda, dar păstră o distanţă precaută. 

— Atunci spune. Pentru că trebuie să ajung în altă parte. 

— Uite, lucrurile au luat-o razna. Am spus amândoi lucruri pe 
care le regretăm... 

— Poftim? 

— Dacă te-am supărat sau te-am alarmat, atunci îmi pare rău. 
Ce-am spus înainte... în fine, au fost doar vorbe goale. Eram 
furios şi umilit. Voiam să meargă relaţia, chiar voiam, dar dintr- 
odată totul a luat-o razna. 

— Astea-s tâmpenii cât casa, Joseph, ştii şi tu. M-ai ameninţat. 

— Dădeam din gură, atâta tot. Dar ai dreptate. Am fost 
deplasat. Voiam să-mi cer scuze, sincer... 

Nu putea fi mai autentic, mai sincer, dar ea tot părea să 
reziste. Avea trupul încordat şi faţa imobilă. 

— Prea puţin şi prea târziu, Joseph. Dar accept scuzele. 

Dădu să plece, dar el puse o mână pe ea ca s-o reţină. 

— Te rog, Helen. Ştiu că ultimele luni au fost grele - pentru 
amândoi -, dar nu trebuie să se termine aşa. Sunt un poliţist 
priceput şi pot să-ţi fiu un aliat bun. 

Habar n-avea dacă e adevărat, dar trebuia s-o spună. 

— Putem s-o luăm de la început, să fim echipa de pe vremuri. 
Dumnezeu ştie, avem nevoie de toţi oamenii în momentul ăsta... 

Helen părea pe punctul să-l întrerupă, aşa că turui mai 
departe: 

— Asta vreau. Să nu băgăm în seamă toate aiurelile astea; 
vreau doar să fiu un poliţist bun, să am o contribuție. Şi pot să 
fiu din nou, cu ajutorul tău. Dacă te înduri să vorbeşti cu Peters, 
să vezi dacă-l convingi să se răzgândească... 

lar acum, spre groaza lui, Helen începu să râdă. 

— Eşti incredibil, ştiai? 

— Nu văd de ce... 

— In plus, e prea târziu. 

Cinci cuvinte simple, dar devastatoare. 

— Eşti anchetat de comisia pentru standarde profesionale, 
Joseph. Au deschis deja o investigaţie pentru mai multe capete 
de acuzare de corupţie. Şi dacă aş vrea, n-aş putea face nimic. E 
prea târziu. 

— Dar o intervenţie din partea cuiva cu statutul tău... 

— Nu, în niciun caz. N-ar folosi la nimic şi, în plus, nici nu 
vreau. N-ar fi corect. 

— Ce vrei să spui cu asta? 

— Nu eşti un poliţist bun, Joseph. Nu te controlezi, n-ai 
empatie şi n-ai fost niciodată jucător de echipă. Întotdeauna pui 
pe primul loc interesele tale şi asta e exact invers de ce face un 
poliţist bun. Eşti aici ca să serveşti interesele publicului, nu pe 
ale tale. 

— Helen, te rog... 

— Scuteşte-mă de poveşti sentimentale, Joseph. Ai primit 
exact ce meritai. 

Helen se eliberă şi urcă pe motocicletă. După câteva clipe, 
plecase deja, îndreptându-se în trombă spre ieşire şi lăsându-l 
pe Joseph Hudson singur în parcare, ca să se gândească la 
înfrângerea lui totală şi fără echivoc. 

Stătea pe marginea autostrăzii aglomerate, privind cum 
treceau vuind camioanele. Era anonim, nebăgat în seamă, un 
punctuleţ în oglinzile retrovizoare, dar n-avea să rămână aşa 

multă vreme. Curând, numele lui va fi cunoscut, sinonim cu 
criminalitatea, corupţia şi înşelăciunea. 

O maşină de patrulă trecu în viteză pe prima bandă, cu 
luminile de semnalizare aprinse. Instinctiv, Anthony Parks făcu 
un pas în spate, temându-se să nu fie descoperit, dar poliţiştii 
nu prea păreau interesaţi de el, grăbindu-se la vreo altă 
urgenţă. Totuşi, răgazul avea să fie temporar. Deja trebuie să fi 
fost emisă o alertă generală către toţi poliţiştii de patrulă, toţi 
detectivii, toţi analiştii de date - chiar acum verificau camerele 
din trafic, îi triangulau telefonul, îi percheziţionau casă, vorbeau 
cu familia. | se făcea rău când se gândea - ce-o să priceapă 
bieţii lui părinţi, părinţii lui iubitori, nevinovaţi, plini de afecţiune, 
care erau atât de mânari de fiul lor? Nu făcuseră nimic ca să 
merite dezaprobarea, judecata, durerea care-i aşteptau. Era 
numai şi numai vina lui. 

Cum ajunsese aici? Cum intrase în bucluc aşa de rău? Abia 
dacă-i venea să creadă că acum zece ani era un adolescent 
fericit, care se ţinea de tot felul de şmecherii şi profita de tot 
felul de ocazii. Ştia că de pe-atunci datau rădăcinile suferinţei 
lui, o pasiune pentru pariuri cultivată prin sălile de jocuri de la 
malul mării, dar tot fusese o perioadă captivantă, vremuri bune. 
Ce şi-ar mai fi dorit să fie acolo, să facă alte alegeri, s-o apuce 
pe altă cale! Dar era prea târziu, pierduse toate şansele care i 
se oferiseră, folosindu-şi salariul modest de gardian stagiar ca 
să-şi finanţeze vizitele la agenţii de pariuri. Câinii şi caii nu 
fuseseră blânzi, încercase să-şi acopere pierderile la terminalele 
de pariuri cu cote fixe, iar rezultatele fuseseră cele previzibile. 
Curând, îşi făcea praf salariul în doar câteva zile şi se afunda tot 
mai mult în datorii. Atinsese limita de credit a cardurilor, 
împrumutase, apoi furase de la prieteni şi când rămăsese fără 
alte variante, luase un împrumut de pe piaţa neagră. 

Asocierea cu Gary Bleecher nu fusese plăcută, parazitul ăla 
asudat prefăcându-se că e prietenul lui, după care creştea pe 
neaşteptate dobânzile. În scurt timp, dăduse de belea, ajungând 
să se teamă pentru propriile membre, ba chiar şi pentru viaţa 
lui, pentru că Bleecher promisese că-şi duce la îndeplinire 
amenințările. Apoi, brusc, ca prin farmec, pericolul dispăruse, 
Bleecher fiind omorât în bătaie de un atacator necunoscut. 
Fusese euforic, în al nouălea cer, dar sfârşitul dezastruos nu a 
întârziat, nemilosul dr. Blythe îi ordonase s-o ucidă pe Lilah Hill. 

La început, nu-i venise să creadă, dar noul lui terapeut era 
implacabil şi părea să aibă o putere impresionantă şi 
înspăimântătoare. Părea să n-aibă nicio limită în privinţa 
oamenilor pe care-i putea ucide, n-avusese de ales şi trebuise 
să se conformeze şi el acestei solicitări cumplite, nu? 

O detestase, o detestase din tot sufletul, dar tot fusese 
hotărât s-o ducă la capăt. Şi azi-dimineaţă păruse ceva simplu, 
chiar uşor. Avea să intre în celula ei şi după câteva clipe să iasă 
în fugă, să dea alarma şi să raporteze tentativa de sinucidere. 
Bineînţeles, n-ar fi fost nicio „tentativă” - ar fi strangulat-o deja 
pe Hill cu câteva clipe înainte, asigurându-se că e moartă 
înainte să iasă din celulă. Probabil că ar fi trebuit să ştie că o să 
meargă ceva prost, deşi nu se aşteptase niciodată la detectivul- 
inspector Grace venind în trombă pe coridor, hotărâtă s-o 
salveze pe nefericită. Cum dracu' aflase ce punea el la cale? 

Reuşise să scape, făcându-şi drum printre colegi surprinşi, 
după care o zbughise din Southampton Central. De-atunci, se 
furişase prin umbră, târându-se ca un criminal obişnuit, temător, 
vânat, înspăimântat. Ştia că nu făcea decât să amâne 
inevitabilul. N-avea fonduri, avea doar câţiva prieteni, dar pe 
nimeni care să-l apere când va ieşi la lumină gravitatea faptelor 
lui. Nu, distrusese totul, îşi distrusese toată viaţa, de la început 
la sfârşit, fără să ia nici măcar o dată hotărârea corectă şi 
apucând-o de fiecare dată pe calea greşită. 

Dar toate astea se sfârşeau azi. De data asta, avea să facă ce 
trebuie, ceva ce ar fi simplificat lucrurile pentru toată lumea. 
Murmură o rugăciune înlăcrimată, cerând iertare, strânse 
pleoapele şi păşi în trafic. 

— Eşti sigur că a fost autoprovocată? 

Helen abia reuşea să asimileze veştile, uluită de-a dreptul că 
Anthony Parks era mort, dar ştia că trebuie să se concentreze în 
continuare pe urmărirea lui Alex Blythe. 

— Nu mai era nimeni cu el? 

Comisarul-şef Alan Peters clătină din cap cu gravitate. 

— Mai mulţi martori l-au văzut pe Parks păşind deliberat în 
faţa unui trailer cu 16 roţi pe A23. A fost sinucidere, nu există 
niciun dubiu. 

Helen închise ochii, încercând să alunge imaginea. Era un 
mod cumplit să mori, orice crime ai fi avut pe conştiinţă. 

— O să-i sun eu familia mai încolo, urmă Peters, deşi 
Dumnezeu ştie ce o să le spun. Anthony Parks şi-a trădat 
vocaţia, colegii, chiar oamenii pe care ar fi trebuit să-i apere. E o 
ruşine, o ruşine nenorocită. 

Helen era tentată să fie de acord, deşi dezamăgirea ei avea şi 
o doză de tristeţe, de compasiune. Parks fusese dintotdeauna o 
prezenţă plăcută în secţie şi cu siguranţă că nu s-ar fi gândit la o 
asemenea tentativă laşă asupra lui Lilah Hill dacă n-ar fi fost 
împins s-o facă. 

— Deduc din întrebările tale de mai devreme că nu ne 
apropiem de localizarea lui Blythe, nu? 

Helen era uimită de capacitatea lui Peters de a trece de la 
moartea lui Parks la aspectele operaţionale fără o tresărire de 
emoție. 

— Nimic concret încă, domnule. Dar au fost notificate 
agenţiile de frontieră şi toți poliţiştii disponibili răscolesc toată 
ţara în căutarea lui. Blythe nu deţine niciun vehicul şi dacă 
încearcă să cumpere un bilet de călătorie sau să închirieze o 
maşină, o să aflăm. E doar o chestiune de timp până îl reținem. 

In realitate, Helen era mult mai puţin convinsă decât părea. 
Peters îşi dădea seama şi răspunse uşor batjocoritor: 

— Păi, mă bucur că tu eşti convinsă, detectiv-inspector Grace. 
Deşi, judecând după aparenţe, nu prea ştiu de ce. Blythe a fost 
cu un pas înaintea noastră tot timpul. 

Helen încasă lovitura. Acuzaţia lui conţinea destul de mult 
adevăr, iar ea n-avea timp să se certe acum, cât psihiatrul se 
afla în libertate. 

— Păi, dacă asta-i tot, domnule, as face bine să mă întorc la 
centrul... 

— Nu încă. 

Helen se întorsese să plece, dar se opri. 

— Nu te-am chemat doar ca să ne plângem de pierderea lui 
Anthony Parks... 

Orice urmă de empatie dispăruse de mult. Tonul lui Peters 
avea o duritate care îi dădea un sentiment neplăcut lui Helen. 

— Ştii că detectivul-sergent Hudson a fost suspendat şi 
comisia pentru standarde profesionale a deschis o investigaţie 
asupra evenimentelor din ultimele luni. 

— Da, domnule, răspunse Helen cu prudenţă. 

— Am acceptat versiunea ta asupra evenimentelor, pentru că 
dovezile disponibile îmi indică această direcţie, deşi sigur că 
sergentul Cooper o să vrea să ia la bani mărunți cu tine situaţia, 
la momentul potrivit. Deocamdată însă rămâi în funcţie, în 
speranţa că o să putem încheia cu bine această saga nefericită. 
Dar vreau să ştii ceva. Nu trec cu vederea acţiunile tale din 
ultimele luni; de fapt, sunt şocat şi dezamăgit că ofiţerul meu 
superior s-a comportat atât de nesăbuit. 

Helen nu spuse nimic, dar îl privi în continuare în ochi, 
refuzând să plece capul, să se lase intimidată. 

— Ai dat dovadă de o nesăbuinţă şi o lipsă de judecată 
extraordinare în viaţa personală şi profesională, ai indus în 
eroare membri ai conducerii, ai divizat echipa şi ai compromis 
investigaţii în cursul... 

— Cu tot respectul, domnule, am fi încă la primii paşi dacă n- 
aş fi... 

— DESTUL. 

Peters răcnise, reducând-o pe loc la tăcere. Se încruntă la ea 
şi continuă: 

— Reputația acestei secţii e deja făcută zdrenţe. Acum 
trebuie să facem faţă şi faptului că unul dintre poliţiştii de la 
arest ne-a trădat, încercând să ucidă un suspect aflat în 
custodia noastră. E un dezastru, o nenorocire curată care 
ameninţă perspectivele oricui de la Southampton Central. Hai să 
fiu foarte clar, detectiv-inspector Grace. Nu ne mai permitem 
alte greşeli, alte rateuri şi ultimul lucru - absolut ultimul lucru - 
de care are nevoie secţia acum este un ofiţer superior care n- 
are niciun respect pentru protocol sau proceduri. Începând din 
clipa asta, totul trebuie făcut ca la carte şi respectând litera legii 
sau, crede-mă, o să fie ultima ta acţiune sub comanda mea. Să 
nu-ţi faci niciun fel de iluzii, Helen, ăsta e ultimul avertisment, 
încheie el, cu o privire pătrunzătoare, în care se citea furia. 

Helen intră trântind uşile centrului de comandă, clocotind. 
Confruntarea neplăcută cu Hudson fusese urmată întâi de 
vestea sinuciderii tragice a lui Parks, apoi de o mustrare 
umilitoare. Helen era înfuriată de momentul prost şi de cât de 
nedrepte erau acuzaţiile lui Peters, dar tot o şocase întâlnirea. 
Pentru prima dată, avusese senzaţia că îi era ameninţată cariera 
la Southampton Central. 

Fără să ia în seamă privirile întrebătoare ale echipei, Helen se 
duse direct la panoul cu datele crimelor, încercând cu disperare 
să-şi regăsească puterea de concentrare. Alan Peters o pusese 
la punct şi poate căuta o scuză să scape de ea. Nu putea face 
mare lucru, nu se putea metamorfoza peste noapte într-un 
poliţist convenţional, dar arestarea şi punerea sub acuzare a lui 
Alex Blythe i-ar fi putut asigura un răgaz, puţin spaţiu. Toate 
energiile, toată furia ei trebuiau canalizate în direcţia lui. 

Helen se opri şi se uită la fotografia lui Anthony Parks, afişată 
acum alături de celelalte pe panoul aglomerat. Acum câteva 
zile, Helen se uitase la acelaşi colaj de feţe şi incidente, 
nedumerită de izbucnirea aparent întâmplătoare a brutalităţii şi 
vărsării de sânge. Acum această tapiserie a distrugerii părea 
foarte diferită - victimele, suspecţii şi diferitele linii de anchetă 
se adunaseră la un loc, într-o diagramă cumplită, dar elegantă, 
care ducea înapoi la un singur bărbat, a cărui fotografie trona 
chiar în mijlocul panoului. 

Ce şi-ar mai fi dorit să smulgă poza lui Blythe şi s-o rupă într-o 
sută de bucăţi! De la confruntarea ei distrugătoare cu Marianne, 
de-acum mulţi ani, nu mai avusese de-a face cu un adversar 
atât de detaşat, de precis, de eficient. Ucisese fără nicio 
mustrare de conştiinţă, alimentând agonia celor pe care-i silea 
să-şi înăbuşe propriile conştiinţe. Ce trebuie să-i mai fi plăcut 
chinul marionetelor lui, pe care le ameninţa cu darea în vileag, 
apoi le obliga să comită trei infracţiuni din ce în ce mai grave, 
într-un joc pervers de „adevăr sau provocare”. Şi aşa îi trăgea 
tot mai adânc în plasa lui, desensibilizându-i la fiecare pas. 
Veniseră la el căutând ajutor, mântuire, iar el îi transformase în 
criminali. 

Deşi clocotea de furie, ştia că trebuie să-şi controleze 
emoţiile, să rămână concentrată, să-şi stimuleze echipa pentru 
vânarea fugarului. Acum aveau tot ce le trebuia - mărturia 
scrisă a lui Lilah Hill, care descria rolul lui în acest ciclu cumplit 
al violenţei. După ce avea să afle şi Robert Downing, după ce va 
fi pus în faţa dovezilor recuperate de echipa de scafandri din 
râul ltchen, poate că o să revină şi el la sentimente mai bune şi 
o să adauge dovezi împotriva psihiatrului. Nu era capătul 
drumului; tot nu ştiau cine erau ceilalţi pacienţi ai lui Blythe, de 
când dura toată povestea, dar măcar aveau nişte răspunsuri. 

Sigur, aveau nevoie şi de Blythe. Nu fusese văzut pe nicăieri 
în ultimele ore şi, potrivit grănicerilor, nu încercase să iasă din 
ţară. Era pe undeva, dar unde? Avea o reţea de sprijin? Un 
prieten sau o iubită care să-l fi instigat? Sau vreun fost client, 
atunci, cineva pe care-l putea şantaja să-l apere? Dacă aşa era, 
n-aveau de unde să ştie cât poate să stea ascuns, puterea lui 
asupra pacienţilor vulnerabili fiind aparent absolută. 

Tulburată de această idee, Helen se îndepărtă de panou şi se 
îndreptă în grabă spre biroul ei. Trebuia să informeze echipa în 
20 de minute şi să fie sigură pe ea, să le dea instrucţiuni clare. 
Esenţial acum era să fie hotărâți, să nu piardă timpul cu 
variantele care săreau în ochi, pentru că Blythe n-o să se lase 
capturat atât de uşor. Trebuia să gândească neconvențional 
dacă voia să-l prindă pe acest ucigaş periculos. 

Inchise uşa, ocoli biroul şi trase în faţa ei o hartă a litoralului 
de sud. Chiar atunci, telefonul începu să bâzâie, dar nu-l luă în 
seamă, cercetând coasta în căutarea unor puncte de 
contrabandă cunoscute, a unor zone de aterizare neoficiale de 
unde ar putea încerca Blythe să plece pe continent. Dumnezeu 
ştia că era o zonă dificilă pentru poliţie, dar frecvenţa misiunilor 
de patrulare fusese sporită recent, ca reacţie la un aflux de 
imigranţi ilegali. Oare ar risca Blythe o asemenea traversare, 
încredinţându-şi viaţa capriciilor mării? Helen se cam îndoia; era 
un om căruia îi plăcea să controleze situaţia permanent şi 
complet. 

Telefonul se opri; Helen se bucură de răgaz. Dar apoi începu 
din nou. lritată, îl luă în mână şi ceru să afle cu cine vorbeşte. 
Spre surprinderea ei, interlocutorul nu răspunse din prima, aşa 
că repetă întrebarea. Insă chiar în timp ce întreba, ştia care va fi 
răspunsul. 

— Bună, Helen. Sunt Alex Blythe. 
Capitolul 126 


— Mă tem că trebuie să fiu scurt, pentru că trebuie să ajung 
undeva... 

Blythe auzea foşnetul mişcărilor interlocutorului şi bănuia că 
Helen le face semne frenetice colegilor ei, cerându-le să încerce 
să localizeze telefonul. 

— Voiam doar să spun la revedere. Şi mulţumesc. A fost 
distractiv. 

— Trebuie să te predai, Alex. Nu poţi să scapi. 

Părea să respire greu şi era insistentă, dar avea s-o 
dezamăgească. 

— Ba exact asta am de gând să fac. Dar voiam să-ţi las întâi 
un mic cadou. Şi să-ţi ofer un sfat înţelept. 

— Nu e momentul pentru jocuri, i-o tăie ea. Trebuie să accepţi 
situaţia. Trebuie să-mi spui unde eşti şi ce... 

— Ah, asta-i simplu, Helen. Sunt la tine acasă. 

Tăcere şocată, reacţia ei pe cât de plăcută spera el. 

— Trebuie să spun că-mi place cum ai aranjat locul, mai ales 
dormitorul. Nişte culori încântătoare, aşa un caracter... 

Işi trecu privirea prin încăperea austeră, unde pereţii pe care 
nu atârna nimic şi culorile neutre vorbeau despre lipsa 
dragostei, a emoţiei, a siguranţei. O pânză goală pentru o 
femeie enigmatică. 

— Rămâi pe loc, îi ceru Helen. Dacă vrei să vorbeşti cu mine... 

— Mi-ar face plăcere, dar am terminat aici. Cum spuneam, ti- 
am lăsat un cadou, un mic simbol al afecțiunii mele. 

Privirea îi poposi pe pat. Cadavrul culcat pe spate al Bellei era 
întins în mijlocul cuverturii, gâtul cockerului atârnând într-un 
unghi bizar. Era ciudat cât de uşor fusese, cu ochii ei mari şi 
tâmpi uitându-se la el chiar şi când îi lua viaţa. 

— O să-l găseşti aşteptându-te când vii cu cavaleria. 

— Alex, am vorbit serios... 

— Hai să nu vorbim în zadar, Helen. N-am mult timp. Voiam 
doar să-ţi spun asta. Te respect, te respect cu adevărat... 

În timp ce vorbea, ieşi din dormitor şi străbătu livingul spre 
uşă. Maşinile de patrulare probabil că porneau deja - era 
momentul să plece. 

— ... dar fără îndoială că mi-ai distrus planurile. Aveam nişte 
idei măreţe, nişte visuri elaborate, dar le-ai pus capăt. Şi deşi te 
aplaud pentru asta, nu pot să iert neplăcerile pe care mi le-ai 
provocat, pe care mi le vei; provoca luni sau poate chiar ani de- 
acum încolo. Trebuie să existe o răzbunare, consideră că ăsta e 
un avertisment. 

— Nu mă ameninţa, rahat ce eşti... 

— N-ai decât să dai din gură cât vrei, Helen, dar eu sunt cel 
care deţine puterea acum, nu tu. Am zeci de clienţi, multe zeci, 
de fapt, şi toţi vor trăi acum cu spaimă, îngroziţi că voi fi prins, 
că micile /or secrete murdare vor fi dezvăluite. Mă rog, asta e. 
N-am de gând să fiu prins, dar am de gând să folosesc la 
maximum pârghiile pe care le deţin... 

Zăbovi asupra cuvântului „pârghii”, bucurându-se de cât de 
alunecos era, câtă forţă avea. 

— O să aleg un candidat potrivit. O să-l ameninţ cu 
distrugerea. Şi apoi o să-i ofer o cale de scăpare. Tot ce are de 
făcut ca să se elibereze e să ucidă un poliţist. Un poliţist foarte 
bine cunoscut. Inţelegi, Helen. 

— Du-te dracului. 

— Ah, se prea poate, dar dacă mă duc, o să te găsesc şi pe 
tine acolo. Pentru că n-o să existe scăpare. Am vreo 10-12 
victime în minte, oameni care te-ar înjunghia în ochi imediat ce 
te-ar zări. 

Făcu o pauză ca să se mai uite o dată prin apartamentul 
imaculat. 

— Să nu-ţi faci iluzii, Helen, e începutul sfârşitului. 

Şi cu asta încheie şi ieşi din spaţiul tăcut, închizând uşa cu 
grijă în urma lui. 


Capitolul 127 


Năvăli pe uşile batante şi cobori în fugă treptele spre parcarea 
de motociclete. li ardeau plămânii, dar nu slăbea ritmul, grăbind 
pasul spre Kawasaki. Ştia că probabil e zadarnic, că aproape 

sigur Blythe a dispărut, dar de vreme ce era aşa de aproape, 
trebuia să încerce. 

Sirenele urlau zgomotos în fundal, în timp ce maşinile de 
patrulă porneau motoarele. Helen era hotărâtă să le-o ia înainte; 
se opri derapând lângă motocicletă şi-şi luă casca dintr-o 
singură mişcare rapidă şi fluidă. Preţ de o clipă, nu reuşi să 
înţeleagă ce vedea - sincronizarea catastrofală -, dar nu i se 
năzărea. Avea roata din faţă dezumflată. 

Se aplecă să cerceteze pagubele. lar acum nedumerirea i se 
transformă în furie - se vedea clar o tăietură lungă, subţire, în 
cauciuc, probabil făcută în ultima oră. Se îndreptă şi cercetă din 
priviri parcarea, aşteptându-se să-l vadă pe Joseph Hudson la 
pândă. Era hotărâtă să-l atace, să-şi verse frustrarea şi furia pe 
fostul ei iubit, dar se opri. Nu se vedea nici urmă de Hudson şi, 
în plus, cum putea fi sigură că el fusese? Sau fusese altcineva, 
hotărât s-o întârzie? Cineva care fusese trimis să-i pună piedici, 
s-o obstrucţioneze, poate chiar s-o omoare? 

— Aveţi nevoie de-o maşină, doamnă? 

Helen ridică privirea şi văzu apropiindu-se o maşină de 
patrulă, cu luminile albastre aprinse. 

— Mi-ar părea rău să pierdeţi toată distracţia... 

Polițistul se uita la cauciucul ei dezumflat. Helen îl ştia din 
vedere şi în mod normal ar fi profitat de ocazie - orice ca să 
ajungă cât se poate de repede acasă. Dar acum ezită. Nu ştia 
cum îl cheamă, nici pe polițistul impasibil de pe locul 
pasagerului, care părea să-i evite privirea. Şi chiar dacă l-ar fi 
ştiut, le-ar fi acceptat oferta? Evenimentele din ultima vreme 
dovediseră că era imposibil să cunoşti pe cineva cu adevărat. 

— Mă descurc singură, răspunse ea repede şi se îndepărtă în 
grabă. 

Îşi dădea seama că poliţiştii erau surprinşi, nedumeriţi poate, 
de ce părea atât de hotărâtă să plece pe jos, dar n-avea să 
piardă vremea explicându-le. Nici n-avea de gând să le 
mărturisească temerile, senzaţia că de-acum încolo, orice 
persoană pe care o întâlnea ar fi putut avea intenţii necurate. 
Habar n-avea până unde se întindea influenţa lui Blythe, dar 
părea dintr-odată fără margini, iar pericolul, în permanenţă 
prezent. 

Ajunse în stradă şi aruncă o privire în jur, dar nu se vedea 
nimeni prin apropiere. Era singură. Chiar când maşinile de 

patrulare ieşeau în trombă din parcare, Helen porni, întâi în ritm 
de jogging, apoi sprintând pe drum. Era concentrată, hotărâtă, 
împinsă de adrenalină şi frică. Cu toată hotărârea, înainta 
neabătută, cerceta împrejurimile, cu toate simţurile în alertă. N- 
avea să cedeze, n-avea să fie distrusă de această ameninţare, 
dar pe măsură ce înţelesul ultimatumului lui Blythe se făcea 
simţit, un lucru devenea dureros de limpede. 
De-acum înainte, avea să se uite întotdeauna peste umăr. 

